דף מקורות לספר חובות הלבבות, שער התשובה, פתיחה (עמ' קכא' – קכב')
חובות הלבבות: ואומר תחילה בחיוב התשובה והצורך אליה, שכבר נתברר לנו מדרך השכל ומן הכתוב בתורה, כי האדם מקצר מעשות מה שהוא חייב בו מחובות הבורא. מדרך השכל - מה שמצאנו על האדם מהתחלפות טבעיו, והבדל שרשי הרכבתו, והתהפכות מידות נפשו וסיבות תנועותיו, והתחייבה בזה התחלפות מעשיו כפי החילוף ההוא.
מרפא לנפש ד"ה: והבדל שרשי הרכבתו – שהוא מורכב מד' יסודות שהם מובדלים ומופרשים זה מזה, ואם יגבר יסוד א' על חברו, עי"ז נשתנה מזג האדם ונשתנה ומתחלף מעשיו בעבור זה.

ספר שערי קדושה חלק א', שער ב': ...ואמנם כמו שארבעה יסודות גופניים הם שרשים שמהם נוצרו התרי"ג איברי הגוף, כמו כן נפשות הארבעה יסודות האלו הם יסודות לכל מדות טובות ורעות אשר באמצעותם יקיימו או יתבטלו התורה והמצות שהם תרי"ג מארבע אותיות הוי"ה כנזכר לעיל. והמקיימן הם נפש השכלית הכלולה מארבעה היסודות רוחנים אשר משם חוצבו תרי"ג איברי הנפש ההיא. והבן זה מאד, איך היסוד של קיום המצות הם על ידי מדות הטובות וכן בהפכם:

וזה ענינם כבר נתבאר כי כל אשר עשה האלהים כלול מטוב ורע זה לעומת זה, והנה כמו שבארבעה היסודות הגופנים הנקרא חומר היסודות מורכב מטוב ורע ומשם באים כחות קיום הגוף או תחלואיו שהם ארבע מרות, מרה לבנה מרה ירוקה מרה שחורה מרה אדומה, כמו כן בנפשות הנקראות צורות, הארבעה יסודות הם על דרך זה טוב ורע, ומהם נמשך בריאות הנפש היסודית שבאדם שהם מדות הטובות, או תחלואיה שהם מדות הרעות הנמשכות מארבע קליפות טמאות שבנפש ההיא וכשיסירם מעליו יתלבשו אותיות ארבע של הוי"ה שהם אור המחיה נפש היסודית, וגם היא והגוף שלה יהיו מרכבה אל קדושתו יתברך שבעולם העשיה, כמו שנתבאר בנפש השכלית ממש בקיימה המצות:

וזכור ואל תשכח כי גם על ידי עסק התורה בארבעה פירושים שסימנם פרד"ס, פשט, רמז, דרוש, סוד, יהיה רוחו השכלי כסא אל שם הוי"ה שבעולם היצירה, וכן על ידי המחשבה והכונה תהיה נשמתו השכלית כסא לשם הוי"ה שבעולם הבריאה:

ונחזור בביאור ארבעה היסודות שיש אל קנין המדות. דע כי כל המדות הרעות מושרשות בארבע מדרגות נפש היסודית מצד הרע והקליפה אשר בה, ולכן כל המדות רעות נחלקות לארבעה מינים, וזה פרטם:
יסוד האש ממנו נמשכת הגאוה הנקראת גסות הרוח להיותו היסוד הקל וגבוה מכולם. ובכללה הכעס, כי מפני הגאוה מתכעס האדם כשאין עושים רצונו, ואילו היה שפל רוח ומכיר חסרונו לא היה מתכעס כלל, נמצא כי הגאוה והכעס מדה אחת הם. ותולדותיה שלש. הקפדנות בלבו כי לולא הגאוה לא הי המקפיד בלבו, כענין שבארנו בענין הכעס, ובקשת השררה והכבוד להתגאות על הבריות, והשנאה לזולתו על היותו גדול ממנו, וזה ענף מהגאוה גם כן:

יסוד הרוח ממנו נמשך דבור הנקרא שיחה בטלה לדברים שאין בהם צורך כלל או נפשיי או גופני. ותולדותיו ארבעה. והן, לדבר חנף, ושקרים, ולשון הרע, ולגלות שבחיו לבריות להתגדל בפניהם:

יסוד המים ממנו תאות התענוגים כי כן המים מצמיחים כל מיני תענוג, ותולדותיה שתים. החמדה, לגזול ממון חברו ואשתו וכל אשר לו להתענג בהן. והקנאה, כי יקנא בחברו, אשר לו ממון רב וכיוצא להתענג בו:

יסוד העפר ממנו מדת העצבות בכל פרטיו, ותולדותיה אחת, והוא העצלות לקיים התורה והמצות מפני עצבונו על השגת קניני הבלי העולם הזה, או על היסורין הבאים עליו ואינו שמח בחלקו בשום דבר, גם עינו לא תשבע עושר:

נמצא כי אבות כל המדות הרעות הם ארבעה, הגאווה והכעס הנכלל ומתדבק עמה, והשיחה בטילה, ותאוות התענוגים, והעצבון, וארבעתם נמשכות מארבע קליפות היצר הרע שבנפש היסודית. והפכם הם ארבע מדות טובות נמשכות מארבעה יסודות הטוב שבנפש היסודית. והם, הענוה שהיא תכלית השפלות ומתרחק מכל מיני כעס הבא על ידי גאוה. והשתיקה כאלם לא יפתח פיו לבד בעסק תורה ומצות או בהכרחו לקיום הגוף ולצורך כבוד הבריות, והמיאוס בכל תענוגי הגוף ומותריו המוכרחים. והשמחה התדירית בחלקו, כי כל דעבדין מן שמיא לטב, וגם לזרז עצמו בתכלית השמחה בעבודת קונו וכמו שכתוב (תהלים קי"ט קס"ב) שש אנכי על אמרתך כמוצא שלל רב, וכמו שאמרו רז"ל (אבות א' ט"ו) עשה תורתך קבע ומלאכתך עראי: 
נמצא כי בהיות מדות הרעות קבועות באדם נמנע הוא מלקיים התורה והמצות, וגם אם יקיימם יהיה שלא לשם שמים ובטורח גדול, ועליו נאמר (משלי י"א כ"ב) נזם זהב באף חזיר וגו', כי עוד טומאתו בו מלובש תוך הקליפות, וכמו שאמרו רבותינו ז"ל (יומא דף ע"ה ע"ב), זכה - נעשית לו תורתו סם חיים, לא זכה - נעשית לו סם המות, וכאשר יתגבר על יצרו וילחם בו ויסיר מעליו מדותיו הרעות על ידי טורח, ויקיים התורה והמצות, יקרא צדיק גמור ירא שמים גבור הכובש את יצרו, וכאשר יתנהג ויורגל יותר בזה עד אשר יוסרו מעליו כל מדות הרעות לגמרי, ולא תתאוה להם נפשו כלל, ויקנה המדות הטובות בקנין בטבע ולא יצטרך ללחום עם היצר הרע, כי גופו ונפשו היסודית מנוקים מכל סיג החומר כמו שנאמר במשה (שמות ג' ה') של נעליך מעל רגליך כנזכר בספר התקונים (תיקון ל"א ותיקון מ"ח), אז יתלבשו בו ארבע אותיות ההוי"ה ויהיה כסא קדוש למרכבתו יתברך, וזה האיש נקרא אוהב את המקום מאהבה, ונקרא חסיד גמור השלם בכל מיני השלימות:
טוב הלבנון ד"ה: מהתחלפות טבעיו – איך הטבע שבו מתחלף לאהוב דבר ולשנוא אותו אחר כך.  

ספר שמואל ב, יג, טו: וַיִּשְׂנָאֶהָ אַמְנוֹן שִׂנְאָה גְּדוֹלָה מְאֹד כִּי גְדוֹלָה הַשִּׂנְאָה אֲשֶׁר שְׂנֵאָהּ מֵאַהֲבָה אֲשֶׁר אֲהֵבָהּ וַיֹּאמֶר לָהּ אַמְנוֹן קוּמִי לֵכִי:
מלבי"ם על אתר ד"ה: וישנאה – אחר שהיה תאווה כלביית, מיד שנכבה רשף התאווה חלפה האהבה, שלא היתה אהבה עצמיית, ואז בהכירו תועבת הנבלה הזאת, שב לשנוא את הנושא שעל ידו נסבב לו זאת, וז"ש גדולה השנאה מהאהבה – שהאהבה בעצמה סבבה את השנאה, שכשזכר תועבת האהבה הזאת, אשר היתה עתה לזרה בעיניו, נהפך לבו בקרבו לשנאה גדולה. 

משנה אבות ה, טז: כָּל אַהֲבָה שֶׁהִיא תְלוּיָה בְדָבָר, בָּטֵל דָּבָר, בְּטֵלָה אַהֲבָה. וְשֶׁאֵינָהּ תְּלוּיָה בְדָבָר, אֵינָהּ בְּטֵלָה לְעוֹלָם. אֵיזוֹ הִיא אַהֲבָה הַתְּלוּיָה בְדָבָר, זוֹ אַהֲבַת אַמְנוֹן וְתָמָר. וְשֶׁאֵינָהּ תְּלוּיָה בְדָבָר, זוֹ אַהֲבַת דָּוִיד וִיהוֹנָתָן:
חידושי המאירי על אתר: כל אהבה שהיא תלויה בדבר בטל דבר כו' כלומר דאחר דאהבתו אינה אלא לסיבה, בסור הסיבה יסור המסובב, אבל כשאינה תלויה בדבר אלא שהיא אהבה מעולה, אינה בטלה לעולם, ופירש בה איזוהי אהבה שהיא תלויה בדבר? זו אהבת אמנון ותמר שהיה אוהבה להנאת גופו להתעלל בה, וכשעברה הנאתו ונסתלקה תשוקתו נתחדשה לו שנאה עליה כמו דמפורש בקרא, ושאינה תלויה בדבר כגון אהבת דוד ויהונתן שלא היתה בה שום סיבה אלא אהבה מעולה לגמרי:
פירוש יעב"ץ על אתר: כל אהבה וכו'. ירמוז כי העובד את השי"ת כדי שירבה קניינו וישמור את נפשו, אין עבודתו שלמה, כמ"ש השטן (איוב א) החנם ירא איוב אלהים הלא אתה שכת בעדו, אמר כי לא היה ראוי איוב להקרא עבד כי לא היה מתבאר מעבודתו אם היה עבד עצמו או עבד השי"ת, עד שינסהו. ולזה אמר התנא כי העובד את האל ית' בעבור אלה הדברים הגופיים אשר תלה בהם עבודתו, לא תתקיים לאור באור החיים, כי בהבטל אותם הדברים אשר בהם עבודתו, תתבטל אהבתו, ואין מאכל ומשתה בשאול אשר הוא הולך. אבל העובד את השי"ת מאהבה גמורה, הלא אהבתו בחי העולמים ולא תסור לעולם, ושכרו שיהיה אוהב את השי"ת לעולם, כאומרו ועטרותיהם בראשיהם ונהנים מזיו השכינה. וכבר כתבתי הרבה מזה הענין במשנת אל תהיו כעבדים וכו':

איזו אהבה התלויה בדבר זו אהבת אמנון ותמר. יראה כי אע"פ שהדבר ההוא ראש הדברים אשר ירדפו האנשים אחריהם וימסרו עצמם עליהם, לא יספיק להתמיד האהבה שלא תבטל, ומה יהיה בשאר הדברים. ולז"א דוד המלך ע"ה (שמואל ב א) נפלאתה אהבתך לי מאהבת נשים, שאינה מתמדת, דימה אהבת יהונתן כמו שדקדק באומרו אהבתך לי, ולא אמר אהבתי לך, מאהבת נשים, שאינה בהתמדת הזמן רק בפתע פתאום, שאפילו זה בסוף העולם וזה בסופו יחבבו זה את זה כאילו היו אהובים כל ימיהם. ובמשנת נקרא רע אהוב וכו' אפרש בס"ד:

וכן אהבת דוד ליהונתן (שמואל א יח) ויהי ככלותו לדבר וגו' ונפש יהונתן נקשרה בנפש דוד, ואמנם אומרו יותר מאהבת נשים, כי יתחייב האדם לעזוב את אביו ואת אמו בעבור אשתו אבל לא את עצמו, ויהונתן אהב את דוד יותר מעצמו, שאמר לו אביו (שמואל א כ) כל הימים אשר בן ישי חי על האדמה לא תכון אתה ומלכותך, וסבר וקבל ואמר (שם כג) ואתה תמלוך על ישראל ואנכי אהיה לך למשנה.
דף מקורות לספר חובות הלבבות, שער התשובה, פתיחה (עמ' קכב')

חובות הלבבות: אבל מה שנאמר בתורה בענין הזה, מהם מה שאמר הכתוב (בראשית ח כא): כי יצר לב האדם רע מנעוריו, ונאמר (בראשית ו ה): וכל יצר מחשבות לבו רק רע כל היום ונאמר (איוב יא יב): ועיר פרא אדם יולד...
מרפא לנפש ד"ה: ועיר פרא – כעיר הזה שהוא חמור קטן הגדל במדבר שאין בו מסורת הנהגה, כן אדם יולד ג"כ בלי חכמה ומוסר ודרך ארץ.

בראשית ח, כא: וַיָּרַח ה' אֶת רֵיחַ הַנִּיחֹחַ וַיֹּאמֶר ה' אֶל לִבּוֹ לֹא אֹסִף לְקַלֵּל עוֹד אֶת הָאֲדָמָה בַּעֲבוּר הָאָדָם כִּי יֵצֶר לֵב הָאָדָם רַע מִנְּעֻרָיו וְלֹא אֹסִף עוֹד לְהַכּוֹת אֶת כָּל חַי כַּאֲשֶׁר עָשִׂיתִי:
רש"י שם: מנעריו - מנעריו כתיב משננער לצאת ממעי אמו נתן בו יצר הרע:
רבינו בחיי שם: מנעוריו אמרו רז"ל מנעוריו משננער לצאת ממעי אמו. וידוע שאין האדם מתחייב במצות שהן מצד היצר טוב, עד י"ג שנה, וזהו שדרשו רז"ל יצה"ר גדול מיצר הטוב י"ג שנה. וכן אמר שלמה ע"ה (קהלת ד) כי מבית הסורים יצא למלוך, כי משעה שהוא יוצא מבית הרחם ששם אסור ומוסגר כאדם המוסגר בבית האסורים מיד הוא רוצה למלוך והוא מבקש פי הדד ונמשך אחר התאוות, ומפני שהמלה חסרה אל"ף פירשוהו מל' תרגום, כי תרגום ויבאש וסרי:
ספורנו שם: כי יצר לב האדם רע. כי בהיות המזגים מכאן ואילך פחותים מאשר היו קודם המבול לא יאיר בהם הכח השכלי מנעוריה' כבראשונה באופן שיתקומם למתאוה המתגבר עליו מנעוריו:
אור החיים שם: כי יצר לב וגו' - פירוש על דרך אומרם ז"ל במסכת בבא קמא (לט) שור האצטדין שנגח פטור דכתיב (שמות כא כח) וכי יגח ולא שיגיחוהו ע"כ והן האדם מנעוריו קודם שיבחין למאוס ברע ולבחור בטוב יקדמנו הרע משננער ממעי אמו והרע מדריכו בבחינתו, והיה כי יגדל כבר הטביע בו הרע כמו שהטביעו הנגיחה בשור האצטדין, וטעם זה יועיל לבל דנו בהכרת, אבל על כל פנים ענוש יענש על אשר איננו שומע בקול האלהים וישתנה משור המתלמד כי הוא מותר האדם מן הבהמה, למאוס ברע בהכירו ולבחור בטוב, והועיל טענת רע מנעוריו, שלא יתכעס ה' עליו כל כך שנראה שהפליא לעשות כי יש לו סיבה להרשיע לצד לימודו מנעוריו:
גמ' סנהדרין צא, ב: ואמר לו אנטונינוס לרבי מאימתי יצר הרע שולט באדם משעת יצירה או משעת יציאה אמר לו משעת יצירה אמר לו אם כן בועט במעי אמו ויוצא אלא משעת יציאה אמר רבי דבר זה למדני אנטונינוס ומקרא מסייעו שנאמר לפתח חטאת רובץ.
קהלת ד, יג: טוֹב יֶלֶד מִסְכֵּן וְחָכָם מִמֶּלֶךְ זָקֵן וּכְסִיל אֲשֶׁר לֹא יָדַע לְהִזָּהֵר עוֹד:
רש"י שם: טוב ילד מסכן וחכם - זה יצר טוב ולמה נקרא ילד שאינו בא באדם עד י"ג שנה. מסכן - שאין האיברים שומעים לו כמו ליצ"הר. חכם - שמשכיל את האדם לדרך טובה. ממלך זקן וכסיל - יצה"ר שהוא שליט על כל האיברים זקן שמשעה שנולד הוולד הוא נתון בו שנאמר (בראשית ד) לפתח חטאת רובץ. וכסיל - שמתעהו בדרך רעה כך נדרש במדרש. אשר לא ידע להזהר עוד - שהרי הזקין ואינו מקבל תוכחה:
תורה תמימה בראשית ד, ז, אות יא': סימן לדבר, כי לפתח יציאתו יצה"ר שולט בו אבל לא משעת יצירה, וכהאי גונא דרשו בירושלמי ברכות פ"ג  ה"ה על הפסוק (בראשית ח, כא): כי יצר לב האדם רע מנעוריו – מנעריו כתיב, משעה שהוא ננער ויצא לעולם, וצ"ע ממ"ש באגדות ר"פ תולדות: ויתרוצצו הבנים בקרבה, כשעברה רבקה לפני ביהמ"ד נדחק יעקב לצאת, וכשעברה לפני בית עבודת אלילים נדחק עשו לצאת, הרי דהיצר שולט באדם עודו בבטן, וקצת יש לישב דזה גופא כלול בדברי רבקה: אם כן למה זה אנכי, כלומר מה נשתנו עלי סדרי הבריאה ששולט בהם היצר קודם זמנם.
דף מקורות לספר חובות הלבבות, שער התשובה, פתיחה (עמ' קכב' – קכג')
חובות הלבבות: וכיון שהתברר אופני (מציאות) הקיצור במעשי האדם, היה מחנות הבורא אותו, שנתן לו יכולת לתקן טעותו ולהשיב אבדת עבודתו בתשובה והעיר אותו עליה (וחזרה אליו), באהבתו ובחמלתו עליו. ואחר כך נחץ דברה, והבטיח בה (נחץ אותה בתפילה והתקרבות אליו מצדו) על ידי עבדיו הנביאים, והרחיב אמתלאותינו בנטותנו מדרך עבודתו, ויעד אותנו לקבל אותה ממנו ולרצות בנו מהרה, ואם ארך המרותנו את דברו והפרתנו את בריתו, כמו שביאר בפרשת ובשוב רשע מרשעתו ועשה משפט וצדקה עליהם הוא יחיה (יחזקאל לג יט).
מרפא לנפש ד"ה: היה מחנות הבורא – לשון חן וחנינה ורחמנות שנתן לו יכולת לשוב בתשובה, כי השכל היה מחייב שנפש החוטאת היא תמות כמנהג במלכותא דארעא, רק הש"י חפץ חסד הוא ולא יחפץ במות המת - הוא הרשע, כי אם בשובו וחיה, ולא זו בלבד שמקבל אותנו בתשובה העיר ג"כ עליה כמ"ש בפרשת והיה כי יבוא עליך וגו' ושבת עד ה' א-להיך וגו' (דברים ל, א-ב) משמע שישוב מעצמו, ואח"כ נחץ דבר התשובה וזרז אותנו שלא נתישן בחטא, והרחיב אמתלאותינו ע"י נביאים הרבה, והראה לנו כמה טענות ואמתלאות שנוכל לטעון על עוונותינו, כדי שנשוב בתשובה, ושלא נתיאש מרחמי הא-ל כמ"ש הושע בסופו: שובה ישראל עד ה' א-להיך כי כשלת בעונך, קחו עמכם דברים ושובו אל ה' אמרו אליו וגו' כל הענין, וכן נאמר (יחזקאל לג, י-יא) ואתה בן אדם אמור אל בית ישראל חי אני נאם ה' א-להים אם אחפוץ במות הרשע כי אם בשוב רשע מדרכו וחיה, שובו שובו מדרככם הרעים ולמה תמותו בית ישראל וגו', וזולתם כמה פסוקים כאלה שקראו הנביאים לתשובה.
"לשון חן וחנינה ורחמנות שנתן לו יכולת לשוב בתשובה..."

ספר שערי תשובה א, א: באור התשובה ועיקריה. מן הטובות אשר היטיב השם יתברך עם ברואיו, כי הכין להם הדרך לעלות מתוך פחת מעשיהם ולנוס מפח פשעיהם, לחשוך נפשם מני שחת ולהשיב מעליהם אפו, ולמדם והזהירם לשוב אליו כי יחטאו לו, לרוב טובו וישרו כי הוא ידע יצרם, שנאמר (תהלים כה, ח): "טוב וישר ה' על כן יורה חטאים בדרך", ואם הרבו לפשוע ולמרוד ובגד בוגדים בגדו, לא סגר בעדם דלתי תשובה, שנאמר (ישעיה לא, ו): "שובו לאשר העמיקו סרה". ונאמר (ירמיה ג, כב): "שובו בנים שובבים ארפה משובותיכם". והוזהרנו על התשובה בכמה מקומות בתורה, והתבאר, כי התשובה מקובלת גם כי ישוב החוטא מרוב צרותיו, כל שכן אם ישוב מיראת השם ואהבתו, שנאמר (דברים ד, ל): "בצר לך ומצאוך כל הדברים האלה באחרית הימים ושבת עד ה' אלהיך ושמעת בקולו". והתבאר בתורה, כי יעזור ה' לשבים כאשר אין יד טבעם משגת ויחדש בקרבם רוח טהורה להשיג מעלת אהבתו, שנאמר (דברים ל, ב): "ושבת עד ה' אלהיך ושמעת בקולו ככל אשר אנכי מצוך היום אתה ובניך בכל לבבך ובכל נפשך". ואומר בגוף הענין (דברים ל, ו): "ומל ה' את לבבך ואת לבב זרעך" - להשיג אהבתו. והנביאים והכתובים דברו תמיד על דבר התשובה, עד כי באו עקרי התשובה כלם מפורשים בדבריהם כאשר יתבאר:
"כי השכל היה מחייב שנפש החוטאת היא תמות כמנהג במלכותא דארעא..."

תלמוד ירושלמי מכות, ז, א: מר רבי פינחס (תהלים כה) טוב וישר למה הוא טוב שהוא ישר ולמה הוא ישר שהוא טוב על כן יורה חטאים בדרך שמורה דרך תשובה. שאלו לחכמה חוטא מהו עונשו אמרו להם חטאים תרדף רעה שאלו לנבואה חוטא מהו עונשו אמרה להן הנפש החוטאת היא תמות שאלו לקודשא בריך הוא חוטא מהו עונשו אמר להן יעשו תשובה ויתכפר לו. היינו דכתיב על כן יורה חטאים בדרך יורה לחטאים דרך לעשות תשובה.
פני משה שם ד"ה: למה הוא טוב שהוא ישר – כלומר דקשיא ליה קרא, דכתיב טוב וישר הוא, והלא טוב וישר אינו שייך אלא אצל בני האדם, כדדרשו חז"ל טוב זה בעיני השמים שהוא עושה כדין, וישר זה לפנים  משורת הדין, והוא ישר בעיני האדם, אבל כלפי מעלה הכל לפנים משורת הדין הוא עושה, דמי יעמד לפניו בדין, לפיכך דריש הכי דטוב וישר הכל ענין אחד הוא, ובאמת שכל מדותיו ברחמים ולפנים משורת הדין. למה הוא טוב שהוא הכל ישר, ולמה הוא הכל ישר שהוא טוב ורואה שאין העולם מתקיים בדין כדמסיק ואזיל.
בד"ה: שאלו לחכמה- על דרך דמיון, כלומר מצד החכמה ומצד הנבואה לא היה לחוטא שום תיקון, והקב"ה הוא שעושה לפנים משורת הדין ומקבלו בתשובה, ולא עוד אלא שכל הרוצה להשיב מורה לו דרך לעשות תשובה שלימה וכתיקונה, וזה נכלל גם כן בדרשה דלעיל: למה הוא טוב וכו', כלומר שמדה יתירה היא שהקב"ה מרבה ועושה לפנים משורת הדין במה שהוא מקבל התשובה, ומורה גם כן דרך התשובה, וזה הכוונה: ולמה הוא ישר על המדה היתירה.

ספר נתיבות עולם ב', נתיב התשובה, פרק א': ובמדרש (ירו' מכות פ"ב, ה"ו) שאלו לחכמה חוטא מה עונשו אמרה חטאים תרדף רעה, שאלו לנבואה חוטא מה עונשו אמרה הנפש החוטאת היא תמות, שאלו לתורה חוטא מה עונשו אמרה יביא אשם ויתכפר, שאלו להקב"ה חוטא מה עונשו אמר יעשה תשובה ויתכפר, הה"ד טוב וישר ה' על כן יורה חטאים בדרך למה הוא טוב בשביל שהוא ישר ולמה הוא ישר בשביל שהוא טוב ע"כ. במדרש הזה בא לבאר כי אם שהאמת הוא שמצד השכל אין ראוי שיהיה לחוטא תשובה, מכל מקום יש לאדם תשובה, ואף כי נפלאת היא בעינינו. וזה שאמר טוב וישר ה' על כן יורה חטאים בדרך, ור"ל שהש"י הוא מורה לחוטא הדרך הישר שהש"י הוא הישר, ומאחר שהוא הישר הוא ג"כ מורה הדרך הישר לאדם, ועוד כי מפני כי הרעה מוכן לרשעים בסוף והוא יתב' טוב והטוב רוצה בטוב ולא ברע שיהיה לרשע, ולפיכך מצד ב' בחינות מה שהוא ית' טוב וישר ראוי שהש"י מורה לחטאים שהם הולכים בדרך מעוקם מורה להם אל דרך הישר ולהציל אותם מן הרעה אשר מוכן לרשעים. ומה שאמר למה הוא טוב בשביל שהוא ישר ולמה הוא ישר בשביל שהוא טוב, ר"ל כי הש"י הוא טוב מפני שהוא מטיב אל הכל, ולא שהטוב הזה בלא טעם, שאם יהיה הש"י מטיב לבריות ולא היה טעם אל הטוב אין זה ראוי שיקרא טוב. כמו שאמרו ז"ל (ב"ק נ', א') כל האומר הקב"ה וותרן יותרו לו חייו ולא נקרא זה טוב שאין מדת היושר נותן זה לוותר בחנם, ולכך אמר למה הוא טוב בשביל שהוא ישר כלו' שהיושר עם הטוב. וכן מה שאמר למה הוא ישר בשביל שהוא טוב ר"ל שהש"י ישר ולא שהיושר שמעמיד הש"י מדתו על תכלית הדין ולכלות את הבריות, שאין ראוי שיקרא זה יושר כי איך אפשר שיהיה העולם קיים כאשר יהיה הש"י נוהג במדת הדין לגמרי, אבל למה הש"י ישר מפני שהוא טוב שעם היושר הוא הטוב וזהו היושר הגמור כאשר עם היושר הטוב. ואמר שאלו לחכמה חוטא מה ענשו והשיבה חטאים תרדף רעה, וזה כי החטא הוא חסרון בעולם ואין ראוי שיהיה נמצא חסרון בעולם ולכך תרדף אותם הרעה להאבידו מן העולם, ומ"מ אין החכמה אומרת הנפש החוטאת תמות כי נמצא בעולם הרע ג"כ, אבל הנבואה שהיא מן הש"י ואין דבר רע יורד מלמעלה לכך הנבואה אומרת הנפש החוטאת תמות שלא יהיה נמצא החוטא שהוא רע כמו שלא נמצא רע למעלה. ואמר שאלו לתורה חוטא מה עונשו, והתורה שהיא תקון האדם שהרי כל התורה היא תקון האדם וגם בזה התורה היא תיקון האדם ולכך התורה אומרת יביא אשם ויתכפר שזה תיקון של החוטא, אבל הש"י אומר שיעשה תשובה כי החוטא אשר יש לו לב נשבר ונדכה על חטאו הוא ית' מקבלו בשביל זה וזהו מדת הש"י:
ספר כד הקמח, ערך כפורים: ומי כמוהו מורה שהוא מורה לרשע דרך תשובה הוא שכתוב (תהלים כה) טוב וישר ה' על כן יורה חטאים בדרך. שאלו לנבואה החוטא מהו ענשו אמרה להם הנפש החוטאת היא תמות שאלו לתורה החוטא מהו ענשו אמרה להם יביא אשם ויתכפר לו שאלו להקב"ה החוטא מהו ענשו א"ל יעשה תשובה ויתכפר לו הדא הוא דכתיב טוב וישר ה' על כן יורה חטאים בדרך וכתיב (הושע יד) שובה ישראל עד ה' אלהיך וגו' ואומר (שם) קחו עמכם דברים ושובו אל ה' והיכן מורה לחטאים דרך תשובה למדנו זה מן התורה קין הרג את אחיו ונגזרה עליו גזירה ושב בתשובה ואמר (בראשית ד) גדול עוני מנשוא, וכתיב הן גרשת אותי היום וקבל הקב"ה תשובתו שנאמר (שם) וישם ה' לקין אות וכו' וכתיב (שם) ויצא קין מלפני ה' ודרשו ז"ל שיצא שמח שנתקבל בתשובה. עוד מצינו בתורה מנשה בן חזקיה העמיד צלם בהיכל בארבעה פנים ולא היה לו למלך הכבוד צד שיחזיר פניו אליו ויצא מן ההיכל בעשר מסעות, וכמו שאמרו עשר מסעות נסעה שכינה וכתוב בו במנשה (ד"ה ב) ויקם מזבחות לבעלים וישתחו לכל צבא השמים וכתיב (שם) והוא העביר את בניו באש ועונן ונחש ועשה אוב וידעונים הרבה לעשות הרע בעיני ה' להכעיסו וכתיב (מ"ב כא) וגם דם נקי שפך מנשה הרבה מאד עד אשר מלא את ירושלם פה לפה. ואעפ"כ כשבא עליו מלך אשור ויוליכהו עמו בדוד של נחשת ויציתו תחתיו אש מה כתוב שם (דברי הימים ב לג) וכהצר לו חלה את פני ה' אלהיו ויעתר לו וישמע תחנתו וגו'. אמר זכור אני שקראתי בימי אבא בתורת משה (דברים ד) בצר לך ומצאוך וגו' ושבת עד ה' אלהיך וכתיב (שם) כי אל רחום ה' אלהיך לא ירפך ולא ישחיתך וגו' ועכשו אם אתה מושיעני מן הצרה אדע ואכיר אלהותך ואדע שכל הצלמים שעבדתי שהם שקר ואם לאו גם אתה כאחד מהם מיד נתגלגלו רחמיו של הקב"ה וצוה למלאכי השרת להצילו, ואמרו מלאכי השרת לפני הקב"ה רבש"ע מנשה שעשה לפניך כמה תועבות אתה מרחם עליו אמר להם אם איני מקבלו הריני נועל שערי תשובה בפני כל חוטא. מיד הוציאוהו מן הדוד ויביאוהו ירושלים אל מלכותו ויסר הגלולים מבית ה'. גם אחאב עבר כמה עבירות, חמד כרם נבות ובסיבת הכרם ההוא ציותה איזבל אשתו להרוג את נבות ושיעידו עליו עדות שקר וכתיב (מלכים א כא) ויהי כשמוע אחאב כי מת נבות ויקם אחאב לרדת אל כרם נבות היזרעאלי לרשתו ובו ביום שירד לרשתו אמר לו אליהו (שם) כה אמר ה' הרצחת וגם ירשת וגו' כה אמר ה' במקום אשר לקקו הכלבים את דם נבות ילוקו הכלבים את דמך. וכתיב (שם) והכרתי לאחאב משתין בקיר ועצור ועזוב בישראל ואעפ"כ עשה תשובה וקבל הקב"ה תשובתו הוא שכתוב (שם) ויהיה כשמוע אחאב את הדברים האלה ויקרע בגדיו וישם שק על בשרו ויצם וישכב בשק ויהלך אט. לא התענה אלא משעה שדבר אליו אליהו עד לערב ומיד כתוב אחריו ויהי דבר ה' אל אליהו התשבי לאמר הראית כי נכנע אחאב מפני וגו'.
"רק הש"י חפץ חסד הוא ולא יחפץ במות המת - הוא הרשע..."

אור החיים דברים ד, ד:חיים כלכם היום - נמשכת למעלה ולמטה, נמשכת למעלה, על זה הדרך אלהיכם חיים כי ה' נקרא אלהים חיים (להלן ה כג), ונמשכת למטה גם כן חיים כולכם: והכוונה בשיעור הדיבור על זה הדרך להעיר שהחיים נמשכים להם ממקור החיים, והכוונה בזה שזולת זה לא יקרא חיים, הגם שיתנועע ויאכל וכו' שהרשעים בחייהם קרוים מתים (ברכות יח:) לצד שמקורם מקור המיתה, וזה הוא החידוש שמחדש להם משה במאמר זה שמודיעם שהם חיים ממקור החיים.   (ועי' אור החיים במדבר כה, יד ד"ה: המוכה אשר הוכה).

דף מקורות לספר חובות הלבבות, שער התשובה, פתיחה (עמ' קכג' – קכד')
חובות הלבבות: וזכר הכת הזאת באחרונה מפני מיעוט מציאותה בכל דור, כמו שנאמר (תהלים קל ג): אם עונות תשמר יה אדני מי יעמד, ואמר (קהלת ז כ): כי אדם אין צדיק בארץ אשר יעשה טוב ולא יחטא, ונאמר (מלכים א ח מו): כי אין אדם אשר לא יחטא. ובעבור זה קבעו רבותינו בפתיחת תפילתנו ענין התשובה והסליחה ב"הרוצה בתשובה" ו"המרבה לסלוח":
רמב"ם, שמונה פרקים, פרק ד': הנה התבאר לך מכל מה שזכרנוהו בזה הפרק, שצריך לכוין אל הפעולות הממוצעות, ושלא יצא מהם אל קצה מן הקצוות, אלא על צד הרפואות, ולעמוד כנגדו. ובהפך, כמו שהאדם היודע במלאכת הרפואות, כשיראה מזגו שישתנה מעט שנוי לא ישבות ולא יניח החולי להתחזק עד שיצטרך אל רפואה חזקה בתכליתו, וכשידע שאבר מאבריו חלוש, ישמרו תמיד ויתרחק מדברים המזיקים לו, ויכוין למה שיועילוהו עד שיבריא האבר ההוא או עד שלא יוסיף חולשה - כן האדם השלם צריך לו שיזכור מדותיו תמיד, וישקול פעולותיו, ויבחן תכונות נפשו יום יום, וכל מה שיראה נפשו נוטה לצד קצה מן הקצוות, ימהר ברפואה, ולא יניח התכונה הרעה להתחזק בשנותו מעשה הרע, כמו שזכרנו. וכן ישים לנגד עיניו המדות הפחותות אשר לו, וישתדל לרפאותן תמיד, כמו שזכרנו, שאי אפשר לאדם מבלתי חסרון, שהפילוסופים כבר אמרו, כבד הוא ורחוק שימצא מי שהוא בטבע למעלות כולן, רצוני לומר, למעלות המדות ולמעלות השכליות מזומן ומוכן אבל בספרי הנבואה נמצא זה בהם הרבה, אמר (איוב ד' יח), "הן בעבדיו לא יאמין ובמלאכיו ישים תהלה", (איוב טו יד), "מה אנוש כי יזכה וכי יצדיק ילוד אשה", ושלמה המלך עליו השלום אמר סתם (קהלת ז כ), "כי אדם אין צדיק בארץ אשר יעשה טוב ולא יחטא.
רבינו בחיי שמות לד, ו: ועל דרך השכל ויעבור ה' על פניו ויקרא ה' ה' אל, הרי שלש שמות והשאר מדות והן עשר והמדות נאמרות על השמות, שלש השמות כנגד שלש עולמות עולם המלאכים עולם הגלגלים והעולם השפל, וכנגד שני העולמות שהם קיימים נצחיים בלתי משתנים הזכיר שני שמות שאינם משתנים והם דומים זה לזה כי כן שני העולמות דומים זה לזה בענין הקיום והנצחות, וכמאמר דוד ע"ה (תהלים קמח) כי הוא צוה ונבראו ויעמידם לעד לעולם, והזכירם למעלה שאמר (שם קמח) הללוהו במרומים הללוהו כל מלאכיו, וכנגד עולם השפל הזה שהוא משתנה והוא בעל הויה והפסד הזכיר אל שהוא שם התואר והוא מתהפך ממדת הדין למדת רחמים, וכן הוא אומר (שם כב) אלי אלי למה עזבתני, והג' הוא מדת רחמים במקום הזה שאין אומרין למדת הדין למה עזבתני נשארו עשר מדות שהבורא יתעלה מנהיג בהם את עולמו. רחום וחנון שתי מדות נאמרו על ההשגחה כללית ופרטית, רחום היא מדה כללית כאמרו (שם קמו) ורחמיו על כל מעשיו, וחנון מדה פרטית ולא תמצא המדה הזאת כי אם בענין האדם הוא שכתוב (איוב לג) ויחננו ויאמר פדעהו וגו' וכתיב (בראשית מג) אלהים יחנך בני, ומפני שהאדם נכבד מכל ברואי עולם השפל לכך ייחד לו בענין ההשגחה מדה בפני עצמה. ארך אפים היא מדה שהכל צריכין לה בין צדיקים בין רשעים דכתיב (קהלת ז) כי אדם אין צדיק בארץ אשר יעשה טוב ולא יחטא, ורשעים אין צריך לומר, ואין מדה זו נמצאת כי אם במין האדם לבדו כי היא על דרך ההשגחה עונש ושכר. נשארו שבע מדות ג' לטובים ארבע לרעים, רב חסד ואמת נוצר חסד לאלפים לטובים, נושא עון ופשע וחטאה ונקה לרעים. נושא עון הוא חטא המחשבה, עון הרהור הלב, פשע וחטאה הוא עון המעשה זה מזיד וזה שוגג, ונקה אמרו רז"ל ונקה לשבים כי לא יתכן שהבורא יתעלה ינקה לשאינם שבים כי אין ראוי לסלוח לרשע העומד במרדו שאם כן מצינו חוטא נשכר וגיהנם ועונשיו לא נבראו אלא בשבילו ונמצא העונש והשכר בטל:
ספר הברית חלק ב', מאמר יג' – אהבת רעים, פרק יח': ואשר יראה אל עבדך עוד בפסוק זה הוא, אמרה תורה ואהבת לרעך, וכי תאמר בלבבך איכה אפשר לי לאהוב אותו אני שלם והוא חסר כי הלא יש בו פחיתות מדה פלוני או מעשה מגונה פלוני, כי מטבע עיני האדם שרואה חסרון ופחיתות בכל אדם אם מעט אם רב הכל לפי מה שהוא אדם, ותכהין עיניו מראות נגע עצמו מעולם והוא שלם בדעתו בכל מיני שלימות ואיננו חסר לנפשו לא תחסר כל בו מן המעלות והשלימות, לכן אמרה תורה כמוך אני ה' כלומר אני מעיד בדבר שהוא כמוך בענין השלימות כשם שאין הוא שלם כך אין אתה שלם אם אין פחיתותך ומחסורך כאיש ההוא ואם אין בך חסרון זה יש בך חסרון אחר, זכר נא מי הוא נקר אבד חסיד אלא שאין אתה יודע ממחסורך, שלך אי אתה רואה אבל אתה רואה של אחרים, אך אני הוא מעיד שהוא כמוך בענין הפחיתות. ומן מוצא דבר זה תבין ותשכיל שצריך לאהוב כל אדם עם החסרון שלו, כלומר שלא תקפיד על החסרון שלו ולא יהיה זה מפריד בין הדבקים ומכבה את האהבה
, שאם לא כן ותקפיד אך למחסור לא תוכל לקיים מצות ואהבת לרעך לעולם כי אין אדם צדיק בארץ אשר יעשה טוב ולא יחטא בשום חסרון.

ספר אורחות צדיקים, שער כו' – שער התשובה: 'אמר רבי עקיבא (פסחים נד א): שבעה דברים קדמו לעולם, ואלו הן: תורה, תשובה, גן עדן, גיהנם, כסא הכבוד, בית המקדש ושמו של משיח. ולמה אלו שבעה? דע לך, שעיקר בריאת העולם הוא בשביל האדם, כי אין צורך בעולם התחתון אלא באדם, והוא מושל בכל העולם התחתון: בבהמות, וחיות, ועופות, ודגים, ושרצים. ומאחר שעיקר הבריאה בשביל האדם, אם כן הוצרך להקדים התורה שהיא קיום העולם, דכתיב (ירמיה לג כה): "אם לא בריתי יומם ולילה חקות שמים וארץ לא שמתי":

וכיון שהקדים התורה, הוצרך כמו כן להקדים התשובה, כי כיון שיש בתורה עשה ולא תעשה ועונשים המפורשים בתורה, הוצרך על כל פנים להקדים התשובה, שאם יחטא אדם שיהיה לו זמן לשוב, שאם לא כן, לא היה העולם קיים דור אחד, "כי אדם אין צדיק בארץ אשר יעשה טוב ולא יחטא" (קהלת ז כ), ומיד כשהדור חוטא ראוי הוא לכלותו ולהשמידו. ולכך נכתב מעשה סדום בתורה, להודיע לחוטאים שהם ראויים להיות כלים, הם וכל אשר להם, וגם הארץ היתה ראויה להתהפך כמו סדום, אלא שהקדוש ברוך הוא הקדים תשובה וממתין דור אחר דור וכיון שהקדים תורה ותשובה, הוצרך להקדים כמו כן גן עדן וגיהנם וכסא הכבוד, שהם מקומות לשלם לאיש כמעשיו. וכיון שהקדים כל אלו, הוצרך להקדים בית המקדש ושמו של משיח, כי בימים ההמה תמלא הארץ דעה ולא יהיה יצר הרע בבני אדם, וכולם גדולים וקטנים ידעו השם, יתעלה, ידיעה גדולה, ואז ידעו כולם שעיקר בריאת העולם בשביל עבודת הבורא, יתעלה. לכן הקדים אלו השבעה לעולם. "ועלו מושיעים בהר ציון (עובדיה א כא), "ובא לציון גואל ולשבי פשע ביעקב" (ישעיה נט כ), אמן וכן יהי רצון:
ספר תפארת שלמה על מועדים – ראש השנה: אתה זוכר מעשה עולם ופוקד כל יצורי קדם. נקדים מה שיש לדקדק בפ' כי תשא כתי' (שמות לב, יג) זכור לאברהם ליצחק ולישראל עבדיך. הא' יש לתמוה מ"ש כאן הלשון עבדיך. גם מה שמשנה כאן שבכל התורה כתי' אברהם יצחק יעקב. וכאן כתיב ישראל. אך הכ' מרמז כאן גודל חסדו וטובו ית"ש שיהי' כל העולם כולו יכול לעמוד ביום הדין אף כי אין בנו מעשים מתנהג בחסדו בכל דור. כי גם עם האבות הקדושים הי' מתנהג במדת החסד ורחמים כי מי יזכה ויעמוד בצדקו נגד הבורא ב"ה כי אדם אין צדיק בארץ אשר יעשה טוב וכו (קהלת ז, כ), וז"ש בגמ' (ערכין יז: א) תניא ר' אליעזר הגדול אומר אלמלא בא הקב"ה עם אברהם יצחק ויעקב בדין אינם יכולין לעמוד מפני התוכחה שנאמר (שמואל א יב, ז) עתה התיצבו ואשפטה אתכם ואת אבותיכם לכן כתי' כאן לאברהם ליצחק ולישראל עבדיך. אפי' ישראל שהוא בבחי' גדולה יותר מיעקב ואעפ"כ אינם רק בחי' עבדיך. כי בכולם יכול למצוא חסרון וז"פ אתה זוכר מעשה עולם. פי' כשרוצה הקב"ה להשפיע טובות פוקד כל יצורי קדם. לשון חסרון כמ"ש (במדבר לא, מט) ולא נפקד ממנו איש. פי' שגם בכל יצורי קדם הם האבות הקדושים ימצא בהם ג"כ חסרון. ועי"ז יכול להתמלא עלינו ברחמים וחסדים. וז"ש ונתנה תוקף כו' ומלאכים יחפזון וכו'. הנה יום הדין לפקוד על כל צבא מרום בדין. צבא מרום הם הצדיקים הגדולים. כמ"ש מי לא נפקד כהיום הזה. פי' בכל אחד יש בו איזה חסרון. וגם המלאכים יחפזון. לכן כל באי עולם אנחנו קרוצי חומר יעברו כבני מרון. ולא יסתכל כלל על רוע מפעלינו. ויוציא כאור משפטנו אמן:
דף מקורות לספר חובות הלבבות, שער התשובה, פרק א' (עמ' קכה' – קכז')
חובות הלבבות: ...ואם היתה במה שהזהיר הבורא מעשותו, אופן השגת קיצורו יהיה בהישמרו מחזור אל כל מין המעשה ההוא ושישתדל לעשות הפכו, עם הידבקו בגדרי התשובה ותנאיה...
טוב הלבנון ד"ה: לעשות הפכו – שירגיל טבעו לעשות בהפך הענין שחטא בו כמו דרך משל החוטא בגאוה ירגיל עצמו בהכנעה יותר מדאי, ואם במאכל ומשתה ירגיל עצמו בצומות וכן כיוצא בזה.

רבינו בחיי ויקרא כב, לב: ולא תחללו את שם קדשי ונקדשתי בתוך בני ישראל - חלול ה' הוא עון חמור ביותר, ומצינו שויתר הקב"ה על עבודה זרה ולא ויתר על חלול ה', והוא שאמר הנביא (יחזקאל כ) ואתם בית ישראל איש את גלוליו לכו עבדו ואת שם קדשי לא תחללו עוד, ואמרו רז"ל על עון זה שאין כח ביום הכפורים לכפר ולא בתשובה לתלות ולא ביסורין למרק, אלא כלן תולין ומיתה ממרקת:

 ואמנם מצינו תקנה לעון חלול השם כשיקדש את השם כנגד מה שחלל, ולכך סמך לו ונקדשתי וכן אמר הכתוב (משלי טז) בחסד ואמת יכופר עון, כלומר עון הרשע והשקר שהם הפך חסד ואמת, כענין החולי שאינו מתרפא אלא בהפכו, ומפורש אמרו רז"ל חטא אדם בלשון הרע יעסוק בתורה, חטא אדם בעיניו יזילם דמעות, וכן אמר דוד (תהלים קיט) פלגי מים ירדו עיני על לא שמרו תורתך, לא שמרתי לא נאמר אלא לא שמרו. ועוד אמרו רז"ל אם עשית חבילות של עברות עשה כנגדן חבילות של מצות. רגלים ממהרות לרוץ לרע יהיו רצין לדבר מצוה, ידים שופכות דם נקי יקשור תפילין על ידו ויתן צדקה לעניים:
ספר השל"ה הקדוש, מסכת יומא, הלכות תשובה (ו): וזו התשובה בעבירות שבין אדם למקום ובעבירות שבין אדם לחבירו. אם חטא בחטא שבין אדם למקום, לא יוסיף עוד לחטוא וימנע מהחטא הזה בתכלית המניעה בתוקף יצרו עליה, ויעשה עוד גדרים וסייגים שלא יבא לידי כך, כדבעינן למימר לקמן. ונוסף על זה באבר שחטא יראה שיעשה עמו קדושה, כמו שאמרו רבותינו זכרונם לברכה (שמו"ר כג, ג), הצדיקים באותו דבר שחוטאים בו מתרצים. עוד אמרו (ויק"ר כא, ה), אם עשית חבילות של עבירות, עשה כנגדן חבילות חבילות של מצות, רגלים ממהרות לרוץ לרעה - יהיו רצין לדבר מצוה, לשון שקר - אמת יהגה חכו ופיו יפתח בחכמה ותורת חסד על לשונו, ידים שופכות דם - פתוח יפתח את ידו לאחיו ולעניים, עינים רמות - יהא דכא ושח עינים, לב חורש מחשבות און - בלבו יצפון אמרי התורה ויהי הגות לבו תבונות, משלח מדנים בין אחים - יבקש שלום וירדפהו. אם חטא בתאוות המלבושים - ילבש שק ואפר, אם חטא במאכלות אסורות - יתענה ויזהר מלאכול לשובע נפשו אפילו דברים המותרים, כמו שאמרו רבותינו זכרונם לברכה (יבמות כ, א), קדש עצמך במותר לך. אם חטא לחבירו, אם בממון שגזלו או כיחש לו, אין לו תקנה בעולם עד שישיב ישיבנו לו. ואם חטא נגדו בדברים, אפילו הקריב כל אילי נביות שבעולם אין לו תקנה עד שיפייסנו:
ספר אהבת ישראל, פרק ה': והנה אחי ורעי, אחרי שידענו כי החטא והעון העיקרי שגרם לחורבן בית מקדשנו וסיבת אריכות גלותנו, הוא העון של שנאת חנם בין איש לרעהו, על כן כשאנו רוצים ומצפים שיבנה בית מקדשנו, מחוייבים אנו לתקן את אשר קלקלנו, ובאותו עון שחטאנו אנו צריכים לתקן, ועל פי מה שאמרו חז"ל עשה אדם חבילות של עבירות יעשה כנגדן חבילות של מצות:

והתיקון לזה העון הוא, שיפעול כל אחד בנפשו לאהוב את כל אחד ואחד מישראל בין בגופו ובין בממונו, ולחוס על כבודו וממונו של חבירו כשם שחס על כבוד וממון עצמו, ועל זה הוזהרנו במצות ואהבת לרעך כמוך וכמו שכתב הרמב"ם ז"ל, ולא לחנם נקראים אנו בשם חלק ה', כדכתיב כי חלק ה' עמו יעקב חבל נחלתו. ומלבד זה צריכים אנו לדעת כי ענין זה של הבאת שלום בין אדם לחבירו, הוא מהדברים שאדם אוכל פירותיהם בעולם הזה והקרן קיימת לו לעולם הבא כדאיתא במסכת פאה פרק א' משנה א':
ספר תפארת שלמה על התורה, פרשת וישב: ויאמר אליהם ראובן אל תשפכו דם וגו' למען הציל אותו מידם להשיבו אל אביו. יל"ד בפ' זו מה צריך לומר בכוונת ראובן שהיה למען השיבו אל אביו הלא העיקר היה להציל את נפש אחיו לבל ישפכו דם ומה נ"מ מה שיהיה אח"כ בוודאי ישיבנו אל אביו. אולם לבאר הענין זה נקדים לפרש בתפלת יו"כ בווידוי אתה יודע רזי עולם ותעלומות סתרי כל חי כו' ובכן יה"ר מלפניך שתמחול לנו כו' מה שייכות הדברים הללו שאנו מספרים שבחו ית"ש שהוא יודע תעלומות ורזי עולם לכן ימחול לנו. אכן הנ"ל עפ"י דברי הזוהר חדש (שיר השירים פו, ג) וז"ל חכמתא דאיצטרך ליה לבר נש למנדע לאסתכלא ברזא דמארי' וחד למנדע ליה לגופא ולאשתמודע מאן איהו ואיך איתברי ומאן אתי ולאן יהך וחד למנדע ברזא דנשמתין מאי איהי האי נפש דבי' ומאן אתי ועל מאי אתי בהאי גופא טפה סרוחה דהיום כאן ומחר בקבר וחד לאסתכלא בהאי עלמא דאיהי בי' ועל מאי תתקן וכו'. נמצא זה עיקר עבודת האדם בעוה"ז לדעת כי עיקר ביאתו לזה העולם לתקן אשר עוות בגלגול הראשון. ואם היה האדם יודע מה זה ועל מה זה בא לתקן היה עיניו הרואות איך הוא עומד תמיד בנסיון כי הדבר הזה בעצמו אשר פגם בגלגול הקודם הוא מושך אותו תמיד לחזור לסורו ח"ו. וזה שאנו מתנצלים בתפלתנו על מחילת העוונות כי אין עול בכפינו יען כי אתה יודע רזי עולם ותעלמות סתרי כל חי. הם הגלגולים הנסתרים ונעלמים. והן המה היו בעוכרינו למשוך אותנו לכל דבר רע ח"ו כפי אשר פגם בגלגול הראשון לכן יה"ר שתמחול לנו וכו'. והדברים הללו מבואר ביותר בס' אור החיים פ' אחרי בד"ה דבר ואמרת כו' וז"ל בשם האר"י ז"ל והוא כי לפעמים יתהפך האדם וישתנה מטוב לרע בטבעו ומזגו ולא ידע מאומה מאיזה סיבה והוא בעצמו יפלא בזה איך נהפך בדעתו. ואמר כי זה יסובב מצד שלפעמים יאכל האדם מאכל שיש בו חלק מחלקי הרע או נפש רע מגלגולים לסי' התחלואים וכאשר נכנס נפש  הרעה אזי מתנוצץ הרע בקרבו ותטהו מטוב לרע ותגבר בו בחינת הרע. מעתה השומר עצמו ממאכלות הרעות יתגבר החפץ בו בדברים הנוגעים לנפש. והוא שאמה"כ (תהלים מ, ט) לעשות רצונך אלהי חפצתי וזה היה לי להיות תורתך בתוך מעי וגו' ע"ש. ובזה יבואר פי' הפ' שהתחלנו. ויאמר אליהם ראובן אל תשפכו דם וגו' כי ראובן היה יודע בעצמו שהוא גלגול קין וכן הוא בס' הגלגולים שראובן היה לו נשמת קין אשר הרג את הבל אחיו נמצא כי עיקר התיקון שלו היה צריך להיות בתשובת המשקל שיבא לידו ענין כזה להציל את נפש אחיו את זה לעומת זה. לכן אמר אל תשפכו דם. וז"ש הכתוב למען הציל אותו מידם להשיבו אל אביו. ר"ל על עצמו אמר בסוד תיקון קין כי בזה יוגמר תיקונו להשיבו אל אביו בשמים. לכן כתיב להלן (בראשית לז, כט) וישב ראובן אל הבור וגו' ויאמר הילד איננו ואני אנה אני בא. פי' עתה התמרמר מאד על כי לא עלתה בידו דבר זה להציל את אחיו ואני אנה אני בא לגמור התיקון כנזכר לעיל:
ספר תפארת שלמה על מועדים לשבת שובה: לערב יום כפור כל האוכל בתשיעי מעלה עליו הכתוב כאלו התענה תשיעי ועשירי (יומא פא, ב). הנראה לבאר בזה עפ"י מ"ש בגמ' (ראש השנה לב, ב) ספרי החיים וספרי המתים פתוחים לפניו. פי' הדבר כי כל המצות ומעש"ט שהאדם עושה ברצון הטוב ובשמחה הוא הנכתב בספר חיים שיש בו חיות ושמחה כמ"ש (ויקרא יח, ה) אשר יעשה אותם האדם וחי בהם כו'. ומה שהאדם עושה ח"ו בעצבות בלי חיות הוא נקרא ספרי המתים כי הוא בלי חיות. ובימי הרצון עשרת ימי התשובה הם המעלים כל המעשים אשר נעשו בכל השנה וגם המצות שנעשו בלי חיות גם המה יש להם עלי' לרצון למעלה ע"י התשובה ולקבל עליו עול מלכות שמים באמת ובאהבה בימים האלה הנזכרים ונעשים. וזהו הפי' ספרי החיים וספרי המתים פתוחים לפניו. כמ"ש בשם הבעש"ט ז"ל אם האדם זוכה להתפלל פעם אחת כראוי יכול להעלות גם כל התפלות הפסולים אשר נשארו למטה זה כמה שנים גם המה יחדו יהיו תמים ויעלו לרצון למעלה. וז"ש (הושע יד, ג) קחו עמכם דברים ושובו אל ד'. פי' גם כל הדיבורים מכל השנה שדבר דברים בטילים וכדומה גם הם יתוקנו ע"י התשובה. ולזה יש לומר ג"כ מה שצותה התורה לאכול בתשיעי כדי להעלות גם כל האכילות מכל השנה אשר היו בלתי כוונה הרצויה רק להנאת הגוף. וז"ש בתפלת י"כ על חטא שחטאנו לפניך במאכל ובמשתה. אין הפי' דוקא אכילת האיסור ח"ו. אך הפי' ג"כ מאכל ומשתה שהי' עבור הנאת הגוף הוא ג"כ פגם ולזה ציוותה התורה לאכול בתשיעי גם אם הוא בבחי' הנאת הגוף והוא תשובת המשקל לתקן כל השנה. וזה כל האוכל בתשיעי מעלה עליו הכתוב כו':
ספר צדקת הצדיק – אות רסב': והתענוג שיש לאדם בעולם הזה מן העבירות הרי הנפש ניזונית מדבר האסור דינה ככל דבר שנבלע בו איסור. ועל זה הוא האש דגיהנום ללבן ולהפליט כל מה שנבלע בה על ידי אותו עונג. וכן יסורין דעולם הזה הנוגעים עד עצם חיותו שהצער מגרע חיות מנפש כפי מה שניתוסף על ידי העונג דרע וזהו פליטתו והגעלתו. וזהו תשובת המשקל שיסדו הקדמונים לבעלי תשובה כנודע דלגוף המחשבה דיבור ומעשה די החרטה לבד שפושט בגדים הצואים ולובש מחלצות דתורה ומצוות. ואם היה בקרירות בלא הרגשת עונג כלל רק מצד פריקת עול והעדר זהירות אז באמת די בהדחה במים דהיינו הכנסת חיות נפשו לעול דתורה ומצוות מעתה ועל ידי זה נידוחה ממילא מצואת האיסור הטוח על פניה:

ואמרו ז"ל (ברכות ט"ז.) דדברי תורה מעלים גם כן האדם מטומאה מקיש אהלים וכו' היינו דהלא כה דברי כאש (ירמיה כ"ג כ"ט) והוא גם כן בכוחו ללבן הנפש ולהוציא ממנה חלאתה הבלוע כדרך שנאמר (משלי ל' ל"ג) מיץ חלב יוציא וגו' ואמרינן שילהי ברכות (ס"ג ע"ב) שמקיא חלב שינק משדי אמו על דברי תורה כי על יגיעה בדברי תורה יוכל להקיא כל מיני עינוגי עולם הזה. וזה טעם אדם כי ימות באוהל (במדבר י"ט י"ד) שממית וכו' (כמו שאמרו שם) היינו שמשים כל חיותו בזה על ידי זה נפלט גם כן כל עונג רע שהזין לנפש ואפילו כל מיני עינוגי הרשות דהיתר. שעל זה תיקנו חכמים ברכת הנהנין על כל הנאת דאכילה וראיה ושמיעה וכיוצא שעל ידי הברכה יהיה נזכר לדעת לקבל עונג זה מהשם יתברך ולא עונג גופני שזהו התכללות קליפת נוגה בקדושה כנודע דקליפת נוגה פעמים נכללת בקדושה.
דף מקורות לספר חובות הלבבות, שער התשובה, פרק ב' (עמ' קכח' – קכט')
חובות הלבבות: אבל חלקי התשובה הם שלושה: אחד מהם - השב מחמת שלא מצא דרך לעבירה, וכשהוא מוצא, גובר יצרו על שכלו ולא ימנע ממנה, וכאשר ישלים עשותה, יראה גנות מעשהו ויתחרט על מה שעבר בה, וזה שב בפיהו לא בלשונו, ולא במעשהו, והוא חייב בעונש הבורא, יתברך, ובו נאמר (ירמיה ז ט): הגנב רצח ונאף והשבע לשקר וקטר לבעל והלך אחרי אלהים אחרים אשר לא ידעתם - המערת פריצים היה הבית הזה. 
טוב הלבנון ד"ה: שלא מצא דרך לעבירה – שלא הגיע עבירה לידו או מפני יראתו מבני אדם.

גמ' ברכות כח, ב: אמרו לו רבינו ברכנו אמר להם יהי רצון שתהא מורא שמים עליכם כמורא בשר ודם אמרו לו תלמידיו עד כאן אמר להם ולואי תדעו כשאדם עובר עבירה אומר שלא יראני אדם.
רש"י על אתר: עד כאן - בתמיה, כלומר ולא יותר ממורא בשר ודם.

ולואי - שיהא כמורא בשר ודם, שאם כן תחדלו מעבירות הרבה:

עבירה - בסתר, ממורא הבריות, ויודע שהכל הוא גלוי להקדוש ברוך הוא, ואינו מניח בכך:
עץ יוסף שם ד"ה: אומר שלא יראני אדם – ר"ל אפילו אדם שאינו ירא ממנו שיעניש אותו, ורק מחמת בושה רוצה שלא יראנו.

טוב הלבנון ד"ה: יראה גנות מעשהו – כמו דרך משל הנכשל בדבר ערוה אחר שהשלים פעולתו ונעתק ממנו חשקו ויצרו על הדבר, מרגיש חרפת וגנות עבירתו ומתחרט, כמו שאמרו הרשעים מלאים חרטות.

ספר שבט מוסר, פרק כה', אות ה': גם ילמד אדם למאוס ברע ולבחור בטוב מהרשע עצמו. שהרי הרשע אחר שעושה העבירה מתחרט, כאמרם ז"ל (עי' נדרים ט, ב): רשעים כל ימיהם מלאים חרטה. הרי הרשע עצמו מעיד אחר שעושה העבירה, שלא טוב עשה ודבר מאוס הוא, ועדות יש, שהרי נתחרט. לא כן העושה מצוה, כשגומרה נכנס שמחה בלבו, ומצפה לעשות אחרת מיד. וגם תראה שאין רשע בעולם שאינו רוצה שבנו יהיה צדיק, אלא שהוא חוטא, שאינו יכול לכבוש את יצרו – נמצא מעיד זה על הרע שהוא רע. נמצא על הרעה יש שני עדים שאינו טוב, שהם הצדיק והרשע: הצדיק מעיד על הרע שאינו טוב, וגם הרשע מעיד על זה, בהיות שמתחרט אחר שעושה העבירה, ושרוצה שבנו יהיה צדיק כמדובר. וכיון שכן, ישים אדם זו נגד עיניו למאוס ברע ולבחור בטוב, דאין מקום ליצרו לפתותו שילך אחר הרע כיון שרבים הולכים אחריו ואחרי רבים להטות (שמות כג, ב), שהרי הרבים הרשעים מעידין בעצמם על מה שעושים שאינו טוב, ודוק.
תהילים טז, ט: לָכֵן שָׂמַח לִבִּי וַיָּגֶל כְּבוֹדִי אַף בְּשָׂרִי יִשְׁכֹּן לָבֶטַח:
מלבי"ם שם: לכן - בזה יש לי שלש מעלות, א] ששמח לבי - הלב מציין הכח הממשלה אשר בנפש, שהאיש המשועבד לתאותיו לבו אינו שמח כי הרשעים מלאים חרטה והלב י"ל תמיד מלחמה פנימית עם עצמו, אבל המושל ברוחו ומכניע תאותיו לבו שמח כי נצח את המלחמה, ב] מצד הנפש האלהית שנקראת בשם כבוד - בכבתי הקדש שהיא תגל - בגילה חדשה, כי היא חפצה שתשאר ברוחניותה ולא תתגאל בפת בג הגוף וביין משתיו, ג] מצד הגוף עצמו שכ"ז ששומע לעצת התאוה, יכל בשרו מרואי. וכל כחות התאוה ירגיזו את בשרו ויכלוהו, רקב עצמות קנאה, והתאוה תכלה בשרו ושארו, אבל ע"י שהשקטתי זעף התאוה ושאונה בשרי ישכן לבטח:
תהילים, עה, ה-ו: אָמַרְתִּי לַהוֹלְלִים אַל תָּהֹלּוּ וְלָרְשָׁעִים אַל תָּרִימוּ קָרֶן:אַל תָּרִימוּ לַמָּרוֹם קַרְנְכֶם תְּדַבְּרוּ בְצַוָּאר עָתָק:
מלבי"ם שם: אמרתי - גם זה דברי היושר ומישרים, הנה היושר הוא נטוע בטבע כל אדם ובנפשו, שנפש כל אדם נבראת באופן שנטוע בלבה אהבת היושר והצדק, והרשע הנוטה מן המישרים הוא דבר שהוא נגד טבע נפשו, ונפשו תיסרהו ותאלצהו בכח היושר הנטוע בה להשיבו אל הטוב, וע"כ הרשעים מלאים חרטה, עפ"ז יאמר מישרים במליצתו, אני מישרים אמרתי להוללים אל תהולו - אני מישרים מיסר את ההוללים ומוכיח אותם בל יהולו, ואני האומר לרשעים אל תרימו קרן ואל תרימו למרום קרנכם ואל תדברו בצואר עתק - אם תראה שהרשעים נותנים אל לבם ומתחרטים על מעשיהם, ונפשם תיסרם בל יהולן, ובל ירימו קרנם נגד המרום ובל ימרו בה', מי הוא המיסר אותם והאומר להם כן? אני מישרים, אני אני הוא האומר כן לרשעים, ר"ל טבע היושר הנטוע בנפשם הוא האומר להם ומיסרם לבל יהולו ובל ירימו קרנם, כי היושר שבטבע האדם ייסרהו וישים בלבו שישבו אל היושר והטוב ולא ירים קרן נגד ה':
ספר בינה לעיתים, חלק א', דרוש ד' לשמיני חג עצרת: ... וכבר יש לי ענין נכון, המתיישב בהוראות ההפרש שיש בין שמחת התענוגים הגופניים ושמחת המעלה הנפשיית שעליה אמר שלמה ע"ה - (ושבח) [ושבחתי] אני את השמחה (קהלת ח טו). והוא שיוכר הבדל עצמי ביניהם, במה שהשמחה הגשמית אינה אלא, לכל המרבה, בעוד התענוג מושג, כאילו תאמר בזמן האכילה והשתיה או בעת הטיול וכיוצא, אמנם אחרי כן לא תשאר אצלו שום שמחה ממה שכבר עבר לו מהתענוגות, אדרבה יולד לו עצב מה וכעין חרטה והתנחמות. וזה מוחש מאד דומה לאמרם ז"ל, הרשעים מלאים חרטות. (מכ"ש) [משא"כ] בשמחה של מצוה, כי אחרי עבור סבת השמחה ועילתה עוד ישוב לשמוח ולשוש על מה שהיה לו מהתענוג והשמחה, כי ישמח בעבור שמחתו הקודמת כי עוד תוסיף לו שלמות. וכן הוא אצלי פי' וצדיקים ישמחו יעלצו לפני אלהים וישישו בשמחה (תהלים סח ד), והוא מבואר:

ובזה יובן מאמר איוב - השמחים אלי גיל ישישו כי ימצאו קבר (איוב ג כב), ירצה, אותם אשר בשכבר שמחו על דבר מה אינם שמחים אח"כ על מה ששמחו שזה יורה היתה אותה השמחה של תפלות ותענוג גשמי, הנה אלה יצר להם מאד וידאגו כאשר לקברות יובלו ויקרב יום מיתתם, כי הם אובדים כל שמחתם וטוב לא יהיה להם. אך אותם אשר הם שמחים על הגיל והשמחה אשר כבר שמחו, שזה אמנם לא יתכן ואין לו מקום אלא בשמחה של מצוה וגיל רוחניי ונפשיי, אלו ודאי ישישו מאד בשימצאו קבר ובבוא עת פקודתם, כי כל מה ששמחו יוסיף להם זכות ומרבים שכרם לפניו ית': 
ספר בינה לעיתים, חלק ב', דרוש ה' לחג השבועות, יום ב': ובענין זה יוסכמו אצלנו פסוקי קהלת ע"ה אשר היו נראים כסותרים את עצמם, בראשון אמר - אמרתי אני בלבי לכה נא אנסכה בשמחה וראה בטוב והנה גם הוא הבל לשחוק אמרתי מהולל ולשמחה מה זו עושה (קהלת ב א), אשר בזה מגנה השמחה ומראה שהיא בלתי ראויה. ושוב אמר - ושבחתי אני את השמחה אשר אין טוב לאדם תחת השמש כי אם לאכול ולשתות ולשמוח וגו' (שם ח טו), שנראה מזה שהשמחה היא משובחת ושאין טוב ממנה. והיותר מתמיה שאמר זה בענין האכילה והשתיה, ונראה דבר זר. אלא שהוא ע"ה אמר דבריו בדקדוק עצום בו הורה כוונתו הנכונה, כי בפ' הראשון אמר לכה נא אנסכה בשמחה וראה בטוב, שהקדים השמחה אל ראיית הטוב, ובאחד אמר לאכול ולשתות ולשמוח, הקדים האכילה והשתיה אל השמחה:

והענין הוא כי בדברי הרשות והתענוגים הגשמיים הנוהג בעולם הוא שקודם בואם לידי מעשה, בעוד שהוא מזמינם ומכין עצמו לכך, מתעלס האדם ומרבה בשמחה ולבו עלז שש ושמח, לאמר במו חלב ודשן תשבע נפשי ואתענג באכילה ושתיה כנפשי ורצוני. וכן בטיולים ויתר תענוגות בני האדם, כל תוקף השמחה הוא לכל המרבה עד שעת גמר השגת התענוג ההוא, אבל אחר שהשלים למלאת חפץ תאותו, הורה הנסיון כי שמחה לתוגה נהפכה ונולד לו צד דאגה ולבו בקרבו המס ימס, כי כל מעדנות כלה כענן וילך ויעבור והנה איננו, וכמעט שהיה חפץ שלא עבר עליו מה שעבר, וכמאמר ז"ל הרשעים מלאים חרטות:

אמנם בעניני המצות ומע"ט הדבר הוא להפך, כי אפי' במצות שיש בה תענוג גופני כגוף בסעודה של מצוה והמענג שבתות ויו"ט באכילה ושתיה יתרה, עיקר השמחה היא אחר המעשה וכשגמר לאכול ולשתות אז הוא שמח שמחה גדולה, במה שזכה לקיים אותה המצוה, אשר ידע נשארה קיימת בידו והנה שכרו אתו. ולכן אמר כשאמרתי אנסכה בשמחה, שהייתי מתחיל בשמחות וגיל ואחר זה נמשך וראה בטוב, שבא לידי פועל התהנות מהטוב, אז ודאי אמרתי שזה שחוק של הוללות ולשמחה כזו מה היא עושה, כי היא שמחה של חפלות ואינה מתמדת, כדברי צופר לאיוב - כי רננת רשעים מקרוב ושמחת חנף עדי רגע (איוב כ ה). אך מה שאני משבח את השמחה אינה השמחה שהיא קודם המעשה אלא המאוחר, כי ודאי אין דבר יותר טוב תחת השמש כלומר שאפי' בדברי העוה"ז שתחת השמש נאמר שאין יותר טוב ממנו, והוא לאכול ולשתות ולשמוח, שאחר האכילה והשתיה לא באה לו שום חרטה או עצבות עליה, אלא אדרבה שמח בלבו שמחה גדולה על מה שאכל ושתה שזו הוראה גמורה שהיתה האכילה בכוונה רצויה לש"ש בלב שלם, ולכך שמח לבו ויגל. וכל זה נמשך משלמות הלב הטהור בטוב הכוונה וזכות המחשבה:

ספר קול מבשר, ספר ישעיה: ד. דרשו ה' בהמצאו קראהו בהיותו קרוב, יעזוב רשע דרכו ואיש און מחשבותיו, וישוב אל ה' וירחמהו ואל אלקינו כי ירבה לסלוח (ישעיה נ"ה ו). וכוונת היצה"ר הוא, להשפיל ולהוריד את החוטא אל עמקי שאול ואבדון, כדי שיהיה נבזה בעיני עצמו ונמאס, לבל ירהיב בנפשו עוז להתקרב אל עבודתו יתברך. וכדומה לזה, שמעתי מפה קדוש עליון כו', מהורי"מ אדמו"ר זי"ע מגור, שאמר בשם הרבי ר' בונם מפרשיסחא זי"ע, שהקשה על הפסוק הנ"ל, יעזוב רשע דרכו וכו', וכי יש 'דרך' לרשע!! ואמר, כי באמת הרשע יודע גם כן חטאתו, ולבו נשבר תמיד בקרבו. שהרשעים מלאים חרטה, ודרך ה' הוא. אך מה יועיל לו ידיעתו ומחשבתו - אם לא ישוב אל ה'. ולכן אמר הכתוב, יעזוב רשע דרכו - וישוב אל ה' וכו'. ע"כ, ודפח"ח. [דורש טוב, מהדורה תנינא, דף מ"ה ע"ב. מובא בס' שמחת יהונתן פ' נח אות א']:
ספר פרי צדיק, פרשת נצבים, אות ג': ואיתא עוד בפתיחת מדרש תנחומא (פרשה זו) זה שאמר הכתוב הפוך רשעים ואינם ובית צדיקים יעמוד כל זמן שהקדוש ברוך הוא מסתכל במעשיהם של רשעים ומהפך בהם אין להם תקומה וכו' אבל ישראל נופלים ועומדים וכו' כי נפלתי קמתי. כי האומות לאשר לא נמצא בהם בפנימיות שום שורש בקדושה לכן על ידי דחיה מועטת נופלים ודוחו ולא יוכלו קום. מה שאין כן בקדושת ישראל שבפנימיות שרשם המה דבקים בו יתברך וממילא על ידי זה גם חס ושלום בכל הנפילות והירידות שבעולם נשארו קיימים בקדושתם כמו שנאמר כי שבע יפול צדיק וקם. כי במספר שבע נכללו הנפילות חס ושלום בכל הז' מדות ועם כל זה נשארו קיימים על ידי הנקודה שבקדושה שנמצא בכלל נפשות ישראל שנקראים צדיקים כמו שאמרו רבותינו ז"ל רשעים מלאים חרטות. ודייקא על ידי הנפילה והירידה שיארע להאדם נבנה ממנה הקיום והעמידה וכמו שדרשו רבותינו ז"ל נפלה לא תוסיף עוד רק קום בתולת ישראל. מפני שישראל הם בנים למקום וכל מיני הירידות שיארע להאדם המה סיבות הקירוב והקדושה כאשר ייסר איש את בנו להחזירו למוטב. וזה שקורין שני הסדרים הללו בסוף השנה התוכחת בפרשת כי תבא ואחרי זה אתם נצבים. והוא על רמז הפסוק שבטך ומשענתך המה ינחמוני שלא יפול לב האדם בעצמו על כל הירידות שעברו עליו בשנה העברה. כי המה לסיבת טובתו שאחר כל זה ישאר קיים בנקודת קדושתו כנאמר אתם נצבים היום כולכם וגו' מחוטב עציך ועד שואב מימך שגם הנפש הפחות עד מדרגה האחרונה ישאר קיים בהקדושה לעברך בברית ה' אלהיך:
דף מקורות לספר חובות הלבבות, שער התשובה, פרק ב' (עמ' קכט')
חובות הלבבות: והחלק השני - השב בלבו ובאבריו, ועומד בשכלו כנגד יצרו, ומתנהג להכריח נפשו ולהילחם עם תאוותיה, עד שינצחנה וימנענה ממה שישנאהו הבורא, יתברך, אלא שנפשו רוצה להטותו תמיד אל הפך עבודת הבורא ושואפת אל העבירה, והוא משתדל להסום אותה, ופעם תנצחהו ופעם ינצחנה, וזה אינו שלם בדרך התשובה שמחייבת לו הכפרה, עד שיסור מן העבירות לגמרי, כמו שכתוב (ישעיה כז ט): לכן בזאת יכופר עון יעקב וזה כל פרי הסר חטאתו בשומו כל אבני מזבח כאבני גר מנופצות. 

פת לחם ד"ה: הסר  חטאתו – וסיפיה: בשומו כל אבני מזבח כאבני גר מנופצות לא יקומו אשרים  וחמנים, הרי שפרט בפירוש שיהיה בטוח שלא ישוב עוד לכסלה בשום פנים, דהיינו אחר שנמחה זכר תועבותיו ואין רשומם ניכר, שעל זה דייק באמרו: כאבני גר מנופצות שפירש"י שם שהם מין אבנים שעושים מהם צבע, שהציירים מכתתין אותן טחון היטב עד אשר דק לעפר.
גמ' יומא פו, ב: היכי דמי בעל תשובה אמר רב יהודה כגון שבאת לידו דבר עבירה פעם ראשונה ושניה וניצל הימנה מחוי רב יהודה באותה אשה באותו פרק באותו מקום.
רש"י שם: שבא דבר עבירה לידו - שנכשל בה כבר:    באותה אשה באותו מקום - שעבר שם העבירה, ואותו פרק, מתוך שדומה מכל וכל לזמן שנכשל בו כבר יצרו מתגבר עליו, ואומר לו ראה פלונית, ואותו מקום, ואותו פרק הוא, קום עשה מה שעשית כבר:
ספר משנה תורה, הלכות תשובה, ב, א-ב: אי זו היא תשובה גמורה זה שבא לידו דבר שעבר בו ואפשר בידו לעשותו ופירש ולא עשה מפני התשובה לא מיראה ולא מכשלון כח כיצד הרי שבא על אשה בעבירה ולאחר זמן נתייחד עמה והוא עומד באהבתו בה ובכח גופו ובמדינה שעבר בה ופירש ולא עבר זהו בעל תשובה גמורה הוא ששלמה אמר וזכור את בוראיך בימי בחורותיך ואם לא שב אלא בימי זקנותו ובעת שאי אפשר לו לעשות מה שהיה עושה אף על פי שאינה תשובה מעולה מועלת היא לו ובעל תשובה הוא אפילו עבר כל ימיו ועשה תשובה ביום מיתתו ומת בתשובתו כל עונותיו נמחלין שנאמר עד אשר לא תחשך השמש והאור והירח והכוכבים ושבו העבים אחר הגשם שהוא יום המיתה מכלל שאם זכר בוראו ושב קודם שימות נסלח לו:

(ב) ומה היא התשובה הוא שיעזוב החוטא חטאו ויסירו ממחשבתו ויגמור בלבו שלא יעשהו עוד שנאמר יעזוב רשע דרכו וגו' וכן יתנחם על שעבר שנאמר כי אחרי שובי נחמתי ויעיד עליו יודע תעלומות שלא ישוב לזה החטא לעולם שנאמר ולא נאמר עוד אלהינו למעשה ידינו וגו' וצריך להתודות בשפתיו ולומר עניינות אלו שגמר בלבו:
לחם משנה שם, שם, הלכה ב' ד"ה: ומה היא התשובה שיעזוב החוטא וכו'  נחמתי ויעיד עליו יודע כל תעלומות וכו' – וא"ת איך הקב"ה יעיד עליו כך, וכי לא נשארה הבחירה בידו, והרי אמרו ( איוב טו, טו): הן בקדושיו לא יאמין, ויש לומר דפירושו כך שבשעה שהוא עושה תשובה צריך שיקבל עליו לעד לשי"ת שלא ישוב לזה החטא לעולם, והוא על דרך ואעידה לי את השמים ואת הארץ, שמקבל עליו לעדים לשמים ולארץ, והראיה שהביא היא כך: כיון שהכתוב אמר (הושע יד, ג): כל תשא עון וקח טוב, הרי כיון שאנו אומרים לו שלא נאמר עוד אלהינו למעשה ידינו, הרי אנו מקבלים אותו לעד על ככה.
ענף יוסף יומא פו, ב, אות עו' ד"ה: מחוי רב יהודה באותה אשה באותו פרק באותו מקום – לא ח"ו שיתייחד עם אותה אשה, כי ח"ו לא הותר יחוד לבעל תשובה, וכמוזכר בספר חסידים שפעם אחת הורה חסיד אחד לחוטא לעשות תשובה הנזכרת באותו מקום ונכשל בזה, מטעם דלאו דינא קאמר, דלא הותר יחוד לבעלי תשובה כנ"ל, רק כוונת רב יהודה שישוב כל כך עד גדר שאלו היה בא לידו חטא כזה, לא היה עושהו, וזהו שכתב הרמב"ם בהלכות תשובה  פ"ב ה"ב וז"ל: עד שיעיד עליו יודע תעלומות שלא ישוב לזה החטא כלל, ותמהו כולם ע"ז הלא הבחירה חופשית, אך נראה פשוט כי האדם מקודם החטא קודם עשותו העבירה הוא שוה בבחירתו לטוב או לרע, אבל אחר עשותו החטא שורה עליו רוח טומאה ומלפפתו עד שמחטיאו שנית, ולזה הגדולה שבתשובות באותו מקום כו' ,ולזה אמר הרמב"ם שישוב כל כך עד שיעיד עליו יודע תעלומות, פי' שכבר סר החטא מדעתו עד שמכח העבירה לא ישוב עליו, רק הוא בבחירה שווה כמקודם (נחלת יעקב).

ספר עבודת ישראל, פרשת שופטים: שופטים ושוטרים תתן לך וגו'. הנה הפרשה הזאת נקראת תמיד בחודש אלול אשר הוכן העת לכל איש שישוב לבוראו ונסלח לו מחטאתו אשר חטא כל השנה על ידי חרטת והרהורי התשובה ובכי ומספד על עונותיו שעברו ראשו. וכל כך צריך להתמרמר עד שיתגלה מצפוני לבו לפני יודע תעלומות שלא ישוב לזה החטא לעולם והוא יעיד עליו, כמ"ש הרמב"ם ז"ל בהלכות תשובה (פ"ב ה"ב), וכבר כתבנו שזה כוונת נוסח התפלה והחזירנו בתשובה שלימה לפניך, לפניך דייקא כנ"ל, לכן הזהירה התורה שופטים ושוטרים, כי הם נקראים עיני העדה, וכן יש לאדם להעמיד על עצמו שופטים, הם העינים שלו לנוכח יביטו על דרכו ולפלס מעגל נתיב. וכן האזנים ונקבי החוטם והפה, כי ז' חללי דגולגלתא הם נקראים שערים לנפש כנודע, וזה בכל שעריך ולשפוט את עצמו על כל מעלליו:

ואמר הכתוב לא תטה משפט, דהיינו שלא לעות הדין ולאמור על מעשה רשע כי הוא עושה צדק. מפני כי התשובה והמשפט שעושה למטה הם הכנה למעלה למעלה להוציא המשפט לאורה בראש השנה כאשר יבואו בני האלהים להתיצב על ה'. וז"ש ושפטו את העם משפט צדק, וכן צדק צדק תרדוף, היינו על ידי צדק דלתתא תרדוף צדק דלעילא ויצא לצדק דיננו:

ואמר הכתוב ולא תקח שחד, דהיינו שדרך היצה"ר לפתות בני אדם ולהפילם ברשת החטא ועון, ואח"כ הוא מתנחם ועושה מצוה או לומד תורה ואומר בלבו שנתכפר לו העבירה עד שימלאנו לבו לשוב לעשות הרע, ולכן הזהירה התורה מדרך הזה כי הוא כעין שוחד המעוור עיני חכמים, כי לא כן הדבר שכר מצוה לחוד ועונש העבירה לחוד. ואין העבירה מתכפרת רק עם התשובה האמיתית אשר על ידה לא ישוב עוד לכסלה:
ספר ליקוטי מוהר"ן ח"ב, תורה מט': לְפִי גַּדְּלוּת הַשֵּׁם יִתְבָּרַךְ וְעֹצֶם רוֹמְמוּתוֹ יִתְבָּרַךְ, בִּתְנוּעָה קַלָּה בְּעָלְמָא וּבְהִסְתַּכְּלוּת בְּעָלְמָא, שֶׁאֵינוֹ כָּרָאוּי לְפִי כְּבוֹדוֹ יִתְבָּרַךְ, הָיָה רָאוּי לָבוֹא עַל הָאָדָם מַה שֶׁרָאוּי, חַס וְשָׁלוֹם חַס וְשָׁלוֹם, אַךְ הַשֵּׁם יִתְבָּרַךְ מָלֵא רַחֲמִים, וְכָל הָעוֹלָם מָלֵא רַחֲמָנוּת, וְהוּא רוֹצֶה מְאֹד בְּהָעוֹלָם. עַל - כֵּן צָרִיךְ לְחַזֵּק עַצְמוֹ מְאֹד בַּעֲבוֹדָתוֹ בְכָל מַה שֶּׁיּוּכַל, אַף אִם הוּא כְּמוֹ שֶׁהוּא. וְיִסְמֹךְ עַל רַחֲמָיו הַמְרֻבִּים מְאֹד בְּלִי שִׁעוּר, כִּי בְּוַדַּאי לֹא יַעֲזֹב אוֹתוֹ, אַף אִם עָבַר מַה שֶּׁעָבַר. הֶעָבָר אַיִן, וְהָעִקָּר מִכָּאן וּלְהַבָּא לֹא יַעֲשֶׂה עוֹד, וְיִהְיֶה שֵׁב וְאַל תַּעֲשֶׂה עַל - כָּל - פָּנִים, הֵן בְּמַחֲשָׁבָה וְהֵן בְּמַעֲשֶׂה. כִּי גַּם הַמַּחֲשָׁבָה שֶׁל אֲנָשִׁים כָּאֵלּוּ הִיא גַם - כֵּן עֲשִׂיָּה, כִּי גַּם בָּעוֹלָם הָעֲשִׂיָּה יֵשׁ מַחֲשָׁבָה, וְצָרִיךְ לִהְיוֹת שֵׁב וְאַל תַּעֲשֶׂה בְּמַעֲשֶׂה וּבְמַחֲשָׁבָה כַּנַּ"ל. וּמָה שֶּׁנַּעֲשָׂה עִמּוֹ מִמֵּילָא, אַל יָחוּשׁ וְאַל יִסְתַּכֵּל עַל זֶה כְּלָל:

וְדַע, שֶׁעִקָּר הַתְּשׁוּבָה הַשְּׁלֵמָה הִיא, כְּשֶׁאָדָם עוֹבֵר בְּאֵלּוּ הַמְּקוֹמוֹת מַמָּשׁ שֶׁהָיָה מִקֹּדֶם הַתְּשׁוּבָה, כָּל אֶחָד לְפִי מַה שֶּׁעָבַר עָלָיו בַּיָּמִים הַקּוֹדְמִים, וּכְשֶׁעוֹבֵר בְּאֵלּוּ הַמְּקוֹמוֹת וְהָעִנְיָנִים שֶׁהָיָה מִתְּחִלָּה מַמָּשׁ, וְעַכְשָׁו פּוֹנֶה עֹרֶף מֵהֶם, וְכוֹפֶה יִצְרוֹ לִבְלִי לַעֲשׂוֹת עוֹד מַה שֶּׁעָשָׂה זֶהוּ עִקָּר הַתְּשׁוּבָה הַשְּׁלֵמָה, וְרַק זֶה נִקְרָא תְּשׁוּבָה:
ספר ליקוטי הלכות, הלכות תפילת מנחה, ז, ז- ח:וזֶה עִקַּר תִּקּוּן הַתְּשׁוּבָה שֶׁל כָּל אֶחָד שֶׁאִי אֶפְשָׁר לוֹ לָשׁוּב כִּי אִם עַל - יְדֵי הַצַּדִּיק שֶׁהוּא מוֹרֶה דֶּרֶךְ לַשָּׁבִים: ח) כִּי הַבַּעַל תְּשׁוּבָה צָרִיךְ לָזֶה בְּיוֹתֵר מֵחֲמַת שֶׁכְּבָר טִמְטֵם הַלֵּב עַל - יְדֵי טִפְּשׁוּת לֵב וְכוּ', וְתֵכֶף כְּשֶׁנִּתְעוֹרֵר בּוֹ אֵיזֶה הִרְהוּר תְּשׁוּבָה עַל - יְדֵי הַעְלָמַת הַנְּקֻדָּה הַמִּסְתַּתֶּרֶת בַּלֵּב שֶׁנִּשְׁאַר מֵהָרְשִׁימוּ בִּשְׁבִיל קִיּוּמוֹ, אָז מִתְלַהֵב הַנִּיצוֹץ מְאֹד וְרוֹצֶה לְהִתְדַּבֵּק בְּשָׁרְשׁוֹ בְּאוֹר הָאֵין סוֹף וְכוּ', שֶׁמִּזֶּה בָּא שֶׁרוֹצֶה מִיָּד לְקַבֵּל עַל עַצְמוֹ כָּל הַתְּשׁוּבוֹת שֶׁבָּעוֹלָם תַּעֲנִיתִים וְסִגּוּפִים בְּלִי שִׁעוּר מֵחֲמַת שֶׁיּוֹדֵעַ בְּנַפְשׁוֹ שֶׁקִּלְקֵל הַרְבֵּה וְכוּ'. אֲבָל אַף - עַל - פִּי שֶׁכָּךְ רָאוּי אֲבָל לֹא בִּשְׁבִיל זֶה יִמָּנַע מֵהַתְּשׁוּבָה חַס וְשָׁלוֹם, מֵחֲמַת שֶׁתֵּכֶף הוּא נָסוֹג אָחוֹר בְּמַחֲשַׁבְתּוֹ וְחוֹשֵׁב שֶׁאֵינוֹ יָכוֹל לְקַיֵּם סִגּוּפִים וְכוּ' כָּל כָּךְ וְעַל - כֵּן נִמְנָע מֵהַתְּשׁוּבָה לְגַמְרֵי, וְזֶה מָצוּי מְאֹד בְּכַמָּה בְּנֵי אָדָם, כִּי יִשְׂרָאֵל עַם קָדוֹשׁ הַכֹּל חֲפֵצִים לָשׁוּב אֲבָל רֻבָּם הַמְנִיעָה מֵחֲמַת רִבּוּי הַהִתְלַהֲבוּת הַנַּ"ל שֶׁעַל - יְדֵי זֶה נִכְבֶּה לְגַמְרֵי רַחֲמָנָא לִצְלָן וְכוּ'. וְעַל - כֵּן עִקַּר הַתְּשׁוּבָה הִיא עַל - יְדֵי הַצַּדִּיקִים וְתַלְמִידֵיהֶם וְכוּ' שֶׁקִּבְּלוּ דַּרְכֵי אֱמֶת מֵרַבָּם וְכוּ'. כִּי בֶּאֱמֶת עִקַּר הַתְּשׁוּבָה הִיא כְּשֶׁבָּא הָאָדָם אֶל הַמְקוֹמוֹת שֶׁהָיָה בָּהֶם מִתְּחִלָּה וְשָׁב מֵהֶם וְכוּ', כְּמוֹ שֶׁשָּׁמַעְתִּי מִפִּיו הַקָּדוֹשׁ. וּכְמוֹ שֶׁאָמְרוּ רַבּוֹתֵינוּ זִכְרוֹנָם לִבְרָכָה הֵיכִי דָּמִי תְּשׁוּבָה וְכוּ'. וְהָעִקָּר תָּלוּי בַּמַּחֲשָׁבָה כְּשֶׁהָאָדָם מִתְגַּבֵּר עַל הַמַּחֲשָׁבוֹת רָעוֹת וַאֲפִלּוּ אִם מִתְגַּבְּרִים עָלָיו הַמַּחֲשָׁבוֹת כְּמוֹ שֶׁמִּתְגַּבְּרִים חַס וְשָׁלוֹם. אַף - עַל - פִּי - כֵן בְּכָל רֶגַע שֶׁמִּתְגַּבְּרִים כְּנֶגְדָּם וְכוּ', זֶהוּ בְּחִינַת תְּשׁוּבָה וְכוּ' וּכְמוֹ שֶׁכָּתוּב לִרְגָעִים תִּבְחָנֶנּוּ וְכוּ'. וְאִם יִהְיֶה חָזָק בָּזֶה יוּכַל לִזְכּוֹת בִּרְבוֹת הַיָּמִים לִתְשׁוּבָה שְׁלֵמָה. וְעַל כָּל פָּנִים לֵית רְעוּתָא טָבָא דְּאִתְאַבִד וְכוּ' כַּמְבֹאָר בִּדְבָרֵינוּ הַרְבֵּה בָּזֶה. וְאִי אֶפְשָׁר לְבָאֵר הַכֹּל בִּכְתָב. וְרַק בִּשְׁבִיל זֶה צְרִיכִין לִנְסֹעַ וְלֵילֵךְ רַגְלִי לְצַדִּיקִים וְתַלְמִידֵיהֶם וּלְקַיֵּם עֲשֵׂה לְךָ רַב וּקְנֵה לְךָ חָבֵר, הַכֹּל בִּשְׁבִיל לְקַבֵּל עֵצוֹת אֲמִתִּיּוֹת הַנִּמְשָׁכִים מִמַּיִם עֲמֻקִּים מְאֹד. שֶׁעַל - יְדֵי זֶה דַּיְקָא יֵשׁ תִּקְוָה טוֹבָה לְאַחֲרִיתוֹ. וְעַל - כֵּן בֶּאֱמֶת עִקַּר הַתִּקּוּן שֶׁל כָּל אֶחָד הוּא עַל - יְדֵי מַה שֶּׁמְּבֹאָר לְקַמָּן שֶׁה' יִתְבָּרַךְ גָּדוֹל מְאֹד וְאֵין יוֹדְעִין כְּלָל וְכוּ'. וּצְרִיכִין רַק לְבַטֵּל דַּעְתּוֹ נֶגֶד הַצַּדִּיק וְכוּ':

דף מקורות לספר חובות הלבבות, שער התשובה, פרק ב' (עמ' קכט' – קל')
חובות הלבבות: והחלק השלישי - אדם שהתנהג בכל תנאי התשובה, והגביר שכלו על תאוותו, והתמיד לחשוב עם נפשו, וירא את בוראו, ובוש ממנו, והשיב אל לבו גודל חטאו ועוונו, והכיר גדולת מי שהמרה אותו, ועבר על דברו, והציב עוונותיו לנגד עיניו ולנכחו תמיד, מתחרט עליהם ומבקש המחילה בהם כל ימי חייו, עד בוא קצו:
פת לחם ד"ה: וירא את בוראו, ובוש ממנו – על יראת העונש אמר וירא כו', ועל יראת הרוממות אמר ובוש ממנו, וכמ"ש חז"ל (נדרים כ, א): בפסוק (שמות כ, יז): ובעבור תהיה יראתו על פניכם כו' – זו הבושה, ופירשו המפרשים שכוונתם על יראת הרוממות...
גמ' נדרים כ, א: תניא בעבור תהיה יראתו על פניכם זו בושה לבלתי תחטאו מלמד שהבושה מביאה לידי יראת חטא מיכן אמרו סימן יפה באדם שהוא ביישן אחרים אומרים כל אדם המתבייש לא במהרה הוא חוטא ומי שאין לו בושת פנים בידוע שלא עמדו אבותיו על הר סיני.

ר"ן שם, שם: מלמד שהבושה מביאה לידי יראת חטא - דעל פניכם משמע בושת פנים וכתיב בתריה לבלתי תחטאו:    לא עמדו אבותיו על הר סיני - שהרי נתן טעם למעמד הר סיני לבעבור תהיה יראתו על פניכם וכתיב (דברים כט) את אשר ישנו פה היום ואת אשר איננו פה ומי שאין לו בושת פנים אינו מזרעם:
ר' בחיי שמות כ, יז: ובעבור תהיה יראתו על פניכם - דרשו רז"ל זו הבושה, כי היראה ממדות הלב אבל לפי שהבושה נכרת ונראית בפנים לכך אמר על פניכם. והזכיר לבלתי תחטאו ללמדך שהבושה מביאה לידי יראת חטא:

חידושי אגדות מהר"ל,  ח"ב, מסכת נדרים: ותניא ובעבור תהיה יראתו וכו':

הבושה מביא לידי יראת חטא. דבר זה פשוט, כי הבוש' מביא לידי יראת חטא ודייק ליה מקרא ובעבור תהיה יראתו על פניכם דמשמע שיהי' להם בושת פנים, שאם לא כן למה אמר יראתו על פניכם, אלא כי בושת פנים מביא לידי יראה ובושת פנים תולה בפנים בודאי וכאילו אמר תהיו מתביישים ממנו ויראים לחטוא, ולכך מי שיש לו בושת פנים מביא אותו לידי יראת חטא:

(שם). אחרים אומרים כל המתבייש לא במהרה וכו':

לא במהרה הוא חוטא וכו'. מאחר שיש בו בושה והוא רחוק מן העזות שאמרו חכמים (תענית ז', ב') כי העז פנים מותר לקרותו רשע [שנא'] העז פניו איש רשע, מפני כי בעזותו יוצא מן השווי ולכך מותר לקרותו רשע אשר כל רשע יוצא מן השווי והפך המתבייש הוא עומד בשווי ואינו בא כ"כ לידי חטא שקשה עליו היציאה מן היושר ומן השווי אבל העז [פנים] מכח עזותו קל להרשיע. וכל שאינו מתבייש בידוע וכו' שהרי כתב אצל הר סיני ובעבור תהיה יראתו על פניכם וכו' כי בהר סיני היו מקבלים אלקותו ומי שיש לו אלוה הוא עלול מן עלה כאשר היו מקבלים אלקותו ויש לו בושה על פניו, והעז פנים מכח עזותו אינו נחשב עלול כלל שהרי הוא עז פנים, ולכך אמר מי שאין לו  בושה בידוע שלא עמדו אבותיו על הר סיני כלומר שלא קבלו מלכותו ואלקותו לכך לא עמדו אבותיו על הר סיני, כי אם היו מקבלים אלקותו היה יראתו על פניהם ולא יצא מהם עז שאין לו יראה על פניו:
ספר אורחות צדיקים, שער ג' – שער הבושה: מידת הבושה היא גדר ומחיצת הברזל לפני כל העבירות, כי אדם עובר כמה עבירות בסתר מה שיתבייש לפני בני אדם. משל, וכן אמרו חכמים (ברכות כח ב), כי בשעת פטירת רבן יוחנן בן זכאי אמרו לו תלמידיו: רבינו! ברכנו! אמר להם: יהי רצון שיהא מורא שמים עליכם כמורא בשר ודם. אמרו לו: עד כאן ותו לא? אמר להם:

ולואי, תדעו, כשאדם עובר עבירה אומר: שלא יראני אדם. וכל זה מפני שירא שיבוא לידי בושה. וישוב מן העבירות מחמת שיתבייש מבני אדם, כי "מתוך שלא לשמה בא לשמה" (פסחים נ ב):

 אבל המעלה העליונה ממידת הבושה היא שיתבייש לפני הקדוש ברוך הוא, כענין שנאמר (עזרא ט ו): "אלהי בשתי ונכלמתי להרים אלהי פני אליך". ואם תחשוב:

איך אתבייש ממי שאיני רואהו בעיני? באמת אתה צריך לדעת, אף על פי שהקדוש ברוך הוא נעלם מעיני כל חי, הוא נמצא בלבבות ונגלה במחשבות. וישיג המדריגות של הבושה בהתבודדו לחשוב בגדולת השם, ברוך הוא, ובזכרו תמיד את הקדוש ברוך הוא שרואה מעשיו, ובוחן כליות, וצופה מחשבותיו:

 משל, אחד מן החכמים אמר: אם נזהרת כל ימיך שלא חטאת, אל תחזיק טובה לעצמך, כי תחילת עזיבת העבירות מחמת שמתבייש מבני אדם. לכן צריך האדם להיזהר מאד מזה, להעלות על לבו בעזבו העבירות שלא יעזבן מפני הבושה של בני אדם, כי היצר ממשיך לבו לענין זה: אם תעשה כך יכלימוך בני אדם. לכן צריך האדם לעשות ראשון לכל ראשונים, שידע את יצרו, ויכיר כחו, ויתן אל לבו למי יעבוד ומי הוא ירא. למצות - מי יעשה, ומי הזהירו, כמו שאמר דוד לשלמה בנו (דברי הימים א כח ט): "דע את אלהי אביך ועבדהו". ובזה הענין יגיע שיתבייש לפני הקדוש ברוך הוא בלבד... 
חסיד נקרא על שם הבושה, כי "חסיד" לשון "לבן" הוא, כי תרגומה של "חסידה" הוא "חווריתא" (ויקרא יא יט), וכן (ישעיה כט כב): "ולא עתה פניו יחורו". ותרגומה של "חרפה" הוא "חיסודא" (בראשית לד יד). וכל זה למה? כי החסיד צריך לסבול בושה כדי לקיים את התורה, וצריך להעביר מעל פניו הבושה במקום מצוה, ואז נקרא חסיד, ובזה יגיע לנבואה, כדכתיב (תהלים פט כ): "אז דברת בחזון לחסידיך". ויגיע בבשתו לידי יראת שמים, כדכתיב (שמות כ כ): "ובעבור תהיה יראתו על פניכם לבלתי תחטאו", איזוהי יראה שהיא ניכרת על הפנים? הוי אומר זו הבושה (נדרים כ א):
פרי צדיק, פרשת ויגש, אות יז': בפרשה זו שמעתי שרה"ק זצוק"ל אמר רמז בראשי תיבות ויג"ש על בכיה וצעקה ובודאי יש שורש בפרשה. והענין דאיתא (בבראשית רבה פ' צג) ר' אלעזר בן עזריה אומר אוי לנו מיום הדין אוי לנו מיום התוכחה ומה יוסף כו', הקב"ה שהוא דיין ובעל דין ויושב על כסא דין ודן כל אחד ואחד על אחת כמה וכמה כו', וזה שרמז שצריך לצעוק אוי לנו מיום הדין. ובגמרא (חגיגה ד ע"ב) איתא ר' אלעזר כי מטי להאי קרא בכי ולא יכלו אחיו וגו', מה וכו', וזה שרמז בכיה. ור' אלעזר בן עזריה שהיה עשירי לעזרא ואתרחיש ליה ניסא ואהדרו ליה תמני סרי דרי חיורתא (כמו שאמרו ברכות כח.) אמר כן. מזה יכול כל אדם לדון קל וחומר בעצמו ולצעוק מרה אוי לנו מיום הדין אוי לנו מיום התוכחה. ובתנחומא הלשון ומה יוסף וכו', כשעומד הקב"ה לדין דכתיב ביה ומי מכלכל את יום בואו ומי העומד בהראותו שכתוב בו כי לא יראני האדם וחי על אחת כמה וכמה, והיינו על פי מה שאמרו (בריש הג"ה אורח חיים) כשישים האדם אל לבו שמלך מלכי המלכים הקב"ה עומד עליו ורואה במעשיו מיד יגיע אליו היראה והפחד כו', ובושתו ממנו תמיד. והוא דמצינו בגמרא (שם ע"ב) שיהא מורא שמים עליכם כמורא בשר ודם אמרו לו תלמידיו עד כאן אמר להו ולואי תדעו כשאדם עובר עבירה אומר שלא יראני אדם. והיינו שזה גם כן מדרגה ביראה שיהיה מורא מלך מלכי המלכים כמורא בשר ודם מפני שבשר ודם נראה לעין והקב"ה רואה ואינו נראה (כמו שאמרו שם י.) ורק על ידי אמונה ישים האדם אל לבו שעומד עליו ורואה במעשיו. ויש מדרגה יותר כשיצייר על ידי אמונה שמלך מלכי המלכים הקב"ה עומד עליו ואז יגדל הבושה יותר ויותר. וכל זה בבחינת אמונה על דרך מה שנאמר ברעיא מהימנא איהי אמונה. ויש מדרגה גבוה יותר כשזוכין להיות מפורש לעין שמלך מלכי המלכים הקב"ה עומד עליו ולזה אין אדם זוכה בעולם הזה להשיג היראה בבחינת אמת. ולא זכה לזה רק יעקב אבינו  ע"ה שהיה מרכבה לשם הוי"ה וזהו שנאמר תתן אמת ליעקב על דרך מה שאמרו איהו אמת. ועל זה אמרו השבטים כשם שאין בלבך אלא אחד כך אין בלבנו אלא אחד (כמו שאמרו פסחים נו.) ואמרנו כמה פעמים שהמכוון שעל ידי אמונה נוכל להשיג אמונת היחוד שיהיה כמפורש לנגד עין שהכל מהשם יתברך כמו קודם בריאת העולם. והוא השגת ה' בבחינת אמת. וזהו שאמרו (נדרים כ.) ובעבור תהיה יראתו על פניכם זו בושה. שעל ידי שאז נגלה השם יתברך לעין כל ישראל כמו שנאמר פנים בפנים דיבר ה' עמכם וגו', נשאר מזה לדורות עולם שיוכל האדם לצייר בלבו שמלך מלכי המלכים עומד עליו ורואה במעשיו שעל ידי כן יגיעהו הפחד ובשתו ממנו תמיד. ועל זה אמרו תלמידי ר' אליעזר עד כאן שמברכם רק בציור שעומד עליו בשר ודם ורואה במעשיו הא יש מדרגה יותר שיצייר האדם בלבו שמלך מלכי המלכים עומד עליו ורואה במעשיו ועל זה השיבם שגם זה מדרגה ביראת שמים שעל כל פנים מונעתו מלחטוא ועל זה אמרו (שם) שכל אדם המתבייש לא במהרה הוא חוטא ומי שאין לו בושת פנים בידוע שלא עמדו אבותיו על הר סיני. ולעתיד שהכל יראו עין בעין שהשם יתברך רואה כל מעשי בני אדם אז יבוש האדם במעשיו כענין מה שנאמר בושתי ונכלמתי להרים אלהי פני אליך וגו', וזה שנאמר ומי מכלכל את יום בואו ומי העומד בהראותו. וזה דמסיים במדרש תנחומא שכתוב בו, כי לא יראני האדם וחי שכל זמן שהאדם בחיים השם יתברך רואה ואינו נראה ולעתיד בהראותו ויראו הכל עין בעין, כי השם יתברך עומד עליהם תמיד תגדל הבושה מאד אך אז לא יועיל תשובה. אשר על כן כל זמן שהאדם בחיים ויתן אל לבו להשיג על כל פנים על ידי אמונה שמלך מלכי המלכים הקב"ה עומד עליו ורואה במעשיו יזכה למדת בושת פנים ובשתו ממנו תמיד. וזה הלימוד בפרשה זו ממה שנאמר ולא יכלו אחיו לענות אותו כי נבהלו מפניו מפני הבושה כפירש"י. ולכן רמז רה"ק בשם הפרשה לצעוק ולבכות כדי שיעשו תשובה בעולם הזה ולא יבאו חס וחלילה לידי בושת פנים בעולם הבא כשלא יועיל תשובה.
דף מקורות לספר חובות הלבבות, שער התשובה, פרק ג' (עמ' קל' – קלא')
חובות הלבבות: אבל במה תהיה התשובה מהאדם, אומר בזה, כי תיתכן לו אחר הקדמת ידיעתו בשבעה דברים: הראשון - שידע גנות מעשהו ידיעה ברורה, כי אם לא יתברר לו זה, ויהיה מסתפק או שוגג בלתי מזיד, לא תיתכן החרטה ממנו עליו ובקשת המחילה בו, כמו שכתוב (תהלים נא ה): כי פשעי אני אדע וחטאתי נגדי תמיד.

טוב הלבנון ד"ה: שידע גנות מעשהו ידיעה ברורה – כלומר שידע בבירור שעשה המעשים ההם, לאפוקי אם הוא מסופק שאינו זוכר המעשה או הגנות בברור, או שאינו זוכר אותו לגמרי, שהכיר עבירתו ואחר כך שכחה, או שהיה שוגג בשעת מעשה, כגון חלב לפניו ואכל ממנו כסבור שאכל שומן
, ולא נודע לו כלל ששגג, שהשוגג צריך כפרה גם כן, אך מחר שאינו יודע אותו, לא יתכן בזה שום בקשת כפרה.

מרפא לנפש ד"ה: אבל במה תהיה התשובה כו' בשבעה דברים. הראשון שידע גנות מעשהו כו' – ראיתי להעתיק כאן דברי בעל אורחות צדיקים (בשער התשובה) כי הוא הביא שבעה דברים האלה מדברי המחבר והאריך בהם קצת בשאר דברים רצויים, ומדבריו יובנו דברי המחבר על נכון, וזה לשונו: ואחר שיעלה בלב האדם לעשות תשובה, לא יוכל לעשות תשובה שלימה אם לא ישים על לבו שבעה דברים: הראשון שידע מעשיו ויכירם כולם. אדם שלא הורגל לקיים המצוות מנעוריו ועשה כל ימיו עבירות, וכמה בני אדם סבורים, שאין אדם נקרא בעל תשובה אלא אם כן בא על אשת איש, או על גויה, או יצא לתרבות רעה וכיוצא באלו מעבירות גדולות, אבל בשאר עבירות אין יודעים לשוב עליהן - וזה אינו כן, כי כל מה שהזהירו רבותינו עליו הוא יותר חמור מדברי תורה, כי כל העובר על דברי חכמים חייב מיתה (ברכות ד ב)
. וכל מי שעובר על דברי תורה או דברי חכמים צריך לשוב. ועתה שמע, בני, כי רוב העולם אין נזהרים מדברים בטלים, ומלהסתכל בנשים, ומלדבר עמהן שלא לצורך: גם לא נזהרנו להתפלל בכוונה, ומלדבר בבית הכנסת, ומשחוק, ומקלות ראש. גם לא נזהרנו: בצדקה לתת אותה למי שהגון לה, ומלאמץ הלב, ומלקפוץ היד, ומלדבר דברים קשים לעניים. גם לא נזהרנו: משבועת חנם, ומלקלל חבירו או עצמו בשם, ומהזכרת שם שמים לבטלה, או במקום שאינו טהור, או בידים שאינן נקיות, ומביטול תלמוד תורה כנגד כולם. גם לא נזהרנו: מקנאה ושנאה, ולשון הרע, וגאוה, וכעס, ומכל המידות האמורות בספר הזה. גם לא נזהרנו: בעניני קיום המצוות התלויות במעשה, כגון נטילת ידים, ובעניני נזיקין אדם לחבירו, ובקיום שבת כדין. ורבים נכשלים בזה, כי דבר פשוט הוא מאד: מי שאינו בקי במצוות נכשל בהרבה מקומות. וכהנה עושה אדם עבירות כל ימיו ולא מרגיש. לכן צריך זה השב לידע העבירות שעשה, והיאך יכול לדעת? ילמד המצוות, ויבין בכל מצוה ומצוה מה חיסר ממנה שלא קיים, ובמה עבר. ואם לא ידע במה עבר, איך יתחרט? אלא אם כן ידע העבירה ויתחרט עליה, כמו שאמר הכתוב (תהלים נא ה): "כי פשעי אני אדע וחטאתי נגדי תמיד":  (וזה שאמרו חז"ל (ברכות ה, א): אם רואה אדם שיסורין באין עליו יפשפש במעשיו וכו', פשפש ולא מצא יתלה בביטול תורה, היינו מחמת ביטול תורה לא ידע כמה חטאים שעבר, דאם לא כן למה לא מצא עבירות ביטול תורה קודם לכל עבירות, כ"כ בספר קנ"ח, עיין שם).

ספר משנה תורה, הלכות תשובה, ד, ד: ומהן חמשה דברים העושה אותן אין חזקתו לשוב מהן לפי שהם דברים קלים בעיני רוב האדם ונמצא חוטא והוא ידמה שאין זה חטא ואלו הן (א) האוכל מסעודה שאינה מספקת לבעליה שזה אבק גזל הוא והוא מדמה שלא חטא ויאמר כלום אכלתי אלא ברשותו (ב) המשתמש בעבוטו של עני שהעבוט של עני אינו אלא כגון קורדום ומחרישה ויאמר בלבו אינן חסרים והרי לא גזלתי אותו (ג) המסתכל בעריות מעלה על דעתו שאין בכך כלום שהוא אומר וכי בעלתי או קרבתי אצלה והוא אינו יודע שראיית העינים עון גדול שהיא גורמת לגופן של עריות שנאמר ולא תתורו אחרי לבבכם ואחרי עיניכם (ד) המתכבד בקלון חבירו אומר בלבו שאינו חטא לפי שאין חבירו עומד שם ולא הגיע לו בושת ולא ביישו אלא ערך מעשיו הטובים וחכמתו למול מעשה חבירו או חכמתו כדי שיראה מכללו שהוא מכובד וחבירו בזוי (ה) והחושד כשרים אומר בלבו שאינו חטא לפי שהוא אומר מה עשיתי לו וכי יש שם אלא חשד שמא עשה או לא עשה והוא אינו יודע שזה עון שמשים אדם כשר בדעתו כבעל עבירה:
דף מקורות לספר חובות הלבבות, שער התשובה, פרק ג' (עמ' קלא' – קלב')
חובות הלבבות: והשלישי - שידע בחיוב הגמול על מעשהו, כי אם לא ידע זה, אין הצורך מביאו אל החרטה עליו, וכשיתברר אצלו כי הוא ענוש עליו, יתחרט אחר כך ויבקש המחילה, כמו שכתוב (ירמיה לא יח): כי אחרי שובי נחמתי, ואמר (תהלים קיט קכ): סמר מפחדך בשרי וממשפטיך יראתי.
טוב הלבנון ד"ה: סמר מפחדך בשרי – זה ראיה על צורך ידיעת פחד העונש.

מדרש תהילים, מזמור קיט': סמר מפחדך בשרי. מפחד של גיהנם. וכן הוא אומר, (ישעיה לג, יד) פחדו בציון חטאים. אמר לו הקב"ה, פחדת, אשריך. שנאמר (משלי כח, יד) אשרי אדם מפחד תמיד:
משנה ברורה רכב', סק"ד: כדרך שמברך וכו' - כי באמת כל היסורין בין בגוף ובין בממון הוא הכל כפרה על העונות כדי שלא יצטרך להתיסר לע"ל ששם העונש הוא הרבה יותר גדול וכדאיתא במדרש יצחק תבע יסורין [היינו שהוא הכיר גודל מדת הדין שלעתיד וכעין זה אמר ג"כ דהע"ה סמר מפחדך בשרי וממשפטיך יראתי ותבע בעצמו יסורין כדי שינקה מכל וכל ולא יצטרך לפחוד עוד] א"ל הקב"ה חייך דבר טוב אתה מבקש וממך אני מתחיל שנאמר ויהי כי זקן יצחק ותכהין עיניו מראות:
חובות הלבבות: והרביעי - שידע שהוא שמור עליו ונכתב בספר עוונותיו, ולא יעבור עליו העלם ולא שכחה ולא הנחה, כמו שנאמר (דברים לב לד): הלא הוא כמוס עמדי חתום באוצרותי, ואמר (איוב לז ז): ביד כל אדם יחתום לדעת כל אנשי מעשהו.
טוב הלבנון ד"ה: שהוא שמור עליו – שהחטא נשמר עליו ובדין הוא שיענש תיכף, אך הקב"ה מאריך אף ומצפה לתשובתו, או ממתין עד שיתמלא סאתו.

גמ' תענית יא, א: צדיק וישר הוא (אמרו בשעת) [מלמד שבשעת] פטירתו של אדם לבית עולמו כל מעשיו (נפטרין) [נפרטין] לפניו ואומרים לו כך וכך עשית במקום פלוני ביום פלוני והוא אומר (הין) [הן] ואומרים לו חתום וחותם שנאמר ביד כל אדם יחתום ולא עוד אלא שמצדיק עליו את הדין ואומר להם יפה דנתוני לקיים מה שנאמר למען תצדק בדברך.

רש"י על אתר: ביד כל אדם יחתום - כותב מעשה כל אדם, ומחתים יד על כל מעשיו:

למען תצדק בדברך - שהוא מצדיק עליו בדבריך, שאתה מראה לו:
עיון יעקב שם ד"ה: בשעת פטירתו של אדם לבית עולמו כל מעשיו נפרטין לפניו – הטעם כדאיתא במדרש שלא יתרעם האדם על אדם הראשון שגרם מיתה, לכך מעשיו נפרטין לפניו להראות שהוא חטא יותר כדי שלא יתרעם.

ספר ראשית חכמה, שער התשובה, פרק ה': עוד יבכה אדם בחשבו מיתתו ונפשו תראה עוד למעלה לפני הקדושים בכמה מומים כמה ישיגהו מן הבושה והכלימה. וכתב החסיד הר' יוסף יעבץ ע"ה במשנת (אבות פרק ג) וכל מעשיך בספר נכתבים, זה לשונו, אמר הרי אני כבן שבעים שנה, ימי שנותינו בהם שבעים שנה כבר נשתכחו אינו כן כי מעשיך בספר נכתבים. ומהו הספר הזה נפשו של אדם, כאומרו מי מעיד עליו נפשו, שנאמר (מיכה ו, ה) משוכבת חיקך שמור פתחי פיך, כי בנפש חקוקים המצות והעבירות. למה הדבר דומה לאדם שהוא מלא נגעים בגופו וכסם לבושו, ובהסיר לבושו תגלה ערותו ותראה חרפתו, כך בהיות הנפש לבושה בחומר, שנאמר (איוב לג, טז) וגוה מגבר יכסה לא יראו מומי העבירות, אך בסור החומר מעל הנפש תגל ערותה גם תראה חרפתה, אוי לה לאותה בושה, וזה שנאמר (שם לו, כח) ביד כל אדם יחתום לדעת כל אנשי מעשהו, עד כאן לשונו.

פירוש החסיד יעבץ, אבות, ב, א: וכל מעשיך בספר נכתבים. מה יקר דברו של זה האדון ע"ה, כי גלה לנו סוד המצות והעבירות כמה כחן גדול, כי הן עושות רושם במציאות אם להרע אם להיטיב. והוא אמרו וכל מעשיך. והוא מאמר אמתי בעצמו לא משל כמו שסבר המפרש, וזה כי הספר הוא חקוי ממה שהוא בשכל הכותבו, ולזה אמר אדון הנביאים ע"ה כשמאס חייו ורצה בהעדרו אם לא יכפר השי"ת עון העגל (שמות לב) מחני נא מספרך אשר כתבת, שהוא זה המציאות המורה על פועלו, שוה לאומרו (במדבר יא) הרגני נא הרוג, וכן פירש הרלב"ג ז"ל. ומאמר זה האדון מסכים למאמר ר' אליעזר בן יעקב שמשנתו קב ונקי העושה מצוה אחת קנה לו פרקליט אחד וכמו שאפרש שם בס"ד:

וכל מעשיך. מפני שאמר מלת וכל, יש לפרש שרצה לכלול גם עשיית המצות, ע"ד מה שאמרו ז"ל (ר"ה ה-ו) אילו היה יודע ראובן שהקב"ה כותב עליו (בראשית לז) וישמע ראובן היה מוליכו על כתפו, ואילו היה יודע בועז וכו' (ויק"ר לד ט.) (רות ב) ויצבט לה קלי תרנגולות פטומות היה מאכילה, ולז"א כל מעשיך כדי להלהיב לב העושה ולהפחיד לב העובר:
ספר השל"ה, הגהות למסכת חולין יח: עיין בבית יוסף בטור בסימן ס"א מזה, היאך קרי והדר קרי, הא אמרינן (ברכות לג האומר שמע שמע משתקין אותו. ובעל עין יעקב הביא זה הירושלמי במסכת ברכות וזה לשונו, ר' שמואל בר נחמני הוה קרי שמע וחזר וקרי עד דהוה משקע שנתו, שכתוב, מאי טעמא, רגזו ואל תחטאו וגו'. והקשה על זה בעל עין יעקב, והיאך הוה רשאי לומר שמע שמע, והלא הדין פשוט דכי אמר פסוק וכפליה משתקין אותו כפי פירוש רש"י או הרי זה מגונה. ותירץ בלשון אחד, זה לשונו, ואפשר לחדש, היינו דווקא כשאין מפסיק כלל, שאומר הפסוק פעם אחד ותיכף ומיד חוזר לקרותו פעם שנית, שאז נראה כשתי רשויות או כמתלוצץ, אבל רבי שמואל לא היה עושה כן, אלא כל כוונתו היתה שהתחלת שינתו תהיה תיכף בתורה, ולא יפסיק בנתיים במחשבות במילי דעלמא, לכן היה קורא קריאת שמע ושוהה מעט לראות אולי תבא לו השינה מיד, ואם תתעכב זמן מה, חוזר וקורא, וכן פעם אחרת, עד שיקיים לעולם אמרו בלבבכם על משכבכם ודומו סלה. ואפשר לפרש, והוה קרי וחזר וקרי, שלא היה שונה לקרות קריאת שמע פעמיים, אלא היה חוזר וקורא פסוקים אחרים כגון בידך אפקיד רוחי וכיוצא בו נכתב בגמרא שלנו, ואמר חוזר בערך אל הקריאה בתורה, ולא שהיה חוזר לקרות הפסוק עצמו שקרא כבר. ויצא לנו תועלת גדול מזה, והוא לקבוע בנפשותינו שורש אמוניי שאחז"ל (אבות ב, א) וכל מעשיך בספר נכתבים, ובשעת השינה בלילה עולה למעלה נשמת כל חי איש יהודי לכתוב ולחתום מעשי היום, שנאמר, ביד כל אדם יחתום וכו', עד ולזאת הכוונה היה מכוין רבי שמואל בר נחמני לקרות ולחזור ולקרות עד שתפטר נפשו מתוך דברי תורה ולא מתוך מחשבות דברים בטלים, וקולר תלוי על צוארינו לנהוג כן, עד כאן לשונו. עד כאן הגה"ה:
ספר מסילת ישרים, פרק כה': וכיון שיתברר לו שבכל מקום שהוא, הוא עומד לפני שכינתו יתברך, אז מאליה תבוא בו היראה והפחד פן יכשל במעשיו, שלא יהיו כראוי לפי רוממות כבודו, והוא מה שאמרו (אבות פ"ד): דע מה למעלה ממך, עין רואה ואזן שומעת, וכל מעשיך בספר נכתבים, כי כיון שהשגחת הקב"ה על כל דבר, והוא רואה הכל, ושומע הכל, ודאי שכל המעשים יהיו עושים רושם, וכלם נכתבים בספר אם לזכות או לחובה, ואמנם הדבר הזה אינו מצטייר היטב בשכל האדם, אלא על ידי התמדת ההתבוננות וההסתכלות הגדול, כי כיון שהדבר רחוק מחושינו לא יציירוה השכל אלא אחר רוב העיון וההשקפה, וגם אחר שיציירהו יסור הציור ממנו בנקל אם לא יתמיד עליו הרבה, ונמצא שכמו שרוב ההתבונן הוא הדרך לקנות היראה התמידית, כן היסח הדעת וביטול העיון הוא המפסיד הגדול שלה, יהיה מחמת טרדות או ברצון, כל היסח דעת ביטול הוא ליראה התמידית:
ספר זכור למרים, פרק יג': וצריך האדם לידע שאחר כלות ימי חייו שהוקצבו לו מאת ה' יתברך ישוב הגוף למקום אשר ממנו לוקח, והוא העפר, והרוח תשוב אל האלקים אשר נתנה. ואז יצטרך ליתן דין וחשבון על הכל, ואינו נושא פנים אפילו לגדול שבגדולים כמו שאמר הכתוב (דברים י') האל הגדול הגבור יהנורא אשר לא ישא פנים וגו' [אם לא שעשה תשובה], וזה שאמר התנא שצריך להתבונן תמיד בימי חייו גם בענין השלישי הזה, שהוא חמור מאד, שיצטרך לבסוף ליתן דין וחשבון על כל ימיו ועל כל פעולותיו ועל כל דיבוריו לפני הקב"ה, שאין לפניו לא העלמה ולא שכחה מכל מה שעשה האדם מיום היותו על האדמה עד היום הזה, הן שעשה אותה הפעולה או הדיבור במזיד או בשוגג או באונס, וכן בעניני פעולות הטובות אם עשה בשלימות ובכונה לשם ה' יתברך, ואם כילה כל ימי חייו בענינים האלו, או רוב ימי חייו או מקצת ימי חייו, הכל יבואר בצמצום ובדקדוק, ועל הכל ישנם למעלה עדים חתומים, וכתוב בספר הזכרון על כל דבר ודבר, כדאיתא בפרק ב' דאבות דע מה למעלה ממך וכו' וכל מעשיך בספר נכתבים. ומי יוכל לשער גודל העונש והפחד שתקבל הנפש על כל יום ויום שעבר על התורה בפעולותיו ודבריו, ואפילו רבי יוחנן בן זכאי שהיה הגדול שבכל התנאים, היה חרד מאד ובכה לפני פטירתו שיצטרך לעמוד לפני כסא כבודו של מלך מלכי המלכים הקב"ה, וכבר כתב הרא"ש בארחות חיים שלו - ומטתך בדמעה תמסה מידי זכרך חרדת רבן יוחנן בן זכאי. וזה שאמר התנא שיתבונן בשלשה דברים אלו ולא יבא לידי עבירה:
דף מקורות לספר חובות הלבבות, שער התשובה, פרק ג' (עמ' קלב')
חובות הלבבות: והחמישי - שידע באמת, כי התשובה אופן רפואת מדוהו והדרך אל הארוכה מרוע מעשהו וגנות מפעלו, ושבה יתקן טעותו וישיב אבדתו, כי אם לא יתברר אצלו זה, יתייאש מכפרת הבורא, יתברך, ומרחמיו, ולא יבקש ממנו המחילה על מה שקדם לו מרוע מפעלו, כמו שאמר (יחזקאל לג י): כן אמרתם לאמר כי פשעינו וחטאתינו עלינו ובם אנחנו נמקים ואיך נחיה, והיתה התשובה על זה מהבורא על ידי נביאו (יחזקאל לג יא): חי אני נאם ה' אלהים אם אחפץ במות הרשע כי אם בשוב רשע מדרכו וחיה.

מרפא  לנפש ד"ה: והרביעי שידע שהוא שמור עליו כו' והחמישי כו': זה לשון המורה פל"ו מח"ג על מצות התשובה מפני שאי אפשר לשום אדם שלא יחטא ויפשע, אם שנסכל בדעת שיבחרהו, או מדה והיא בלתי נבחרת באמת, או לתגבורת תאוה או כעס; ולו האמין האדם שלא יוכל לתקן זה המעות לעולם, היה מתמיד על טעותו, ואפשר שהיה מוסיף במריו, אחר שלא נשארה לו תחבולה; אך עם אמונת התשובה יתקן וישוב לטוב שבענינים ויותר שלם ממה שהיה קודם שיחטא.
פת לחם ד"ה: פשעינו וחטאתינו עלינו ובם אנחנו נמקים – כלומר על כרחנו ישארו עלינו עד שנימוק בם, כלומר נכלה ונאבד בם.

ספר יחזקאל לג, י-יא: וְאַתָּה בֶן אָדָם אֱמֹר אֶל בֵּית יִשְׂרָאֵל כֵּן אֲמַרְתֶּם לֵאמֹר כִּי פְשָׁעֵינוּ וְחַטֹּאתֵינוּ עָלֵינוּ וּבָם אֲנַחְנוּ נְמַקִּים וְאֵיךְ נִחְיֶה:   אֱמֹר אֲלֵיהֶם חַי אָנִי נְאֻם אֲ-דֹנָי יֱדֹוִד אִם אֶחְפֹּץ בְּמוֹת הָרָשָׁע כִּי אִם בְּשׁוּב רָשָׁע מִדַּרְכּוֹ וְחָיָה שׁוּבוּ שׁוּבוּ מִדַּרְכֵיכֶם הָרָעִים וְלָמָּה תָמוּתוּ בֵּית יִשְׂרָאֵל:
מלבי"ם שם, שם: כן אמרתם לאמר - ר"ל שהם אומרים שאין מועיל להם תשובה מצד שני טעמים, א] שידמו מצות ה' ואזהרותיו כמלך שצוה צווים על עבדיו והם עברו על פקודותיו, שהם חייבים, אם מצד שמרדו במלך, אם מצד שקלקלו את מלאכתו, ועל שניהם אין מועיל תשובה וחרטה, וז"ש שאתם אומרים כי פשעינו - עלינו שמרדנו במלכו של עולם, ועוד שחטאתינו עלינו שהם המעשים עצמם שקלקלנו מלאכתו ועבודתו, ואיך יועיל תשובה, זאת שנית בהשקף ע"מ המצות והאזהרות באו לתועלתנו כדמיון הרופא המצוה על החולה, שכן באו לטהר ולקדש את נפשותיכם, ואם עבר החולה על דברי הרופא עד שהוא נימק בחליו מה יועיל לו החרטה והתשובה, והוא כבר נימק בחליו ועז"א ובם אנחנו נמקים - וא"כ ואיך נחיה - ע"י חרטה ותשובה ושמיעת קול השופר. 
(יא) אמר אליהם - משיב להם בשבועה על שני טענות אלה, על הראשון אומר שציווי ה' לא ידמו לצווי ב"ו שאם יעברו על פקודתו רוצה לענוש ולהנקם מן מחוטא ולהמיתו דוקא, אבל ה' כל חפצו בתקנת בריותיו ולהחיותם, וגם כשחטאו וגזר עליהם עונש אין תכלית העונש כדי להעניש ולהנקם, רק כדי שע"י העונש ישים על לבו לשוב ולתקן מעשיו להבא, וגם אם יגזור מיתה על הרשע אין תכליתו מות הרשע, רק תכליתו שעי"כ יראה רשע אחר וישים על לבו לשוב. וז"ש אם אחפץ במות הרשע - זה אינו החפץ והתכלית המכוון, כי אם - תכליתו הוא בשוב רשע - אחר מדרכו - ע"י יראת העונש וחיה - וא"כ חפץ ה' הוא חיי הרשע ולא מותו, וכשיתקן מעשיו להבא חיו יחיה, ואם מצד השני שנטמאתם ואתם נמקים ע"י מעשיכם שובו שובו מדרכיכם הרעים - ע"י שתשובו תשובו לאיתנכם ותתקדשו ותרפאו מחלייכם, ולמה תמותו - הלא יש לכם רפואה: 
ספר השל"ה, מסכת ראש השנה, הצעה לתשובה תשיעית: ...והכל בו [בסימן ס"ז] וזה לשונו, ואל יחשוב השב בנפשו למה זה הבל איגע ולריק כחי אכלה, כי איך תועיל תשובתי כנגד עוונותי, וכל מה שאוכל לעשות עוד איך יעמוד כנגד כובד העוונות שעשיתי. מי שלבו נקפו ואין תשובתו שלימה אומר כן, אבל השבים בלב, ותוהים על העוונות הראשונים, כבר הבטיחנו השם יתברך על ידי יחזקאל הנביא כי פשעיהם לא יזכרו, שנאמר (יחזקאל יח, כא-כב), והרשע כי ישוב מכל חטאתיו אשר עשה ושמר את כל חקותי ועשה משפט וצדקה חיה יחיה ולא ימות, כל פשעיו אשר עשה לא יזכרו לו בצדקתו אשר עשה יחיה. ועוד כתיב בפסוק מלא (עי' יחזקאל לג, י-יאף ויח, לב) על הנבהלים אמור אל ישראל, כה אמרתם לאמר, כי פשעינו וחטאתינו אתנו ובם אנחנו נמקים ואיך נחיה עליהם, חי אני נאם ה' כי לא אחפוץ במות המת כי אם בשובו מדרכיו וחיה, שובו שובו מדרכיכם הרעים ולמה תמותו בית ישראל וכו'. ולשון במות המת יורה על שכבר מת, ורצה לומר לא אחפוץ במיתת הנפש שמת כבר, והוא נפש הרשע שאפילו בחייו נקרא מת, אבל כשישוב מדרכו וחיתה נפשו בגלל התשובה וכו'.
ספר שם עולם, חלק ב', פרק ג': ...והנה אנו רואין בחוש בעו"ה כשהאדם עוסק באיזה עסק ורואה ממנו סימן ברכה הוא שמח בעסקו ועושהו בזריזות ולא בעצלתים. ואם כן לפי האמת היה לנו לפי זה לעשות כל מצוה בזריזות ושמחה יתירה, ולהיפך ח"ו עשיית העבירה אפילו אם יצרו מתגבר עליו ואינו יכול להעבירו מעליו היה לו לעשות על כל פנים בעצלתים כמו שאדם מוכרח לעשות איזה ענין ויודע שבסוף יענש עבור זה, ואנו רואים בחוש בעו"ה להפך מכל זה:

אבל סיבת הדבר כי אמרו חז"ל יצרו של אדם מתגבר עליו בכל יום ומבקש להמיתו ואלמלא הקב"ה עוזרו אין יכול לו שנאמר צופה רשע לצדיק ומבקש להמיתו ה' לא יעזבנו בידו וגו', והוא ממש כמו צופה שמעמידים אותו בראש המגדל לראות אם בא האויב וכדומה לזה. והנה ידוע שהצופה יש לו כמה מיני משקפות [שפאקטיוו] לקרב הראיה ולהרחיקה להגדילה ולהקטינה. והיצר הרע שהוא ערום גדול מתנהג גם כן באופן זה, דהיינו כשהיצר הטוב מייעץ לאדם לעשות איזה דבר טוב, אם הוא רואה שיכול לפתותו למונעו מזה מה טובו ואם לאו, על כל פנים מקטינו ומפתהו שדבר זה איננו דבר טוב כל כך ומפיל עליו עצלות ותרדמה כדי שיעשהו על כל פנים שלא בשמחה כלל: 
וכן לדבר עבירה, כשהיצר הטוב רוצה למונעו מזה, הוא מקטינה שאינה כל כך עבירה כמו שהוא חושב, ולפעמים מפתהו שאינה עבירה כלל, ושולח שלוחיו דהיינו כח החמדה וכח התאוה וכח הכעס לפי הענין שצריך אז, ומזרזהו לגמור הענין כפי רצונו דהיינו בזריזות יתירה. ולפעמים כשהוא רוצה לדבר לשון הרע על חבירו, כשהוא רואה עליו איזה דבר שאינו טוב כל כך, הוא משתמש בזכוכית המגדלת ומגדיל העולה מאד מאד. וכן כשהיצר מפתהו להתגאות, הוא משתמש בכל מיני עצה על איזה מעלות טובות קצת שיש בידו, ועל כן הוא משתמש אז בזכוכית המגדלת, ועל העבירות שיודע בנפשו שעבר עליהן, הוא מקטינן בעיניו. ובאמת הדבר צריך להיות להפך, כי על פעולותיו של חבירו נצטוינו בצדק תשפוט עמיתך, ועל פעולותיו של עצמו אף אם טובות הן לפי הנראה, כשיתבונן בהן היטב ולא ירמה את עצמו ימצא שיש בהן כמה מיני פחיתות, שלא נשלמו בפרטים הנצרכים להן, או שעשאן להתפאר בהן. ואף אם עשאן הכל כדין, מה חשובות הן כנגד הטובות שקיבל מאת הבורא יתברך כל ימי חייו. וכבר איתא במדרש על הפסוק כל עמל האדם לפיהו, כל מצותיו ותורותיו של אדם אין מספיקין למה שמוציא מפיו. וכל שכן אם יתבונן על כל הפעולות המגונות שעשה כל ימי חייו ועדיין לא שב עליהן כראוי, מה חשובות הן נגדן המעט מצות שיש בידו. וכבר כתבו מוני המצות שיש מאד ליזהר שלא להיות צדיק בעיניו, ממה שנאמר אל תאמר בלבבך בצדקתי הביאני ה' לרשת את הארץ הזאת וגו', וזה שייך גם כן בכל אדם שיזכור הפעולות הרעות שעשה בימי חייו ולא יתגאה, וכזה איתא גם כן בירמיה (ב יד) איך תאמרי לא נטמאתי וגו' ראי דרכך בגיא דעי מה עשית וגו', וכמו שאמר דוד המלך ע"ה וחטאתי נגדי תמיד: 
עוד יש ליצר הרע עצה בכוון הפוך מזה, כשהוא רואה שעשה האדם כמה וכמה עוונות חמורות שאין יכול שוב לפתותו להקטינן בעיניו, וירא שמא יחזור בתשובה, הוא חוזר לצד השני ומגדיל אותן אף יותר ממה שהן, ומפתהו ברעיוניו ששוב אין לו תקנה, וכרופא שמייאש את החולה מחייו, ועל כן ייזיל ויתהנה בהאי עלמא. ומין יצר הרע זה נזכר ביחזקאל (ל"ג יד) ואתה בן אדם אמור אל בית ישראל כן אמרתם לאמר פשעינו וחטאתינו עלינו ובם אנחנו נמקים ואיך נחיה אמור אליהם חי אני נאם ה' אלהים אם אחפוץ במות הרשע כי אם, בשוב רשע מדרכו וחיה שובו שובו וגו':

ובאמת כששב האדם אל ה' חוזר הקב"ה ומקרבו כמו אשר לא חטא מעולם, ולא יזכרו לו מאומה מעונותיו הראשונים, כדכתיב שם בקרא. ואמרו חז"ל על הפסוק ה' ה' אל רחום וגו', אני הוא קודם שיחטא האדם ואני הוא לאחר שיחטא וישוב, רוצה לומר לא כמדת בשר ודם שכשאחד חוטא נגדו ושב אחר כך ומבקש ממנו מחילה אף על פי כן אין חוזר להיות עמו בריעות כבראשונה, אבל אצל הקב"ה אינו כן, אלא הוא ממש כמי שלא חטא מעולם, ונאמר אם תשוב ישראל נאם ה' אלי תשוב כי חסיד אני נאם ה' וגו', ופירש"י אלי תשוב לכבודך ולגדולתך הראשונה:

ודע אחי, שכל הדברים שכתבנו למעלה שהיצר הרע מרמה את האדם, הוא הכל כשאדם מסלק עצמו מן התורה, שאז הוא ממש כמי שניטל המאור מעיניו, וכמה שכתוב מצות ה' ברה מאירת עינים, שמזה מוכח שבלי התורה הוא כמי שיש לו עינים בלתי מאירות שאיש כזה יוכלו הרמאים לרמותו ולהוליכו על כל המכשולים והמעקשים והבורות והפחתים ולהפקיר את נפשו העלובה, אבל מי שיש לו אור בעיניו לא יוכלו לרמותו. ועל כן העיקר שיראה האדם להתחזק ולקבוע עתים לתורה בכל יום שעל ידי אורה הבהיר ידע את אשר לפניו ולא יוכל היצר לרמותו ואז אשריו וטוב לו:
ספר הפליאה, ד"ה: אנא ה' אלהי שמע אל תפלת עבדיך: אנא ה' אלהי שמע אל תפלת עבדיך ואל תחינתו ואל יעכב שום חטא ועון והרהור רע את תפלתי ואת תשובתי ויהיו לפני כסא כבודך מליצי יושר להמליץ בעדי ולהכניס את תפלתי ואם בחטאי הרבים והעצומים אין לי מליץ חתור לי פתח לקבל תפלתי לפניך ותשובתי ולא אשוב ריקם מלפניך כי אתה שומע תפלת כל פה וכו', וזה התפלה יעשה בכל יום ולעולם יתחרט על הראשונות ואם בא לידו עבירה יזהר ממנה ויאמר איך אעשה הרעה הגדולה הזאת ואהיה מאותם שנאמר עליהם ויפתוהו בפיהם ובלשונם יכזבו לו ולבם לא נכון עמו ולא נאמנו בבריתו ואהיה כטובל ושרץ בידו. ויהיה רץ כצבי וגבור כארי לעשות רצון אבינו שבשמים ואפי' מעון קטן יהא נזהר כי כל דרכיו במשפט יבואו ע"כ יהיה כל מעשיו ביושר ויברח מכל המעשים הרעים. וכשישמור עצמו מן העבירות שהוא רגיל בהם וכמה פעמים בא לידו ויזהר מהם לא ירא עוד כי מן השמים יעזרוהו ויסייעוהו ועל פשעיו הישנים אשר השליך מעליו יהיה תמיד תוהה ומתחרט ויבקש עליהם מאת המקום ב"ה למחותם מספר הזכרונות ולעולם יענה נפשו ואם הוא אדם חלש ואינו יכול לסבול התעניתים ימשוך מתאוותו ואל ימלא כריסו לא באכילה ולא בשתיה וזה ימנעהו מחטא ויזכה בו באהבת הבורא ית"ש, וישים לבו לתורה שאם היה רגיל ללמוד דף ילמוד שנים כי גדול תלמוד שהיא המביאו לידי מעשה ויהא מייסר עצמו בכפיית יצרו על התורה ועל המצות והן הן יסורים של אהבה. ואל ילך במצות הבורא כאדם העושה במקרה שפעמים עושה ופעמים אינו עושה. אלא בלב שלם יעשה ואל יניח בשום ענין תלמוד תורה ומצות הש"י לא מחמת עצלות ולא מפני הבושה אע"פ שהעולם מתלוצצים עליו ואומרים עליו אתמול כך וכך עשה ועתה שב בתשובה ויהיה כפתי בעיניהם לא תטה אליהם כי הקב"ה יביאם במשפט על כל זה ואתה תהיה עליהם, ואל תעשה שלא לשם שמים להתייהר עליהם ואם יוכל לראות שאר העולם להיות ביראה כמוהו הנה שכרו מכופל. 
ואם עשה כן אע"פ שנפטר בחצי ימיו נותנין לו שכר כאלו היה חי ע' שנים וכל ימי שנותיו במצות השם יתברך. וע"ז אמר שלמה בחכמתו מתוקה שנת העובד אם מעט ואם הרבה יאכל ר"ל אם ימיו מועטים או יהיו מרובין שכרו של מועטים כמו שכר של מרובים. והראייה ממשה שהנהיג את ישראל ארבעים שנה ושמואל עשר שנים ושקלן הכתוב בהדדי משה ואהרן בכהניו ושמואל בקוראי שמו, ואל יחשוב בנפשו למה איגע לריק ולתוהו כחי וכי תעמוד תשובתי מפני עוונותי וכל מה שאוכל לעשות לא יועיל נגד העוונות שכבדו עלי אל יאמר כן שכבר הבטיח הקב"ה באמת ובלב שלם ע"י יחזקאל הנביא שפשעיהם לא יזכרו עוד שנאמר והנפש אשר ישוב מכל חטאותיו אשר עשה ושמר כל חוקיו לעשות משפט וצדקה חיה יחיה ולא ימות. וגם יש מקרא על הנבהלים על עוונותיהם לחזק ידיהם לשוב שנאמר ואתה בן אדם אמור אל בני ישראל הן אמרתם לאמר כי פשענו וחטאותינו עלינו ובם אנחנו נמקים ואיך נחיה אמור אליהם חי אני נאום ה' אם אחפוץ במות המת כי אם בשובו מדרכיו וחיה. שובו שובו מדרכיכם הרעים ולמה תמותו בית ישראל וביד כל נביא הזהיר אותנו השכם ושלוח על עסק התשובה ואמרו רז"ל גדולים בעלי התשובה יותר מן הצדיקים וגדולה תשובה שמגעת עד כסא הכבוד שנאמר שובה ישראל עד ה' אלהיך וע"י התשובה ובא לציון גואל ולשבי פשע ביעקב ואין מי אשר יוכל להגיד עד היכן כח התשובה, ולכן כל איש ירא וחרד ישית אל לבו יראת ה' וישוב מחטאיו ויכין לו לב טהור וחדש ונקי לעבוד את בוראו כי כל העולם לא נברא אלא בשבילו ולא כאלו המתעטפים בטליתות הגדולים ומניחין תפילין בראשם ובזרועותיהם ועומדין בתפלה ומגביהין עיניהם למעלה כאלו מוסרים נפשם לאל ומתאחרין בתפלתם ראו שהתפללנו בכוונה ובראותם הבריות עיני הסכלים מתפתים אחריהם לאמר מלאכי אלהים הם וכאשר יצאו מתפלתם אין ערך ואין מספר לרעתם אנה הטליתות אנה התפילין אנה התפלה אנה הווידוי אבל חוטאים ועולה בדעתם לומר שהתפילין והטליתות והתפלה יצילם חלילה וחלילה אדרבא אלא ישפילם ויכניעם למסרם לס"ם לעשות מהם סחורה היש בושת כזה טוב לו לאדם לביישו בעוה"ז ולא יחושו ממנו ואפשר ידרסוהו דריסת הרגל על ראשו ועל קדקדו וטוב היה לו להיות שלם עם קונו ולא ללכת בתחבולות רשע טובל ושרץ בידו כי קרא צועק סוף דבר הכל נשמע את האלהים ירא ואת מצותיו שמור כי זה כל האדם. 
דף מקורות לספר חובות הלבבות, שער התשובה, פרק ג' (עמ' קלג')
חובות הלבבות: והשביעי - חוזק סבלו להימנע מן הרע אשר הרגיל בו, והסכמתו לסור ממנו בלבו ובמצפונו, כמו שכתוב (יואל ב יג): וקרעו לבבכם ואל בגדיכם.
מרפא לנפש ד"ה: והשביעי – [עו"ש בס' אורחות צדיקים] השביעי צריך שידע להתחזק מאד ולסבול סבל גדול להימנע מן הרע אשר הרגיל בו, כי זה דבר פשוט מאד: עבירה שהורגל בה כל ימיו נעשית לו כהיתר (יומא פו ב), וקשה לו מאד לפרוש ממנה. ועל כן צריך אדם חיזוק גדול וגדרים גדולים לפרוש ממה שהורגל, וצריך הסכמה גדולה בכל לבו ובכל נפשו להימנע. ויסיר ההרגל מלבו כאילו לא הורגל, וירגיל וימאס בלבו הרעות, כמו שנאמר (יואל ב יג): "וקרעו לבבכם ואל בגדיכם". וכשהחוטא קובע בלבו אלו השבעה ענינים, אז הוא קרוב לדרך התשובה:    וסיים: והנה מדריגות רבות לתשובה, ולפי המדריגות יתקרב האדם אל השם, יתברך. ולעולם אין הנשמה טהורה בטהרה שלימה שיהיו העוונות כלא היו, אלא אחר שיטהר האדם את לבו. וכמו הבגד המטונף, אם יכבס אותו מעט, אז יעבור הטינוף אבל רושם הכתם יישארו בו, אך לפי רוב הכיבוס יתלבן לגמרי, וכן כתוב (תהלים נא ד): "הרב כבסני מעוני". לכן תכבס לבך מן העוון, שנאמר (ירמיה ד יד): "כבסי מרעה לבך ירושלים".

ספר תומר דבורה, פרק א': הז' - ישוב ירחמנו:  אין הקב"ה מתנהג כמדת בשר ודם, שאם הכעיסו חברו כשהוא מתרצה עמו מתרצה מעט לא באהבה הקודמת; אבל אם חטא אדם ועשה תשובה, מעלתו יותר גדולה עם הקב"ה. והיינו (ברכות ל"ד, ב') "במקום שבעלי תשובה עומדים אין צדיקים גמורים יכולין לעמוד". והטעם כדפירשו רז"ל (במנחות כ"ט, ב') בענין ה' למה היא עשויה כאכסדרה, שכל הרוצה לצאת מעולמו יצא, פירוש העולם נברא בה', והקב"ה ברא העולם פתוח לצד הרע והחטא לרווחה, אין צד שאין חומר ויצר הרע ופגם, כמין אכסדרה, שאינה בעלת גדרים אלא פרצה גדולה פרוצה לצד הרע לצד מטה, כל מי שירצה לצאת מעולמו, כמה פתחין לו, לא יפנה לצד שלא ימצא צד חטא ועון ליכנס אל החיצונים;וגם היא פתוחה מלמעלה שאם ישוב יקבלוהו. והקשו שם "ולהדרוהו בהאי?" - "לא מסתייעא מלתא!". רצו בזה, שהשב בתשובה לא יספיק לו שיהיה נגדר מעון כגדר הצדיקים, מפני שהצדיקים שלא חטאו גדר מעט יספיק אליהם, אמנם החוטא שחטא ושב לא יספיק לו גדר מעט, אלא צריך להגדיר עצמו כמה גדרים קשים, מפני שאותו גדר המעט כבר נפרץ פעם אחת, אם יתקרב שם, בקל יפתהו יצרו, אלא צריך להתרחק הרחק גדול מאד, ולזה לא יכנס דרך פתח האכסדרה שהפרצה שם, אלא יתעלה ויכנס דרך פתח צר ויעשה כמה צרות וסגופים לעצמו ויסתום הפרצות. ומטעם זה "במקום שבעלי תשובה עומדים אין צדיקים גמורים יכולים לעמוד'", מפני שלא נכנסו דרך פתח הצדיקים כדי שיהיו עם הצדיקים, אלא נצטערו ועלו דרך פתח העליון וסגפו עצמן ונבדלו מן החטא יותר ויותר מן הצדיקים, לכך עלו ועמדו במדרגה ה', היכל ה' שבגן עדן, דהיינו גג הה"א, וצדיקים בפתח הה"א בכניסת האכסדרה. ולזה, כאשר האדם יעשה תשובה, דהיינו "תשוב - ה" אל מקומה, ויחזיר הקב"ה שכינתו עליו, אינו שב כאהבה הראשונה בלבד, אלא יותר ויותר. והיינו "ישוב ירחמנו", שיוסיף רחמים לישראל ויתקנם ויקרבם יותר:

כך צריך האדם להתנהג עם חברו, לא יהיה נוטר איבה מהכעס הקודם, אלא כשיראה שחברו מבקש אהבתו יהיה לו במדרגת רחמים ואהבה יותר ויותר מקודם, ויאמר: "הרי הוא לי כבעלי תשובה, שאין צדיקים גמורים יכולים לעמוד אצלם", ויקרבהו תכלית קורבה יותר ממה שמקרב אותם שהם צדיקים גמורים עמו, שלא חטאו אצלו:
ספר יואל ב, יג: וְקִרְעוּ לְבַבְכֶם וְאַל בִּגְדֵיכֶם וְשׁוּבוּ אֶל יְדֹוָד אֱ-לֹהֵיכֶם כִּי חַנּוּן וְרַחוּם הוּא אֶרֶךְ אַפַּיִם וְרַב חֶסֶד וְנִחָם עַל הָרָעָה:
מצודת דוד שם ד"ה: וקרעו לבבכם - ר"ל עשו הכנעה בלב ולא במעשה קריעת הבגדים לבד. ושובו - בהכנעה כזאת שובו אל ה'. כי חנון וגו' - וירחם עליכם. ונחם - מתחרט על הרעה שחשב לעשות: 
משנה תענית ב, א: סדר תעניות כיצד, מוציאין את התבה לרחובה של עיר ונותנין אפר מקלה על גבי התבה ובראש הנשיא ובראש אב בית דין, וכל אחד ואחד נותן בראשו. הזקן שבהן אומר לפניהן דברי כבושין, אחינו, לא נאמר באנשי נינוה, וירא האלהים את שקם ואת תעניתם, אלא, (יונה ג) וירא האלהים את מעשהם, כי שבו מדרכם הרעה. ובקבלה הוא אומר, (יואל ב) וקרעו לבבכם ואל בגדיכם.
חידושי המאירי מסכת תענית, דף טו, א: ואח"כ כל אחד ואחד נוטל ונותן בראשו וזקן שבהם ר"ל זקן שקנה חכמה דורש ומשיבם מדרכיהם הרעים ואומר להם דברי כבושים התוכחות ומודיע להם האיך הצרות באות לסבת העונות ושאין התענית מועיל אא"כ שבים מדרכיהם הרעים ומביא להם מה שנאמר להם באנשי ננוה שהתענו והתכסו בשקים ואעפ"כ לא נאמר בהם וירא אלהים את שקם ואת תעניתם אלא וירא אלהים את מעשיהם כי שבו וכו' וכן הוא אומר קרעו לבבכם ואל בגדיכם ובדרש אמרו אם קרעתם לבבכם בתשובה אינכם קורעים בגדיכם:
קול הרמ"ז משנה תענית ב, א ד"ה: את שקם. בכאן מאי דתנינא בירושלמי שהיו חוגרין שקים לומר אנו חשובין כבהמה, שהשק הוא מנוצה של עזים כמו שפי' רש"י (טז,א ד"ה כבהמה), ולכן הזקן אומר שלא נאמר את שקם, כלומר אל תחשבו שעיקר התשובה תלוי בשקים אשר אתם לובשים, אלא וירא את מעשיהם וגו'. וכי תימא ומי יוכל לעשות כמעשים שעשו אנשי נינוה שהיו מקעקעים את הבירה להחזיר מריש הגזול, דהא שנינו דהוא קנוי לגזלן כדתנן בעדיות (פ"ז מ"ט), וכן התם (בירושלמי), מצינו שמנעו התינוקות מלינק, ומי יעשה כזה, לכן הביא פסוק הקבלה וקרעו לבבכם וגו', כלומר דלדידן נצטוו בקבלה דסגי בתשובת הלב באמת דמחשבה טובה הקב"ה מצרפה למעשה דוקא לישראל ולא לעכו"ם, ומינה שיש די במה שיתנו לבם לשוב שבזה יענו מן השמים. ואף על פי שגם בגמרא אמרו שיוצאים לבית הקברות, לומר הרי אנו כמתים או שיבקשו המתים רחמים, זה עושין אחר תפילה, ותנא לא איירי אלא בדברים השייכים בזמן תפילה:
ספר השל"ה, שער האותיות, אות ל' – לב טוב (ז'-ח')ומי שהוא בר לבב, בזאת יבא אל הקודש פנימה, בהיות לו לב טהור תמיד. וכתב בספר אורחות צדיקים, הכסילים יציירו בלבם ציורי הבל ושקר, ויכתבו עליו חקקי הבל ואון, וימלאו לבם מחשבות הבל וריק. והמשכילים יכתבו על לבם מכתב אלהים, שהוא יסוד התורה והמצות וחכמות המדות, עד אשר יזהירו בנפשותם כזוהר הרקיע. ולזה אמר שלמה המלך ע"ה, כתבם על לוח לבך. עד כאן לשונו. ומצאתי כתב יד של האלהי מהר"מ קורדוורא ז"ל שכתב וזה לשונו, למדני זקן אחד לבטל המחשבה, יאמר פסוק זה הרבה פעמים, אש תמיד תוקד על המזבח לא תכבה (ויקרא ו, ו). ובעיני פשוט שזה הזקן היה אליהו הנביא, ולרוב ענוותנותו של הרב לא רצה לגלות. על כן יהא נזהר בזה במי שנפל בלבו מחשבת און או מחשבת הבל שיאמר הפסוק הנ"ל הרבה פעמים. ונראה בעיני שיאמר גם כן הפסוק סעפים שנאתי ותורתך אהבתי (תהלים קיט, קיג), ויאמר אותו בהתעוררות גדול ויהיה גבור כארי: 
ומאחר שנתבאר שהלב הוא נגד קודש קדשים, וינוחו בו התורה והמצות נגד הלוחות. גם יראה שיקרע לבבו, כמו שנאמר (יואל ב, יג), קרעו לבבכם וגו', ויהיה לבו נשבר ונדכה אלהים לא תבזה, והוא כמו השברי לוחות שהיו מונחות בארון. ותמיד יהיה לבו נשבר על איזה מעשה או מידה בלתי נכונה שעשה או ביטול תלמוד תורה וכיוצא בזה, ויצטער במאוד ויתחרט בחרטה גמורה, ויעשה הסכמה חזקה בלבו שלא ישוב בדרך הזה לעולם. ובפרק קמא דברכות (ז, א) אמר רבי יוחנן משום ר' יוסי, טובה מרדות אחת בלבו של אדם יותר מכמה מלקיות, שנאמר, ורדפה את מאהביה וגו' ואמרה אלכה ואשובה אל אישי הראשון כי טוב לי אז מעתה. וריש לקיש אמר, יותר ממאה מלקיות, שנאמר, תחת גערה במבין מהכות כסיל מאה, ע"כ. פירש רש"י, מרדות אחת, לשון רידוי והכנעה שאדם שם על לבו מאליו. ורדפה את מאהביה וגו', וכשתראה שאין עוזר תשים על לבה לאמר אשובה אל אישי הראשון. תחת גערה במבין, תחת (גערה) באדם מבין טובה מהכות כסיל מאה. תחת הטעם למעלה תחת התי"ו, ולא כמו לא תירא ולא תחת שטעמו בחי"ת, אלא למעלה תחת התי"ו ראשון, לומר שהוא שם דבר שאי אפשר לפותרו לשון תפעל, לומר תכניע את האדם אלא תכנע היא בעצמה, ולכך שינה את נקודתה לומר שהוא שם דבר, עכ"ל. על כן מה טוב ומה נעים שתמיד יזכור אדם במעשיו והנהגתו העבר, וישבר לבו ויאנח ויתחרט, ויהיה מודה ועוזב, ויטהר את לבו מעתה והלאה, ואז אלהים לא יבזה אותו. וזהו לב נשבר ונדכא, נדכא פירושו כפשוטו, וגם התרגום של טהור דכי, וכאילו אמר הלב יהא נשבר על העבר, ויהיה נדכא כלומר טהור מעתה ועד עולם:
דף מקורות לספר חובות הלבבות, שער התשובה, פרק ד' (עמ' קלג'-קלה')
חובות הלבבות: והשני שיעזבם ויסור מהם.

טוב הלבנון ד"ה: שיעזבם ויסור מהם – שיעזב רשע דרכו ואיש און מחשבותיו תיכף בהתנדבו לעשות תשובה, ולא יהא כטובל ושרץ בידו.
ספר משנה תורה, תשובה ב, ג: כל המתודה בדברים ולא גמר בלבו לעזוב הרי זה דומה לטובל ושרץ בידו שאין הטבילה מועלת לו עד שישליך השרץ וכן הוא אומר ומודה ועוזב ירוחם וצריך לפרוט את החטא שנאמר אנא חטא העם הזה חטאה גדולה ויעשו להם אלהי זהב:
ספר לשון הזהב שם , סק"א: מקוואות פי"א הי"ב: דבר ברור וגלוי שהטומאות והטהרות גזירות הכתוב הן ואינן מדברים שדעתו של אדם מכרעתו והרי הן מכלל החוקים וכן הטבילה מן הטומאות מכלל החוקים הוא שאין הטומאה טיט או צואה שתעבור במים אלא גזירת הכתוב היא והדבר תלוי בכוונת הלב ולפיכך אמרו חכמים טבל ולא הוחזק כאילו לא טבל ואעפ"כ רמז יש בדבר כשם שהמכוין לבו לטהר כיון שטבל טהור ואע"פ שלא נתחדש בגופו דבר כך המכוין לבו לטהר נפשו מטומאות הנפשות שהן מחשבות האון ודעות הרעות כיון שהסכים בלבו לפרוש מאותן העצות והביא נפשו במי הדעת טהור הרי הוא אומר וזרקתי עליכם מים טהורים וטהרתם מכל טומאותיכם ומכל גלוליכם אטהר אתכם השם ברחמיו הרבים מכל חטא עון ואשמה יטהרנו אמן
חובות הלבבות: ובקשת המחילה אות על כניעתו ושפלותו לפני האלהים, והתוודותו בעוונו סיבת המחילה לו, כמו שנאמר (משלי כח יג): ומודה ועוזב ירוחם.

מרפא לנפש ד"ה: והתוודותו בעוונו – והוא מצות עשה כמ"ש בפרשת נשא (שם ה, ו): איש או אשה כי יעשו מכל חטאת האדם למעול מעל בה' ואשמה הנפש ההיא והתודו את חטאתם אשר עשו, וכן כמה פסוקים והביאם בראשית חכמה (שער התשובה, פרק א').

ספר השל"ה, מסכת יומא, הלכות תשובה (יז): בפיך מצות וידוי, לפני ה' ישפוך שיחו, ויפרט חטאיו בהכנעה באימה וביראה ברתת וזיע וחיל ובברך כריעה ובקריעת הלב בבכי ודמעה, לבקש מחילה וסליחה וכפרה ממלך מוחל וסולח ברוך הוא. וזה לשון ספר החרידים ריש פרק ב', ממצות התשובה וידוי דברים בפרטיות לפני ה' בהכנעה והדמעה, והוידוי יקרא קרבן דכתיב, ונשלמה פרים שפתינו. ואמרינן בפרק קמא דזבחים (ז, ב) דקרבן בלי תשובה נקרא זבח רשעים תועבה, והכי נמי הוידוי בלי הסכמת הלב שימות ולא יחטא עוד יקרא תועבה, ובשובו לכסלה יקטרגו עליו בשמים והודו נהפך עליו למשחית, שיאמרו לפני מלכו של עולם, הרי פלוני שהתודה על חטאתו חזר בעזות פנים לסורו הראשון ככלב שב על קיאו. כדפירש החסיד על פסוק והתודו את עוונם ואת עון אבותם במעלם אשר מעלו בי, וכתיב בתריה אף אני אלך עמכם בקרי, וקשה, וכי זה פרי התשובה. אלא על כרחך פירוש במעלם כלומר בעוד מעלם בם, שלא הסכימו לעזוב החטא לגמרי והוי כטובל ושרץ בידו, כי הם מוכנים לחטוא ולשוב לכסלם, לפיכך ה' כועס עליהם יותר ואומר אף אני אלך עמהם בקרי והבאתי אותם בארץ אויביהם. והאמת שכבר היו בארץ אויביהם כדכתיב לעיל, אלא פירוש והבאתי שארחיקם עוד מלפני מארץ ישראל מרחוק עוד מארץ אויביהם, והכי איתא בזוהר, עד כאן לשונו. ובודאי מי שמתודה וחוזר לסורו, אז בשעה שהתודה לא נשבר לבו בקרבו ועונשו בכפל כפלים, כי אז הוא כאלו מתפאר חס ושלום במה שעשה וכאלו אומר מי אדון לי. וזהו פירוש מה שאומרים בנוסח על חטא, על חטא שחטאנו לפניך בוידוי פה, רוצה לומר שהוידוי לא היה אלא בפה ולא בלב. וכבר כתבתי זה למעלה באריכות:
ספר מטה אפרים סימן תריט, מד: ...ויש שמחמת האריכות במקום שנוהגין לנגן, אומרים שאר הפיוטים והודויים בחטיפה יתרה, ולא נכון הוא. ויותר ראוי לדלג מלחטף, כי טוב מעט בכונה מהרבה שלא בכונה. ובפרט הודויים שאומרים עם השליח צבור איך תועיל בודוי ולבו לא נכון עמו, הרי הוא אומר על חטא שחטאנו לפניך בודוי פה, ויש בכלל זה שמתודה שלא התודה רק בפה ולא בכונת הלב, וכשמתודה גם עתה ולא שם על לבו, הרי הוא טובל ושרץ בידו. ולכן צריך לומר במתון, ובפרט הודויים. כי אחר כונת הלב הן הן הדברים:
ספר שערי תשובה, שער א', אות יט': "ומודה ועוזב ירוחם" - פירוש: אף על פי כי יסודות התשובה שלשה: החרטה, והוידוי, ועזיבת החטא. החרטה והוידוי בכלל "מודה", כי המתודה מתחרט, ואין תשובה פחותה משלשה אלה, כי המתחרט ומתודה ואיננו עוזב החטא דומה למי שטובל ושרץ בידו שלא עלתה לו טבילה, אכן מודה ועוזב ירוחם, כי הוא בעל התשובה, אף על פי שיש לתשובה מדרגות רבות, כאשר בארנו:
ספר יסוד התשובה: וזה הדרך אשר ילך בה, ואת המעשה אשר יעשה, להרגיל עצמו להשמר מכל חטא: בבוקר בעת הקיצו משנתו יחשוב בדעתו כי ישוב ויפשפש במעשיו, ולא יעוות לפי כחו אפילו פסיעה אחת. לעת האוכל קודם שיאכל יתודה על כל עונותיו ואם עשה עיוות בשום דבר, יתודה על דבר בהעוותו, והוידוי הזה ירחיקהו מכל עון וחטא, כי אם יבא לידו דבר עבירה יזהר ממנה ויאמר בלבבו: איך אעשה הרעה הגדולה הזאת, להתודות עליה, ואהיה מאותם שנאמר עליהם ויפתוהו בפיהם ובלשונם יכזבו לו ולבם לא נכון עמו ולא נאמנו בבריתו, ואהיה כטובל ושרץ בידו, ואף כי אהיה בדעת קלה ומעוטה לפני בוראי, שלא אוכל לעמוד כנגד תאותי מפני כבודו שעה מועטת כזאת, ובהעלותו דבר זה בלבו ורוחו, אז ישמר מעבירה:
ספר היראה, (סוף הספר): תמיד בכל חדש יום א' או יותר ישב בתענית, או לכל הפחות יאכל לחם ומים ואותו יום יהיה בבכי ובמספד: בכי, זה הבוכה בדמעות, ומספד, כאדם הסופד על מתו, מספר מעשיו ואמר אוי לי שעשיתי חטא פלוני, אוי לי כמה חייבתי נפשי למלכו של עולם, וזו היא התשובה המעולה שנאמר' ע"י יואל הנביא (קרעו לבבכם וכו') [וגם עתה כו'], ויתהה על עונותיו הגלוים לו בהויתן, ויהיה מודה ועוזב, ולא טובל ושרץ בידו, ויתפלל בכל יום כפי צחות לשונו על כל חולי בנ"י שיתרפאו, ועל הבריאים שלא יחלו, ושינצלו מכל נזק, ושיציל הקב"ה את בנ"י מכל רו"ר, ומדקדוקי עניות, ומכל מיני פורעניות המתרגשות ובאות לעולם, ושיתיר כל אסירי עמו, ושיתיר כל חבלי היולדות, ועל חשוכי בנים יתן להם זרע טוב וכשר, ועל אותם שיש להם בנים שיהיו ביראת ה', ועל כולם שישמור הקב"ה שארית תורתו, וינקום את נקמתם במהרה בימינו, ועל עם הקדש שישובו בתשובה שלימה, ויקבלם ויחזירם בתשובה שלימה לפניו, ויקרא בכל יום בפ' ועתה ישראל וגו' שכולה יראת שמים למען יזכור תמיד הבורא ולא יחטא.
ספר אורחות צדיקים, שער התשובה: הארבעה עשר הוידוי, שנאמר (ויקרא ה ה): "והתודה אשר חטא עליה". ויש חובה עליו להזכיר עוונותיו ועוונות אבותיו. ולמה יתודה על חטאות אבותיו? משום שהיה נענש כשאוחז מעשה אבותיו בידו. וכן כתוב (ויקרא כו מ): "והתודו את עונם ואת עון אבותם". ויזהר מאד בעת הוידוי שיגמור בלבו לעזוב דרכיו הרעות, כי אם חוזר עליהן [ואינו עוזבן], אז הוא כטובל ושרץ בידו (תענית טז א), כי הוידוי הוא כטבילה, והחטא - כשרץ וזה דבר ברור, שאין טבילה מועלת לאוחז שרץ:
ספר באר מים חיים, פרשת תולדות, פרק כז': ואמנם כי הנה שני מיני תשובה יש והם הנקראים בספרי מוסר תשובה תתאה ותשובה עילאה. כי תשובה תתאה הוא כמו שמבואר בדברי חז"ל (יומא פ"ו ע"ב) היכי דמי תשובה, באותו מקום ובאותה אשה וכו' וכן אמרו (קידושין מ"ט ע"ב) המקדש האשה על מנת שהוא צדיק גמור אף על פי שהוא רשע גמור מקודשת שמא הרהר בתשובה וכו' כי תיכף כאשר מתחרט על חטאו באמיתיות לבבו, בזה משבר ומכניע כח הקליפה והרע שנעשה מן החטא. וכאשר מקבל עליו באמת לעזוב פשעיו מעתה, שלא יהיה כטובל ושרץ בידו, אז נמחל לו כל עוונותיו כיון שאינו עושאם עוד. והוא דמיון לאחד שקרע חתיכת בגד ממלבוש רעהו ונטל החתיכה והלך לו ואחר כך כשנתחרט הביא החתיכה לרעהו ונתנו לו ואולם עדיין אין זו תשובה מעולה כיון שעדין לא חיבר ודיבק החתיכה אל הבגד להיות כבראשונה: 

ואמנם התשובה המעולה הנקראת תשובה עילאה הוא כמו שאמרו חז"ל (תנחומא בשלח כ"ד) הצדיקים בדבר שחוטאים בו מתרצים וכבר דברנו מבחינה זו במקום אחר. ושורש הדברים, כי רואה אשר בכל ענין עבירה שעשה, יעבוד עם תאוה וחמדה זו עבודת בוראו. כמו למשל בעבירות גסות הרוח החמורה מאוד מאוד והסמ"ג מנאה בשס"ה לא תעשה, והנה נמצאה בקדושה בעבודת ה' ומשובחת מאוד כשהיא על שלימות הראוי. הלא תראה שחז"ל אמרו (סנהדרין ל"ז.) לעולם יאמר אדם בשבילי נברא העולם ולכאורה זו גבהות גדול שיאמר אדם בלבבו אשר רק בשבילו נברא העולם, ואכן כי זה צריך אל העבודה אשר לא יספיק לו כל מה שלמד וכל מה שעבד עד הנה בתורה ובמצוות והכל יהיה לאין ולאפס בעיניו ויהיה נדמה לו כאילו לא עשה כלל, ובכל עוז ישתדל עוד בתורה ומצוות ה' כאילו רק עליו העולם עומד והוא מקיימו על כן צריך שלא יחשה ולא יתבטל אף רגע כמימריה ויעבוד בכל כוחו ועבודתו כי הרבה מוטל עליו והמלאכה מרובה ועל כזה נאמר (דברי הימים-ב י"ז, ו') ויגבה לבו בדרכי ה'. כי אם יבין האדם שכל מעשיו ודיבוריו ומחשבתו כולם עושים רושם בשמי השמים וכאשר עושה בהם מצוות ה' מיחד שמותיו הקדושים וגורם שפע וברכה רבה בכל העולמות כולם ואם עושה בהם דברי איסור מקלקל כל צינורות השפע וממעט השפע והברכה מכל העולמות כמאמר הכתוב (ישעיה נ', ג') אלביש שמים קדרות וגו' ופוגם ח"ו בשמותיו הקדושים ברוך הוא אזי ממילא ילהב לבו לעשיית המצוות עד אין שיעור, ולדקדק בהם על צד היותר טוב שיהיו נעשים ברוב אהבה וחיבה ואימה ויראה ודקדוק גדול בכל אופן היותר נאות בזריזות ונקיות וטהרות המחשבה, ויירא מלעשות דבר איסור קטן וגדול להיותו יודע הפסדו בכל העולמות. מה שאין כן אם ידמה אדם בנפשו שכל עשיותיו ח"ו אינן פועלים כל כך לא ידקדק בעשיית המצוות כל כך ולא יפחד מהעבירה כידוע:
דף מקורות לספר חובות הלבבות, שער התשובה, פרק ד' (עמ' קלה'-קלו')
חובות הלבבות: וכשיתקבצו בשב אלו הארבעה גדרים בתנאיהם, אשר אנו עתידים לבארם, יכפר לו הבורא עוונו ויעבור על פשעו. ואם יהיה העוון ממה שנאמר בו (שמות כ ז): לא ינקה, כשבועת - שוא ואשת - איש, מקל הבורא ענשו בעולם הזה ומטיב לו בעולם הבא, וייכנס בכת הצדיקים, כמו שנאמר (ישעיה נט כ): ובא לציון גואל ולשבי פשע ביעקב...
מרפא לנפש ד"ה: וכשיתקבצו בשב – יהיה בטוח בה' שיכפר לו כל עונותיו ופשעיו ואפילו אם יהיה העון ממה שנאמר בו לא ינקה כו', אעפ"כ אם דעתו לשוב ושב בכל לבו ונפשו , מיקל הבורא וישלח עליו  יסורין קלים בעוה"ז למרק עוונותיו לכנס בכת הצדיקים בעוה"ב...

טוב הלבנון ד"ה: ואם יהיה העוון כו' – אע"פ שיהיה העוון חמור מאד, עכ"ז אין לך דבר שעומד בפני התשובה. 

ספר השל"ה, פרשת נשא דרך חיים תוכחת מוסר: אמנם חכמי הקבלה קראו לבינה לבד תשובה משני טעמים. האחד לפי שהכל שב אליו ביובל הגדול. ועוד שהנחת הרוח הזך הפנימי הבא מהחכמה ומאין סוף יתברך, הוא שם תדיר בלא הפסק, ולשון תשובה מלשון בשובה ונחת תושעון (ישעיה ל, טו). וכשברא הקב"ה את העולם, קדם לבריאת העולם התשובה שהיא מן הדברים שנבראו קודם שנברא העולם, שנאמר, בטרם הרים יולדו וגו'. והטעם, לפי שגלוי וידוע לפניו מה שעתיד להיות, לכך הקדים לו התשובה, שאם ישוב מחטאו אין לך דבר שעומד בפני בעל תשובה, שנאמר, הלא אם תטיב שאת. זהו מה שאמרו רז"ל (ב"ר יב, טו), כשברא הקב"ה את עולמו עלה במחשבה לברא אותו במדת הדין, ראה שאינו מתקיים בו, הקדים מדת רחמים ושתפה עם מדת הדין. ומדת הרחמים היא הסליחה, והסליחה על ידי התשובה. לכך הקדים לו לאדם התשובה כדי שימחול לו על ידה. ועל כן נקראת בשמו של מלך. זהו שאמרו רז"ל (יומא פו, ב), גדולה תשובה שמגעת עד כסא הכבוד, שנאמר, שובה ישראל עד ה' אלהיך. כי כאשר האדם מיישר מעשיו ומזכך נפשו ומטהר מחשבותיו, והוא שטעם טעם חטא וכובש יצרו לכבוד ה' יתברך, והוא בכחו ובמקומו ובזמנו, וידביק רוחו ונשמתו בקונו, ויפרוש מן העבירות בעבורו יתברך, עליו אמרו רבותינו ז"ל (ברכות לד, ב), מקום שבעלי תשובה עומדין, צדיקים עצמם אינם עומדין, לפי שלא נצטערו כאותן שטעמו טעם חטא וכבשו יצרם לכבוד יוצרם ונדבקו בקונם. זהו שנאמר, עד ה' אלהיך, עד כסא הכבוד. עד כאן לשון פי חכם חן (הרקנאטי):
גמ' ע"ז יז, א: אמרו עליו על ר"א בן דורדיא שלא הניח זונה אחת בעולם שלא בא עליה פעם אחת שמע שיש זונה אחת בכרכי הים והיתה נוטלת כיס דינרין בשכרה נטל כיס דינרין והלך ועבר עליה שבעה נהרות בשעת הרגל דבר הפיחה אמרה כשם שהפיחה זו אינה חוזרת למקומה כך אלעזר בן דורדיא אין מקבלין אותו בתשובה הלך וישב בין שני הרים וגבעות אמר הרים וגבעות בקשו עלי רחמים אמרו לו עד שאנו מבקשים עליך נבקש על עצמנו שנאמר כי ההרים ימושו והגבעות תמוטינה אמר שמים וארץ בקשו עלי רחמים אמרו עד שאנו מבקשים עליך נבקש על עצמנו שנאמר כי שמים כעשן נמלחו והארץ כבגד תבלה אמר חמה ולבנה בקשו עלי רחמים אמרו לו עד שאנו מבקשים עליך נבקש על עצמנו שנאמר וחפרה הלבנה ובושה החמה אמר כוכבים ומזלות בקשו עלי רחמים אמרו לו עד שאנו מבקשים עליך נבקש על עצמנו שנאמר ונמקו כל צבא השמים אמר אין הדבר תלוי אלא בי הניח ראשו בין ברכיו וגעה בבכיה עד שיצתה נשמתו יצתה בת קול ואמרה ר"א בן דורדיא מזומן לחיי העולם הבא [והא הכא בעבירה הוה ומית] התם נמי כיון דאביק בה טובא כמינות דמיא בכה רבי ואמר יש קונה עולמו בכמה שנים ויש קונה עולמו בשעה אחת ואמר רבי לא דיין לבעלי תשובה שמקבלין אותן אלא שקורין אותן רבי.

תוספות שם ד"ה: עד שאנו מבקשים עליך רחמים - לא השביו לו כך אלא היה אומר בלבו שכך יוכלו להשיב, א"נ שר של הרים היה משיב כן:
חידושי המאירי שם - לעולם אל יתיאש אדם מן התשובה אפילו נתייבן בעברה ונזדקן בעונות כל שהוא מפליג בתשובה ומת מתוכה קונה עולמו ועל כיוצא בו אמרו תשב אנוש עד דכא עד דכדוכה של נפש והוא שאמרו בכאן יש קונה עולמו בשעה אחת:
מרפא לנפש ד"ה: ובא לציון גואל וגו' ואני זאת בריתי וגו' – ברית כרת ה' עם ישראל שישובו אל ה' קודם שיגאלם או מעצמם או בעל כורחם כמו שכתבתי בסוף שער הבטחון מרבינו סעדיה גאון.  (עי' בדפים נפרדים)
דף מקורות לספר חובות הלבבות, שער התשובה, פרק ה' (עמ' קלז'- קלח')
חובות הלבבות: והרביעי - הבכי והצעקה והאבל, מתחרט על מה שקדם לו מן החטא, כמו שנאמר (תהלים קיט קלו): פלגי מים ירדו עיני על לא שמרו תורתך, ואמר (יואל ב יז): בין האולם ולמזבח יבכו הכהנים משרתי ה'.
מרפא לנפש ד"ה: פלגי מים ירדו עיני על לא שמרו – העינים תורתך כי (במדבר רבה י, ב) עינא ולבא תרי סרסורי דעבירה, עין רואה והלב חומד, ואמר החכם (ספר חסידים, סימן ט'): אין חוצץ בפני התאוה כעצימת העינים.

מדרש במדבר רבה י, ב: ד"א תנה בני לבך לי וגו' מה ראה הקב"ה לשאול מישראל הלב והעינים שיהיו אחריו לפי שהעבירה תלויה בהם הה"ד (במדבר טו) ולא תתורו אחרי לבבכם וגו' עינא וליבא תרי סרסורי דחטאה אנון.
עץ יוסף שם ד"ה: תרי סרסורי – סרסור הוא אמצעי בין המוכר והקונה, וכן עינא ולבא, לפי שחוש הראות רואה דבר האסור, ותיכף הלב מתאוה לרעה כאילו הם סרסורים לפתות  את נפש האדם לעשות זאת, ולכן המה העיקרים שמבקש השי"ת מהם שידבקו בדרכיו ית', ויראו ויחשבו רק בה'.

ספר חסידים, סימן ט': ועיקר חוזק החסידות מתחילה ועד סוף, אע"פ שמתלוצצים עליו אינו מניח חסידותו וכוונתו לשמים. ואינו רואה פני נשים, בפרט בין אנשים אחרים שכולם רואים הנשים, כגון שהי' בבית החופה שהנשים שם מלובשות עדיים, והכל מסתכלין והוא אינו מסתכל. לפיכך יזכה לרב טוב הצפון, כמ"ש אשר צפנת ליראיך (תהלים לא כ) ועינו תשבע מזיו השכינה, מלך ביפיו תחזינה עיניך (ישעי' לג יז): לכן טוב לו לאדם כשפוגע באשה הן פנויה הן נשואה, הן ארמית הן ישראלית, הן גדולה הן קטנה, להעביר פניו מלהסתכל בה, שכן מצינו באיוב (לא א) ברית כרתי לעיני ומה אתבונן על בתולה, וכן כתיב בספר בן סירא העלם עיניך מאשת חן פן תלכד במצודתה. וכן עוצם עיניו מראות ברע, (ישעי' לג טו) זה שאינו מסתכל בנשים בשעה שעומדות על הכביסה, כשמכבסות בגדיהן ומגביהות את לבושיהן שלא יטנפו, ואז מגלות שוקיהן, ושוק באשה ערוה. וכן אמר החכם אין חוצץ בפני התאוה כעצימת עינים:
תלמוד ירושלמי ברכות ט, א-ב: לא תנאף לא תתורו אחרי לבבכם ואחרי עיניכם א"ר לוי ליבא ועינא תרין סרסורין דחטאה דכתיב תנה בני לבך לי ועיניך דרכי תצרנה אמר הקב"ה אי יהבת לי לבך ועיניך אנא ידע דאת לי.
תורה תמימה במדבר טו, לט, אות קלה': כי שני דרכים רצויים יש לו לאדם בחייו, אשר האחת לא תצלח בלא האחרת, והוא דרך ישרה בין אדם למקום, ודרך ישרה בין אדם לחבירו. והנה יסוד ההרצאה למקום היא האמונה בה' וקיום מצוותיו, ולבריות הוא מדות טובות והעדר מדות מגונות. אמנם הנסיון מורה, כי שני אלו הדרכים לא יתכנו זה בלא זה, כי מי שאינו מאמין נאמן אינו יוצא גם חובות המשובחות שבאדם לאדם, כי הוא להוט רק לנפשו ולמלא תאוותיו, וכן מי שהוא בעל מדות נשחתות בהכרח שגם דעותיו לשמים אינן נאמנות, מדאינו מטיב מדותיו. והנה בכל הנוגע בין אדם למקום תלוי בלב, כי שם מקום בינה ועיון, ובנוגע למדות שבין אדם לחבירו תלוי בעין, כי מפני שהעין רואה רע, גם הלב חומד לעשות הרע, ועל זה אמר: אמר הקב"ה: אי יהבית לי לבך ועינך אנא ידע דאת לי, כלומר שבאופן זה בטוח אני שמעשיך לשמים ולבריות יהיו מכונים ורצויים ומקובלים.
כלי יקר שמות יג, טז: והיה לאות על ידכה. ארז"ל (מנחות לז.) יד כהה להורות שהנחת תפילין ביד שמאל, וטעמו של דבר כי השכל והחומר הם כצרות זו לזו כשזה קם זה נופל וכאשר יענו את החומר כן ירבה הכח השכלי, וטעם עינוי מצרים הוא כדי להביא את חומר ישראל בכור הברזל ועי"ז יתקומם ויתגבר השכל, ויעידו על זה זקנים עם נערים כי בעוד היות האדם נער ובער וכח חומרו בתקפו אז כח שכלו חלש וכאשר יבא בימים וכח חומרו הלוך וחסור יתגבר שכלו, ולפיכך האומר שהימים הראשונים היו טובים מאלה לא בעבור החכמה שאל על אלה, שהרי בישישים חכמה ואורך ימים תבונה:

וכן הוא בשני ידות האדם, כי יד שמאל החלושה והיא כהה כנגד הלב שבו משכן החכמה, כי המקום השכלי שבלב גורם שידו כהה כי היד עסקנית בתשמישי החומר, אבל יד ימין במקום הכבד כי בו משכן הכח המתאוה ואינו מתנגד אל היד כי שם עיקר כחה, אבל במקום משכן השכל שם היד כהה, וכשהוא אומר כאן והיה לאות על ידכה כאילו אמר שיהיה לאות על לבך כי הלב סבה לכהות היד, כי טעם התפילין הוא להיות לאדם לזכרון במקום משכן השכל שבמוח ושבלב, ואמר בשל ראש שיהיו בין עיניך כי עינא ולבא תרי סרסורי דחטאה נינהו (ירושלמי ברכות פ"א הל"ה) על כן שני מקומות אלו צריכין לדבר המזכיר אותם על מציאת הש"י ויכלתו ועי"ז ישובו מאון:
ספר ראשית חכמה, שער הענוה, פרק (אותיות עו'-עז'): וכאשר ישתדל האדם לקיים מדת הענוה וכאשר כמו שכתב הרמב"ן ע"ה באגרת הזו הנזכרת ימשך לו ממנה מעלת הצניעות להיות צנוע באכילתו ובבית הכסא ובדבר אחר ובשאר דרכיו יעשה כולם לשם שמים מפני בושתו מהבורא יתברך המשגיח עליו תמיד:

וכתב בענין זה הראב"ד ע"ה בסוף שער וכתב הקדושה ענין נאה ראיתי להעתיק דבריו, זה לשונו, והראש לכל הגדרים שישמור האדם עיניו מכל מה שאינו שלו ואף אם ימעט ראייתו ממה שהוא שלו ואז יקרא צנוע וביישן כענין שאמרו על אותו האיש שהיתה אשתו גדמת (נ"א, חגרת) ולא הכיר בה כל ימיו, ואמרו עליו כמה צנוע אדם זה שלא הכיר באשתו. ואם ישמור את עיניו נמצא שלבו שמור ומתוך שלבו ועיניו שמורים נמצא כולו שמור, כי על ידי ג' חושים שבאדם העון נגמר, והם הראות והמחשבה והמישוש ואם יש בו החוש הרביעי גם הוא משמש את המשוש והוא חוש השמע ואינו קרוב לחוש המחשבה כמו חוש הראות, כי הוא מביא מיד לחוש הלב וחוש הלב מביא אל המשוש ועל זה הזהיר הכתוב (במדבר טו, לט) ולא תתורו אחרי לבבכם ואחרי עיניכם, ואמרו בהגדה עינא ולבא תרי סרסורי דחטאה נינהו, וכן אמר החכם (משלי כג, כו) תנה בני לבך לי ועיניך דרכי תצרנה הב לי לבך ועיניך ואנא ידענא דאת דילי:
ספר שם עולם חלק ב' – קונטרס נפוצות ישראל, פרק ב': והנה קנאה היא מדה גרועה מאד ומביאה את האדם לידי לשון הרע ורכילות וגזל וחמס, כדי שגם הוא יתרומם כחבירו ויותר ממנו. ואם חסר לו עון חילול שבת וכהאי גוונא עוד עבירות חמורות, גם אליהן יתרצה אם הוא משער שעל ידי זה הוא יתרומם וחבירו ישפל. ולבסוף מוציאה מדה רעה זו להאדם מן העולם, כדאיתא באבות הקנאה והתאוה והכבוד מוציאין את האדם מן העולם:

ועיקר הכל בא על ידי הבטת העין, שהוא מביט בעין רעה על חבירו. כלל הדבר מדה רעה זו היא מקלקלת לנפש מאד, ורמז לזה בפסוק עיני עוללה לנפשי מכל בנות עירי, בנות העיר, נקראים כל הכחות המוטבעים בגוף (וכמאמרם עיר קטנה זה הגוף) כח הכעס וכח החמדה וכח התאוה וכהאי גוונא, וקאמר הכתוב שהעין מזיקה לנפש יותר מכל כחות הגוף, כי על ידי העין בא כח הקנאה וגם כח התאוה,שהעין רואה והלב חומד, ועל זה נאמר ולא תתורו אחרי לבבכם ואחרי עיניכם, וכבר אמרו חז"ל עינא וליבא תרי סרסורי דחטאה. אלא האדם צריך להיות שמח וטוב לב במה שהזמין לו השם יתברך לחלקו, ולא יתאוה יותר, ואז אשריו וטוב לו בזה ובבא:
באר מים חיים שמות כא, כו: וכי יכה איש את עין עבדו וגו'. אפשר לרמז בזה, כי כבר כתבנו למעלה שהיצר הרע וכת דיליה הם החיצונים הרודפים להסית לאדם לכל מיני עבירות נקראים עבדים בבחינת (איכה ה', ח') עבדים משלו בנו, עיין שם. ונודע שגם בבחינת הקליפות נמצאים בחינת דכר ונוקבא ושניהם מסיתים לאדם ולאשתו ומחממין עמהם כידוע, והנה חז"ל אמרו (עיין רש"י במדבר ט"ו, ל"ט) עין רואה והלב חומד וכלי המעשה גומרים וכו' ועוד אמרו (ירושלמי ברכות פרק א' הלכה ה') עינא ולבא תרי סרסורי דעבירה וכו', ונמצא שכאשר יתגבר האדם בעצמו על אחת משתי אלה או שלא יראה בעינו שום דבר אשר לא יראה, כי ישמור עינו מכל וכל שלא להביט על דבר שבעולם כי אם ההכרח לו לעבודת שמו יתברך, וביותר ויותר כי לצד שתוגדל בלבו המורא והפחד מפני אימת הבורא ברוך הוא העומד תמיד עליו ורואה במעשיו, ובושתו ממנו תמיד עד שאי אפשר לו כלל לישא עיניו למעלה מפני המורא והבושה, ואף בלכתו בשווקים לא ישא עין למעלה להסתכל בכל הדברים הנמצאים שם מכל הרעות הנמצא בשווקים ויושבי קרנות, וביותר בצורות נאות מזכרים ונקבות להתאוות ולחמוד על ידיהם, ולא יסתכל יותר מארבע אמות אשר סביבו שהוא רשות היחיד רשות יחידו של עולם וממליכו עליו שלא לצאת מרשות היחיד לרשות הרבים המכונה אל בחינת הקליפות וכנודע, ומקדש את עיניו בקדושת בוראו שלא יראה בהם ערות דבר, ואז נכון לבו בטוח בה' מן העבירה, כי הלא העין רואה והלב חומד אבל אם לא יביט בעיניו מה יחמוד, וכבר אמרו ז"ל (סנהדרין מ"ה.) שאין היצר הרע שולט אלא במה שעיניו רואות וכו'... וזה אומרו כאן וכי יכה איש את עין עבדו או את עין אמתו, שיכה את העין השייך אל היצר הרע לו ולנוקבא דיליה הנקרא אמה כי אם הוא עבד היא אמה שיקדש את עינו בקדושה דמאריה וישמור את העין שלא לעשות בה דבר כי אם דבר הנוגע לה' לא יותר, ושחתה, שישחיתה לגמרי שכבר הוא נזהר ונשמר בשמירת העין למאוד וכבקשת דוד המלך ע"ה (תהלים קי"ט, ל"ז) העבר עיני מראות שוא וגו' אז הנה לחפשי ישלחנו תחת עינו שמשלח את עבדו הוא היצר הרע חפשי מאתו ולא יעבוד לו עוד, כי כבר נכון לבו בטוח שלא יבא לגירוי יצר הרע וכת דיליה, כיון שהעין אינו רואה ממילא הלב לא יחמוד וכלי מעשה לא יגמרו.
דף מקורות לספר חובות הלבבות, שער התשובה, פרק ה' (עמ' קלח'- קלט')
חובות הלבבות: והשני - עזיבת המותר המביא לידי איסור, כדברים המסופקים אם מותרים הם או אסורים, כמו שנאמר על קצת החסידים, שהיו פורשים משבעים שערים משערי המותר, מיראתם שער אחד משערי האסור, וכמו הסייגים, שציוו עליהם רבותינו, זכרונם לברכה, ואמרו (אבות א א): ועשו סייג לתורה.
מרפא  לנפש ד"ה: עזיבת המותר – אף שהוא מותר ראוי לעזבו אם יש בו שום ספק וכו' וכמו שאמרו חז"ל (חולין לז, ב) על יחזקאל שלא אכל מבהמה שהורה בה חכם
, דהיינו שהוא מותר מן הדין כמו ספק ספיקא או ספיקא דרבנן.

טוב הלבנון ד"ה: עזיבת המותר – קדש עצמך במותר לך.   כדברים המסופקים – כמו שאדם צריך לפרוש עצמו מן ספק איסור, כן צריך לפרוש עצמו מן ההיתר מפני חשש סרך איסור.
ספר השל"ה, שער האותיות, אות ק'- קדושת האכילה, מב'-מד': התורה הזכירה במאכלות אסורות ומותרות והתקדשתם והייתם קדושים ולא תשקצו את נפשותיכם (ויקרא כ, כה), ופירשו בזוהר בענין הזה, כי המאכלות הטמאים שהזהירה לנו התורה מהם, שורה עליהם רוח חיצוני וטמא, ולכן האוכל מאותן הדברים מטמא את נפשו, ומראה על עצמו שאין לו חלק בקדושה ולא באלהי ישראל, כי הדבר הטמא נעשה חלק אבר בעצם האדם, והנפש מתלבשת שם, נמצא שהוא מטמא נפשו ומטמא הנפש המתלבשת בגוף, ורוח הטומאה שורה עליו בר מינן. וכתב בראשית חכמה כן, האוכל מדברים המותרים ואכילתו לשם שמים, שורה רוח צד הקדושה והטהרה, והנפש נהנית מהאכילה ההיא מצד הקדושה שבה, והיינו צדיק אוכל לשובע נפשו (משלי יג, כה). כי לפי פשוטו קשה, מאי לשובע נפשו, שהרי הנפש היא רוחניית, אלא הענין שבאכילה עצמה יש בה צד קדושה, ומצד הקדושה ההיא הנפש שביעה: 
ודבר זה מצאתי יותר מבואר בשם האלהי האר"י ז"ל, שפירש הפסוק (דברים ח, ג) כי לא על הלחם לבדו יחיה האדם כי אם על כל מוצא פי ה' יחיה האדם. כבר חקרו הפילסופים לידע סיבת חיבור הנפש בגוף על ידי אכילה, וכי הנשמה בת אכילה היא, ולא עלתה בידם לידע הסיבה. אבל הרב ז"ל הנ"ל אמר, אין לך דבר שאין בו צד קדושה, כמו שאמרו רבותינו ז"ל (בר"ר י, ז) אין לך עשב מלמטה שאין לו מזל מלמעלה המכה בו ואומר לו גדל, הכוונה כח ההשפעה הבאה מלמעלה, כמו שנאמר (הושע ב, כג), נאם ה' אענה את השמים והם יענו את הארץ. נמצא כל מאכל בעולם הוא מעורב בגוף ונפש, המאכל הנגלה הוא גוף, וקדושת ההשפעה מלמעלה שמכה בו לאמור גדל זהו הנפש שלו, וכשהאוכל אוכלו, אז על ידי אכילה נשאר גוף ונפש שלו מחוברים, כי הנפש נהנה מהנפש של המאכל והגוף מהגוף. וזהו שנאמר, כי לא על הלחם לבדו, רוצה לומר על הלחם לבדו הנגלה לנו יחיה האדם, דזה אינו, דאם כן מה תועלת להנפש מזה, אלא על כל מוצא פי ה', רוצה לומר שיש למוצא הלחם פי ה', דהיינו ההשפעה שמכה בו ואומר לו שיצא לחוצה ויגדל, על זה יחיה האדם, וזה הפירוש הוא פירוש מופלא: 
וכתב ראשית חכמה וזה לשונו, לכן ראוי להחמיר האדם על עצמו במאכל עצמו שלא יהיה בו צד איסור כלל, שהרי יחזקאל הנביא היה משבח את עצמו שלא אכל מבהמה שהורה בה חכם, אפילו שהיא מותרת, כיון שנפל בה ספק איסור, כמו שאמרו רז"ל בפרק אלו טריפות (חולין לז, ב) על פסוק ולא בא בפי בשר פיגול (יחזקאל ד, יד), כל שכן אם יהיה במאכל עצמו צד איסור שראוי להתרחק ממנו. והרי יש כמה דברים שנפל מחלוקת בין הפוסקים האחרונים הלכה כדברי מי, וזה אוסר וזה מתיר, ובודאי שיחזקאל הנביא עליו השלום בדבר זה לא היה אוכל, שהרי אותו האוסר שויא לגביה חתיכה דאיסורא, והוא חמור יותר מהורה בה חכם. וכתב בחובת הלבבות, שהחסידים היו פורשים משבעים שערים משערי המותר, מיראתם שער אחד משער האיסור, עד כאן לשון ראשית החכמה. ראה עד היכן קדושת המאכל.

ספר מסילת ישרים, פרק יד': ... והפרישות בדינים הוא להחמיר בהן תמיד לחוש אפלו לדברי יחיד במחלקת אם טעמו נראה אפלו שאין הלכה כמותו, ובתנאי שלא יהיה חמרו קלו, ולהחמיר בספקות אפלו במקום שאפשר להקל בהם. וכבר בארו לנו חז"ל (חולין לז), מאמר יחזקאל, "הנה נפשי לא מטמאה ונבלה וטרפה לא אכלתי מנעורי ועד עתה, ולא בא בפי בשר פגול" (יחזקאל ד) - "שלא אכלתי מבהמה שהורה בה חכם ולא אכלתי מבשר כוס כוס. והנה כל זה מתר הוא מן הדין ודאי אלא איהו דאחמיר אנפשיה. וכבר זכרתי למעלה שאין ללמד ממה שהתר על כל ישראל, לפרושים שיש להם להרחיק מן הכעור ומן הדומה לו ומן הדומה לדומה. וכן אמר מר עוקבא (שם קה), "אנא בהאי מלתא חלא בר חמרא לגבי אבא, דאלו אבא כד אכל בשרא האידנא לא הוה אכל גבינה עד למחר כי השתא, ואנא בהאי סעודתא לא אכילנא בסעודתא אחריתא אכילנא", ובודאי שאין פסק ההלכה כמו שהיה אביו עושה, שאם לא כן לא היה מר עוקבא עושה נגד זה, אלא שאביו מחמיר היה בפרישותו ולכך היה מר עוקבא קורא עצמו חלא בר חמרא, לפי שלא היה פרוש כל כך כמוהו:
ספר הזוהר ח"א, קצא, א-ב: תא חזי, יחזקאל נטר פומיה ממאכלי דאיסורי, דכתיב (יחזקאל ד יד) ולא בא בפי בשר פגול, זכה ואקרי בן אדם, דניאל מה כתיב ביה, (דניאל א ח) וישם דניאל על לבו אשר לא יתגאל בפת בג המלך וביין משתיו, זכה הוא ואתקיים בדיוקניה דאדם, בגין דכל מלין דעלמא כלהו דחלין מקמי דיוקנא דאדם, דאיהו שליטא על כלהו, ואיהו מלכא על כלא. א"ר יוסי בגין דא אצטריך ליה לבר נש לאסתמרא מחובוי ולא יסטי לימינא ולשמאלא, ועם כל דא בעי ליה לבר נש למבדק בחובוי בכל יומא ויומא, דהא כד בר נש קאים מערסיה תרין סהדין קיימין קמיה ואזלי בהדיה כל יומא, בעי בר נש למיקם, אינון סהדי אמרין ליה בשעתא דאפתח עינוי (משלי ד כה) עיניך לנכח יביטו ועפעפיך יישירו נגדך, קם ואתקין רגלוי למהך, אינון סהדין אמרין ליה (שם כו) פלס מעגל רגלך וגו', ועל דא כד אזיל בר נש בכל יומא, בעי ליה לאסתמרא מחובוי, בכל יומא ויומא כד אתי ליליא בעי לאסתכלא ולמבדק בכל מה דעבד כל ההוא יומא, בגין דייתוב מנייהו, ויסתכל בהו תדיר, בגין דייתוב קמי מאריה, כד"א (תהלים נא ה) וחטאתי נגדי תמיד בגין דייתוב מנייהו. ותא חזי, בזמנא דהוו ישראל בארעא קדישא, לא אשתכח בידייהו חובא, כמה דאוקמוה, בגין דאינון קרבנין דהוו מקרבין בכל יומא הוו מכפרי עלייהו, השתא דאתגלון ישראל מארעא, ולית מאן דמכפר עלייהו, אורייתא היא מכפרא עלייהו ועובדין דכשרן, בגין דשכינתא עמהון בגלותא, ומאן דאיהו לא מסתכל בארחוי דקב"ה, גרים לשכינתא לאתכפיא בגו עפרא, כד"א (ישעיה כו ה) ישפילנה ישפילה עד ארץ וגו'. א"ר יצחק, וכן מאן דאשתדל באורייתא ובעובדין דכשרן, גרים לה לכנסת ישראל לארמא רישא בגו גלותא, זכאה חולקיהון דאינון דמשתדלי באורייתא יממא ולילי.
דרך ארץ זוטא, פרק א': רבי חדקא היה אומרה בלשון אחרת הוי אוהב את השמא ושנא את הכמה (נוס' הגר"א: המה) בכך:
נחלת יעקב שם ד"ה: הוי ואהב את השמא - ... ר"ל שיהא אדם רואה את הנולד, וידאג מכל דבר שמא יבא לידי עבירה, וזהו הוי אוהב את השמא, ואל תאמר נואש לכל דבר ולומר מה בכך, וזהו ושנוא את המה בכך שאל תאמר מה בכך.
ספר חסידים, סימן צח': אהוב את השמא, ושנא את המה בכך, פי' אהוב לומר שמא אם אומר דבר זה או אעשה או אלך לעשות או לראות דבר זה או אשמע דבר זה נעימות זמירות או אלך לטייל, שמא יבא לי לגרום לידי חטא. ושנא לומר כי מה בכך לספר חדושים ולשמוע דברי הבאי בשרירות לבי ולא אבא לידי חטא:
ספר יעלזו חסידים, עמ צה': אהב את השמא ושנא את המה בכך (דרך ארץ זוטא פ"א) – פירוש, אהב לומר: שמא אם אומר דבר זה או אעשה דבר זה או אלך למקום  זה או אשמע דבר זה, שמא יבוא לי לגרום שום חטא. ושנא לומר תכף בהשקפה ראשונה: מה בכך, בשרירות לבי אלך, ולא אבוא לידי חטא, אם לא אחר שתשקיף ותבדק יפה יפה בכל פנות, ותראה שכולם נכונות.
דף מקורות לספר חובות הלבבות, שער התשובה, פרק ה' (עמ' קלט'- קמ')
חובות הלבבות: אבל תנאי בקשת המחילה כמו כן חמישה: אחד מהם התוודותו בעוונותיו ושירבו בעיניו ובלבו, כמו שנאמר (ישעיה נט יב): כי רבו פשעינו נגדך.
טוב הלבנון ד"ה: ושירבו בעיניו ובלבו – כשישער פחיתותו ושפלותו נגד רוממות מלך מלכי המלכים הקב"ה אשר חטא כנגדו. 

פת לחם ד"ה: רבו פשעינו נגדך – פשעינו שפשענו נגדך.
ספר השל"ה, עשרה מאמרות, מאמר י' (א-ב): לאחר קיום תשעה מאמרים הנ"ל, אז שער הכניסה למאמר העשירי הזה, שהוא קודש קדשים, והוא שויתי ה' לנגדי תמיד (תהלים טז, ח). תמיד יזכור האדם ולא יזוז מחשבתו מזכרון בהשם יתברך. וכתב במורה נבוכים והובא בהגהת שולחן ערוך ריש טור אורח חיים וזה לשונו, שויתי ה' לנגדי תמיד, פסוק זה כלל גדול בתורה ובמעלת הצדיקים אשר הולכים לפני האלהים. כי אין ישיבת האדם ותנועותיו ועסקיו והוא לבדו בביתו, כישיבתו ותנועותיו ועסקיו והוא לפני מלך גדול, ולא דבורו והרחבת פיו כרצונו והוא עם אנשי ביתו וקרוביו, כדבורו במושב המלך. כל שכן כשישים האדם אל לבו שהמלך הגדול הקדוש ברוך הוא אשר מלא כל הארץ כבודו עומד עליו ורואה במעשיו, כמו שנאמר (ירמיה כג, כד), אם יסתר איש במסתרים ואני לא אראנו נאם ה', הלא את השמים ואת הארץ אני מלא נאם ה', מיד יגיע אליו היראה וההכנעה ופחד השם יתברך ובושתו ממנו תמיד. ולא יתבייש מפני בני אדם המלעיגים עליו בעבודת השם יתברך, גם בהצנע לכת ובשכבו על משכבו ידע לפני מי הוא שוכב, ומיד שיעור משנתו יקום בזריזות לעבודת בוראו יתברך ויתעלה, עד כאן לשונו. וזהו שאמר (דה"א כח, ט), דע את אלהי אביך, דע כי תמיד עומד עליך ובתוך מצפונך כל לבבות דורש וגו' כי לא יסתר איש במסתרים, על כן תשימהו נגדך תמיד ותתמלא יראה והכנעה ובושה: 
עוד רומז זה הפסוק שויתי ה' לנגדי תמיד (תהלים טז, ח) להתעוררות בענין אחר, נוסף על ההתעוררות הראשון אשר יהיה נמשך מזה בזכור האדם דבר זה שיהו"ה נצב עליו ורואה ויודע מה בלבו. והוא הדבר מוסר אשר זכר חכם אחד מחכמי המוסר, יחשוב האדם כשבא היצר הרע לפתות אותו, שיעבור על לא תעשה או שלא יקיים מצות עשה או איזה מדה מהמדות, יחשוב ממה נפשך, אם מאמין שהשם יתברך יודע ורואה ומשגיח בכל עת ורגע או לא מאמין. אם אינו מאמין, נמצא הוא כופר בעיקר במציאות השם, ומי הוא אשר מבני ישראל שיהיה כופר בעיקר חס ושלום, הלא כל אחד מישראל מוכן ומזומן לסבול סקילה שריפה הרג וחנק וכל מיתות אכזריות. ואם אינו כופר, אלא הוא מהמאמינים שמלך מלכי המלכים הקדוש ברוך הוא רואה ומביט ומסתכל ומבין בו ובוחן את הלב, כמו שנאמר (ירמיה יז, י), אני ה' חוקר לב ובוחן כליות וגו', איך הוא חצוף להמרות פני המלך בפניו ועיניו רואות, זהו שויתי ה' לנגדי תמיד (תהלים טז, ח). והמחשבה הזו תסלקנו מחטוא ותעורר אותו להיות צדיק וחסיד, כי יאמר אעשה רצון קוני שהוא מסתכל ומביט בי. ועל זה אנחנו אומרים בדרך וידוי אבינו מלכנו חטאנו לפניך, כלומר כמה העזנו פנינו שחטאנו לפניך וידענו כי עיניך רואות וק"ל. ובזכור אדם זה, אזי אפילו עבירה קלה יהיה בעיניו כחמורה, כי איך שייך למרוד בפני המלך אפילו דבר קטן ועיני המלך רואות.
ספר השל"ה, מסכת יומא, הלכות תשובה (כה): וכשם שצריך האדם להתפלל על עצמו, כך צריך להתפלל על זרעו שיהיו יראי שמים, כדאמר במדרש (תנדבא"ר יח) שהעיד אליהו על כהן אחד, שהיה מתפלל לפני הקדוש ברוך הוא ומשתטח ובכה לפני הקדוש ב"ה על בניו שיהיו צדיקים, ונעתר לו הקדוש ב"ה וזכה לראות כולן בכהונה גדולה, ולא מת אחד מהן בחייו. ואם כל אדם חייב להתפלל להנצל מיצרו, כל שכן הבעל תשובה, שנאמר (ירמיה לא, יז), השיבני ואשובה, וכתיב (איכה ה, כא), השיבנו ה' אליך ונשובה, ונאמר (תהלים נא, יב), לב טהור ברא לי אלהים ורוח נכון חדש בקרבי. ולפי שאין צדיק בארץ אשר יעשה טוב ולא יחטא, לכך תקנו על התשובה ברכה בפני עצמה, השיבנו אבינו לתורתיך והחזירנו בתשובה שלמה לפניך. וצריך לכוון בה יותר מכל ברכות האמצעיות, לפי שהיא תועלת הנפש ורפואתה. וכשם שחייב אדם להתפלל על עצמו, כך חייב להתפלל על פושעי ישראל, כדאיתא בסוף פרק קמא דסוטה (יד, א), ולפושעים יפגיע, מלמד שהיה משה רבינו מבקש רחמים על פושעי ישראל שישובו בתשובה ושבו. וכן במסכת תענית (כג, ב) אמרו על אבא חלקיה כשהתפללו על הגשמים הוא ואשתו, שנענה היא תחילה לשתי סיבות, אחת לפי מה שהיתה נותנת לעני מקרבא הנאתיה, והסיבה השניה לפי שהתפללה היא על רשעים שהיו בשכנותה שישובו בתשובה ושבו, עד כאן לשונו:
חובות הלבבות: והשני - שיזכור אותם תמיד וישימם לנגדו ונוכח פניו, כמו שנאמר (תהלים נא ה): כי פשעי אני אדע וחטאתי נגדי תמיד.

טוב הלבנון ד"ה: שיזכר אותם תמיד – כדי שיכנע וישבר לבו תמיד.

רש"י תהילים נא, ה: וחטאתי נגדי תמיד - מתוך שאני מתחרט ודואג עליו דומה לי כאילו הוא לפני תמיד כל שעה.
רי' בחיי  ויקרא ט, ז: ... ועל דרך המדרש היה אהרן רואה את המזבח כתבנית שור והיה מתירא ממנו, נכנס משה אצלו אמר לו אהרן אחי לא תירא ממה שאתה מתירא אלא הגס דעתך ובא קרב אליו לכך נאמר קרב אל המזבח:

וכתב הרמב"ן ז"ל אין הכוונה במדרש הזה שהיה רואה על המזבח תבנית שור, אבל הענין כי אהרן לא היה בידו עון אחר זולתי עון העגל, והיה העון ההוא קבוע במחשבתו כענין שכתוב (תהלים נא) וחטאתי נגדי תמיד, והיה רואה את המזבח כאלו היה שם צורת עגל שיעכב על קרבנותיו שיקריב מכאן ואילך, ועל כן אמר לו משה אין לך להתירא מזה שכבר נמחל לך העון:
גמ' יומא פו, ב: תנו רבנן עבירות שהתודה עליהן יום הכפורים זה לא יתודה עליהן יום הכפורים אחר ואם שנה בהן צריך להתודות יום הכפורים אחר ואם לא שנה בהן וחזר והתודה עליהן עליו הכתוב אומר ככלב שב על קאו כסיל שונה באולתו רבי אליעזר בן יעקב אומר כל שכן שהוא משובח שנאמר כי פשעי אני אדע וחטאתי נגדי תמיד אלא מה אני מקיים ככלב שב על קאו וגו' כדרב הונא דאמר רב הונא כיון שעבר אדם עבירה ושנה בה הותרה לו הותרה לו סלקא דעתך אלא אימא נעשית לו כהיתר.
רש"י על אתר: וחטאתי נגדי תמיד - איני סבור שכפרת לי, והרי הוא תמיד כאילו הוא נגדי.

חידושי המאירי שם: עבירות שהתודה עליהם יום הכפרים זה לא יתודה עליהם יום הכפורים אחר ומ"מ אם עשה כן אין קפידא בכך והרי כתוב כי פשעי אני אדע וחטאתי נגדי תמיד ולא נאמר כסיל שונה באולתו אלא על העובר עבירה ושונה בה.

ספר משנה תורה, הלכות תשובה ב, ח: הוידוי שנהגו בו כל ישראל אבל אנחנו חטאנו (כולנו) והוא עיקר הוידוי עבירות שהתודה עליהם ביום הכפורים זה חוזר ומתודה עליהן ביום הכפורים אחר אע"פ שהוא עומד בתשובתו שנאמר כי פשעי אני אדע וחטאתי נגדי תמיז. 
ספר חיי אדם כלל קמד', י: עוונות שהתוודה עליהן ביוה"כ שעבר אע"פ שלא שנה עליהם, אפילו הכי החוזר ומתוודה עליהן הרי זה משובח, שנאמר וחטאתי נגדי תמיד. אע"ג שבודאי כבר כיפר עליו יוה"כ, מ"מ שמא לא זכה לקבל תשובתו או שלא שב בתשובה שלימה:
ספר קיצור שו"ע קלא', ט': צריך לומר את הוידוי מעומד, וישחה כמו במודים. וכשמזכיר את החטא, יכה באגרוף על הלב, כלומר אתה גרמת לי שחטאתי. סדר הוידוי ככתוב בסידורים אומרים כולם בשווה. ומי שהוא יודע בעצמו חטא שלא נזכר בוידוי, כיון שהוא אומר את הוידוי בלחש, נכון שיפרט את החטא ההוא ויתודה עליו במרירות הלב ובדמעות שליש. וכן אם החטא הוא אחד מהמפורשים בהוידוי, אזי כשמגיע אליו יתמרמר עליו ביותר. עוונות שהתודה עליהם ביום הכפורים שעבר אע"פ שהוא יודע שלא עשה אותם יותר, מכל מקום יכול לחזור ולהתודות עליהם, והרי זה משובח שנאמר וחטאתי נגדי תמיד.
ספר מנחת חינוך, מצוה שסד', אות יג': ועבירות שהתודה עליהם פעם אחת ולא עשה שנית העבירה, היא פלוגתא ביומא פ"ו ע"ב, תנא קמא סובר עבירות שהתודה עליהם ביום הכיפורים זה אסור להתודות עוד עליהם ביום הכיפורים אחר, ועליו נאמר אם התודה עוד הפעם, ככלב שב על קיאו [משלי כ"ו, י"א], ור' אליעזר בן יעקב סובר דהרי זה משובח, שנאמר וחטאתי נגדי תמיד [תהלים נ"א, ה']. ופוסק הר"מ בפ"ב ה"ח כר' אליעזר בן יעקב, והכסף משנה נתן טעם דמשנת ר' אליעזר בן יעקב קב ונקי. וסותר לדבריו פ"ב מבית הבחירה הי"ח, דהר"מ שם גבי פגימת המזבח אינו פוסק כר' אליעזר בן יעקב, והכסף משנה שם כתב דבברייתא אינו הכלל הזה רק במשנה, ועיין משנה למלך שם, ובחכם צבי סי' י', ובספר סדר משנה ובתורת חסד כלל ד'. ועלה בדעתי דאפשר לומר אף דר' אליעזר בן יעקב סובר דצריך להתודות עוד מחמת וחטאתי נגדי תמיד, היינו באותן עבירות שאין תשובה ויום הכיפורים מכפרים כפרה גמורה, כגון חמורות, דתשובה ויום הכיפורים תולין ויסורין או מיתה ממרקין, א"כ עדיין החטא לא נתכפר לגמרי, צריך שיהיה לנגד עיניו תמיד. אבל אם מתכפר לגמרי, כגון בעשה, ועשה תשובה, דמוחלין לו לגמרי, או בלאוין דיום הכיפורים גומרת הכפרה ועבר עליו יום הכיפורים, כיון דנמחל לו לגמרי אפשר אף ר' אליעזר בן יעקב סובר דאין צריך עוד לזכור החטא כיון דנמחק לגמרי. אך כיון דלא נזכר החילוק וגם הפוסקים לא חילקו, נראה דבכל ענין אף שנתכפר לו לגמרי צריך לקיים וחטאתי וגו', וכן נראה קצת מפירש"י בד"ה וחטאתי נגדי תמיד, עי"ש. וגם יש סברא להיפך, דאף רבנן דסוברים דאין צריך לקיים וחטאתי וגו' היינו באותן עבירות שנתכפרו לו לגמרי, אבל בלא נתכפרו לגמרי גם רבנן מודים דצריך לקיים וחטאתי וגו'. אך כיון דאינו מבואר החילוק נראה דאין חילוק, ולא נמנעתי לכתוב זה לעורר:
ספר השל"ה מסכת ראש השנה, הצעה לתשובה תשיעית: ומה שאמר דוד המלך עליו השלום, וחטאתי נגדי תמיד, הכי קאמר, אני תמיד בחרטה על חטאתי זאת, וכן פירש הקמחי במקומו. ולזה ראוי שהבעל תשובה יעלה החטא אל לבו תמיד ויודעו ומכירו, כדי שלא ישוב עוד לחזור בו ולכיוצא בו, אבל לא לקבל צער ויסורין וסיגוף הגוף פעמיים ושלוש אם לא שנה בחטא. או נוכל לומר זה שאמר דוד המלך ע"ה וחטאתי נגדי תמיד, הוא אמור לענין בושה שהיה מעלה על לבו אותה תמיד ומתבייש ממנה, וכשאדם מתבייש מחטאו אשר עשה לא ישוב עוד לחזור בו ולכיוצא בו. וכן אמר עזרא (עזרא ט, ו), אלהי בושתי ונכלמתי להרים אלהי פני אליך וכו'. ומי האיש הבעל תשובה הירא ורך הלבב מעבירות, ותתפעם רוחו בקרבו על העבירות שעשה, ואינו רוצה לעזוב התשובה כל ימיו לעולם לאהבת השם יתברך, על כן ילך וישוב בתשובה בביתו בלב נשבר ונדכה במקום אין רואה, ולא ימס את לבב העם שאר בעלי תשובה בלבבו, דאם יעשה בפרהסיא תנעול הדלת בפני השבים מטעם דלעיל, וק"ל:
ספר חרדים, פרק סו', קנד': כתיב וחטאתי נגדי תמיד, לשון ניגוד, הם רצועות הלקאה המכים הלב ומכאיבים ארתו בזוכרו כמה התעיב עלילה. לכן יהיו תלויות תמיד נגדו, ואז יכנע ויסבול יסורין ולא ישיב למחרפיו דבר, ויברח מן השררה:
ספר חסידים, סימן כא': חסידים הראשונים היו כותבים באגרת עונותיהם כשהיו חוטאים, כדי להתודאות על חטאתם, וכדי שיזכור ויתחרט ויעשה תשובה, מפני שזוכר עונותיו שהוא עתיד ליתן דין וחשבון עליהם ויעשה תשובה, ולפיכך טוב לכותבם, לקיים מה שנאמר (תהלים נא ה) וחטאתי נגדי תמיד. וזוכר יום המיתה וגיהנם ויום הדין, ולבסוף אהבת שמים כי היא מובחרת. אך ברמז יכתבם שלא ימצאם שום אדם:

ומה שאמרו חציף מאן דמפרש חטאי', זהו שמגיד לכל אשר חטא. אבל מותר להגיד לאדם צדיק וצנוע, אחד מעונותיו, כדי שיורה לו האיך יעשה תשובה. או ישאל לו סתם, אדם שעשה עון זה ובא לשוב האיך יעשה תשובה:
ספר תולדות יעקב יוסף, פרשת תזריע, אות ג': והנה ההפרש שיש בין אדם השלם ובין איש ההמוני, כי אדם הכשר הנקרא זכר על שם שזוכר כל מה שחטא ומרד נגדו יתברך, וכמ"ש דוד וחטאתי נגדי תמיד (תהלים נא, ה), אבל מעשיו הטובים אינו זוכר. וכמו ששמעתי (נזכר לעיל) מהרב המגיד מו' מנחם בפסוק כל הבן הילוד היאורה תשליכוהו (שמות א, כב), כי הבן הוא מעשים היאורה תשליכוהו, שאינו משים נגד פניו. וכל הבת, שהוא העבירות, תחיון, שהוא משים נגד פניו ודפח"ח. וההיפך הרשע, מגדיל מעשיו הטובים ומשים תמיד נגד פניו, ואינו זוכר חוב עבירות שחטא ומרד נגד כבודו יתברך. וז"ש חז"ל באבות (ו, ד) כך דרכה של תורה, פת וכו' וחיי צער תחיה וכו', ור"ל כי כל ימיו דואג על עונותיו. מה שאין כן הרשע שהוא בטוח שהוא בן עה"ב, הרוג בקר ושחוט צאן וכו' (ישעיה כב, יג):
דף מקורות לספר חובות הלבבות, שער התשובה, פרק ה' (עמ' קמ')
חובות הלבבות: והרביעי - שיתחנן אל האלהים ויעטוף אליו תמיד לכפר עוונותיו ולמחול לו ולקבל תשובתו...

מנוח הלבבות ד"ה: ויעטף – כתב הרד"ק: בא הלשון הזה בענין הצרה והצוקה, ובענין מרבית התפילה והבקשה, כי האדם בעת צרתו הוא מדוכא ומעונה, כאילו הוא מתעטף קצתו בקצתו, וכן בעת התפילה כשירבה להתפלל ולהתחנן בכל לבו, הוא כפוף ומעונה, כאילו הוא מתעטף קצתו בקצתו. ועל ענין זה נאמר (תהילים קב, א) תפלה לעני כי יעטף, העטופים ברעב (איכה ב, יט).

חובות הלבבות: והחמישי - שיטרח וישתדל להזהיר בני אדם מכמות עבירותיו וליראם מענשם ולהזכירם בתשובה מהן, כמו שכתוב (יונה ג ט): מי יודע ישוב ונחם האלהים, ונאמר (תהלים נא טו): אלמדה פושעים דרכיך: 
מרפא לנפש ד"ה: להזהיר בני אדם מכמות עבירותיו – ובפרט מי שיש בידו חילול השם שחטא ואחרים למדו ממנו, ואז תקנתו שיזכה אחרים עמו, כן כתב בראשית חכמה. ועיין בשער אהבת ה' , פרק ו' מגודל זכות המזכה את הרבים דברים נמרצים. ובשל"ה כתב בשם ספר החרדים דברים פרטיים המסוגלים לכפרת עוונות, והם: שמירת שבת כהלכתו במעשה ובדבור ובמחשבה, כמו שמבואר בראשית חכמה, והבאתי בספר זכירות בקיצור, והמעביר על מדותיו מעבירין ממנו כל פשעיו (ראש השנה יז, א), ומכל שכן עוונות וחטאים, והעונה אמן יהא שמה רבא בכל כוחו (שבת קיט, ב), רצה לומר בכל כוונתו, ושירת הים בשמחה, ולשמוע תוכחת מוסר מהחכם הדורש, עיין שם באורך.
ספר חרדים, פרק עג': מצוות המסוגלות לכפרת עוון:

אחר שכתבנו רפואת תעלה בדמים יקרים לנפש החוטאת שלא תמות, יש לנו לחקור ולבקש רפואה בדמים קלים, אחר שנמשלו חולי הנפש לחולי הגוף. ולפעמים רפואה שיעשה רופא חכם במאה פרחים הוצאה, מכמה מיני רפואות יקרות הערך, ולפעמים ימצאו מיני רפואות בכסף אחד או בחצי כסף של מיני עשבים מרפאים בדרך סגולה:

ושמעתי מפי מגידי אמת, שאירע במלכות קאסטיליי"א באחד משרי המלך הפרתמים בלכתם לצוד ציד להביא, בא לרדוף אחר שועל לצודו, ועקץ השועל את רגל השר עקיצה קטנה לא הרגיש בה, ביום השני התחילה רגלו לצבות ביום השלישי צבתה מאד עד סוף הירך, ורופאי המלך נלאו לבקש מיני רפואות משונות בדמים יקרים מאד ולא יכלה ונואשו ממנו, והיה מצוה מחמת מיתה, וכל בני ביתו בוכים. והנה נכנס אחד ממשרתיו שהיה מביא לו דורון כמנהגו, וראה את הצרה הגדולה ואת החולי שחלה אדוניו, וישאל אליהם מה החולי הרע הזה פתאום בא לאדוני, והיום שלשת ימים ראיתיו שאנן ושלו. ויאמרו לו עקיצה קטנה של שועל הביאה עליו את המות הזה. ויען אליהם, אל תיראו כי בעזר האל אני ארפא אותו, וילך במהירות אל השדה וילקט מיני עשבים ידועים לו, וירץ ויבא אל בית אדוניו ויכתוש את העשבים במכתש, וישם על רגל אדוניו פעמיים שלש, מיד התחיל להרפא, ביום השלישי נתרפא והלך על רגליו, וישתוממו הרופאים ויהללו את האלקים אשר ברא מיני סגולות בעשבים. ובזה אנו מבינים מה שאמר רבי אליעזר בפרקי אבות, עקיצתן עקיצת שועל. וכן שמענו כמה מיני חלאים שנמצא להם רפואת תעלה בדמים קלים בדרך סגולה, ועל דרך זה יש לנו לבקש בשדה אשר ברכו ה' היא הגמרא, מיני סגולות ורפואות קלות לרפאות חולי הנפש החלושים שאין בהם כח לסבול הרפואות הקשות: 
סגולה ראשונה. הנה מצאנו לרז"ל שאמרו כל מי שעונה אמן יהא שמיה רבא בכל כחו (אפילו היה בו שמץ מינות מוחלין לו. והחמירו בזה בזהר ואמרו שצריך שיזעזע כל איבריו ולענות בקול תקיף. ומי שירגיל לעשות כן הנה הוא מבושר שימחלו לו עונותיו אם לא ישוב לכסלה, הרי סגולה אחת:

סגולה שניה. אמרו, שכל הזהיר וזריז בשמירת שבת בכל תנאיו ובכל דקדוקיו, אפילו עבד עבודה זרה כדור אנוש מוחלין לו, שנאמר שומר שבת מחללו, אל תקרי מחללו אלא מחול לו. ולא תקשה לך מה הוסיף בעשותו מצות שבת כדי לכפר עונותיו, הרי זו אמת מן המצות שהיה הוא חייב בהן, דיש לומר דהזירוז היתר הוא המכפר, וכן בעניית אמן:

סגולה שלישית. יכוון בשירת הים שאומרים בכל יום, לאומרה בקול ובשמחה רבה, כאילו אותה שעה יצא ממצרים. שהרי אמרו במדרש, ויסע משה את ישראל מים סוף, שהסיעם מעוונותיהם, שנמחלו על ידי השירה שאמרו, שכל מי שנעשה לו נס ואומר שירה מוחלין לו על כל עונותיו. והנה אחר שצונו ה' לומר שירה זו בכל יום כדכתיב ויאמרו לאמר, וכדכתב רשב"י שרוצה לומר שנאמר אותה בכל יום בשמחה רבה כשעה ראשונה שאמרנו אותה, ודאי כח סגולתה כל יום כשעה ראשונה למהדרין:

סגולה רביעית. אמרו רז"ל כל המעביר על מדותיו מעבירין לו על כל פשעיו, שנאמר נושא עון ועובר על פשע, למי נושא עון למי שעובר על פשע. לכן יוכיח האדם את נפשו ויאמר לו, למה תסבול יסורים בעולם הזה ובגיהנם על עונותיך, הלא טוב לך לסבול חרפת אנוש וגידופיו ולא תענה
, ותשמח ביסורים אלו, כי תעלת רפואה הם לנפשך, זרח בחשך אורך, כמו שאמרו רז"ל, הנעלבין ואינן עולבין שומעין חרפתם ואינן משיבין עושין מאהבה ושמחים ביסורים עליהם הכתוב אומר ואוהביו כצאת השמש בגבורתו, פירש החסיד ששלש מדרגות דבר התנא, זו למעלה מזו. ראשון מי ששומע חרפתו ומשיב, אבל אינו מעליב את חבירו בתשובתו. שנית, אינו משיב כלל, אך לבו מר לו בקרבו. שלישית, ששמח ביסורין, הם הדברים של חרפה אשר שמע, אולי גם ה' יכפר עוונותיו. 
סגולה חמישית. היא ההתבודדות שכתבנו למעלה (פרק ס"ה) בשם ספר בית מדות, כי לעתות רצון יפרוש עצמו במקום מיוחד שלא יראוהו בני אדם, וישא עיניו למרום אל מלך יחיד עילת כל העילות וסיבת כל הסיבות, כמטרה לחץ, כמים הפנים לפנים כן לב האדם לאדם, ועל דרך זה כאשר הוא יבא לשום פניו אל אלקיו, כן הוא יתברך ישים אליו, ויחדיו ידובקו, כך שמעתי מפי מורי ורבי החסיד הקדוש כבוד ר' יוסף סאגיס זלה"ה, וכך היה הוא עושה. וכן מצאתי לרבינו יצחק דמן עכו, שכמה חסידים היו עושים כן בימיו, ודוק ותשכח כן בדברי רמב"ם ורמב"ן וחובת הלבבות והרב רבינו יונה ז"ל: 
סגולה שישית. ישמע בחשק דברי חכם כשדורש יראת שמים ודברי אגדה שמושכין לבו של אדם כמים, שאמרו רז"ל שבזה ימחול עונותיו. וחייבין אנחנו לשמוע קול מוכיח, דהכי קבלנו בסיני במסרה ג' ונשמע, נעשה ונשמע, ונשמע קולו בבואו אל הקודש, ונשמע פתגם המלך. קבלנו נעשה ונשמע עד עולם, כל אשר יצונו. וגם קבלנו, כל עת וזמן שיבוא מאן דהוא מרבנן וידרוש תוכחה, שנשמע קולו בבואו אל הקדש, הוא בית הכנסת שנקרא מקדש מעט לדרוש לרבים, למה, כי לא לדורש הכבוד כי אם למלך הוא מלכו של עולם, וזה אומרו ונשמע פתגם המלך, על דרך שאמרו כל מקום שנאמר במגילת אסתר מלך סתם ולא אמר בהדיא אחשורוש, הוא רומז למלכו של עולם, אף על פי שאין מקרא יוצא מידי פשוטו. וכן אמר משה רבינו עליו השלום, כשאמר ברבים תוכחת האזינו השמים, הם העשירים הגבוהים, על דרך היקום אשר ברגליהם שפירושו שהממון מקים האדם על רגליו, ותשמע הארץ הם העניים, שפלים בארץ, ולמה, כי לא תתנו לי הכבוד כי אם לה', זה שאמר הכתוב כי שם ה' אקרא הבו גודל לאלקינו. דבר אחר ונשמע פתגם, כבר ידעת מה שאמרו בזוהר - בת קול יוצאת בכל יום ומכרזת שובו בנים שובבים. ובת קול יוצאת מהר חורב בכל יום ויום ואומרת אוי להם לבריות מעלבונה של תורה, וקשה, למי מכריזין, הלא אין אנו שומעין כלום. אלא ודאי, אף על גב דאיהו לא חזי מזליה חזי, כדאיתא במסכת מגילה. הכא נמי אף על גב דהוא לא שמע, מזליה שמע, כדכתיב נפלאים מעשיך, לשון כסוי, כמו כי יפלא ממך דבר, אפילו הכי ונפשי יודעת מאד. וזהו שלפעמים מתעורר באדם רוח טהרה מקול הקורא לאוזן נשמתו, ומכל מקום לא יזכה לזה רק השומע קול החכם המוכיח, והיינו דכתיב והיה אם שמוע תשמע, כלומר אם תשמע למוכיח באוזן בשר תזכה לשמוע באוזן הלב כרוז מלכו של עולם, והיינו ונשמע פתגם המלד, שעל ידי רוח הקודש ידעו בסיני זה הענין, ואמרו ודאי שנשמע קול מוכיח לפי שאז נזכה לשמוע פתגם המלך:
דף מקורות לספר חובות הלבבות, שער התשובה, פרק ה' (עמ' קמא')
חובות הלבבות: ותנאי הקבלה, שלא ישנה לעשות מה שהזהיר ממנו הבורא, חמישה כמו כן: אחד מהם - שישקול ערבות מהירה וכולה מעורבבת, בערבות מתאחרת, קיימת, מתמדת, זכה מבלי קדרות וערבוב, ושישקול צער מהר כלה, אין לו קיימא, בצער מאחר מתמיד, אין לו הפסק...
פת לחם מהרה וכלה מעורבבת – כלומר שאף שערבות העבירה היא באה לו במהרה, אבל שתים הנה חסרונותיה: הא' שאיננה דבר מתקיים רק לשעה ואח"כ היא נפסקה וכלה, והב' שאין שום ערבות בעוה"ז שלא יהא מעורב בתוגה כמו שאמר החכם (קהלת ב,ב): לשחוק אמרתי מהולל.   בעריבות מתאחרת וכו' – כלומר אף שעריבות העוה"ב מתאחרת, אבל יש בה תרתי למעליותא, דהיינו היפך שתי החסרונות הנ"ל, וזה אומרו: קיימת מתמדת, כלומר מתמדת בקיומה, וזה נגד חסרון הכלה שזכר, ונגד חסרון הערבוב בתוגה אמר שערבוב העוה"ב הוא זכה מבלי ערבוב.   צער מהר כלה וכו' - הצער שהוא מצטער בעשות איזו מצוה או בשבירת תאוותו מעבירה.    כלה אין לו קיימא – שגם בזמן היותו אין לו קיום ממשי, וכאילו איננו.
מרפא לנפש ד"ה: בצער מתאחר- וימלט עי"ז מצער של גיהנם שאינו כלה ואין לו הפסק לעולם, והחי יתן זה אל לבו, ובודאי לא ישנה עוד למעשיו הרעים.
ספר משלי כ, יז: עָרֵב לָאִישׁ לֶחֶם שָׁקֶר וְאַחַר יִמָּלֵא פִיהוּ חָצָץ:

ר' יונה, שם: ערב לאיש לחם שקר – בא לגנות התאווה, ואמר כי הנמשך לתאוותו לא יביט בשעת התאווה לאחריתה, ויערב לו לחם גזל וחמס, אע"פ שיודע שאחרי אוכלו ימלא פיהו חול וחצץ אשר יגרס שיניו, והוא משל על העונש. והנה הגיד גודל סכלות בני אדם, איך חוטאים בני אדם לבקש הנאה והם יודעים כי בשלה הצער הגדול להם באחרית. וזה מדרכי חשבון האדם עם נפשו, כמו שאמרו ז"ל: הוי מחשב הפסד מצוה כנגד שכרה, ושכר עבירה כנגד הפסדה (אבות ב, א). והזהיר מפני העונש העתיד, כי התאווה גוברת ועוצמת עיניו מזה, על כן למד שלמה ע"ה על המשל הזה, כדי שיחשב אדם על דרך משל – ישיב אל לבו: אילו ימלא פיהו חצץ ולא יפרד משם אחרי אוכלו לחם שקר, הלא יחדל, אף כי יש לו להמנע מפני הפורענות המר העתיד לבוא על החטא.
מלבי"ם משלי כ, יז: ערב לאיש לחם שקר - לפי המשל מי שאוכל לחם שקר, היינו לחם שבא ע"י גזלה ורמיה ואונאה וכדומה, תחלה נדמה לו שערב לפיו, כי בא לו בלא יגיעה, אבל אח"כ ימלא פיהו חצץ - וחצים, כי יענש בידי השופטים או בידי שמים, ולפי הנמשל נמשך למעלה, האוחז בדעות חיצוניות וכפירה ומינות יחפוץ שיהיה לו מאכל תאוה לנפשו, הנה הלחם הזה שמאכיל את נפשו הרוחנית, שהוא לחם שקר מדעות שקרות, תחלה נדמה לו שערב לחכו, כמ"ש כי נופת תטופנה שפתי זרה, אבל אח"כ ימלא פיו חצץ וחצים, זקים ומות הנפש, ופיו רומז על החכמה ר"ל שהוא מלא חכמת שקר שהם חצים לנפש הרוחניות:
גמ' בבא בתרא עח, ב: א"ר שמואל בר נחמן א"ר יוחנן מאי דכתיב על כן יאמרו המושלים וגו' המושלים אלו המושלים ביצרם, בואו חשבון - בואו ונחשב חשבונו של עולם: הפסד מצוה כנגד שכרה, ושכר עבירה כנגד הפסדה, תבנה ותכונן אם אתה עושה כן תבנה בעולם הזה ותכונן לעולם הבא, עיר סיחון אם משים אדם עצמו כעיר זה שמהלך אחר סיחה נאה מה כתיב אחריו כי אש יצאה מחשבון וגו' תצא אש ממחשבין ותאכל את שאינן מחשבין ולהבה מקרית סיחון מקרית צדיקים שנקראו שיחין אכלה ער מואב זה המהלך אחר יצרו כעיר זה שמהלך אחר סיחה נאה...
רש"י שם: מאי דכתיב על כן יאמרו המושלים וגו' - פשטיה דקרא מיירי שכשנלחם סיחון במלך מואב הראשון ויקח את כל ארצו מידו נתנבא בלעם וחביריו שינצח סיחון למואב ומיהו פרשה יתירה היא דמה צריך ליכתב זה אם להשמיענו דעמון ומואב טיהרו בסיחון הרי כבר כתיב והוא נלחם במלך מואב הראשון ואין צריך יותר הלכך לדרשה כתבה משה רבינו:

המושלים ביצרן - צדיקים כדכתיב ומושל ברוחו מלוכד עיר (משלי טז) צדיק מושל יראת אלהים (שמואל ב כג):

הפסד מצוה - שמתבטל מריוח בשביל שעוסק במצוה או נתן צדקה ומחסר ממונו כנגד שכרה המרובה לעתיד:

ושכר עבירה - שלא להשתכר בעבירה עכשיו כנגד הפסדה שיפסיד יותר לעתיד:

אם אתה עושה כן - לחשוב הפסד כנגד שכר:

כעיר זה - שמתפתה ביצרו ובדברי האפיקורסים ואינו מושל ביצרו:

תצא אש מן המחשבים - הצדיקים ותאכל את שאינם מחשבים כדאמרינן בפירקין לעיל (דף עה) [כל אחד ואחד נכוה מחופתו של חבירו] חופתו של קטן מחופתו של חבירו הגדול ממנו:

שנקראו שיחין - אילנות כדכתיב (תהלים צב) צדיק כתמר יפרח כארז בלבנון ישגה וכתיב והוא עומד בין ההדסים (זכריה א) ואמר ר' יוחנן (סנהדרין דף צג) אין הדסים אלא הצדיקים כדכתיב ויהי אומן את הדסה וכתיב (שיר השירים ז) אמרתי אעלה בתמר וגו' ואמור רבנן (סנהדרין דף צג) אני אמרתי אעלה בתמר ולא עלתה בידי אלא סנסן ומנו חנניה מישאל ועזריה תחת אחד השיחים (בראשית כא) מתרגמינן תחות חד מן אילניא וכתיב נמי וכל שיח השדה טרם (שם ב) ומתרגמינן וכל אילני חקלא:

ער מואב - כעיר שמהלך אחר תאוותו:

ר' בחיי הקדמה פרשת ויקהל: והנה שלמה הודיענו בספר משלי תועליות השכל ונזקי הטבע והוא שהטבע מתעצל מלבקש מאכל ומשתה ומלבוש ודירה שהם פעולות הכרחיות והשכל מוכיחו שיזדרז במוכרח ומראה לו אחרית הדברים, והוא כי עם המאכל ינצל מן הרעב ועם המלבוש ינצל ויסתתר שלא יעמוד ערום ועם הדירה ינצל מן הקור והחום כי השכל יודע ומבחין כל זה ואין הטבע יודע בזה כלום... הטבע מבקש הגזלה והגנבה והאונאה והפעולות האלה יערבו לו לעשות והסבה בזה שהוא מרגיש בעצמו הצורך והדוחק שיש לו, והשכל מעוררו ומוכיחו בזה ומראה לו התכלית כי יגיע לו מזה בושה ופגם וחרפה בעוה"ז והעונש החמור לעוה"ב, ועל זה אמר שלמה (משלי כ) ערב לאיש לחם שקר ואחר ימלא פיהו חצץ. הטבע מבקש השמחה והשחוק והמשגל והסבה בזה הוא ענין התאוה הנטועה בו לקיום המין וימצא מתיקות במלאת ספק תאותו והשכל יוכיחנו ומראה לו התכלית כי המתיקות ישוב לו למרירות, ועל זה אמר שלמה (שם ה) כי נופת תטופנה שפתי זרה וחלק משמן חכה ואחריתה מרה כלענה חדה כחרב פיות, הזכיר חרב פיות כי לא יוכל האדם להמלט מן הנזק כחרב שיש לה שתי פיות שינזק בזה או בזה, כן הנמשך אחר הטבע לא יוכל להמלט מנזק הטבע שלא יענש בעוה"ז או בעוה"ב, ומפני שכל בעל חוש וכן הבהמות והחיות כשיראה האש יברח ממנו לפחדו פן ישרף בה, גם יברח מן המים העמוקים לפחדו פן יטבע בהם גם אם ישמע קול מבהיל יברח ויתחבא מפני הפחד וכל זה בטבע, על כן יודיע השכל לטבע כי כן יש לו להשמר אם יראה פעולה רעה שיברח ממנה או ישמע דבר שאינו ראוי שיברח וילך לו, ויביא ראיה מהנהגתו וטבעו שהרי הוא בורח מן האש השורפת ומן הבור ומן הנהר העמוק, ועל כן יזהיר שלמה תמיד על הענינים השכלים וישא עליהם משל במשלים הטבעיים. 
ספר שמירת הלשון, חלק ב', פרק ח': דברי כבושין בענין חשבון הנפש: גרסינן (בבבא בתרא דף ע"ח ע"ב), אמר רב שמואל בר נחמני, אמר ר' יונתן, מאי דכתיב (במדבר כ"א כ"ז), "על כן יאמרו המשלים באו חשבון". המשלים - אלו המושלים ביצרן. באו חשבון - בואו ונחשב חשבונו של עולם, הפסד מצוה כנגד שכרה ושכר עברה כנגד הפסדה. הפשט הפשוט ידוע, שזה לעולם וזה לזמן, וגם שזה תענוג קלוש מאד וזה תענוג נורא, ששעה אחת של קרת רוח בעולם הבא היא יפה מכל חלקי התענוג של עולם הזה, וכן להפך לענין עברה:

ועוד נראה לי, שיצייר בנפשו שכפות מאזנים עומדות לנגדו, ובכף אחת כתוב ההפסד שיגיע לו על ידי קיום המצוה, ובכף שכנגדה כתוב השכר, ותראה, כי כף השכר מכריע הרבה והרבה יותר, עד שכמעט אין נראית כלל הכף שכנגדה, ועל ידי זה ינגף היצר. וכן להפך בעברה, יצייר שבצד אחד של הכף עומד התענוג של העברה, ובכף שכנגדה רואה את המשחיתים עומדים ומחשבים עליו ליסרו ביסורים קשים ומרים:
ספר דרך עץ חיים: והנה החכמה כבר ניתנה מן הקדוש ברוך הוא בלב כל בני האדם, אך כדי שתתגבר צריך שאותו הפה המקיים אותה ינשב בכח, ואז נעשה ממש כמו האש גם כן, שכשמנפחים בה מתלהבת - כן כשזאת ההשפעה תרד מן הפה כמו נשיבה, תלהט החכמה וייראו הדעת והתבונה הכלולות בה כבר, אלא שלא היו נראות, כי לא היה נראה כי אם חכמה, שהיא השכל עצמו. אך התבונה היא בינת השכל המחברת דבר אל דבר ומקיימת דבר בדבר, והדעת היא התולדה היוצאת מכל אלה, ואלה לא יעשו פעולתן אלא בכח נשיבה שינשב הפה העליון בהן:

ונמצא, שהחכמה כבר ניתנה, והפה אינו אלא מקיים אותה, אך הדעת והתבונה הן מתחדשות, דהיינו שמתחדש גילויין תמיד רק בכח נשיבת הפה. ועל כן אמר אליהוא (איוב לב ח): "אכן רוח היא באנוש ונשמת שדי תבינם", ולשון נשמת הוא כמו "נשמת ה' כנחל גפרית", שהוא מלשון "נשימה" ולא מלשון "נשמה", דהיינו נשימת הפה, נשיבת הרוח. וזאת היא הנותנת הבינה, ולא הימים או השנים:

הנה על כן חוב הוא מוטל על האדם לשים עצמו להתבונן, כי אם אינו מתבונן ומחשב, הנה לא תבוא חכמה לבקש אותו, ונשאר בחושך בלא ידיעה, והולך בדרכי ההבל ובאפילה, וסוף דבר יתן דין וחשבון לפני מלך מלכי המלכים הקדוש ברוך הוא, על שלא נשתמש מן החכמה ומן הכח אשר הטביע בו לעשות חיל. זה ודאי פיתוי היצר, הסיטרא אחרא, אשר ישתדל בכל עוז להפילו בזה ובבא, כי כבר ידע אם נפל בזה מעט נשאר לו לשוב ולהתקומם, כי ידיעת האמת מחזקת הנשמה ומרחקת ממנה היצר ודאי, ואין דבר מחליש הנשמה לפי היצר כחסרון הידיעה:

ואם היתה הידיעה רחבה ועומדת על לב בני האדם לא היו חוטאים לעולם, אך לא היה אפילו היצר קרוב אליהם ושולט עליהם, כמו שאינו שולט במלאכים. ולהיות שהקדוש ברוך הוא רצה שהאדם יהיה בעל יצר, שיוכל להיות מנוצח או נוצח בשיקול אחד, לכן שם בהם הידיעה, אך סגורה כגחלת, ושתוכל להתפשט כשלהבת, והבחירה ביד האדם. וחכמינו זכרונם לברכה, אמרו (בבא בתרא עח ב): "על כן יאמרו המושלים בואו חשבון" (במדבר כא כז), "המושלים" - אלו המושלים ביצרם, "בואו חשבון" - בואו ונחשוב חשבונו של עולם! כי מי שאינו מושל ביצרו, לא ישים עצמו לזה לעולם - אך המושלים ביצרם הם יעשו את הדבר הזה, וילמדוהו לאחרים לעשות אותו:

הלא האדם רוב שנות ימיו עומד לחשוב חשבונות עסקיו, עסקי חיי שעה, ולמה לא ישים אל לבבו אפילו שעה אחת גם לזאת לחשוב מחשבת ממש: מה הוא? ולמה בא לעולם? או מה מבקש ממנו מלך מלכי המלכים הקדוש ברוך הוא? ומה יהיה סוף כל עניניו? זאת היא התרופה היותר גדולה וחזקה שתוכל להמציא נגד היצר, והיא קלה, ופעולתה גדולה, ופריה רב שיעמוד האדם בכל יום לפחות שעה אחת פנוי משאר כל המחשבות לחשוב רק על הענין הזה שאמרתי. ויבקש בלבבו, מה עשו הראשונים אבות העולם שכך חשק ה' בהם? מה עשה משה רבינו עליו השלום? מה עשה דוד משיח ה', וכל הגדולים אשר היו לפנינו? ויעלה בשכלו מה טוב לאדם כל ימי חייו לעשות כן גם הוא וטוב לו:

אז יתורו מחשבותיו לדעת, באיזה מצב הוא נמצא ועומד, לפי הנרצה בדרך אשר דרכו אנשי השם אלה אשר מעולם המה, ואם אין? ואם רב ממנו כח היצר ולא יכול לדין עם שתקיף ממנו? הן לזאת חרד היה וצווח ככרוכיא, הקדוש רבי שמעון בן יוחאי בתיקוניו תיקון עשירי, וזה לשונו: (ווי לון לבני נשא דקודש בריך הוא אסיר עמהון בגלותא, "ויפן כה וכה וירא כי אין איש" - אלא איש לדרכו פנו בעסקין דלהון בארחין דלהון) [אוי להם לבני אדם, שהקדוש ברוך הוא אסור עמם בגלות, "ויפן (הקב"ה)] כה וכה וירא כי אין איש" - אלא איש לדרכו פנו בעסקיו בדרכו]:

כלל הדברים, האדם שאינו חושב על זה קשה לו מאוד מאוד להגיע אל השלימות, והאדם החושב על זה קרוב אליה מאוד. והחכמים הולכים הלוך וחשוב תמיד, לא יפנו דעתם מזאת, ולכן יצליחו בכל מעשיהם. אך הממעיט לא ימעיט מלהיות לו קביעות זמן לפחות לשים אל לבו אם מעט ואם הרבה, כי אז יצליח את דרכיו ואז ישכיל:
ספר ליקוטי מוהר"ן ח"ב, תורה י': מַה שֶּׁהָעוֹלָם רְחוֹקִים מֵהַשֵּׁם יִתְבָּרַךְ וְאֵינָם מִתְקָרְבִים אֵלָיו יִתְבָּרַךְ, הוּא רַק מֵחֲמַת שֶׁאֵין לָהֶם יִשּׁוּב - הַדַּעַת, וְאֵינָם מְיַשְּׁבִין עַצְמָן. וְהָעִקָּר לְהִשְׁתַּדֵּל לְיַשֵּׁב עַצְמוֹ הֵיטֵב, מָה הַתַּכְלִית מִכָּל הַתַּאֲווֹת וּמִכָּל עִנְיְנֵי הָעוֹלָם הַזֶּה, הֵן תַּאֲווֹת הַנִּכְנָסוֹת לַגּוּף, הֵן תַּאֲווֹת שֶׁחוּץ לַגּוּף, כְּגוֹן כָּבוֹד, וְאָז בְּוַדַּאי יָשׁוּב אֶל ה':
דף מקורות לספר חובות הלבבות, שער התשובה, פרק ה' (עמ' קמא' – קמב')
חובות הלבבות: והשני - שיתן אל לבו בוא יום המיתה, ובוראו קצוף עליו על מה שקדם לו מן הקיצור בחובותיו, כמו שנאמר (מלאכי ג ב): ומי מכלכל את יום בואו. וכאשר ישיב זה אל לבו, חייב לירא מענשו ולהסכים עם נפשו, שלא ישנה אל מה שיקציף אדוניו עליו. 
והשלישי - שיתן אל לבו הימים, אשר נטה בהם מאחרי אלהיו ולא השגיח לעבודתו עם התמדת טובותיו עליו בהם, כמו שנאמר (ירמיה ב כ): כי מעולם שברתי עולך נתקתי מוסרותיך ותאמרי לא אעבור, ופירוש לא אעבור - לא אקבל עבודתך ולא אבוא בבריתך, כאילו אמר: לא אעבור בבריתך, מענין (דברים כט יא): לעברך בברית ה' אלהיך.

חובות הלבבות, שער הכניעה, פרק ה': והרביעי - כאשר יעביר על לבו מה שהוא חייב בו מעבודת האלהים על רוב חסדו עליו וגודל טובו אליו, והתעלמותו מן המצוות השכליות והשמעיות וקיצורו בהן, והפסק טענותיו ואמתלאותיו בבוא יום החשבון, וחרטתו במעמד הגמול, ייכנע ותישבר רוחו, כמו שאמר (מלאכי ג יט): כי הנה היום בא בוער כתנור והיו כל זדים וכל עושה רשעה קש, ומי מכלכל את יום בואו (מלאכי ג ב).

חובות הלבבות, שער חשבון הנפש, פרק ג': והאחד עשר - חשבון האדם עם נפשו על מה שעבר מימיו, אם התעסק בהם בעבודת אלהיו או בעבודת יצרו. וימשול בזה, כאילו המלך נתן לו ממון להוציאו בפנים מאופני הוצאותיו, והזהירו, שלא יוציא ממנו מאומה בזולתם, והודיעו, כי יחשוב אתו עליו בכלות שנתו ולא ימהל לו ממנו מאומה, האין מן הזריזות לו שיחשוב עם נפשו בסוף כל חודש וחודש מחדשי השנה (כל תקופה ותקופה של השנה) לדעת מה שהלך מן הממון ובמה הוציאו, ויהיה נזהר בשאר הממון ובשאר הזמן קודם שיפגעהו החשבון פתאום, והוא אינו יודע מה שיש לו ומה יש עליו ? ועל הדמיון הזה, אחי, צריך שתפקוד את נפשך, אם תוכל, בכל יום מימיך, ותחשוב עמה על עבודת האלהים שהיא חובה עליך בו, ואם התעלמת מזה מה (במה) שעבר מימיך, אין פחות משתחשוב עם נפשך במה שנשאר מהם, ואל תדלק אחר ההעלמה בהעלמה ותרדוף ההנחה בהנחה, כי אין לפני ה' אלהיך העלמה ולא הנחה ולא שיכחה. וכבר נאמר, כי הימים - מגילות, כתבו בהם מה שתחפצו שייזכר לכם, [לכן, אחי, פקוד את מגילותיך ואל תתעלם מהן, שלא תהיה כבהמה], ואמר (כמו שנאמר) (תהלים לב ט): אל תהיו כסוס כפרד אין הבין, ונאמר במי שארך זמן התעלמותו [מחשבון נפשו] (הושע ז ט): גם שיבה זרקה בו והוא לא ידע:

פת לחם ד"ה: עם התמדת טובותיו עליו בהם – שהוא יתברך התמיד טובותיו על האדם, באותן הימים עצמם שחטא נגדו.

חובות הלבבות, שער חשבון הנפש, פרק ג': והתשעה עשר - חשבונו עם נפשו בהצלת הבורא אותו מפגעי העולם וצרותיו ומיני חלאי בני אדם בו, ואופני המאורעים והמצוקים ממאסר, ורעב וצמא, וקור וחום, וסמי המות, והחיות הרעות, והצרעת, וטירוף הדעת, ומיני ביטול ההרגשות ומה שדומה לזה, עם ידיעתו שהוא ראוי להם ומחוייב בהם על מה שקדמו לו מן העוונות והחטאים לפני הבורא וגודל מה שעבר מהמרותו את אלהיו, ובזותו בדבריו, ועזבו הודאתו ושבחו, וסורו מעבודתו, והנחת התשובה וההודאה לפני האלהים, מאורך זמן מריו עם התמדת טובותיו לו ותדירות חסדו עליו כשיסתכל המשכיל בזה ויחשוב במה שמנסה הבורא בו את בני אדם במה שסיפרנו מן הפגעים בעולם הזה ובהצלתו מהם, והימלטו מהמהם עם מה שהוא ראוי להם, יגדל שבחו על טובות האלהים עליו, וימהר אל התשובה ובקשת המחילה על מה שקדם לו מן העוונות והחטאים אשר הסתירם הבורא עליו זמן ארוך, וירוץ להידבק בעבודת הבורא ליראה מהם ולדחות אותם, כמו שנאמר (שמות טו כו): אם שמוע תשמע לקול ה' אלהיך - כל המחלה אשר שמתי במצרים לא אשים עליד, ואמר (דברים ז טו): והסיר ה' ממך כל חולי וכל מדוי מצרים הרעים אשר ידעת לא ישימם בך, ואמר אחד מחסידינו הקדמונים, זכרונו לברכה [לתלמידיו] (ברכות לג א): ראו שאין ערוד ממית אלא החטא ממית, ואמר דוד, עליו השלום (תהלים צא יג): על שחל ופתן תדרך תרמס כפיר ותנין, כי בי חשק ואפלטהו אשגבהו כי ידע שמי:
מדרש שמות רבה מא, א: אמר ר' שמואל בר נחמן נאה היה לאבותינו לקבל את התורה ולומר כל אשר דבר ה' נעשה ונשמע שמא נאה היה להם לומר אלה אלהיך ישראל אתמהא אותה שעה היה משה יורד מלמעלן אמר לו יהושע קול מלחמה במחנה א"ל משה אין קול ענות גבורה והיה כאשר ירים משה ידו וגבר ישראל אין קול ענות חלושה ויחלוש יהושע מהו קול ענות אנכי שומע קול חירופין וגידופין אני שומע אנשי כנסת הגדולה עמדו ופרשו אותה (נחמיה ט) אף כי עשו להם עגל מסכה ויאמרו אלה אלהיך ישראל אשר העלוך ממצרים חסר כלום מהו ויעשו נאצות גדולות חירופין וגידופין שהיו שם ואחר כל מה שעשו לא היה המן צריך (פי': ראוי - ע"י) לירד אלא מה כתיב (שם) ומנך לא מנעת מפיהם הוי (דניאל ט) לך ה' הצדקה ולנו בושת הפנים א"ר יהודה ב"ר שלום ודייך עד כאן ולא עוד אלא שהיו נוטלין מן המן ומקריבין לפני עבודת כוכבים שנאמר (יחזקאל טז) ולחמי אשר נתתי לך סלת ושמן ודבש האכלתיך ונתתיהו לפניהם לריח ניחוח וחוזר ויורד ביום האחר הוי לך ה' הצדקה.
עץ יוסף שם, ד"ה: נאה היה לאבותינו
 כו' – כוונתו להגדיל החטא שלהן שחטאו היפך טבעם, שלפי קדושת טבעם היה נאה להם לומר: כל אשר דבר ה' נעשה ונשמע, ולא לאמר לעגל אלה אלהיך וגו', ולכך הביא ג"כ מאמר יהושע למשה: קול מלחמה במחנה, לפי שהיה ידוע ליהושע מקדושת טבעם להטיב ולא להרע, לכך לא חשדן לכף חובה אלא לכף זכות, ואמר קול מלחמה במחנה כו'.    בד"ה: חסר כלום – ר"ל מה היה מקרא חסר אם לא היה כתוב: ויעשו נאצות גדולות.    בד"ה: דיך עד כאן – די היה ברעה שעשו, אלא שעוד הוסיפו ברעה והקריבו המן לפני העגל. 
פירוש מהרז"ו שם ד"ה: דיך עד כאן – שחטאו בעת הצדקה והטובה, אלא שבטובה והצדקה עצמה חטאו בו.

רבינו בחיי בראשית ג, כא: וילבישם. ראוי היה שיאמר כתנות עור ללבוש כענין שכתוב (בראשית כ"ח כ') ובגד ללבוש. אבל ע"ד הפשט רצה ליחס פעולת ההלבשה אליו יתברך להורות על אהבתו וחמלתו על יצוריו שאע"פ שחטאו לא זז מחבבן והוא בעצמו השתדל בתקונם ובגמילות חסדים. וכן מצינו שהתנהג כן עם הבנים במדבר יחס פעולת הורדת המן אליו יתברך כענין שכתוב הנני ממטיר לכם לחם מ השמים ואע"פ שחטאו מעין חטאו של אדם לא זז מחבבן ולא ימיש חסדו מהם ולא פסק המן מלירד כבתחלה. וזהו שאמר עזרא (נחמיה ט כ) ומנך לא מנעת מפיהם. מכאן שהיו ראוים למנוע מהם. וכן מצינו בקריעת ים סוף אע"פ שהיה עמהם ע"ז לא נמנע מלקרוע הים שנאמר (זכריה י) ועבר בים צרה זה פסל מיכה. צרה זו ע"ז שנאמר (ישעיה כח כ) והמסכה צרה כהתכנס. והנה כל זה חסדי הש"י וע"ז אמר הכתוב (דניאל ט ז) לך ה' הצדקה ולנו בושת הפנים:
ספר תומר דבורה, פרק א', מידה א' – עי' בדף נפרד.

ספר פרי צדיק, פרשת ראה, אות טו': גם כי אלך בגיא צלמות לא אירא רע כי אתה עמדי. במדרש (תנחומא פרשה זו ט"ז) לך ה' הצדקה ולנו בושת הפנים וחשב שם בים ועבר בים צרה וכן אחר מתן תורה כשעשו אותה מעשה ירד להם המן ונטלו ממנו ואף על פי כן ומנך לא מנעת מפיהם וכן בפסל מיכה עיין שם. המדרש מורה לנו דהישראל המאמין בה' ורואה שאף בשעת החטא חס ושלום אף על פי כן אפילו אז השם יתברך באותה שעה עמו וכמו שנאמר לך ה' הצדקה אז מזה יש לו בושת פנים לפני השם יתברך וכמו שנאמר אלהי בושתי ונכלמתי להרים אלהי פני אליך. ועל ידי זה ממילא השם יתברך מרחם עליו ומושיעו. וזה שאמרו (נדרים כ'.) שמי שאין לו בושת פנים בידוע שלא עמדו אבותיו על הר סיני שזה נשאר לנו ממעמד הר סיני שהישראל אף בשעת החטא אינו שוכח לגמרי בהשם יתברך וממילא כשרואה ומבין כי לך ה' הצדקה שאף בשעת החטא אף על פי כן השם יתברך עמו ומשגיח עליו ומטיב עמו וממילא מזה יש לנו בושת הפנים ליבוש לעמוד לפני השם יתברך על מה שעשו נגד רצונו וממילא על ידי זה נושע. וזה שנאמר גם כי אלך וגו' לא אירא רע כי אתה עמדי, היינו מזה שאני רואה ומבין שאפילו בשעת החטא אתה עמדי ועושה לי כל צרכי וכמו שנאמר לך ה' הצדקה מזה יש לי בושה גדולה לעמוד לפניך ובושתי ונכלמתי להרים אלהי פני אליך על ידי זה בטוח אני שתעזרני.
דף מקורות לספר חובות הלבבות, שער התשובה, פרק ה' (עמ' קמב')
חובות הלבבות: והחמישי - שיתן אל לבו גדולת הבורא, יתעלה, אשר המרה דברו ויצא מקשר עבודתו ומסורת תורתו, ויוכיח את נפשו ויכלימנה על זה, כמו שנאמר (דברים לב ו): הלה' תגמלו זאת, ואמר (ירמיה ה כב):האותי לא תיראו נאם ה'. 
מדרש שמות רבה כד, א: הלה' תגמלו זאת אחר כל הנסים שעשה לכם שקרע לכם את הים לי"ב קרעים ושקע את המצריים בים והיתה ידו אחת משקעתן וידו אחת מצלת אתכם שנאמר ימינך ה' נאדרי בכח ימינך ה' וגו' העלה אתכם מן הים ונתן לכם כספם וזהבם וכל מה שהיה על סוסיהם שהיו מקושטים בכסף ובזהב וזן אתכם מ' שנה ולא הניח אתכם אפילו שעה אחת כמה שונאים באים עליכם ולא הניח אתכם לברוח אלא היה מפילן לפניכם ומשמרכם ולא משונאיכם בלבד אלא אף מן הנחשים ומן העקרבים והיה מאיר לפניכם שנאמר וה' הולך לפניהם יומם שכחתם כל הנסים האלו שעשה עמכם הקב"ה והיה צלמו של מיכה עובר עמכם בים והנחתם ד"ת והתעסקתם בדברים אחרים הלה' תגמלו זאת.
ר' עובדיה ספורנו דברים לב, ו: הלה' תגמלו זאת. אחר שכיון לתתכם ממלכת כהנים. האמנם ראוי שתגמלו לו זאת שתקלקלו מכוונתו לחלל את שם קדשו ולמנוע שלא ישיג את התכלית שכיון באמרו נעשה אדם בצלמנו כדמותנו: עם נבל. בזוי בהיותך כפוי טובה ומשלם גמול רע למיטיב על היפך הנדיב הנכבד בהיטיבו למי שלא היטיב עמו מעולם:

ולא חכם. במדיניות להבין אחרית דבר מה יהיה המושג: הלא הוא אביך קנך. לא אב טבעי הנותן מציאות מה במקרה אבל הוא אב רצוניי שנתן לך מציאות למען תהיה קנינו מוכן להשיג בך חפצו וסגולתו וזה כי הוא עשך לגוי כי לא היית גוי נחשב כלל: ויכוננך. נתן לך הכנות שתהיה מוכן בהם להיות לו לעם סגולה:
אור החיים שם: הלה' תגמלו זאת. אמר לשון גמול, להעיר שבמקום שיגמלוהו טובות כעל כל אשר גמלם הנה הם משלמים רעה תחת טובה, ואומרו עם נבל ולא חכם ואין חכם הפכיות הנבל, לומר שהגם שיהיו עם נבל מטבעם אם היו חכמים לא היו נבלים עם ה' כי הנבל יכיר שחושך מיושב אך למחסור ולא יהיה נבל, והוא מה שגמר אומר הלא הוא אביך וגו', סדר ד' חלוקות, א' שהוא ברא את האדם וכנגדה אמר הוא אביך, שנית שקנה אותנו לעבדים במה שהוציאנו מיד פרעה והחיה אותנו במדבר והביא אותנו לארץ מלאה כל טוב וכנגד זה אמר קנך, ג' שתקן אותנו תיקון גדול שעשה אותנו כלי ראוי לקבל הנבואה, וכנגד זה אמר עשך פי' מעשה חדש מלבד הבריאה הרמוזה במאמר אביך, רביעית שתכן אותנו התכוננות הנצחי לזכות בו חיי עולם הבא שהוא העיקר, והכונה בכל זה הוא שאין הנבל עושה נבלה עם גדר זה אם לא לצד היותו סכל, והוא אומרו נבל ולא חכם:
חובות הלבבות, שער חשבון הנפש, פרק ג', חשבון א': הראשון - כשיסתכל האדם בענין עצמו ויחשוב בתחילת הוייתו ויציאתו מלא - מציאה אל מציאה, והעתקתו מאין ליש, ללא יתרון שקדם לו, אך חסד אלהים וטובו ונדבתו, ויראה בשכלו, כי הוא חשוב בענינו, ונישא במדרגתו, ומעולה במתכונתו מן הבהמה והצמח והמוצק, יתחייב להודות לבוראו, יתברך. ימשול בזה משל קרוב, יעלה במחשבתו: אילו בעת ינקותו השליכתו אמו במסילה, ועבר אדם אחד, וראה אותו, וחמל עליו, ואסף אותו אל ביתו, ונטפל בגידולו, עד אשר גדל והשכיל, היאך היה חייב לרוץ לרצונו וכל אשר יצווהו בו ויזהירהו ממנו, וכמה הוא חייב לו מן החובות ! וכפי הגנת הבורא עליו והספקתו בכל עניניו, צריך שיהיה הימשכו אחר עבודתו וקיבולו מצוותו. וכבר הוכיח הנביא האומה בענין הזה, באמרו (דברים לב ו): הלה' תגמלו זאת עם נבל ולא חכם, וביאר יחוקאל בפרק: ואעבור עליך ואראך מתבוססת בדמיך, ושאר הענין (יחזקאל טז ו)
:
באר מים חיים דברים לב, ו: אפשר לומר על דרך המבואר בדברי הרב החסיד בחובת הלבבות (בהקדמתו לשער הבחינה) וזה לשונו, ומה נדמו בזה לאנשים עורים הובאו אל בית מוכן להם לכל תועלתיהם והושם כל דבר בו על מכונתו הטובה והותקן על התיקון הנאה והנאות לתועלתם וכוונת תקנתם, וזימן להם בו עם כל זה כחלים מועילים ורופא חכם לרפאם בהם כדי שיוטב ראותם. והם התעלמו מעסוק ברפואות עיניהם ולא שמעו אל הרופא אשר היה מתעסק ברפואתם והיו הולכים בבית בענין רע מעורונם, וכל אשר הלכו בבית נכשלו בדברים המוכנים לתועלתם ונפלו על פניהם. והיה מהם מי שנפצע ומי שנשבר ורב צערם ונכפלה רעתם, והיו מתרעמין על בעל הבית והבונה וגינו את מעשהו וכו' וחשבו כי לא כיוון בהם כוונת טובה וחסד כי אם כוונת הצער והנזק. וגרם להם זה לכפור בטובת בעל הבית וחסדו וכו' ועל ידי כן הנה כמה טובות מנע בעליהם מהם ליהנות מהם וערבב שמחתו בהם וכו'. כן בבני אדם מפני מה שמוצא אותם בעולם ממיני הפגעים ומה שמגיע אליהם מעניני ההפסד בגופם ובממונם ולא הבינו סיבת אופני טובתם בהם, ותועלת הנסיון והמוסר להם כדברי הכתוב (תהלים צ"ד, י"ב) אשרי הגבר אשר תיסרנו י"ה וגו' ושכחו כי הם וכל אשר להם, טובות שהיטיב להם הבורא נדבה וחסד וגזר בהם בצדק כפי מה שחייבה חכמתו. וקצו בהראות צדקו בהם ולא שבחוהו בהגלות חסדו עליהם וכו' כי כל אשר יגיעו ממנו אל מעלה מבקשים מה שהוא למעלה ממנו וכו' ותמעטנה בעיניהם הטובות ותקטננה אצלם המתנות הגדולות עד שהם חושבים כל טובה שיש לזולתם כאילו נשללה מהם ומה שהגיע אליהם ממנו רעות מוצאות אותם ולא יבינו אל פעולת ה' המיטיב בהם אליהם וכו' עד כאן לשונו בשינוי לשון קצת: 
ולזה פתח הכתוב פיהו בתחילה ואמר הצור תמים פעלו כי כל דרכיו משפט אל אמונה ואין עול. כלומר אל תדמה בנפשך שזה שיש לך פחות מזולתך עוולה הוא לפניך כי אתה ראוי היות לך כאשר לחברך. לא כן הוא, כי הנה הוא יתברך תמים פעלו וכל דרכיו בצדק ומשפט והוא אל אמונה ואין עוול שאתה צריך להאמין לו שאין לפניו עוולה ולא משא פנים ומקח שוחד, ומה שראוי לזולתך הוא נותן לו והראוי אליך נותן לך. צדיק וישר הוא. נודע בחינת צדיק שהוא בחינת הטוב כמאמר הכתוב (ישעיה ג', י') אמרו צדיק כי טוב וגו' כלומר כי כל אשר הוא נותן לזולתך וכל אשר יתן אליך הכל בטוב וחסד הוא ונדבה מאתו כי הוא יתברך ויתעלה אינו חייב לשום בריה ועל כן אין לך להתרעם על חסרונך כי זה המעט שיש לך שלו הוא. ועוד להיותו צדיק וישר ואינו עושה רק טוב, הנה עיניו על דרכי איש לתת לו כדרכיו באופן הנאות והטוב לו והוא יתברך יודע אופני טובת כל אחד ואחד ולכל אחד יתן כאשר ייטב לו בדעת תמים דעות ברוך הוא. ועל כן גם המוצא בעולם ח"ו ממיני הפגעים ומעניני ההפסד בגופם ובממונם. הנה זה הוא סיבת אופני טובתם בהם ותועלתם ורפואתם לטוב להם כל הימים. ועל כן חלילה לכם לכפור בטובתו יתברך וחסדו. ולזה אמר שחת לו לא בניו מומם וגו'. כלומר כי זה אשר ישחת האדם ויכפור בטובת הבורא העודפת עליו לומר כי רעות מוצאות אותו. הנה אין רעה מגיע אליו יתברך חלילה וחלילה מזה כמאמר הכתוב (איוב ל"ה, ו') אם חטאת מה תפעל בו ורבו פשעיך מה תעשה לו. כי אם בניו מומם שמומם של בניו הוא כאמור למעלה שעל ידי כן הנה כמה טובות מונע בעליהם מהם וערבב שמחתו בהם וכו' ולזה אמר הלה' תגמלו זאת כלומר וכי זה הוא תשלום גמולו של שמו יתברך הוי"ה שהוא בחינת הרחמים והחסד ומיטיב לכם תמיד בכל טובתכם הראוי לכם והיה ראוי לכם להללו ולשבחו בהגלות חסדו עליכם ועל ידי כן היה מיטיב לכם עוד ועוד. 
והן אתם עם נבל ששכחו את העשוי להם כפירוש רש"י כלומר ששכחו כי כל אשר יש להם מעשה אלהים המה בטובו וחסדו הגדול בנדבה לשבחו ולפארו בארץ על זה. וגם לא חכם להבין שגם הפגעים וההפסד אשר יקרה לבני אדם הכל הוא בתכלית הטובה כי זה הוא סיבת אופני טובותיו ורפואתו לטוב לו. והוא כהכסיל אשר בחושך הולך ונכשל בדבר אשר הוכן לטובתו לכפור על ידי זה בטובת בוראו וחסדו להתרעם עליו כביכול לומר שהתכוון ח"ו אל הצער והנזק ויאבד על ידי זה טובה הרבה. ולזה גמר אומר הלא הוא אביך קנך הוא עשך ויכוננך. כלומר כי היה לך שתשים זאת על לבך הלא אבי הוא, והוא עשני ואיך ירצה האב באיבוד והפסד מעשה ידיו. ובודאי כל עשיותיו אלי לתכלית הטוב והחסד. ועל כן הוא נבל על העבר שלא שבחהו בהגלות חסדו עליו ולא חכם על להבא לומר הלא אבי הוא ובודאי הוא מיטיב עמי בכדי להחיותו להיטיב אחריתו:
דף מקורות לספר חובות הלבבות, שער התשובה, פרק ו' (עמ' קמג' – קמד')
חובות הלבבות: האחד - מחוזק הכרת האדם את אלהיו ובחינתו בהתמדת טובתו עליו ומה שהוא חייב עליה מעבודתו ושמור מצוותיו והיזהר ממה שהזהיר... ואמר (מלאכי ג ז): שובו אלי ואשובה אליכם.
ספר השל"ה, פרשת נח, תורה אור א': במדרש (תנחומא נשא טז) אמר ר' שמעון בר נחמן, בשעה שברא הקב"ה את העולם, נתאוה שיהיה לו דירה בתחתונים כמו שיש לו בעליונים כו'. והמאמר ארוך ולא העתקתי אלא הצורך לענין שלנו. כבר הזכירו רז"ל (פסחים קיז, א) החילוק שיש בין מזמור לדוד ולדוד מזמור, כששרתה עליו השכינה ואח"כ התעורר זהו מזמור לדוד, וכשהוא התעורר מתחלה והמשיך אליו השכינה זהו לדוד מזמור. וזוהי המעלה הנפלאה שיתחיל האדם בהתעוררות, כמו שנאמר (מלאכי ג, ז), שובו אלי ואשובה אליכם. מה שאין כן כשהוא אינו מתעורר רק השכינה מעצמה, אזי רחוק הוא ממעלה זו, כי מה שנותן לו השם יתברך אינו מצד האדם שיהיה הוא מתעורר, רק הקב"ה ברחמיו ובחסדיו מרחם וחונן. וכענין דאיתא בשמות רבה (מה, ו) וחנותי את אשר אחון, הראה הקב"ה את כל האוצרות של מתן שכר המתוקנים לצדיקים. והוא אומר, האוצר זה של מי הוא, והוא אומר, של עושי מצות. והאוצר הזה של מי הוא, של מגדלי יתומים כו', וכן בכל אוצר ואוצר. ואחר כך ראה אוצר גדול, אמר, האוצר הזה של מי הוא, אמר ליה, מי שיש לו אני נותן לו משכרו, ומי שאין לו אני עושה לו חסד חנם ונותן לו מזה, שנאמר, וחנותי את אשר אחון, למי שאני מבקש לחון, וכן ורחמתי את אשר ארחם, עד כאן. ובודאי מתנת חן מתנה מועטת בערך מתנה מרובה הנתנת למי שהתעורר ובא בשכרו. וזה הענין של התעוררות מלמטה למעלה שייך עתה בזמן הזה שעלתה השכינה למעלה וצריכין אנחנו להתעורר מלמטה שתשוב אלינו. אבל אדם אילו לא חטא היה השכינה בתחתונים ולא זזה השכינה מהם, והיה מקויים ושכנתי בתוכם בתוכם ממש, ולא היתה הפעולה רק להתרבות האור כמדליק נר מנר, וכן יהיה לעתיד כמו שנאמר (יחזקאל מג, ט), ושכנתי בתוכם. 
ספר ערבי נחל, פרשת בראשית: ... הנביא אמר (איכה ה', כה) השיבנו ה' אליך ונשובה חדש ימינו כקדם, וארז"ל (איכה רבה ה', כא) כקדמונו של עולם, עי' בספר ויקהל משה פ"א וז"ל, הכלל העולה שאין כל חדש תחת השמש כ"א ע"י עליית מ"ן כו' וכשתבא עת הגאולה אז לא ימתין כו' וקודם בריאת העולם שלא היה עדיין ישראל כו' התעורר המדרגות מיניה וביה כו' ע"ש עד סופו. ונודע שהספירות נקראו ימים, והנה הקב"ה אומר שובו אלי ואשובה אליכם כי לתכלית זה ברא ה' את העולם שלא יהיה כל חדש שלא יתחיל הוא לעשות שום דבר רק שישראל ינהיגו הכל במעשיהם ויהיה התעוררות מהם. לכן רוצה שובו אלי שיפתחו כמחט של סדקית עכ"פ, ואנו מבקשים השיבנו ה' אליך אף שאין התעוררות מ"ן מלמטה, חדש ימינו פירוש חדש התעוררות בספירות כקודם בריאת העולם וק"ל:

ועכ"פ אנו רואין רצונו ית"ש שהוא לא יעשה מאומה רק ישראל יעשו הכל בכח אלהותו כי נתן להם כח זה אשר במעשיהם ימשיכו האלהות בכל המציאיות כולם וזהו קיומן של כל המציאיות, אין רצונו ית"ש שיהיה התחלת התעוררות המעשה מאתו שזולת במעשה בראשית היה הכרח שיהיה התעוררות מאתו ית"ש כי אדם אין לעבוד לכן עשה ה' הכל בעצמו ומיד שברא ה' את האדם כלה ענין זה אלא נתן הכל ביד האדם שיהיה הוא המתחיל במעשה, ואפילו הגשמים שהיו צורך לגמר מעשה בראשית כי כל עשב השדה טרם יהיה בארץ וכל שיח השדה טרם יצמח אף על פי כן לא ירדו הגשמים מעצמם עד שהורידם אדם הראשון בתפלתו בגמ' (חולין ס ע"ב) בהעלאת מ"ן. מזה ראינו כי כל מעשה בראשית שהיה התעוררות מיניה וביה היה בהכרח כי אדם אין לעבוד, ולכן נקראו מעשה בראשית מלאכה כי כל דבר שיעשהו עושהו על צד ההכרח הפך רצונו נקרא מלאכה כי כבד עליו הדבר לעשות, ואף שכ"ז אין שייך בית"ש מ"מ בדרך שאלה קראו הכתוב מלאכה להורות על ענין שאמרנו שמיום ברוא אלהים אדם על הארץ אין רצונו שיתחיל הוא במעשה אלא האדם וכאמור:
ספר פוקד עקרים, אות ג': ידוע מה שאמרו ז"ל על פסוק (תהלים קכ"א, ה') ה' צילך שהוא כמו הצל שעושה מה שגוף הדבר עושה וכל מדותיו יתברך מדה כנגד מדה ולא בחינם הוא אלא שהם פוקדין אותו גם כן רק שהשם יתברך רוצה שיהיה האתערותא דלתתא קודם שובו אלי ואשובה אליכם (מלאכי ג', ז') ואנו מבקשים השיבנו אליך ונשובה (איכה ה', כ"א) דאין בכוחינו להתחיל רק אתה השיבנו באתערותא דלעילא ואז ונשובה וכך היה במצרים על ידי אתערותא דלעילא דהשם יתברך שלח להם פקד פקדתי ועל ידי זה ושמעו לקולך שהם תיכף יאמינו לדיבור זה:
ספר ראשית חכמה, שער התשובה, פרק א': עוד הערה שלישית ראוי שיתעורר לשוב עוד בתשובה כשיחשוב שהשכינה גולה בסבתינו, כדכתיב (ישעיה כ, א) ובפשעיכם שולחה אמכם, והתרתה מהגלות תלויה על ידי תשובתינו למה לא יתעורר כל אחד ואחד בתשובה להקל מעליה עול הגלות ולהאיר מה שפגם בה, כמו שהארכנו בשער היראה, היאך אנו פוגמים בה ואני מאריכין הגלות. ובחינה זו ביארו בתיקונים (דף יז בסופו) זה לשונם, ווי לון לבני נשא דקודשא בריך הוא אסיר עמהון בגלותא ושכינתא אסירת עמהון, ואיתמר בה אין חבוש מתיר עצמו מבית האסורים ופורקנא דילה דאיהי תשובה אימא עילאה איהי תלויה בידיהון דאיהי חמשין תרעין דחירו עמה לקבל חמשין זמנין דאידכר יציאת מצרים באורייתא דא הוא ויפן כ"ה וכ"ה באלין חמשין אתוון דמיחדים ליה בכל יומא פעמים שמע ישראל, דאית בהו כ"ה וכ"ה אתוון, וירא כי אין איש דאתער לה בגינייהו ואיהו משגיח מן החלונות דאתמר בהון (מלאכי א, ט) חלו נא פני אל ויחוננו, לההיא דאיתמר ביה (במדבר יב, יג) אל נא רפא נא לה, דאסוותא דיליה בידיה דאיהי פשוטה לקבל שבים, וירא כי אין איש ואיהי בעד החלון נשקפה ותייבב בתרועה דאיהי יבבא דאתמר בה (בראשית ח, ו) ויפתח נח את חלון התבה אשר עשה, ודא יום הכפורים, דתיבת נח איהי אימא עלאה, חלון דילה איהו עמודא דאמצעיתא דביה אור ותורה אור ואיהו אור הגנוז. ויפן כה וכה מציץ מן החרכים אלו עשרת ימי תשובה, וירא כי אין איש. ועוד משגיח מן החלונות אלין חלונות דבי כנשתא דאבא ובנוי אינון בבית הכנסת אסירן ואיהי בכל יומא אשגחותיה עלייהו ויהיב לון מזונא. ויפן כה וכה אם אית מאן דאתער בתיובתא לתברא בית אסורין דילהון, הדא הוא דכתיב (ישעיה מט, ט) לאמר לאסורים צאו ולאשר בחשך הגלו, ויפן כה וכה וירא כי אין איש, אלא איש לדרכו פנו בעסקין דילהון באורחין דילהון איש לבצעו מקצהו בבצעא דהאי עלמא לירתא האי עלמא ולאו אינון מסטרא דאלין דאתמר בהון (שמות יח, כ) אנשי חיל יראי אלהים אנשי אמת שונאי בצע, אלא וירא כי אין איש אלא כלהו צווחין בצלותין ביומא דכפורי ככלבים הב הב לנא מזונא וסליחה וכפרה וחיי כתבנו לחיים, ואינון עזי נפש ככלבים דאינון אומין דעלמא עובדי עבודת אלילים, דצווחין לגביה ולית לון בשת אנפין דלא אית מאן דקרא לון בתיובתא דיחזיר הקדוש ברוך הוא שכינה לגביה בגוונא דיחזיר לגבייהו ואידמיין לכלבים דאתמר בהו (תהלים קלו, לה) ויתערבו בגוים וילמדו מעשיהם, ואינון ערב רב דכל חסד עבדין לגרמייהו עבדין, עד כאן לשונו: 

הרי בפירוש כמה ראוי שנתעורר בתשובה הרי לאהבת השכינה להקימה מהגלות לא על מנת לקבל פרס ולא נדמה לערב רב או לגוים עובדי עבודת אלילים כנזכר במאמר. ועל דרך שפירש הרשב"י ע"ה במאמר זה שהוא עז פנים הבא בראש השנה ויום הכפורים לומר כתבנו לחיים ולשאול סליחה וכפרה בלי התעוררות תשובה, על דרך זה בכל יום ויום גם כן שאנו שואלים בתפלתינו כמה שאלות שהם י"ג אמצעיות שיאמר הקדוש ברוך הוא הואיל ואתה בא לשאול שאעשה לך זה וזה מה היא התשובה שעשית, ואף על פי שאנו שואלים השיבנו אבינו לתורתיך וסלח לנו, וכן מצינו בויקרא רבה בפרשת זאת תהיה תורת המצורע, מצינו בתורה בנביאים ובכתובים שאין חפץ בקילוסו של רשע, בתורה דכתיב (ויקרא יג, מו) ועל שפם יעטה וטמא טמא יקרא, בנביאים דכתיב (מלכים ב) ויהי הוא מספר למלך את אשר החיה את המת וגו' זאת האשה וזה בנה וכי לאחורי תרעא הוו קאי, רבנן אמרין אפילו היו בסוף העולם הסיטן הקדוש ברוך הוא והביאן שלא יהא אותו רשע מספר בנפלאותיו של הקדוש ברוך הוא, בכתובים דכתיב (תהלים כ, טז) ולרשע אמר אלהים מה לך לספר חוקי ותשא בריתי עלי פיך, עד כאן לשונו. ולכן צריך לשוב בתשובה שלא תהיה תפלתו ושבחו נמאס ואף על פי שאנו אומרין השיבנו סלח לנו בהכרח צריך התעוררות תחתון, כאומרו (מלאכי) שובו אלי ואשובה אליכם. ובזה יובן מאמרם ז"ל במדרש איכה בפסוק (איכה ד) השיבנו ה' אליך ונשובה, זה לשונם, אמרה כנסת ישראל לפני הקדוש ברוך הוא רבונו של עולם שלך הוא השיבנו, אמר להם שלכם הוא, שנאמר שובו אלי ואשובה אליכם, אמרה לפניו רבונו של עולם שלך הוא, שנאמר (תהלים פה, ה) שובנו אלהי ישענו, לכך נאמר השיבנו ה' אליך ונשובה עד כאן לשונו. והיינו כי ישראל שואלים שיפתח להם הקדוש ברוך הוא הרהורי תשובה כענין הכרוז שמכריז שהם הרהורי תשובה הבאים, והקדוש ברוך הוא משיב כי צריך התשובה במעשה שיתחילו בה. ועל דרך זה אמרו רבותינו ז"ל במדרש שיר השירים אמר רבי יוסי (שיר השירים ד, ב) פתחי לי אחותי רעיתי, אמר הקדוש ברוך הוא פתחו לי פתח כחדודה של מחט ואני פותח לכם פתחים שיהיו עגליות וקרניות נכנסות בו, רבי חנינא שאל את רבי שמואל בר נחמני מהו (תהלים סה, ו) מבטח כל קצוי ארץ וים רחוקים, אמר לו נמשלה התשובה לים, מה הים הזה לעולם פתוח כך שערי תשובה לעולם פתוחין, עד כאן לשונם: 

ספר עבודת ישראל, לשבת תשובה: שובו אלי ואשובה אליכם (מלאכי ג, ז). הזהיר הנביא לשבים אל ה' שלא יהיה עיקר מגמותם לתקן נפשם לבד או שורש נשמתם, כי גם זה קצת עובד את עצמו. אבל עיקר העבודה לשוב אל ה' מלבבו הנשבר על גלות השכינה וכנסת ישראל, בפרט על ידי מעשיו אשר עשה מאז אשר לא טובים הנה, ולכן צריך להתחרט ולשוב עליהם וזה נקרא שובו אלי, לעשות תיקון אלי ומכון לשבתי, אכן שלא יאמר האדם אם אלך דרך גבוה כזה לעשות עבור השכינה פן ח"ו לא אשיג המעלה הזאת התשובה הנכונה מוטב לי שאשוב כדי לתקן נר"ן שלי, לכן הבטיח הנביא שאם ישוב האדם אפילו באופן זה ומדרגה גבוה אל ידאג דאגתו, כי בוודאי הקב"ה יסייע לו ויתקן נר"ן שלו, וזהו שובו אלי ואשובה אליכם:
דף מקורות לספר חובות הלבבות, שער התשובה, פרק ו' (עמ' קמד' – קמה')
חובות הלבבות: והשלישי - כשהוא רואה נסיון הבורא וחוזק ענשו למי שהלך בדרכו לצאת מעבודתו, יווסר בו וישוב אל ה' מיראתו ענשו ונקמתו החזקה... ועל כן אמר הכתוב (ויקרא יח כח): ולא תקיא הארץ אתכם בטמאכם אותה כאשר קאה את הגוי אשר לפניכם.
פת לחם ד"ה: וחוזק עונשו כו' – כשהוא רואה שהוא ית' מעניש אדם אחר שהלך ג"כ בדרכו הרעה ויצא ג"כ מעבודתו ית' אז הוא מקבל מוסר ממנו ושב אל ה'.

ספר צפניה ג, ו:  הִכְרַתִּי גוֹיִם נָשַׁמּוּ פִּנּוֹתָם הֶחֱרַבְתִּי חוּצוֹתָם מִבְּלִי עוֹבֵר נִצְדּוּ עָרֵיהֶם מִבְּלִי אִישׁ מֵאֵין יוֹשב
מצודת דוד שם: הכרתי גוים - והנה הכרתי את העכו"ם ונשמו מגדליהם. החרבתי - עשיתי חוצותם חרבות מבלי איש עובר בהן ונשמו עריהם מבלי איש וחוזר ומפרש מאין יושב ר"ל לפי שאין מי יושב בהן לכן אין איש עובר בהן:
ספר דרשות הר"ן, דרוש ו': ולפעמים מתחדשים מקרים ברחוק מקום ובאיים הרחוקים, כדי שיתעוררו ישראל אל התשובה וייראו ויפחדו פן יגיע הפורענות אליהם, והוא מאמר הנביא: הכרתי גוים נשמו פנותם החרבתי חוצותם מבלי עובר, נצדו עריהם מבלי איש מאין יושב, אמרתי אך תיראי אותי תקחי מוסר. וכשאינם מתיסרים ברעת האחרים, הפורענות הולך הלוך ונסוע וילך הלוך וקרב, ואין ספק כי מי שרואה כל אלו התלאות אשר הם באמת התראות הש"י, ועודנו מחזיק בדרכו אשר דרך בה, הוא כמי שעובר עבירה וקבל עליו התראה, שהתיר עצמו למיתה, מכאן ואילך: 
ספר ישעיה מב, כה: וַיִּשְׁפֹּךְ עָלָיו חֵמָה אַפּוֹ וֶעֱזוּז מִלְחָמָה וַתְּלַהֲטֵהוּ מִסָּבִיב וְלֹא יָדָע וַתִּבְעַר בּוֹ וְלֹא יָשִׂים עַל לֵב:
רש"י שם - כדי שיראו ויקחו מוסר כענין שנאמ' (צפניה ג ו) הכרתי גוים נשמו פנותם אמרתי אך תיראי וגו'. ולא ידע - יודע הוא אלא שדש בעקב לא חש להבין זאת ולשוב מרשעו. ותבער בו - אחר פורענו' העכו"ם שמסביב בערה בעצמו:
גמ' יבמות סג, א – עי' בדף נפרד.

חידושי המאירי שם: לעולם יצדיק אדם את דינו ויתבונן כי כל המתרגש עליו בשלו הסער ואל ישא פנים לעצמו לומר צדיק אני והיאך קרני כך שכל שהוא צדיק הב"ה מדקדק עמו ליראו ולהשיבו מכל דרך רע ולכונה זו אמרו אין פורענות באה לעולם אלא בשביל ישראל ר"ל כדי ליראם עד שישובו רמז לדבר החרבתי חוצותם מבלי עובר אמרתי אז תיראי אותי תקחי מוסר.

ספר שערי תשובה ב, ג: ותדע ותשכיל כי מוסר השם יתברך לטובת האדם, כי אם חטא איש לפניו ויעש הרע בעיניו, מוסר השם עליו לשתי תועלות. האחת - לכפר על חטאיו ולהעביר את עונו, כמו שנאמר (תהלים כה, יח): "ראה עניי ועמלי ושא לכל חטאתי", ובתחלואי הגוף אשר חלה השם בו, ירפא חלי נפשו, כי העון חלי הנפש, כמו שנאמר (שם מא, ה):

"רפאה נפשי כי חטאתי לך", ונאמר (ישעיה לג, כד): "ובל יאמר שכן חליתי העם היושב בה נשוא עון". והשנית - להזכירו ולהשיבו מדרכיו הרעים, כמו שכתוב (צפניה ג, ז): "אך תיראי אותי תקחי מוסר", ואם לא קבל המוסר ולא נחת מפני תוכחה, ולא מל ערלת לבבו, אוי לו ואוי לנפשו; כי סבל יסורים ונשא את עונו, ולא נרצה עונו, אבל נכפל ענשו, כאשר בארנו
:
דף מקורות לספר חובות הלבבות, שער התשובה, פרק ו' (עמ' קמו' – קמז')
חובות הלבבות: והרביעי - בבוא עונש הבורא עליו במין ממיני הצרות, וכיון שהרגיש בו, נעור והקיץ משנתו ושב אל אלהים מחטאו... ובכמוהו נאמר (משלי א כז): בבוא כשואה פחדכם ואידכם כסופה יאתה בבוא עליכם צרה וצוקה, אז יקראונני ולא אענה...
טוב הלבנון ד"ה: יקראונני ולא אענה – הביא ראיה שהתשובה בעבור הצרות המגיעות אינה טובה כמו התשובה בקודם בוא אליו העונש, כי שם נאמר: עד מתי פתיים תאהבו פתי וגו' תשובו לתוכחתי הנה אביעה לכם רוחי, הרי שהתשובה קודם בוא העונש מקובלת ברצון, ואף שהתשובה מקובלת תמיד אפילו אחר בוא העונש ואפילו במדרגות שתחתיה, היינו מחסד הקב"ה על האדם וכמו שאמרו (ירושלמי מכות פ"ב ה"ו): שאלו לחכמה חוטא מהו ענשו אמרה חטאים תרדף רעה וכו', עד שאלו לקב"ה חוטא מהו ענשו אמר להם יעשה תשובה, וכאן בפסוק שהביא מדבר ממה שהוא מצד החכמה, וכמו שכתוב  בראש המאמר (משלי א, כ): חכמת בחוץ תרנה, ועליה מוסב כל הענין. 

ספר השל"ה, מסכת יומא, הלכות תשובה אות נא':לשון אבא מורי זלה"ה בספר עמק ברכה, שורת הדין היה נותן מי שחטא לאדון הכל אין לו מחילה עולמית, ואפילו בתשובה גמורה, כמאמר הנביא (מיכה ו, ו), במה אקדם ה' אכף לאלהי מרום, האקדמנו בעולות וגו' הירצה באלפי אלים וגו' האתן בכורי פשעי פרי בטני חטאת נפשי. אמר כל כך היה ראוי לתת שכר גדול להנצל מן העונש על העבירות, שאיננו יודע כמה יתן ומה יספיק לזה, אם אלפי אלים או רבבות נחלי שמן או יתן בכורו שכר פשעיו או פרי בטנו בחטאת נפשו. וכל זה ממה שיורה שהשכל נותן שלא היה ראוי שיספיק כופר אל החוטא בעד חטאו, כי אפילו מלך בשר ודם אם צוה על אחד מעבדיו עשה כך וכך, או לא תעשה כך וכך, והוא עובר על מצות המלך קטנה או גדולה, האמור יאמר אותו העבד למלך, אדוני המלך עברתי על מצותיך אעשה תשובה על זה. כי בודאי כל תשובה בעולם לא יועיל לו רק אחת דתו להמית, כי חמת מלך מלאך המות על מי שעובר על ציוויו, קל וחומר בנו של קל וחומר מי שעובר על מצות מלך מלכי המלכים הקדוש ברוך הוא, שהשכל נותן שלא יהיה לו תקנה בתשובה כי אם במיתה. וכמו שאמרו רבותינו זכרונם לברכה במדרש (ירושלמי מכות ב, ו), שאלו לחכמה חוטא מה ענשו, אמרה חטאים תרדוף רעה. שאלו לנבואה חוטא מה ענשו, אמרה הנפש החטאת היא תמות וכו'. עד שאלו להקדוש ב"ה חוטא מה ענשו, אמר יעשה תשובה ויתודה ויתכפר, דכתיב (הושע יד, ג), קחו עמכם דברים ושובו אל ה', הדא הוא דכתיב (תהלים כה, ח), טוב וישר ה' על כן יורה חטאים בדרך. עד כאן. הנך רואה כי החכמה האנושית והמדריגה הנבואיית לא גזרו בחוטא שום תיקון כלל, כי זאת אומרת חטאים תרדוף רעה, וזאת אומרת הנפש החוטאת תמות, ולדברי שניהם יהיה החוטא חייב מיתה בידי שמים על כל פנים. כי באמת התשובה אין לה מקום לפי שורת הדין והשכל, אבל היא דרך חסד ונדבה הנמשך מהשם יתברך על בעל תשובה, כי חפץ חסד הוא, ואינו חפץ בהשחתת הרשעים, אלא שיחזרו בתשובה ויחיו. כמו שאמרו במדרש דלעיל, שאלו להקדוש ברוך הוא מה עונשו, אמר יעשה תשובה ויתודה ויתכפר וכו', וזהו מצד החסד שנתחסד השם יתברך עם האדם לפתוח לו שערי תשובה ברחמיו וברוב חסדיו להנטותו לתחיה. וכן אמר דוד המלך עליו השלום כשהיה שב בתשובה על ענין בת שבע, ורוח נדיבה תסמכני (תהלים נא,יד), כלומר דרך נדבה וחסד, לא שהדין כך הוא:
חובות הלבבות: והמצליח - השב אל האלהים בפנים הראשונים, ותחתיו בהצלחה ובקיבול - מי שלא שב עד שבאתהו תוכחת הבורא, והם הפנים השניים. 
מרפא לנפש ד"ה: ואחריו בקבול תשובתו ובהצלחה – נגד השם ית' הוא השב כו' – עיין במנורת המאור (פרק ג' אות רעח') משל נמרץ כנגד חמשה מדרגות של בני אדם...

ספר מנורת המאור, אות רעח': חמשה ענינים נחלקים זה מזה ודומים בחלוקם, וארעו להם כמו שארע לחמש כתות ההולכים בספינת הים, המשילום במדרש ואמרו: למה הדבר דומה? לאנשים ההולכים בים בספינה ונתעכבו בה ימים רבים ולא הגיעו אל מחוז חפצם. יום אחד נשבה רוח חזקה בים והוליך הספינה והאנשים אשר בה, עד שהגיעה לאי אחד בתוך הים, והיה הים סובב מכל רוח. ובאותו האי היו אילנות גבוהים עד מאד והיו נושאים פירות ומיני מגדנות, וכל מין ומין נחמד למראה וטוב למאכל. והיו באותו האי מעינות מים מתוקים מדבש והיו מתגברים והולכים ומשקים כל אותו האי עד שצמחו דשאיו ורבו עשבותיו והנצו פרותיו ושושניו וענפי האילנות שלחו יונקותיהן ושריגיהן ולבשו העלין, ועליהם כל עוף כנף פוצה ומצפצף. והיה המקום נחמד לשבת בין מעינות המים תחת צלצלי האילנות:

 והיו בספינה חמש כתות של בני אדם::

 הכת הראשונה לא רצו לצאת מן הספינה וללכת אל האי, כי אמרו: אם נצא מן הספינה אפשר שתבוא רוח ותוליך את הספינה ונשאר באי, ובשביל נחת רוח של שעה שנהיה באי, בתאות פירותיו, נפסיד עצמותנו אם תלך לה הספינה ונשאר באי ונמות:

 הכת השניה יצאו מן הספינה ונכנסו לאי, אבל לא התמהמהו אלא אכלו מעט מהפרות וטילו מעט על האי וחזרו מיד לספינה ומצאו מקומותם שהניחו וישבו בהם ברוח, ולא הפסידו כלום בשביל שנכנסו לאי:

 הכת השלישית יצאו מן הספינה ונכנסו לאי ואכלו מפירות האילנות וטילו על האי ונתעכבו לשם עד שבאה הרוח. והיו המלחים רוצים לנהג ספינתם ולהלך לדרכם, תקעו המלחים בחצוצרות, כמו שדרכם לתקע בשעה שהולכים. כששמעו קול החצוצרות מיד יראו על נפשותם ונכנסו לספינה ומצאו מקומותם שישבו בני אדם במקצתם ואחרים שרוצים לישב במקומות שנשארו, ישבו ביניהם בדחק ולא מצאו מקומותם ברוח כמו הראשונים: 
הכת הרביעית היו אוכלים מפירות האילנות והיו שטין באי והולכין על כל עבריו והיו שומעין קול החצוצרות ואומרין: אף על פי שתקעו בחצוצרות לא ילכו עד שיקימו את התרן הקימו את התרן, אמרו: עדין לא ילכו עד שיפרשו את הנס. פרשו את הנס, אמרו: לא ילכו עד שיאכלו המלחים. ובכל זה יושבין באי ואוכלים מפרותיו ושכורים ביין תאותם, עד שאכלו המלחים ונהגו ספינתם והתחילה ללכת. כיון שהיתה הספינה הולכת, אמרו: אם נמתין עתה רגע אחד תלך לה הספינה והרי אנו נפסדין וכלין. מיד רצו אל שפת האי ונכנסו בים וסכנו עצמן, עד שהגיעו אל הספינה ונכנסו בה ומצאו מקומן צר וישבו בדחק, ולא היה להם רוח כאחרים שלא נתעכבו כל כך באי:

 הכת החמישית ישבו באי, אוכלין ושותין ושמחין. ולא נתנו אל לבם לשוב אל הספינה עד שהלכה. ונשרו באי נעים ונדים. ועברו ימי החם ובאו ימי הקר ונשרו הפרות מן האילנות ויבשו העלין ונשארו לחרב ביום ולקרח בלילה. ויצאו חיות רעות ומשונות מן האי והיו משחיתין בהן וטורפין ואוכלין מהם. ונשארו בוכים ומתאבלים על שלא נכנסו בספינה ולא היה מועיל להם כלום. וישבו באי עד שכלו ואבדו ונכרתו מן הספינה ומן האי:

 וכן האדם בעולם הזה, מעאיו הטובים דומים לספינה ואם ילך בתם לבב וישב על משמרתו לעבד את בוראו ולא ידיחנו יצרו ללכת אחר תאות העולם הזה והבליו, הרי זה נכנס בשלום ויצא בשלום:

 כך הכת הראשונה של בני אדם, שלא רצו לכנס באי, הם הצדיקים גמורים שלא טעמו טעם חטא מימיהם וכבשו את יצרם ולא הלכו אחר תאות העולם הזה, אלא ישבו על משמרתם ושמרו מקומם ולא נכנסו לאי, הדומה לעברות שמפתין את האדם בתענוגיהם והנמשך אחריהם יאבד, והפורש מהם ינצל:

 והכת השניה, שנכנסו לאי ויצאו מיד, דומין לבני אדם שחטאו וטעמו טעם החטא וחזרו בתשובה מיד בימי בחרותם. וזו היא תשובה מעלה, כמו שאמרנו: 
הכת הרביעית היו אוכלים מפירות האילנות והיו שטין באי והולכין על כל עבריו והיו שומעין קול החצוצרות ואומרין: אף על פי שתקעו בחצוצרות לא ילכו עד שיקימו את התרן הקימו את התרן, אמרו: עדין לא ילכו עד שיפרשו את הנס. פרשו את הנס, אמרו: לא ילכו עד שיאכלו המלחים. ובכל זה יושבין באי ואוכלים מפרותיו ושכורים ביין תאותם, עד שאכלו המלחים ונהגו ספינתם והתחילה ללכת. כיון שהיתה הספינה הולכת, אמרו: אם נמתין עתה רגע אחד תלך לה הספינה והרי אנו נפסדין וכלין. מיד רצו אל שפת האי ונכנסו בים וסכנו עצמן, עד שהגיעו אל הספינה ונכנסו בה ומצאו מקומן צר וישבו בדחק, ולא היה להם רוח כאחרים שלא נתעכבו כל כך באי:

 הכת החמישית ישבו באי, אוכלין ושותין ושמחין. ולא נתנו אל לבם לשוב אל הספינה עד שהלכה. ונשרו באי נעים ונדים. ועברו ימי החם ובאו ימי הקר ונשרו הפרות מן האילנות ויבשו העלין ונשארו לחרב ביום ולקרח בלילה. ויצאו חיות רעות ומשונות מן האי והיו משחיתין בהן וטורפין ואוכלין מהם. ונשארו בוכים ומתאבלים על שלא נכנסו בספינה ולא היה מועיל להם כלום. וישבו באי עד שכלו ואבדו ונכרתו מן הספינה ומן האי:

 וכן האדם בעולם הזה, מעאיו הטובים דומים לספינה ואם ילך בתם לבב וישב על משמרתו לעבד את בוראו ולא ידיחנו יצרו ללכת אחר תאות העולם הזה והבליו, הרי זה  נכנס בשלום ויצא בשלום:

 כך הכת הראשונה של בני אדם, שלא רצו לכנס באי, הם הצדיקים גמורים שלא טעמו טעם חטא מימיהם וכבשו את יצרם ולא הלכו אחר תאות העולם הזה, אלא ישבו על משמרתם ושמרו מקומם ולא נכנסו לאי, הדומה לעברות שמפתין את האדם בתענוגיהם והנמשך אחריהם יאבד, והפורש מהם ינצל:

 והכת השניה, שנכנסו לאי ויצאו מיד, דומין לבני אדם שחטאו וטעמו טעם החטא וחזרו בתשובה מיד בימי בחרותם. וזו היא תשובה מעלה, כמו שאמרנו:
דף מקורות לספר חובות הלבבות, שער התשובה, פרק ז' (עמ' קמז' – קנ')
חובות הלבבות: אבל מפסידי התשובה רבים מאד, וכבר זכרתי רובם במה שקדם מן השער הזה. וממפסידיה (ומגדולי מפסידיה) עוד ההסכם על העבירה, והוא ההתמדה על עשותה והאיחור מהניח אותה, ולא תיתכן תשובה על זה, וכבר נאמר: אין קטנה בעבירות עם ההתמדה ולא גדולה בהן עם בקשת המחילה. והוא שההתמדה מורה על בזותו דבר האלהים ושהוא מקל במצוותו והזהרתו ומזמן עצמו לענשו, ובו נאמר (במדבר טו ל): והנפש אשר תעשה ביד רמה - ונכרתה הנפש ההיא מקרב עמה, כי דבר ה' בזה.
גמ' יומא פו, ב: דאמר רב הונא כיון שעבר אדם עבירה ושנה בה הותרה לו הותרה לו סלקא דעתך אלא אימא נעשית לו כהיתר.
גמ' שם פז, א:האומר אחטא ואשוב אחטא ואשוב: למה לי למימר אחטא ואשוב אחטא ואשוב תרי זימני כדרב הונא אמר רב דאמר רב הונא אמר רב כיון שעבר אדם עבירה ושנה בה הותרה לו הותרה לו סלקא דעתך אלא נעשית לו כהיתר.

רש"י שם: כדרב הונא - דכיון דחטא תרי זימני שוב אין מספיקין בידו לעשות תשובה, לפי שהעבירה דומה עליו היתר:
ספר שערי תשובה, שער א', ה' – ו': השונה בחטאו תשובתו קשה כי נעשה לו החטא כהיתר, ובזה כבדה מאד חטאתו, כמו שנאמר (ירמיה ג, ה): "הנה דברת ותעשי הרעות ותוכל" - ביאור "ותוכל", כי הרעות נעשות לך כהיתר וכדבר שהוא ביכלתך וברשותך, מלשון: "לא תוכל לאכול בשעריך" (דברים יב, יז), שתרגומו: לית לך רשו. ואמרו רבותינו זכרונם לברכה (קדושין מ.): כיון שעבר אדם עבירה ושנה בה נעשית לו כהיתר. ואמרו רבותינו זכרונם לברכה (שם) על איש שעבר עבירה ושנה בה, כי מכאן ואילך אם יחשוב לעשות העבירה ונאנס ולא עשאה, מחשבתו הרעה מצטרפת למעשה, ועליו נאמר (ירמיהו ו, יט): "הנה אנכי מביא רעה אל העם הזה פרי מחשבותם":

ועתה בינה שמעה זאת, כי הוא עיקר גדול. אמת כי יש מן הצדיקים שנכשלים בחטא לפעמים, כענין שנאמר (קהלת ז, כ): "כי אדם אין צדיק בארץ אשר יעשה טוב ולא יחטא", אכן כובשים את יצרם מאת פניהם, ואם יפלו בחטא פעם אחת לא ישנו לו, ונקוטו בפניהם, וחוזרים בתשובה. אך כל אשר אינו נזהר מחטא ידוע ואינו מקבל על נפשו להשמר ממנו, גם אם הוא מהעונות הקלים, אף על פי שהוא נזהר מכל העבירות שבתורה, קראוהו חכמי ישראל (חולין ד:) "מומר לדבר אחד", ואת פושעים נמנה, וגדול עונו מנשוא. כי אם אמור יאמר העבד לרבו: כל אשר תאמר אלי אעשה זולתי דבר אחד - כבר שבר עול אדוניו מעליו, והישר בעיניו יעשה, ועל הענין הזה נאמר (דברים כז, כו): "ארור אשר לא יקים את דברי התורה הזאת לעשות אותם" - ביאורו, אשר לא יקבל על נפשו לקיים כל דברי התורה מראש ועד סוף, ויורה על זה "אשר לא יקים לעשות", ולא אמר "אשר לא יעשה אותם":
חובות הלבבות: ועוד, כי ההתמדה על העבירה, ואם היא קטנה, הולכת וגדלה בהתמדתו עליה... הלא תראה החוט של משי כמה הוא חזק כשיוכפל פעמים רבות, וכבר ידעת כי עיקרו מחלוש שבדברים, והוא ריר התולעת. ונראה החבל הגדול של ספינה
גמ' סוכה נב, א: אמר רבי אסי יצר הרע בתחילה דומה לחוט של בוכיא ולבסוף דומה כעבותות העגלה שנאמר הוי מושכי העון בחבלי השוא וכעבות העגלה חטאה.

רש"י שם: של בוכיא - עכביש, שקורין איריני"א:

ולבסוף - משאדם נמשך אחריו מעט מתגבר והולך בו:

מושכי העון בחבלי השוא - בתחלה היו מביאין אותו עליהם על ידי חבלים שאינן של כלום:

וכעבות העגלה - חבל עבה, שקושרין בו את הפרה למחרישה:
ספר הזוהר ח"א, קצט, א: תא חזי מה כתיב, (ישעיה ה יח) הוי מושכי העון בחבלי השוא, וכעבות העגלה חטאה, בחבלי השוא, דדש ביה בעקבא ולא חייש עליה, ולבתר אתתקף ואתעביד (בחבלי השוא) כעבות העגלה, ואתתקף ההוא חטאה, ואסטי ליה בהאי עלמא ובעלמא דאתי, זכאין אינון צדיקייא דידעין לאסתמרא מחוביהון, ואינון מפשפשין תדיר בעובדייהו, בגין דלא ישתכח עלייהו מקטרגא בהאי עלמא, ולא יסטון עלייהו לעלמא דאתי, דהא אורייתא מתקנא להו ארחין ושבילין למיהך בהו, דכתיב (משלי ג יז) דרכיה דרכי נעם וכל נתיבותיה שלום:
ספר ראשית חכמה, שער היראה, פרק ו': וצריך לעולם ליזהר מהקלות כי יצר הרע לא וצריך יכשיל אדם בתחלה אלא בקלות, עד שמהקלות יבא לחמורות, כמו שפירשו רבותינו ז"ל (סוכה נח, א) על פסוק (ישעיה ה, יח), הוי מושכי העון בחבלי השוא, זה לשונם, אמר רבי יוסי יצר הרע בתחלה דומה לחוט ולבסוף דומה כעבותות העגלה, עכ"ל. וכתב בחובת הלבבות (שער חשבון הנפש חשבון יד) זה לשונו, הקץ אחי משינה זאת וגול מעל לבך המסך מיצרך אשר נסך עליך עד שהבדיל בין אורך ובין אור שכלך כעכביש אשר יארג על מאור הבית, וכאשר יתמיד יעבה ויסתם עד שימנע הגעת אור השמש אל הבית ובתחלת אריגתו הוא דק וחלוש עד מאד וכל אשר יתמיד הרבה יחזיק ויעבה וימנע אור השמש מעבור אותו ומהגיע אל הבית, וכן מעשה היצר בלבך יהיה בתחלת ענינו חלוש מאד לא ימנעך מראות האמתיות ואם תרגיש בו בעת ההיא ותגלהו מעל לבך יקל מעליך הדבר, ואם תקל בו ותתעלם ממנו יחזק מעשהו וימנע אור שכלך ממך לגלותו מעל הכרתך, על כן מהר להציל את נפשך והעזר באלהים לדחותו מעליך וטרח והשתדל תאור באור החכמה ותראה אמתת הדברים בעין לבך, וכבר משלו קדמונינו מעשה היצר באדם במשלים לקוחים מן הכתוב (שמואל-ב יג, ד), ויבא הלך לאיש העשיר ואחר כך קראו אורח ואח"כ קראו איש ואמר (תהלים א, א), אשרי האיש אשר לא הלך וגו', ואחר כך עמד ואחר כך ישב, עכ"ל.
ספר באר מים חיים שמות כב, ד: כל מה שהוא חוץ הנוגע לעבודתו יתברך הרי הוא סטרא אחרא ממש כשמה סטרא אחרא כלומר צד אחר שאינו לה', כי אפילו הרהור מה, אם הוא לתאוותו לבד שלא בכוונה לשם בוראו שורה עליו הסטרא אחרא כי הוא אינו לה' ולא נתמלאה צור אלא מחורבנה של ירושלים כמאמר חז"ל (רש"י פסוק (בראשית כ"ה, כ"ג) ולאום מלאום יאמץ (על פי פסחים מ"ב ע"ב) כי מיד כשישנו דבר מה באדם שהיא חריבה מקדושת ה' שאינו נוגע לכבודו יתברך, הרי תיכף נתמלאה שם צור שהוא הסטרא אחרא. ולך ראה מה שכתב מרן קדוש אלקים הרב האר"י ז"ל (בליקוטי תורה פרשת בלק פסוק (כ"ג, ד') ויקר אלהים וגו') שדיבור אחד לבטלה מה שידבר האדם שלא בכוונת אמת לה' הוא חמור מקרי ממוציא זרע לבטלה עיין שם, ועל כן בהיות האדם הולך אחרי תאותו לעשות מה שלבו חפץ להנאתו, הרי הוא עומד בשדה אחר, כי אם אינו בשדה אשר ברכו ה', ממילא עומד בשדה אחר והוא מבחינת אל אחר שאמרו חז"ל (בשבת ק"ה ע"ב) המקרע בגדיו בחמתו והמשבר כלים וכו' יהא בעיניך כעובד עבודה זרה שכך אומנתו של יצר הרע היום אומר לו עשה כך ולמחר אומר לך עשה כך ואחר כך אומר לו לך עבוד עבודה זרה והוא הולך ועובדה, מאי קראה (תהלים פ"א, י') לא יהיה בך אל זר ולא תשתחוה לאל נכר איזהו אל זר שהוא בגופו של אדם הוי אומר זה יצר הרע וכו' עד כאן. וכן הוא בזוה"ק (אמור ק"ו ע"ב) עיין שם. הרי שהשוו חכמינו קלי קלות לחמור שבחמורות שהמשבר כלים בכעסו יהא כעובד עבודה זרה, והכל כי אם האדם עושה דבר שאין בו אלא תאותו בלבד, כי הרי מקלקל כלים הוא רק שעושה כן למלאות תאותו לגמור את כעסו הרי הוא מגדל ומרבה בתוכו בחינת הסטרא אחרא והיצר הרע שהם שורש התאוה והרע, ועל ידי כן ממילא מן הקל הזה יבא לחמור שבחמורות כמאמר הכתוב (ישעיה ה', י"ח) הוי מושכי העוון בחבלי השוא וכעבות העגלה חטאה. כלומר שמושכין העוון בחבלי שוא שהוא דבר הקל כי הרי בהיתר הוא עוסק ואך שעושהו שלא בכוונת אמת לעבודת שמו כי אם בשביל תאותו, אבל על ידי זה וכעבות העגלה חטאה שאחר כך נעשין עוונותיו עב וגדול מפני שהיצר הרע ימשכנו מיום אל יום יותר ויותר, והנך רואה שחז"ל קראוהו אל זר אל נכר, הרי שהנמשך אחר תאותו נקרא ח"ו משתחוה לאל אחר, כי מיד שהוא נמשך אחרי התאוה הרי הוא הנכנע אליה ומשתחוה לה לצד שרצונו בה ונמשך אחריה והרי הוא עומד בשדה אחר ברשות הרבים לא ברשות היחיד רשות יחודו של עולם. וביותר צריך הכתוב להזהיר בתאות האכילה והמשגל לצד שהוא דבר המצוי ביותר והאדם מוכרח לתאוה זו כי על הלחם יחיה האדם הן האכילה שבלחם והן המשגל שנקרא לחם על דרך (בראשית ל"ט, ו') כי אם הלחם אשר הוא אוכל שהאדם מוכרח להעמיד תולדות כי לא לתוהו בראה וכל חיותו מזה, שעל כן מבואר בזוה"ק (תרומה קנ"ד ע"ב) שאין יצר הרע מתרבה בגו מעוהי דבר נש אלא מגו אכילה ושתיה וכו' לצד שהאדם תמיד אצל תאוה זו, וכן בתאות המשגל הרי כתב הרמב"ם ז"ל (סוף הלכות איסורי ביאה) שאין דבר קשה בכל התורה לפרוש ממנה כמו העריות וביאות האסורות. והרד"ק ז"ל כתב בפסוק (תהלים נ"א, ז') הן בעוון חוללתי כי לצד שהאדם נברא בכח תאוה הזאת לכך הוא עלול לזה ביותר, וכשאדם זוכה להכניע תאוות האלו בלבו ממילא יקל לו להכניע כל התאוות, ועינינו תראינה כי כאשר האדם לא יאכל יום או יומים לא יתאוה כלל לשארי תאות הזמן כל כך, מה שאין כן אחרי אכלו ושתה אז מתגאה לבו ומתאוה לכל הבלי עולם הזה. ועל כן כשיעבור האדם מתאות האכילה ממילא יכבוש תאוותיו כולם בנקל, וגם בתאות המשגל כתב הרד"ק ז"ל שם כשיכניע תאוה זו יקל לו להכניע שאר התאוות לצד שנברא בכח תאוה הזו על כן היא העיקרית בכל התאוות:
דף מקורות לספר חובות הלבבות, שער התשובה, פרק ז' (עמ' קנ' – קנא')
חובות הלבבות: ובתוכחה אשר כתבתי בסוף זה הספר: נפשי, הכיני צידה לרוב, אל תמעיטי, בעוד בחיים חייתך ויש לאל ידך, כי רב ממך הדרך, ואל תאמרי למחר אקח צידה, כי פנה היום, ולא תדעי מה ילד יום, ודעי כי תמול לעד לא ישוב וכל אשר פעלת בו, שקול וספור וחשוב. ואל תאמרי מחר אעשה, כי יום המות מכל חי מכוסה. מהרי עשות בכל יום חוקו, כי המות בכל עת ישלח חצו וברקו. ואל תתמהמהי מעשות חוק דבר יום ביומו, כי כצפור נודדת מן קנה, כן איש נודד ממקומו:
ספר משלי כז, א: אַל תִּתְהַלֵּל בְּיוֹם מָחָר כִּי לֹא תֵדַע מַה יֵּלֶד יום.
מצודות דוד משלי כז, א: אל תתהלל - אל תשתבח עצמך במה שתבטיח לעשות ביום מחר כי לא תדע מה דבר יקרה כי פן יקרה דבר אשר לא תוכל עשוהו:

מלבי"ם משלי כז, א: אל תתהלל ביום מחר - באשר פגעי הזמן מתחדשים בכל רגע, לא תוכל להתהלל על מה שתעשה למחר, אחר שגם ילדי היום ההוה בלתי ידועים לך, ויום מחר אינו שלך:
ספר החינוך, מצוה תיט': מצות תלמוד תורה: מצות עשה ללמוד חכמת התורה וללמדה, כלומר כיצד נעשה המצוות ונשמור ממה שמנענו האל ממנו, ולדעת גם כן משפטי התורה על כיוון האמת... ומה שאמרו [אבות פ"ב מ"ד], שלא יאמר אדם לכשאפנה אשנה, שמא לא יפנה לעולם. כי לא ידע האדם מה ילד יום, שעסקו של עולם מתחדש יום יום ומדיח את האדם מדבר לדבר ומטרדה לטרדה ונמצאו כל ימיו יוצאין בבהלה אם לא יתן פנאי על כל פנים וידחוק עצמו לעסקה של תורה. וכל שעושה כן וחפץ בברכה, מן השמים מסייעין אותו ומקילין מעליו טרדות העולם המבהילות, ומעבירין ממנו עולן של בריות, ושוכן בשמחה כל ימיו בעולם הזה, וטוב לו לעולם הבא, ואשרי המדבר לאוזן שומעת. 
ספר שערי תשובה, שער ב', אות יט': וכל אנשי לבב יחשבו העולם הזה כמו דירת עראי, ולא ישתמשו בו רק לעבודת הבורא יתברך, ויכינו בו צדה לנפשם, כי אם שנים רבות יחיה האדם ואילו חיה אלף שנים פעמים, אחרי שיש מספר לשניו, יכלה המספר וסופו כלא היה יהיה, ועולם הגמול אין לו תכלית, כענין שנאמר (איוב טז, כב):"כי שנות מספר יאתיו ואורח לא אשוב אהלוך", אף כי ימי האדם כצל עובר, כענין שנאמר (תהלים צ, י): "ימי שנותינו בהם שבעים שנה", ונאמר (שם קמד, ד): "ימיו כצל עובר", ואמרו רבותינו זכרונם לברכה (קהלת רבה א, ג): לא כצלו של אילן ולא כצלו של כותל אלא כצל עוף הפורח ועובר, רצונם לומר, כי חייב האדם להמשיל העולם הזה בלבבו כצל עוף הפורח וברגע קטן עובר, גם כי אין האדם יודע אם היום כאן ולמחר בקבר, ונמצא בהשתדלו וטרחו על יום מחר כי הוא מצטער על עולם שאינו שלו. ואמרו רבותינו זכרונם לברכה (סנהדרין ק, ב): אל תצר צרת מחר "כי לא תדע מה ילד יום" (משלי כז, א).

ספר ראשית חכמה, שער הענוה, פרק ז': ראה כמה רעות תלויין בקנאה, כי נחש הקדמוני נתקנא באדם וגרם מיתה לעולם, ועליו נאמר קללה (בראשית ג, טז) על גחונך תלך ועפר תאכל, ראה מה אירע לקין ולקרח ולבלעם ולאחיתופל ולגיחזי ולאדוניה ולאבשלום ולעוזיה שהיו נותנים עיניהם במה שאינו ראוי להם ולא דיין שלא נתנו להם מה שבקשו אלא אף מה שהיה בידם ניטל מהם. מכל אלו ילמוד האדם ויזהר מן הקנאה ומן החמדה ויחשוב אפילו מה שבידו כבר אינו שלו כי מחר בא ואיננו ומה יועיל לו שאינו שלו, ועל זה נאמר (משלי כו, א) כי לא תדע מה ילד יום.

ספר השל"ה, מסכת יומא, הלכות תשובה (סח): מצורף לזה מה שכתב בעל צרור המור בפרשת ואתחנן וזה לשונו, או שרמז בעת ההיא וגו' לעת הגזירה, וזה לרמוז לנו שתפלת ותחינת משה היתה ראויה ובזמן ראוי, כי מיד בעת החטא ובעת הגזירה ומיד ואתחנן אל ה' אשר חטא כנגדו לבטל הגזירה. וזה להורות לחטאים בנפשותם שישובו מיד אל ה' בעת חטאתם ולא יתאחרו לעמוד על נפשם, כי אם יום או יומים יעמודו ולא יכלו מלט משא אחר שעבר יומו ובטל קרבנו, ואז צריכים רחמים גדולים וסיגופים גדולים לבטל הגזירה, מה שאין כן לשבים מיד. ולזה אמרו (שבת יא, א), יפה תענית חלום אפילו בשבת, לפי שכשמראין לאדם חלום רע הוא בעבור שנמצא בו עון אשר חטא, ומן השמים מרחמים עליו לתת לו הערה שישוב, כאמרו (ויקרא ד, כג), או הודע אליו חטאתו אשר חטא, וזאת ההודעה הוא מצד היסורים או חלומות שמודיעין אליו חטאתו, כמאמר אליהוא (איוב לג, טו), בחלום חזיון לילה בנפול תרדמה על אנשים, יגלה אוזן אנשים ובמוסרם יחתום. ואם כן אחר שהודיעוהו חטאו בחלום, צריך לשוב מיד מחטאתו ולהתענות אפילו בשבת, בענין שלא יעבור אותו יום שלא בקדושה. כי בכל יום ויום יש כח ידוע וממונה ידוע שהוא שואל ומשיב וטוען ומערער, ולכן צריך לתקן המעוות באותו יום ממש, באופן שלא יתקיים בו וכשלו אחור ונפלו (ישעיה ח, טוף כח, יג), ועל זה נאמר (משלי כז, א), אל תתהלל ביום מחר כי לא תדע מה ילד יום. ועל זה אמרו (ברכות יט, א), אם ראית תלמיד חכם שעבר עבירה ביום, אל תהרהר אחריו בלילה, שמא עשה תשובה, שמא עשה תשובה סלקא דעתך, אלא אימא ודאי עשה תשובה. ומה תמיהה היא זאת שיעשה תשובה ביום אחר, אבל האמת הוא כמו שאמרנו, שאם הוא תלמיד חכם לא ימתין ליום אחר, כי לא ידע מה יולד יום.
ספר עצות ישרות, ערךמחשבות, אות ג': אין לאדם לחשב כלל מיום לחברו, ואפלו משעה לחברתה, כי אפלו בכל רגע נעשים שנויים נפלאים מאד מאד לטוב ולהפך, כמו שכתוב: ותפקדנו לבקרים, לרגעים תבחננו. ואין האדם יודע כלל מה נעשה עמו בכל עת ורגע, כמו שכתוב: רבות מחשבות בלב איש, ועצת השם היא תקום. וכתיב: אל תתהלל ביום מחר, כי לא תדע מה ילד יום, וכיוצא פסוקים הרבה כאלה, וכנראה בחוש, כי לפעמים האדם טרוד בדאגותיו ותחבולותיו, ופתאם באים עליו צרות משונות, רחמנא לצלן, מה שלא עלו על דעתו כלל לחשב ולדאג עליהם, ועל כן באמת אמרו רבותינו זכרונם לברכה: לעולם יקדים אדם תפלה לצרה וכן לפעמים להפך, כי מדה טובה מרובה, וחסד השם מלאה הארץ, ועל כן על פי רב מתחדשין על האדם ישועות וחסדים נפלאים פתאם, מה שלא עלו גום כן על דעתם כלל על כן מה יתרון להאדם על רבוי מחשבותיו ותחבולותיו, וצריך רק לתלות עיניו למרום בכל עת, כמו שכתוב: אך לאלקים דומי נפשי כי ממנו תקותי, וכתיב: גל אל השם מעשיך ויכנו מחשבתיך וכתיב: השלך על השם יהבך וכו'. (הלכות מתנה, הלכה ה', אות לב):
משנה אבות ב, ד:וְאַל תֹּאמַר לִכְשֶׁאֶפָּנֶה אֶשְׁנֶה, שֶׁמָּא לֹא תִפָּנֶה:
חידושי הגר"א שם: ואל תאמר לכשאפנה אשנה – כמ"ש (משלי כז): אל תתהלל ביום מחר כי וגו'.

תפארת ישראל שם, אות לז': גם זה אזהרה למנהיג הטרוד הרבה, וכמו כן לכל אדם הטרוד בעסקיו, וכשיהיה לו פנאי  קצת באמצע טרדותיו לא יאמר מה אוכל ללמוד בזמן מועט כזה, אלא כשיהיה לי פנאי הרבה מעסקי אשנה ואלמד, שמא לא תפנה, והרביעית שעה  הפנויה שאבדת, הוא חלק קטן מחייך שמחובר כולו מחלקים קטנים כאלה, וע"י התרשלותך לא ישוב עבודתך זאת לך לעולם. 
ספר השל"ה בעשרה מאמרות, מאמר שלישי ורביעי (מד'): ביאור הפרשה, אמר ועתה, בבראשית רבה (כא, ו), הן האדם וגו' ועתה פן ישלח ידו, אין ועתה אלא תשובה, כמו שנאמר, ועתה ישראל מה ה' אלהיך שואל מעמך. צריך ליתן טעם לדבר, היאך נרמז בתיבת ועתה התשובה. הענין, הן תשובה או מעשים טובים או תלמוד תורה רמוז בועתה, כלומר שיעשה עתה מיד, ולא יאמר כשאפנה אשנה שמא לא תפנה. וכן תשובה שוב יום אחד לפני מותך, כמו שהשיב רבי אליעזר לתלמידיו (שבת קנג, א), כי אינך יודע באיזה יום שתמות על כן תקדים מיד. וכן הענין אמור בכל מעשה טוב, יחטוף מיד אולי יקדמנו המות. ומה שאמר אין ועתה אלא תשובה, כי שם בענין חטא אדם שייך ענין התשובה, וק"ל:
ספר שערי תשובה, שער ב', אות כו': "ואם לא עכשיו אימתי"? - אין ראוי לי לאחר יום או יומים השתדלותי בתקון נפשי ובקביעות עתים לתורה, כי אם אומר אקוה לעת הפנאי ועד היות בידי כסף די ספוקי, הנה טרדות העולם אינן פוסקות, כמו שאמרו רבותינו זכרונם לברכה (אבות פרק ב, משנה ד): אל תאמר לכשאפנה אשנה שמא לא תפנה.

ספר ארחות חיים להרא"ש, יום חמישי, אות עה': אל תאמר על שום מצוה אעשה אותה למחר, שמא לא תפנה לעשות.

ספר אורחות צדיקים, שער טו':ואתה צריך לדעת כי מידת הזריזות היא תחילה לכל המידות, כי אין האדם יכול להיות תדיר על הספר, כי צריך לאכול ולישן ולעשות צרכיו, לכן צריך זריזות וזהירות לחזור לספרו ללמוד. ואל יחשוב: עוד היום גדול והשנה גדולה. כי על זה אמרו חכמינו, זכרונם לברכה (אבות פ"ב מ"ד): אל תאמר לכשאפנה אשנה, שמא לא תפנה. גם אל יאמר אדם: עת ערב הוא כבר, אם אלך ללמוד אצטרך לעמוד מיד להתפלל! כי טובה שעה אחת ללמוד, ואפילו דבור אחד, מכל דברים שבעולם. ועל זה נאמר (משלי כח ט): "מסיר אזנו משמוע תורה גם תפלתו תועבה". וכן כתוב (תהלים קיט עב): "טוב לי תורת פיך מאלפי זהב וכסף", [וכן כתוב (תהלים פד יא): "כי טוב יום בחצריך מאלף"], אמר הקדוש ברוך הוא: טוב לי יום אחד שאתה עוסק בתורה מאלף עולות שעתיד שלמה בנך להקריב לפני על גבי המזבח (מכות י א):
דף מקורות לספר חובות הלבבות, שער התשובה, פרק ז' (עמ' קנא' – קנב')
חובות הלבבות: וממפסידי התשובה גם כן שיהיה השב שב מקצת עוונותיו ומתמיד על קצתם, כמו שיצא מן העבירות שבינו ובין המקום וישוב מהם, ולא יצא ממה שיש בינו ובין בני אדם מגזל ואונאה וגניבה והדומה לזה, ובזה נאמר (איוב יא יד): אם און בידך הרחיקהו, ואמרו רבותינו, זכרונם לברכה...

גמ' תענית טז, א: אמר רב אדא בר אהבה אדם שיש בידו עבירה ומתודה ואינו חוזר בה למה הוא דומה לאדם שתופס שרץ בידו שאפילו טובל בכל מימות שבעולם לא עלתה לו טבילה זרקו מידו כיון שטבל בארבעים סאה מיד עלתה לו טבילה שנאמר ומודה ועוזב ירוחם ואומר נשא לבבינו אל כפים אל אל בשמים:
רש"י שם: שיש בידו עבירה - גזל: ואינו חוזר בו - לשלם את הגזל, למה הוא דומה וכו':

נשא לבבנו אל כפים - עם הכפים צריך לישא הלב לשמים, כלומר שיחזור מקלקולו:
ספר משנה תורה, הלכות תשובה ב, ג: כל המתודה בדברים ולא גמר בלבו לעזוב הרי זה דומה לטובל ושרץ בידו שאין הטבילה מועלת לו עד שישליך השרץ וכן הוא אומר ומודה ועוזב ירוחם וצריך לפרוט את החטא שנאמר אנא חטא העם הזה חטאה גדולה ויעשו להם אלהי זהב:
ספר אורחות צדיקים, שער כו': הארבעה עשר הוידוי, שנאמר (ויקרא ה ה): "והתודה אשר חטא עליה". ויש חובה עליו להזכיר עוונותיו ועוונות אבותיו. ולמה יתודה על חטאות אבותיו? משום שהיה נענש כשאוחז מעשה אבותיו בידו. וכן כתוב (ויקרא כו מ): "והתודו את עונם ואת עון אבותם". ויזהר מאד בעת הוידוי שיגמור בלבו לעזוב דרכיו הרעות, כי אם חוזר עליהן [ואינו עוזבן], אז הוא כטובל ושרץ בידו (תענית טז א), כי הוידוי הוא כטבילה, והחטא - כשרץ וזה דבר ברור, שאין טבילה מועלת לאוחז שרץ:
ספר השל"ה, מסכת יומא, הלכות תשובה (יז): בפיך מצות וידוי, לפני ה' ישפוך שיחו, ויפרט חטאיו בהכנעה באימה וביראה ברתת וזיע וחיל ובברך כריעה ובקריעת הלב בבכי ודמעה, לבקש מחילה וסליחה וכפרה ממלך מוחל וסולח ברוך הוא. וזה לשון ספר החרידים ריש פרק ב', ממצות התשובה וידוי דברים בפרטיות לפני ה' בהכנעה והדמעה, והוידוי יקרא קרבן דכתיב, ונשלמה פרים שפתינו. ואמרינן בפרק קמא דזבחים (ז, ב) דקרבן בלי תשובה נקרא זבח רשעים תועבה, והכי נמי הוידוי בלי הסכמת הלב שימות ולא יחטא עוד יקרא תועבה, ובשובו לכסלה יקטרגו עליו בשמים והודו נהפך עליו למשחית, שיאמרו לפני מלכו של עולם, הרי פלוני שהתודה על חטאתו חזר בעזות פנים לסורו הראשון ככלב שב על קיאו. כדפירש החסיד על פסוק והתודו את עוונם ואת עון אבותם במעלם אשר מעלו בי, וכתיב בתריה אף אני אלך עמכם בקרי, וקשה, וכי זה פרי התשובה. אלא על כרחך פירוש במעלם כלומר בעוד מעלם בם, שלא הסכימו לעזוב החטא לגמרי והוי כטובל ושרץ בידו, כי הם מוכנים לחטוא ולשוב לכסלם, לפיכך ה' כועס עליהם יותר ואומר אף אני אלך עמהם בקרי והבאתי אותם בארץ אויביהם. והאמת שכבר היו בארץ אויביהם כדכתיב לעיל, אלא פירוש והבאתי שארחיקם עוד מלפני מארץ ישראל מרחוק עוד מארץ אויביהם, והכי איתא בזוהר, עד כאן לשונו. ובודאי מי שמתודה וחוזר לסורו, אז בשעה שהתודה לא נשבר לבו בקרבו ועונשו בכפל כפלים, כי אז הוא כאלו מתפאר חס ושלום במה שעשה וכאלו אומר מי אדון לי. וזהו פירוש מה שאומרים בנוסח על חטא, על חטא שחטאנו לפניך בוידוי פה, רוצה לומר שהוידוי לא היה אלא בפה ולא בלב. וכבר כתבתי זה למעלה באריכות:
תורה תמימה איכה ג, מא, אות סד': ר"ל שישא לבו באמת אל הקב"ה כאדם הרוחץ בנקיון כפיו שמשליך מידו כל טינוף, וזהו מודה ועוזב ירוחם. או הכוונה כי הלב והידים יהיו  שוים בפעולתם, ולא שבפיו יודה על עוונו ובידיו יעשה ככל אשר עשה עד הנה. ועפ"ז יש לפרש הפסוק (דברים לב, מ): כי אשא אל שמים ידי ואמרתי חי אנכי לעולם, היינו כשמעשה ידי אשר אני עושה אעשה לשם שמים, שהיינו שידי ולבי יהיו קשורים יחד לעבודת ה', אז אוכל לאמר כי חי אנכי לעולם, כי אז הוא איש השלם וחי יהיה חי בעוה"ז וחי בעוה"ב, והיא הכוונה וחי אנכי לעולם.

ספר בית הלוי ח"ג דרשות, דרוש טו': ...והנה מי שחטא והמשיך עצמו וטבעו להחטא יותר ממה שהיה לו בטבעו בעת הולדו, הרי הוא דומה לכלי כשר שנטרף על ידי שבישל בו מאכלים אסורים ונבלעו בו בפנימיות הכלי טעם האיסור, וכשירצה להגעילו ולהכשירו צריך תחילה להדיחו ולהעביר ממנו שמנונית האיסור הטיח בעין על פני הכלי, דאם לא כן לא יעלה לו הגעלה, ואחר שהודח הוא בכלל כלי נקי שאין עליו איסור ממש בעין, אבל עדיין הוא כלי טרפה על ידי שנבלע בו איסור, וצריך אז להגעילו להוציא ממנו הבלוע שבו. ובאופן זה הוא הבעל תשובה, דבתחילה צריך להעביר מעליו עצם העבירה לבל יהיה העבירה אצלו, וכמאמר הכתוב (איוב יא יד) אם און בידך הרחיקהו, וכגון מי שנכשל בגזל צריך מקודם להשיב הגזלה, וכן מי שנכשל במדות ובמשקלות צריך בתחילה להסירם מביתו לבל יהיה אותו העון שורה אצלו, וכן בשארי עבירות מצינו דעצם טומאת העבירה שורה עליו, וכאמרם ז"ל (סוטה ג ב, עבודה זרה ה א) קשורה בו ככלב, וכן אמרו חז"ל (שם) שמלפפתו ומקדמתו ליום הדין. וכן אמר הכתוב (יחזקאל לב כז) ותהי עונותם על עצמותם, ומשום הכי צריך מקודם להעביר העבירה מעליו, וזה נעשה על ידי שלשה חלקי התשובה שהם עקרי ויסודי התשובה מדאורייתא, דהיינו חרטה גמורה על העבר, וקבלה על להבא שלא ישוב לכסלה עוד, ווידוי וכמאמר הכתוב (ויקרא כו מ) והתודו את עוונם. וכשעושה כן, תיכף נסתלק מעליו טומאת החטא לבל יהיה המקטרג והטומאה של החטא מלפפתו עוד, ונשאר ככלי נקי, ועדיין הוא ככלי נקי שאין עליו ממשות של איסור רק שבתוכה נבלע בו איסור, דהטבע והתשוקה שגרם מעשיו הרי עדיין קשור בו בטבעו, כי ברגע אחד קשה לו לאדם להפך טבעו שנשתקע בו זה כמה ולעשות לו טבע חדש אם לא במסירות נפש, ולזה צריך הבעל תשובה אחר כך להרבות בצער וחרטה על העבר עד שגודל הצער והמרירות שיש לו כעת על העבירות שעבר יעקור מלבו התשוקה והנטיה להרע שהיה לו עד עתה, וגם יגביר על ידי המצות שיעשה, כח הטוב שבו, עד שישוב טבעו לטוב ויצא ממנו הרע הבלוע בו, וכפי שיעור הבליעה כן צריך להיות הפליטה וכמאמר הכתוב (במדבר לא כג) כל אשר יבא באש תעבירו באש. וכן הוא בבעל תשובה. וזהו שחלקו הגאונים ז"ל סדר הסיגופים, לכל עבירה סיגוף מיוחד, לפי גודל וכח של העבירה שעשה:

והנה סגולה זו מצינו גם כן בלימוד התורה בלי סיגוף כלל, וכדאיתא במסכת אבות (פ"ו מ"ב) על הלומד תורה לשמה, אמרו ומכשרתו להיות צדיק חסיד ישר ונאמן. וכבר שמעתי מליצת מאמר של מכשרתו הוא כמכשיר כלים אסורים, דהתורה נמשלה כאש וכמאמר הכתוב (ירמיה כג כט) הלא כה דברי כאש ויש לה כח וסגולה להוציא מלב הלומד התשוקה הנטועה בלבו להרע, ובתנאי אם מקודם הדיח

מעליו עצם חטא. וזאת תורת הלומד, דקודם עסקו בתורה צריך להתחרט על העבר, וקבלה על להבא, ולהתוודות על חטאיו, ואז כבר הודח מהחטא שעליו ואחר כך בעת עסקו בתורה לשמה הרי נתלבן ומעביר הזוהמא הנבלעת בו בפנימיות הלב ומכשרתו להיות נמשך אל הטוב ולהיות צדיק חסיד ישר ונאמן:
שולחן ערוך או"ח תקעא, ב: תלמיד חכם אינו רשאי לישב בתענית מפני שממעט במלאכת שמים אלא אם כן כשהציבור מתענים שלא יפרוש עצמו מהם ומלמדי תינוקות דינם כת"ח:
משנה ברורה שם סק"ד: אינו רשאי וכו' - היינו אפילו אם יכול לסבול התענית שאינו מזיקו ומ"מ ומ"מ מתמעט לימודו עי"ז. וכ"ז בשאין לו עונות ידועים אבל ביש לו עונות ידועים שצריך להתענות עליהם גם ת"ח צריך להתענות (ג) ואפילו היכי שקשה לו התענית (ד) ומ"מ א"צ לסגף עצמו כ"כ בתענית וילמוד יותר ממה שהיה רגיל וכעין זה איתא בתנחומא אם חטא אדם ונתחייב מיתה לשמים מה יעשה ויחיה אם למוד לשנות פרק אחד ישנה שני פרקים ואם דף אחד ישנה שני דפין [וכ"ז הוא לאחר ששב מדרכו הרעה דאל"ה הרי הוא כטובל ושרץ בידו] ועיין מש"כ בזה בביאור הלכה:
ביאור הלכה שם ד"ה: ת"ח וכו' - עיין במ"ב וראיתי להעתיק פה מה שכתב השל"ה בשם ספר חרידים וז"ל שמצא בתוך ספרי המקובל האלקי חסידא קדישא הרב ר"י לוריא אשכנזי ז"ל בספר אחד כתיבת יד כל מה שתמצא בסיגופים כו' לא נזכרו אלא למי שאין עמלו בתורה אבל מי שתורתו אומנתו ויודע דעת ויראת ד' לא יחלש ולא יתבטל מלימודו אך יום אחד מן השבוע יתרחק מבני אדם ויתבודד בינו לבין קונו ויתקשר מחשבתו בו כאלו כבר עומד לפניו ביום הדין וידבר לאל ית' כאשר ידבר העבד אל רבו ובן אל אביו. והעתיקו זה האחרונים. וכעין זה כתב הח"א וז"ל דאפילו על עבירות ידועים המבואר ברוקח שצריך להתענות לכפרה כמה ימים אם ת"ח הוא ותורתו אומנתו אפילו בזה"ז לא יסגף עצמו כ"כ רק שישוב לפני ד' בלב שלם ויבכה מקירות הלב וילמוד יותר מאשר היה רגיל כי התורה היא מקוה טהרה ונמשל לאש וכל אשר יבא באש באש יובא וטהר וימעט מכל התענוגים ויאכל רק כדי קיום גופו שלא יחלש כדי שיהיה לו כח לעבודת השם ולא ילך לשום סעודה וכ"ש לסעודת מריעות וישמור שבת בכל פרטיה ודקדוקיה ואם אפשר יתענה עכ"פ בכל שבוע יום אחד או עכ"פ כל יום בה"ב עד חצות. והעיקר הבכיה והוידוי וגדרים שלא יעשה זאת לעולם וד' יראה ללבב עכ"ל:
דף מקורות לספר חובות הלבבות, שער התשובה, פרק ח' (עמ' קנב' – קנה')
חובות הלבבות: ...ובשב כזה אמרו רבותינו, זכרונם לברכה (ברכות לד ב): במקום שבעלי תשובה עומדים אין צדיקים גמורים יכולים לעמוד.

ספר תומר דבורה , פרק א': הז' - ישוב ירחמנו:

 אין הקב"ה מתנהג כמדת בשר ודם, שאם הכעיסו חברו כשהוא מתרצה עמו מתרצה מעט לא באהבה הקודמת; אבל אם חטא אדם ועשה תשובה, מעלתו יותר גדולה עם הקב"ה. והיינו (ברכות ל"ד, ב') "במקום שבעלי תשובה עומדים אין צדיקים גמורים יכולין לעמוד". והטעם כדפירשו רז"ל (במנחות כ"ט, ב') בענין ה' למה היא עשויה כאכסדרה, שכל הרוצה לצאת מעולמו יצא, פירוש העולם נברא בה', והקב"ה ברא העולם פתוח לצד הרע והחטא לרווחה, אין צד שאין חומר ויצר הרע ופגם, כמין אכסדרה, שאינה בעלת גדרים אלא פרצה גדולה פרוצה לצד הרע לצד מטה, כל מי שירצה לצאת מעולמו, כמה פתחין לו, לא יפנה לצד שלא ימצא צד חטא ועון ליכנס אל החיצונים;וגם היא פתוחה מלמעלה שאם ישוב יקבלוהו. והקשו שם "ולהדרוהו בהאי?" - "לא מסתייעא מלתא!". רצו בזה, שהשב בתשובה לא יספיק לו שיהיה נגדר מעון כגדר הצדיקים, מפני שהצדיקים שלא חטאו גדר מעט יספיק אליהם, אמנם החוטא שחטא ושב לא יספיק לו גדר מעט, אלא צריך להגדיר עצמו כמה גדרים קשים, מפני שאותו גדר המעט כבר נפרץ פעם אחת, אם יתקרב שם, בקל יפתהו יצרו, אלא צריך להתרחק הרחק גדול מאד, ולזה לא יכנס דרך פתח האכסדרה שהפרצה שם, אלא יתעלה ויכנס דרך פתח צר ויעשה כמה צרות וסגופים לעצמו ויסתום הפרצות. ומטעם זה "במקום שבעלי תשובה עומדים אין צדיקים גמורים יכולים לעמוד'", מפני שלא נכנסו דרך פתח הצדיקים כדי שיהיו עם הצדיקים, אלא נצטערו ועלו דרך פתח העליון וסגפו עצמן ונבדלו מן החטא יותר ויותר מן הצדיקים, לכך עלו ועמדו במדרגה ה', היכל ה' שבגן עדן, דהיינו גג הה"א, וצדיקים בפתח הה"א בכניסת האכסדרה. ולזה, כאשר האדם יעשה תשובה, דהיינו "תשוב - ה" אל מקומה, ויחזיר הקב"ה שכינתו עליו, אינו שב כאהבה הראשונה בלבד, אלא יותר ויותר. והיינו "ישוב ירחמנו", שיוסיף רחמים לישראל ויתקנם ויקרבם יותר: 
כך צריך האדם להתנהג עם חברו, לא יהיה נוטר איבה מהכעס הקודם, אלא כשיראה שחברו מבקש אהבתו יהיה לו במדרגת רחמים ואהבה יותר ויותר מקודם, ויאמר:

"הרי הוא לי כבעלי תשובה, שאין צדיקים גמורים יכולים לעמוד אצלם", ויקרבהו תכלית קורבה יותר ממה שמקרב אותם שהם צדיקים גמורים עמו, שלא חטאו אצלו:
ספר אורחות צדיקים, שער כו': ואל יחשב בעל - תשובה, שהוא מרחק ממעלת הצדקים מפני החטאים והעונות שעשה - אין הדבר כן, אלא אהוב ונחמד לפני הבורא יתברך כאלו לא חטא מעולם, ולא עוד אלא ששכרו הרבה, שהרי טעם טעם חטא ופרש ממנו וכבש יצרו. ואמרו חכמים, במקום שבעלי - תשובה עומדים אין צדיקים גמורים יכולים לעמד (ברכות לד, ב). כלומר, מעלתם גדולה ממעלתם של אלו שלא חטאו מעולם, מפני שהן כובשין את יצרם יותר מהם.
ספר קדושת לוי, פרשת שמיני: וזה כוונו חכמינו ז"ל (סנהדרין צט.) במקום שבעלי תשובה עומדים צדיקים גמורים אין יכולים לעמוד, כי הקדוש ברוך הוא מקבל תענוג מבעל תשובה יותר מהצדיק גמור, שהצדיק גמור אין לו יצר הרע כבר ובקל הוא עובד אותו אבל הבעל תשובה שעד עתה היה יצרו מתגבר עליו ועכשיו שיבר אותו ומכניע אותו עד לעפר ואז להשם יתברך תענוג גדול ממנו. וזה כוונו חכמינו ז"ל (אבות ב,א) איזה דרך ישרה שיבור לו האדם כל שהוא תפארת לעושיה, דהיינו שכל עסקיו יחשוב שיעשה תענוג להשם יתברך שיתפאר השם יתברך עמו וזהו שיהיה תפארת לעושיה, דהיינו להשם יתברך שהוא ברא אותו. ומפרש ותפארת לו, כלומר למה הוא תפארת להשם יתברך ממנו ולא מכל המלאכים והשרפים. ואמר מן האדם, כלומר עבור שהוא אדם לבוש בגשמיות ואף על פי כן הוא מתגבר את עצמו לעבוד אותו בלב שלם ומזה בעצמו השם יתברך מתפאר עצמו עם בריותיו יותר מכל המלאכים והשרפים שעובדים אותו:
ספר באר מים חיים, פרשת בראשית: ואולם עוד יש בחינת הטבה גדולה מזו. והוא כי בחינה זו כאשר האדם יהיה צדיק גמור מנעוריו ולא יחטא כלל ויעשה הטוב, הנה תחזור נשמתו בשלום מטוהרה בזיכוך בביאה כיציאה למקום אשר לוקחה משם, ושם תיזון מזיו שכינתו כבראשונה או יותר, רק שלא תהיה נהמא דכסופא, כי זה הוא חלף עבודתה ינתן לה שכרה משלם:

אכן לפעמים תתעלה נשמתו ביתר שאת ועז במעלה מעלה גבוה מכאשר היתה קודם ביאתה לעולם על דרך מה שאמרו חז"ל (סנהדרין צ"ט.) במקום שבעלי תשובה עומדין אין צדיקים גמורים יכולין לעמוד. והטעם כי הנה בעת אשר יחטא האדם הנה הוא נופל ממדרגתו כפי ערך חטאו, ולפעמים נכנס תחת רשות הקליפות והסטרא אחרא כמאמר חז"ל (עבודה זרה ה'.) כל העובר עבירה אחת מלפפתו ומוליכתו ליום הדין ר' אליעזר אומר קשורה בו ככלב וכו' עד כאן. וכשזוכה אחר כך לשוב בתשובה לפני בוראו הנה הוא עולה מרשותם בכח גדול ונעשה כדוגמת הצפור הנמלט מפח יוקשו, אז בעת המלטו מפחו, יפרח בכח גדול לעלות למעלה ועוף יעופף עד לב השמים מרוב שמחתו והתאמצו על שנמלט ממצודתו:

וכן האדם כאשר נותן דעתו ולבו אשר ניתן תחת רשות הרע והסטרא אחרא נתמלא פניו בושה וכלימה מול מלך מלכי המלכים הקב"ה ולא יערב לבו לקחת אוכל לפיהו, וגופו ימלא חלחלה ורתת ורעדה גדולה. כי שתים עשה, שעזב מלך עולם, וביקש לו הבלי טינופת שלא ראוי לאדם לישא זאת, והיה כי יחרד לבבו על זאת בשלימות אז תיכף תבער בו האש לחזור ולשוב תחת רשות בוראו לחסות בצל כנפי השכינה, ואז מרוב גודל בשתו הנה הוא בורח עד לב השמים ותיכף מוסר נפשו לה' בשלימות האהבה ויראה ומקשר ומדבק עצמו במלך הכבוד בקשר אמיץ וחזק בל תמוט עולם ועד: 
ולכן אמרו חז"ל (יומא פ"ו.) גדולה תשובה שמגעת עד כסא הכבוד. כי עבור רב גודל רצונו לברוח מרשות הסטרא אחרא עוקר לבו וכל תאותו בכח גדול וביד חזקה ומוסר כולם לאהבת אל אמת, ופורח באהבת לבו באהבה עזה ונפלאה עד אין שיעור וערך כפי יכלתו בכל כוחו ותיכף מקבל יסורים וסיגופי גופו ותעניתים, או התמדת הלימוד למאוד, ודביקות אלהות בתפילה ומעשים טובים. ובכח שלימות אמיתיות לבבו אשר חשקה נפשו להתקשר לצור ישראל היא עולה ומגעת עד כסא כבודו יתברך שמו. כי שלום שלום לרחוק ולקרוב (ישעיה נ"ז, י"ט) לרחוק ברישא והדר לקרוב כמאמר חז"ל (ברכות ל"ד ע"ב). כי לא די שמוציא את נפשו מתוך רשות הקליפות גם הנה מוציא בלעם מפיהם ניצוצות קדושות אחרים אשר היו מוטבעים בקליפות ההם אשר הוא היה נשקע בם ובעת צאתו מרשותם עולה עמו גם רכב גם פרשים מחנה כבד מאוד מניצוצות קדושות אשר היו בהם כי מצא מין את מינו וניעור ומתדבקים ומתלוים עמו כל הניצוצי קודש לעלות עמו אל חיק אביהם:

וידוע שהתקרבות הרחוקים שנתרחקו מאור פניו יתברך חשוב ונעלה מאוד בעיניו. ולכן נקרא הבעל תשובה אהוב ונחמד קרוב וידיד, ועושה מצוות ומקבלין אותן בנחת ושמחה ולא עוד אלא שמתאוין להם כמו שאיתא ברמב"ם (פרק ז' מהלכות תשובה הלכה ו'), ובמקום שבעלי תשובה עומדין אין צדיקים גמורים יכולים לעמוד והכל לפי שפורח בכח גדול באש להבה לאל עליון קונה שמים וארץ ומגיע עד כסא כבודו. ועל ידו עולים כמה וכמה מהניצוצות הקדושים אשר היו בתוך הקליפות שהיה נשקע בהם קודם, והקב"ה נותן לו שלום בראש והדר לקרוב. וזהו בחינת אחור וקדם צרתני שעל ידי בחינת אחור שנתרחק מפניו יתברך עולה ומגיע עד ימי קדם שהוא למעלה למעלה:
דף מקורות לספר חובות הלבבות, שער התשובה, פרק ט' (עמ' קנה' – קנז')
חובות הלבבות: אבל אם תיתכן התשובה מכל חטא אם לא, אומר בתשובת השאלה הזאת, כי העוונות שני מינים: אחד מהם - עוונות (עבירות) שבין אדם למקום בלבד, ככחש באלהים, והמחשבות הרעות, והמצפונים הרעים, ולאוין שבחובות הלבבות, והרבה מחובות האברים,
פת לחם ד"ה: ככחש בא-להים – הכוונה על הדטגמא שאמר שלמה (משלי ל, ט): פן אשבע וכחשתי ואמרתי מי ה', שהכוונה שם על מ"ש מרע"ה (דברים ח, יז): ואמרת כחי ועוצם ידי כו', שהוא קצת רפיון באמונת ההשגחה בפרטיות.
ספר משלי ל, ח-ט: שוא ודבר כזב הרחק ממני ראש ועשר אל תתן לי הטריפני לחם חקי: פן אשבע וכחשתי ואמרתי מי ה' ופן אורש וגנבתי ותפשתי שם א-להי.

רש"י שם: פן אשבע - מתוך עושר וכחשתי בהקב"ה מרוב גאוה ומהו הכחשה. ואמרתי מי ה' - כלומר אין א-להים.

ראב"ע שם: וכחשתי, זהו ואמרתי מי ה', כענין לא ידעתי את ה'.
ספר כד הקמח, ערך עושר: הנזק שהרי בריבויו נמצאים נזקים רבים ומכשולות העצומים כי הוא סבה למדת הגאוה וענות עזות כענין שכתוב (שם יח) ועשיר יענה עזות ואוהביו הרבים יחזיקו את ידו על כל דבר פשע והוא ימשיכם אחריו לעשות מעשהו זר מעשהו ולעשות עבודתו נכריה עבודתו, ובסבת עשרו ירצה לנצח ולהתגבר על בני אדם, ואם החזיק בשקר ירצה לאמת דבריו ולא ירצה לחזור בו. ואמר הכתוב בענין העושר (דברים ח) ובקרך וצאנך ירביון וכסף וזהב ירבה לך וגו' ורם לבבך ושכחת את ה' אלהיך, לימדך הכתוב כי ריבוי העושר יביאנו לידי גאוה וממנה יבא שישכח את הש"י, ומצינו שהתפלל שלמה על זה הוא שאמר (משלי ל) ריש ועושר אל תתן לי הטריפני לחם חקי. וביאר הטעם ואמר (שם) פן אשבע וכחשתי ואמרתי מי ה' ופן אורש וגנבתי ותפשתי שם א-להי.

ספר העיקרים, מאמר ד', פרק כד': כל הפעולות והמעשים שאדם פועל אינו מחוייב שיגיע שלמות תכליתם כפי פעולותם בהכרח שכבר אפשר שיעשה האדם כל מה שראוי ובאופן הראוי ולא יגיע כאל התכלית המכוון הלא תראה הרופא פעמים הרבה יעשה כל מה שראוי לעשותו ועל צד היותר טוב שאפשר שיעשה ולא יפול טעות לא ממנו ולא מן החולה ועם כל זה לא תגיע הבריאות המכוונת וכן עובד האדמה יעשה כל מה שראוי ויזרע בעת הראוי ותהיה השדה טובה ומתוקנת כראוי ולא יצליח הזרע וסבת כל זה מבוארת שהפועל הבריאות איננו הרופא לבד ולא החולה גם כן אבל העובד והטבע וכן התפלה פעמים הרבה יעשה אותה האדם כמו שראוי ובעת הראוי ובאופן הראוי ולא תקובל התפלה ולא מצד המתפלל אלא שאל יסכים בזה רצון הש"י כמו שהספן פעמים הרבה יעשה ספינתו מתוקנת כראוי וינהיגה לטובה שבהנהגות וירד בים בעת הראוי ועם כל זה לא תצלח הספינה להגיע אל מחוז החפץ וזה מצד שלא יסכים בזה רצון הש"י אם על צד העונש כמו שקרה בענין יונה ואם על צד ההשגחה לטוב לסבה מן הסבות שנזכרו בפרק י"ג מזה המאמר וכן התפלה פעמים שלא תקובל אם על צד העונש כמו שבארנו בתפלת משה או שאין המקבל מוכן עד שירבה ויפצר בתפלה או שיעשה פעולות מורות על ההכנעה כתענית או לבישת שק באנשי נינוה וכיוצא בדברים הללו כמו שבארנו ואם שיהיה שם מונע אחר כמו שארז"ל (שבת דף ל' ע"א) שלא נתקבלה תפלת דוד שלא ימות בשתב בעבור שיגיע העת שימלוך שלמה בנו ואין מלכות נוגעת בכברתה אפי' כמלא נימא ואם בעבור שהש"י יודע שאין הדבר ההוא המבוקש טוב או המתפלל ועל צד ההשגחה עליו לא תקובל תפלתו כאלו תאמר שהתפלל בעבור בנים ולא תקובל תפלתו להיות הש"י יודע היות הבנים רעים אליו ומבקשים להמיתו כמו אבשלום שבקש להמית את דוד או שיתפלל בעד ממון והש"י יודע שהממון ההוא יהיה סבת מותו כמאמר שלמה עושר שמור לבעליו לרעתו (קהלת ה') או שיהיה סבת כפירתו כמאמר שלמה פן אשבע וכחשתי ואמרתי מי ה' (משלי ל') או שיהיה סבת כפירתו כמאמר שלמה פן אשבע וכחשתי ואמרתי מי ה' (משלי ל') או לסבה אחרת נסתרת ממנו וידועה אצל הש"י ולזה יהיה מבחר התפלה מה שהיה מתפלל החכם ואמר רבש"ע עשה רצונך בשמים ממעל ותן נחת רוח מתחת ליראי ה' וזה שישדר המערכת לבטל הגזרה מעל עושי רצונו בענין שיהיה להם כח לינצל מצרתם ואחר כך אמר והטוב בעיניך עשה כלומר ובכל דבר שאני מתפלל לפניך אל תפן לדברי ולא לבקשתי לעשות מה שלבי חפץ או מה שאני שואל שפעמים הרבה אני מבקש ומתפלל על דבר שהוא רע לי לפי שאני מדמה וחושב שהוא טוב ואתה הוא היודע יותר ממני אם הדבר ההוא טוב אלי או רע וע"כ אתה תבחר ולא אני עשה מה שאתה יודע שהוא טוב וזהו הטוב בעיניך לא מה שהוא טוב בעיני ובעבור זה הוא שאמרו רבותינו ז"ל חייב אדם לברך על הרעה כשם שמברך על הטובה (ברכות דף כ' ע"א) לפי שבחינת הטוב הוא אל הש"י ולא אל האדם שעל ה' לבחור דרך הטוב והישועה אל האדם אבל האדם אין לו לעשות אלא לברך הש"י תמיד וזהו שאמר דוד לה' הישועה (תהלים ג') כלומר אל הש"י לבדו הוא בחירת דרך הישועה ולא אל האדם ומה שמוטל על האדם הוא לברך את ה' תמיד על הטובה ועל הרעה ויכיר שהכל הוא לטוב לו וזהו על עמך ברכתך סלה ובעבור זה היתה התפלה היותר ראויה אל השי"ת לבקש רצונו בדברים כלליים לא בדברים מוגבלים פרטיים ודרך מיוחד שהמתפלל בדרך מיוחד ודברים פרטיים הנה הוא כאלו רוצה להכריח הרצון האלהי למה שדעתו נוטה בו ובוחר ואינו רוצה להכריח דעתו לרצון האלהי וזה כאלו מטיל דופי בידיעת הש"י ויכלתו כאלו אין ביד הש"י דרך אחרת לתת את שאלתו ולעשות את בקשתו אלא הדרך שהוא בוחר לעצמו ועל כיוצא בזה אמר המשורר אך לאלהים דומי נפשי ממנו ישועתי (שם ס"ב) כלומר כשתתפללי לפני בשר ודם את צריכה לפרש בקשתך והדרך שאת בוחרת בו להגיע אל מבוקשך שבזולת זה לא ידע מה שבלבך ומה שאת צריכה ומה הטוב והמועיל אליך אך כשאת מתפלל לפני האלהים אל תפרש בקשתך אלא דומי נפשי לפניו ולא תבחרי את הדרך להצלתך שהוא יודע הטוב והמועיל אליך יותר ממך וזהו כי ממנו ישועתי או ממנו תקותי שהוא יודע דרך הישועה או הדרך שתשלם בו התקוה יותר ממני שפעמים אחשוב אני דרך לעצמי להשיג כבוד או מעלה מה או הצלה ויהיה ההפך ולזה ראוי להתפלל לפניו במלות כוללות ולהשליך יהבך עליו וזהו שאמר המשורר אחר שאמר והתענג על ה' אמר (שם ל"ז) גול על ה' דרכך ובטח עליו והוא יעשה הטוב והמועיל אליך שהוא יודע לבחור דרך הטוב או הכבוד או הישועה יותר ממך וזה שאמר גם כן על אלהים ישעי וכבודי (שם ס"ב) כלומר על כן אני אומר אך לאלהים דומי נפשי לפי שעליו לבחור לי מה שהוא ישע אלי או ריוח והצלה או כבוד שאני לא אדע לשער זה אלא אני משים מבטחי בו שהוא יבחר לי מה שהוא טוב ונכון ונאות לי וזהו שסיים צור עוזי ומחסי באלהים ויספיק זה הדבר בתפלה: 
ספר דברים ח, יז-יח:ואמרת בלבבך כחי ועצם ידי עשה לי את החיל הזה:  וזכרת את ידוד אלהיך כי הוא הנתן לך כח לעשות חיל למען הקים את בריתו אשר נשבע לאבתיך כיום הזה:
ראב"ע שם, יח: וזכרת - הטעם אם עלה על לבבך לאמר כחי ועוצם ידי זכור הנותן לך כח.

אבי עזר שם, אות יא': וכן רגל על לשונו, כאשר שמעתי ממכחישי דת לאמר זאת היא הטבע, שאלתי להם: מי ברא הטבע ומי שת יסודותיה.

ר' בחיי שם:ואמרת בלבבך כחי ועוצם ידי - יאמר אולי יגבה לבך כשתראה שפע הטובה הבאה אליך ותאמר כי זה מצד המזל, ואמרת בלבבך כחי כח מזלי למעלה שתחשוב שיש מזל לישראל ועוצם ידי למטה עשה לי את החיל הזה: 
וזכרת את ה' - שממנו לבדו יגיע אליך כל הטוב כי הוא הנותן לך כח לעשות חיל, כלומר הוא מסר בידך כח המזלות שברא לעשות חיל למטה, והוא השליטך עליהם ואין למזלות ממשלה ושלטון עליך, וכמו שאמרו רז"ל אין מזל לישראל, וזהו שאמר למען הקים את בריתו אשר נשבע לאבותיך, כי כן הבטיח לאברהם שיהיה כל זרעו למעלה מן המזלות, והוא שדרשו רז"ל (בראשית טו) ויוצא אותו החוצה ויאמר הבט נא השמימה, אין אומר הבט אלא מלמעלה למטה, מלמד שהגביהו למעלה מן המזלות ואמר לו כה יהיה זרעך:

ולפי זה יהיה ענין הפרשה מדבר בכלל ישראל אע"פ שבא הלשון בלשון יחיד כי כן מנהג הכתובים, וכן התחילה הפרשה בלשון יחיד ולשון רבים, כל המצוה אשר אנכי מצוך היום תשמרון לעשות. ואם נאמר שהוא מדבר בפרט לכל אחד ואחד מישראל הן לשעה הן לדורות הבאים, ולזה בא הלשון בלשון יחיד, ויהיה באור הכתוב ואמרת בלבבך כי העושר נגזר מן השמים לכל יחיד ויחיד מישראל, שהרי כשאמרו אין מזל לישראל על הכלל אמרו אבל הפרט לכל יחיד ויחיד יש מזל, וכן אמרו בני חיי ומזוני לאו בזכותא תליא מילתא אלא במזלא תליא מילתא, כחי כח מזל שבגלגל, ועוצם ידי למטה שאני נושא ונותן ומתעסק עשה לי את החיל הזה כי בצרוף שתים אלה יהיה העושר, אל תדמה בנפשך לומר כן אלא וזכרת את ה' אלהיך כי הוא הנותן לך כח לעשות חיל, כי אותו הכח העליון שיש לך הוא נתנו לך ובו אתה עושה חיל למטה, כי אלמלא כחו יתעלה לא היה בכח המזל ממש כי הוא עליון על כל הכחות כלן, וזהו שאמר שלמה ע"ה (משלי כב) עשיר ורש נפגשו עושה כלם ה', באר לך כי העושר והריש מקרה ופגישה בסבת חזרת הגלגל, ואין העושר לעשיר בשכלו ועוצם ידו, גם אין העוני לעני בחסרון שכלו וכדי שלא תאמר אם כן שהעושר והריש מקרה ופגישה הנה הכל גזרת הכחות עליונים ואין בזה גזרת השם כלל לא בעשרו של עשיר ולא בעניו של עני, אם כן הענין נמסר לכחות ולמקרים, לכך אמר עושה כלם ה', לבאר כי הכל בגזרת עליון עליהם יבא העושר והעוני הרעות והטוב.

דף מקורות לספר חובות הלבבות, שער התשובה, פרק ט' (עמ' קנז' – קנט')
חובות הלבבות: וממה שתקשה עוד התשובה ממנו, מה שנהג בו האדם עד ששב לו המעשה הרע דבק כהידבק המעשים הטבעיים, אשר לא יקל להניחם, כמו שכתוב (ירמיה ט ד): למדו לשונם דבר שקר העוה נלאו, ואמר (ירמיה יג כג): היהפך כושי עורו ונמר חברברותיו.
טוב הלבנון ד"ה: דבק וכו' – נעשה לו כטבע וכמו שאמרו ההרגל טבע שני.

יעב"ץ אבות ד, יג': השרש הרביעי כי בעל התשובה צריך להתאזר כאיש מלחמה לעמוד על נפשו, כי יצרו עלול אל העבירות, כי שב לו ההרגל טבע שני וכל איבריו כולם אויביו והם כמבקשי רעתו, ושכלו לבדו בעוזריו, ולכן צריך שלא יתן שינה לעיניו ולעפעפיו תנומה עד יכבוש אויביו לפניו, ויזהר בל ישוב לכסלה עוד, כי אז יחשב לאשמה רבה, כמ"ש החכם (משלי כו) ככלב שב על קיאו כסיל שונה באולתו:
ספר מסילת ישרים, פרק ט': הנה מפסידי הזריזות, הם הם מגדילי העצלה. והגדול שבכולם, הוא בקשת המנוחה הגופנית ושנאת הטורח ואהבת העידונים בתשלום כל תנאיהם. כי הנה אדם כזה, ודאי שתכבד עליו העבודה לפני בוראו כובד גדול. כי מי שירצה לאכול אכילותיו בכל הישוב והמנוחה, ולישון שנתו בלא, טורד, וימאן ללכת אם לא לאטו, וכיוצא בדברים כאלה, הנה יקשה עליו להשכים לבתי כנסיות בבוקר, או לקצר בסעודתו מפני תפלת המנחה בין הערבים, או לצאת לדבר מצוה אם לא יהיה העת ברור, כל שכן למהר עצמו לדברי מצוה או לתלמוד תורה. ומי שמרגיל עצמו למנהגות האלה, איננו אדון בעצמו לעשות היפך זה כשירצה, כי כבר נאסר רצונו במאסר ההרגל הנעשה טבע שני:

 ואמנם צריך שידע האדם כי לא למנוחה הוא בעולם הזה, אלא לעמל וטורח. ולא ינהג בעצמו, אלא מנהג הפועלים העושים מלאכה אצל משכיריהם, וכענין מה שהיה אומר (עירובין סה): "אגירי דיומא אנן", וכדרך יוצאי הצבא במערכותיהם אשר אכילתם בחיפזון ושינתם עראי ועומדים תמיד מוכנים לעת קרב. ועל זה נאמר (איוב ה): כי אדם לעמל יולד. וכשירגיל עצמו על זה הדרך, ימצא העבודה קלה עליו ודאי, כיון שלא יחסר בעצמו ההזמנה וההכנה אליה. ועל זה הדרך אמרו זכרונם לברכה (אבות פ"ו): כך היא דרכה של תורה, פת במלח תאכל, ומים במשורה תשתה, ועל הארץ תישן. שהוא כלל ההרחקה בתכלית מן המנוחות והעידונים:
ספר שפת אמת, פרשת לך לך [תרנ"ו]: לך לך מארצך. כי אדם נקרא מהלך וצריך לעולם לילך ממדריגה למדריגה ולצאת מן ההרגל והטבע ואפילו כשזוכין לאיזה מדריגה בעבודת הבורא ית' מ"מ גם בזה ההרגל נעשה טבע שני. ולכן צריכין בכל עת לחדש דרכים בעבודת ה' בנפשו. ואברהם אבינו ע"ה נתנסה עשרה נסיונות ובכל נסיון נעשה כבריה חדשה עד שזכה לצאת מכל הטבע כמ"ש החכמה תעוז כו' מעשרה שליטים כו'. שלעולם יש שליטה מכח הטבע להפוך הכל אל הטבע לבד מאותן החכמים שנתעלו על הכל כמ"ש ז"ל שלשה לא שלט בהם יצה"ר ג' אבות:
ספר הברית ח"ב, מאמר יג', פרק יג': כי אמת הוא כי יותר קל לאדם למצא העוות והחסרון והבט אל עמל במעשה זולתו לזולתו מבמעשה עצמו לזולתו, ומומי זולתו נגלים ובולטים יותר ממומי עצמו ומחסורו אשר יחסר לו, כל זה אם עדיין לא רגיל באותו מעשה הרע ולא עשה אותה אלא פעם או פעמים אחת או שתים ואז כשיראה כזה המעשה מזולתו לזולתו ירגיש תיכף כי ברע הוא, אמנם אם כבר הורגל באותו דבר עבר ושנה בה עד שנעשה לו כהיתר בדעתו כבר נתעור העין ונתטמטם הלב על ידי ההרגל ויאמר לרע טוב, ואז אף אם בעיניו יראה כזאת המעשה מזולתו לזולתו אינו מרגיש כלל שזה מעשה רע הוא, אדרבה נתחזק לבו שזה מעשה טוב, במה שרואה שאחרים עושים גם כן כמוהו, הלא תראה בני וחכם אדם שהורגל ללוצץ מבני אדם כשבא בין אנשים אשר גם הם לצים כמוהו יש לו שמחה עמהם וישב לו בתוכם וגם הוא יליץ עמהם ויחזק את לבו לחשוב שזה מעשה טוב ולא רע שהרי גם אחרים עושים כן, אבל כשזולתו עושה לו מעשה רע או מדבר אליו דבור רע אף כי דבר קטן הוא ודקה מן הדקה תיכף מרגיש האדם כי ברע הוא, ומן אז והלאה מכירו מרחוק כי רע המעשה או הדבור ההוא וגומר בלבו שלא לעשות כזאת לשום אדם, כן עשה הלל בעצתו וברוב קדושתו עמדה חכמתו להגיע בתיקון דבר זה עד תכליתו:
ספר שמירת הלשון, ח"ב, פרק כז': והנה באמת כל ישראל הם מאמינים בני מאמינים שהתורה כלה היא מן השמים מפי ה' למשה עבדו, ואם כן, כשהאדם מאמין על כל מצוה שהיא מאת הבורא יתברך, איך יפעל בעצמו שיהיה קל בעיניו, חס ושלום, איזה דבר מדברי התורה? ובאמת אין זה בא, חס ושלום, מסבת כפירה, כי אם מצד שעבר כמה פעמים ונעשה לו כהתר, וכמו שאמרו חכמינו זכרונם לברכה, כיון שאדם עבר עברה ושנה בה, נעשה לו כהתר, אבל זה גופא הוא עון פלילי כשמרגיל עצמו לעבר על איזה דבר מדברי ה', וכמו שהאריך בזה רבנו יונה בשערי תשובה, ועל כן יזהר האדם מאד בזה וטוב לו:
ספר אוהב ישראל, ליקוטים חדשים, בראשית: אעשה לו עזר כנגדו הענין הוא כמבואר בזוה"ק כאשר עלה ברצונו הקדום לברוא את העולם היה בשביל שיהיה לו תואר מלך כו' וכבר ביארנו מזה ע"פ (תהלים צג, א) ה' מלך גאות לבש עיי"ש. לפיכך צריך כל אחד לשעבד כל הרמ"ח איבריו לעבודתו ית"ש להמליך עליהם מלך מלכי המלכים הקב"ה וזהו ענין מרכבה של מטה כי עי"ז יהיה אדם מרכבה לשכינתא קדישא ובעשייתו איזה מצוה בדחילו ורחימו בשם כל ישראל, אז הוא מעורר ג"כ לבבות ישראל לעבודתו ית"ש כי הרמ"ח איבריו הם מקושרים ברמ"ח מ"ע כל אחד בשורש שלו כנודע. אמנם צריך כל האדם להתבונן בנפשו אם עבודתו היא תמה מבלי הסתת היצר חלילה לבל יפול מן הדביקות ע"י טירדת וסיבת הזמן כי אז בניקל יגיע אליו עצת היצר חלילה להכשילו וכמאמר חז"ל (אבות פ"ד מ"ב) עבירה גוררת עבירה. וגם אמרו (קידושין כ.) עבר עבירה ושנה נעשה לו כהיתר. והוא לא יבין כל זאת כמ"ש (נגעים פ"ב מ"ה) כל הנגעים אדם רואה חוץ מנגעי עצמו. והעצה היעוצה לזה להסתכל במי שכנגדו היינו אם יראה באדם אחר שעושה איזה דבר שלא כהוגן יחשוב גם הוא בדעתו מפני מה הזמין ה' לפני לראות הדבר הזה אם לא כי הנגע הזה נוגע בקירות הבית שלי. ומחמת הסתת היצר טח עיני מראות. וישוב אל ה' וירחמהו ובזה יגרום הפעולה להשני היינו כנגדו לעורר לב השני בתשובה כי עיקר הפעולה של התשובה שלו היה ע"י כנגדו והבן. ועפ"ז י"ל הפסוק (שמות כג, ד) כי תראה שור אויבך או חמורו תועה השב תשיבנו לו, דהיינו כשתראה נפש הבהמיות של אויבך תועה מדרך האמת אז ישוב הוא בעצמו אל ה' כנ"ל ויצמח מזה טובה גם להשני לעורר לבבו בתשובה וזה השב תשיבנו לו. והבן:
ספר ליקוטי עצות, ערך דעת, אות מ': צריך לדעת שבכל ההסתרות שבעולם נעלם בהם השם יתברך, כי יש שתי בחינות הסתרות. כי יש הסתרה ויש הסתרה שבתוך הסתרה. וכשהשם יתברך נסתר בהסתרה אחת, גם כן קשה מאד למצאו, אך אף על פי כן אפשר ליגע ולחתר עד שימצא אותו יתברך מאחר שיודע, שהשם יתברך נסתר ממנו. אבל כשהשם יתברך נסתר בהסתרה שבתוך הסתרה, דהינו שההסתרה בעצמה נסתרת ממנו עד שאינו יודע כלל שהשם יתברך נסתר ממנו, אזי קשה מאד למצא אותו יתברך. וזה נמשך על ידי רבוי העוונות, רחמנא לצלן, כי עבר ושנה נעשה לו כהתר זה בחינת הסתרה אחת. אבל מי שעובר יותר, חס וחלילה, נופל לבחינת הסתרה שבתוך הסתרה. אבל באמת גם שם בתוך ההסתרה שבתוך הסתרה, נעלם הוא יתברך, כי בלא חיותו יתברך אין שום קיום לשום דבר שבעולם. על כן בכח עסק התורה יכולים להפך כל ההסתרות לדעת. לידע שגם שם נעלם השם יתברך אפלו בתקף ההסתרה שבתוך הסתרה, עד שישמע קול הכרוז הגדול של התורה שמכרזת וצועקת תמיד: עד מתי פתים תאהבו פתי וכו' עד שישוב אל ה' מכל מקום שהוא (נו. ג'):
יעב"ץ אבות ג, יז: רבי עקיבא אומר שחוק וקלות ראש מרגילין כו'. ענינו אצלי כי רוב האנשים בטבעם יראים מהחטאים ונשמרים כהשמר מן הסכנות, והיצר הרע מרגיל האדם בעבירות ומבטיחו מן הסכנה, דמיון הנכנס במים קרים שבהתחלתו תסמר שערת בשרו וכשיורגל לא יחוש. אמרו ז"ל (יומא פו.) כל העובר עבירה ושנה בה נעשית לו כהיתר. וכן עשה המפתה הראשון לחוה, דחפה ונגעה בעץ, אמר לה הרי לך ראיה שלא תמותון. וזהו לשון מרגילין לערוה, נמצא כובד ראש ויראה סייג לעבירה כדברי ר"י ז"ל:
ספר השל"ה, מסכת יומא, הלכות תשובה (פ): וזה לשון רבינו יונה בשער התשובה, להיות העבירות הקלות חמורות בעיניו לשלשה פנים, האחד, כי אין לו להביט לקטנות העבירה אבל יביט לגדולת מי שהזהיר עליה. והשני, כי היצר שולט בעבירות הקלות, ואולי תהיה זאת סיבה להתמיד בהן, ואז יחשבו גם הם כחמורות בהצטרף עונש כל פעם, ומשלו על זה מחוט של משי שהוא נרפה וחלש, וכאשר יכפלו אותה כפלים רבים יעשה עבות חזקה. והשלישי, כי בהתמדתו על העבירה נעשית לו כהיתר ויפרוק עולה מעליו ולא ישתמר ממנה, ויחשב עם פורקי עול ומשומדים לדבר אחד. והרביעי, כי אם נצחו היצר בדבר קטן ינצחהו מחר בדבר גדול, כמו שאמרו רבותינו ז"ל (שבת קה, ב), כל המשבר כלים בחמתו יהיה בעיניך כאלו עובד עבודה זרה, שכך דרכו של יצר הרע, היום אומר לו כך למחר אומר לו לך עבוד עבודה זרה.
ספר אורחות צדיקים, שער כו': השביעי צריך שידע להתחזק מאד ולסבול סבל גדול להימנע מן הרע אשר הרגיל בו, כי זה דבר פשוט מאד: עבירה שהורגל בה כל ימיו נעשית לו כהיתר (יומא פו ב), וקשה לו מאד לפרוש ממנה. ועל כן צריך אדם חיזוק גדול וגדרים גדולים לפרוש ממה שהורגל, וצריך הסכמה גדולה בכל לבו ובכל נפשו להימנע. ויסיר ההרגל מלבו כאילו לא הורגל, וירגיל וימאס בלבו הרעות, כמו שנאמר (יואל ב יג): "וקרעו לבבכם ואל בגדיכם". וכשהחוטא קובע בלבו אלו השבעה ענינים, אז הוא קרוב לדרך התשובה:
דף מקורות לספר חובות הלבבות, שער התשובה, פרק ט' (עמ' קנז' – קנט')
חובות הלבבות: ומהם - שפיכות דמים והריגת הנקיים, בין בפגיעה בין בהליכת (בעלילת) רכילות, כמו שידעת מענין דואג בעיר הכהנים, אשר גרם להרגם ברכילות תחילה, ופגע בהם אחר כך, כמו שנאמר (שמואל א כב יח):ויסוב דואג האדומי ויפגע הוא בכהנים.
פת לחם ד"ה: בין בפגיעה – שפגע בהם בידיו, בין שגרם מיתתם ברכילותיו, ובדואג היו שניהם.
שמואל א, כב, יח-יט: וַיֹּאמֶר הַמֶּלֶךְ לְדוֹיֵג \{לְדוֹאֵג\} סֹב אַתָּה וּפְגַע בַּכֹּהֲנִים וַיִּסֹּב דּוֹיֵג \{דּוֹאֵג\} הָאֲדֹמִי וַיִּפְגַּע הוּא בַּכֹּהֲנִים וַיָּמֶת בַּיּוֹם הַהוּא שְׁמֹנִים וַחֲמִשָּׁה אִישׁ נֹשֵׂא אֵפוֹד בָּד:

וְאֵת נֹב עִיר הַכֹּהֲנִים הִכָּה לְפִי חֶרֶב מֵאִישׁ וְעַד אִשָּׁה מֵעוֹלֵל וְעַד יוֹנֵק וְשׁוֹר וַחֲמוֹר וָשֶׂה לְפִי חָרֶב:
מנחת שי שם שם, יח:  ויאמר המלך לדויג - לדואג קרי כי היה נקרא דויג ודואג כמו שאומר ויסב דויג ולא קרי דואג ויש ספרים שגם הוא קרי דואג והקרי הוא לפי שברוב היו קוראים אותו דואג ונראה כי בשעת המעשה קראו הכתוב דויג לגריעות שמו ע"כ לשון רד"ק. ובירושלמי פרק חלק ויאמר המלך לדויג אמר ר' יהודה בר פזי לדויג כתיב א"ל נתפסת כדג אתה עבדתא רבתא סוב אותה ופגע בכהני ה' פירוש אמר לו שאול נתפסת כדג שנאחז במצודה שאחר שעשית הגדולה דהיינו שהלשנת עליהם וחייבתם מיתה גם כן יש לך להרגם על דרך יד העדים תהיה בו בראשונה. והתם בבבלי דריש ר' יוחנן בתחילה היה הקב"ה כביכול יושב ודואג שמא יצא זה לתרבות רעה לאחר שיצא אמר ווי שיצא זה ופירש רש"י אמר ווי להכי כתיב דויג...

ספר קיצור שו"ע ל, א: כתיב לא תלך רכיל בעמך, איזהו רכיל, זה שטוען דברים והולך מזה לזה ואומר כך אמר פלוני, כך וכך שמעתי על פלוני, אע"פ שהוא אמת, וגם אין בו גנות, הרי זה עובר בלאו, והוא עון גדול, וגורם להרוג נפשות מישראל, לכך נסמך לו לא תעמד על דם רעך. צא ולמד מה אירע לדואג האדומי, שאמר לשאול כי אחימלך נתן לדוד צידה וחרב, אע"פ שהדבר היה אמת, וגם לא הוי גנות לאחימלך, שהרי לא עשה בזה שום מעשה רע, וגם אם שאול בעצמו היה שואל לאחימלך, היה אומר לו מה שעשה כי לא נתכוין לחטוא בזה נגד שאול, על כל זה גרם הרכילות של דואג שנהרגו כמה כהנים:
ספר שערי קדושה חלק ב', שער ה': לשון הרע אמרו רבותינו ז"ל (ערכין דף י"ד ע"ב) שקשה מעבודה זרה גלוי עריות ושפיכות דמים שהן החמורות מכל העברות, ואמרו רבותינו ז"ל (שם ט"ו ע"ב) כל המספר לשון הרע כופר בעיקר כמו שכתוב (תהלים י"ב ה') אשר אמרו ללשוננו נגביר שפתינו אתנו מי אדון לנו: רכילות הורג שלשה ושקול כשפיכות דמים ואינו נכנס בגן עדן, כמו שכתוב (תהלים ט"ו א') מי יגור באהליך וגו' לא רגל על לשונו. והנה דואג האדומי אביר הרועים ראש הסנהדרין, מפני הרכילות נטרד מן העולם הבא ונכרת בחצי ימיו וגרם הריגת אנשי נוב עיר הכהנים ומיתת שאול ובניו ובני ביתו:
ספר כד הקמח, ערך לשון הרע: ובמדרש מות וחיים ביד לשון הכל תלוי בלשון זכה לחיים לא זכה למיתה. עסק אדם בתורה בלשונו זכה לחיים שהתורה עץ חיים שנאמר (משלי ג) עץ חיים היא למחזיקים בה. והיא רפואתו של לשון הרע מרפא לשון עץ חיים. אם עסק בלשון הרע מתחייב הוא בנפשו למות שקשה לשון הרע משפיכות דמים שכל מי שהורג אינו הורג אלא נפש אחד אבל המספר לשון הרע הורג שלשה האומרו והמקבלו ומי שנאמר עליו, שכן מצינו בדואג האדומי שאמר לשון הרע על אחימלך בן אחיטוב ונהרג שנאמר (שמואל א כב) ויאמר שאול מות תמות אחימלך ונהרג שאול דכתיב (דה"א י) וימת שאול במעלו אשר מעל בה', וכן שאול אמר (שמואל ב א) עמוד עלי ומותתני כי אחזני השבץ קטיגוריא של נוב עיר הכהנים ואין שבץ אלא בגדי כהונה (שמות כח) ועשית משבצות זהב, ודואג האדומי נשתרש מחיי העוה"ז ומחיי העוה"ב שנאמר (תהלים נב) גם אל יתצך לנצח יחתך ויסחך מאהל ושרשך מארץ חיים. מי קשה המכה בחרב או המכה בחץ. המכה בחרב אינו יכול להמית אלא בקרוב והמכה בחץ אינו כן אלא זורק בחץ ומכהו בכל מקום שרואה אותו ולכך נמשל המספר לשון הרע לחץ שנאמר (ירמיה ט) חץ שחוט לשונם מרמה דבר בפיו וגו'. וכה"א (תהלים נז) בני אדם שניהם חנית וחצים ולשונם חרב חדה:
חובות הלבבות: ומהם - מי שבא אל הערוה והוליד ממנה ממזר, כי החרפה לא תמוש והשבת המעוות (והשגת הטעות הזאת) אי אפשר לו (לה), כמו שאמר (איוב לא יא): כי היא זמה והוא עון פלילים, כי אש היא עד אבדון תאכל...
טוב הלבנון ד"ה: והשבת המעוות אי אפשר לו – לתקן המעוות הזה אי אפשר לו...   בד"ה: עוון פלילים – שיוקח הדין ממנו לחוזק העוון, כמו: ונתן בפלילים (שמות כא, כב).   בד"ה: עד אבדון תאכל – ואין מועיל לו שום תיקון עד שיאבד.

משנה חגיגה א, ז: רַבִּי שִׁמְעוֹן בֶּן מְנַסְיָא אוֹמֵר, אֵיזֶהוּ מְעֻוָּת שֶׁאֵינוֹ יָכוֹל לִתְקוֹן, זֶה הַבָּא עַל הָעֶרְוָה וְהוֹלִיד מִמֶּנָּה מַמְזֵר. אִם תֹּאמַר בְּגוֹנֵב וְגוֹזֵל, יָכוֹל הוּא לְהַחֲזִירוֹ ויתקן.
רע"ב שם: והוליד ממנה ממזר. שהביא פסולים בישראל והן לו לזכרון, לפיכך אין עונו נמחק בתשובה:

יכול הוא שיחזיר. דמי גניבתו וגזילתו לבעלים ויהא מתוקן מן החטא:
תפארת ישראל שם, אות לד': שעדות חטאו לפניו תדיר, לפיכך אין עוונו נמחק כל כך מהר.
דף מקורות לספר חובות הלבבות, שער התשובה, פרק ט' (עמ' קס' – קסא')
חובות הלבבות: וממה שתקשה התשובה ממנו, מי שהדיח בני אדם בדת שבדה להם והכריחם להאמין בה ותעה והתעה, וכל אשר יוסיף העם המאמינים בה, יוסיף עוונו ויוכפל, כמו שאמרו רבותינו, זכרונם לברכה (אבות ה יח): כל המזכה את הרבים אין חטא בא על ידו, וכל המחטיא את הרבים אין מספיקין בידו לעשות תשובה, ואמרו: ירבעם חטא והחטיא את הרבים - חטא הרבים תלוי בו, שנאמר (מלכים א טו ל): על חטאות ירבעם אשר חטא ואשר החטיא את ישראל.

משנה אבות  ה, יח: כָּל הַמְזַכֶּה אֶת הָרַבִּים, אֵין חֵטְא בָּא עַל יָדוֹ. וְכָל הַמַּחֲטִיא אֶת הָרַבִּים, אֵין מַסְפִּיקִין בְּיָדוֹ לַעֲשׂוֹת תְּשׁוּבָה. משֶׁה זָכָה וְזִכָּה אֶת הָרַבִּים, זְכוּת הָרַבִּים תָּלוּי בּוֹ, שֶׁנֶּאֱמַר (דברים לג), צִדְקַת ה' עָשָׂה וּמִשְׁפָּטָיו עִם יִשְׂרָאֵל. יָרָבְעָם חָטָא וְהֶחֱטִיא אֶת הָרַבִּים, חֵטְא הָרַבִּים תָּלוּי בּוֹ, שֶׁנֶּאֱמַר (מלכים א טו), עַל חַטֹּאות יָרָבְעָם (בֶּן נְבָט) אֲשֶׁר חָטָא וַאֲשֶׁר הֶחֱטִיא אֶת יִשְׂרָאֵל:
רע"ב שם: אין חטא בא על ידו - כדי שלא יהא הוא בגיהנם ותלמידיו בג"ע:  אין מספיקין בידו לעשות תשובה - שלא יהא הוא בג"ע ותלמידיו בגיהנם:  וזיכה את הרבים - שלמד תורה לכל ישראל:  צדקת ה' עשה ומשפטיו עם ישראל - ומשפטיו שעם ישראל כאילו הוא עשאן:  אשר חטא ואשר החטיא את ישראל - מדלא קאמר על חטאות ירבעם וישראל ש"מ שהכל תלוי בירבעם:
תוספות יום טוב שם: וכל המחטיא את הרבים אין מספיקין בידו לעשות תשובה - פי' הר"ב שלא יהא הוא בגן עדן וכו' גמ' שם. ומפיק ליה שנאמר אדם עשוק בדם נפש עד בור ינוס אל יתמכו בו (משלי כ"ח י"ז) ואע"ג דבקרא משמע אפילו עשוק נפש אחת. אפ"ה תנן דדוקא המחטיא את הרבים לפי שמדה טובה מרובה ולא הצילה אלא כשזיכה את הרבים כ"ש מדת פורענות המעוטה שלא תזיק. אא"כ שהחטיא את הרבים כך נ"ל:

 אין מספיקין בידו לעשות תשובה - כלומר אין מסייעין לו וכדכתיב אל יתמכו בו. משא"כ לשאר עוברי עבירה כשיתן אל לבו לשוב. ודאי דהוי בכלל בא לטהר מסייעין לו. אבל הרמב"ם פירש שימנעוהו מן התשובה וכענין שנאמר בפרעה ויחזק ה' את לב פרעה. ובפ"ח מהח' פרקים שהקדים למסכתא זו נתן טעם לדבר. שיש חטא שראוי להענש עליו עכ"פ ולפיכך ימנעהו הש"י מהתשובה כדי שיבא עליו עונשו הראוי לו. וכן כתב ג"כ בחבורו פ"ו מהל' תשובה והביא ראיות מן הכתובים:
ספר שמירת הלשון, ח"א, פרק יג': ...וביותר אם הוא מרגיל את עצמו, חס ושלום, בזה העון החמור, ונעשה בעל לשון הרע, ידוע הוא שדרך איש כזה המדבר תמיד בגנות חברו להקהיל קהלות אליו ולהטעים את דבריו בפיהם, עד שמתפתים לקבל הלשון הרע שלו, ולפעמים שבו גם הם על ידי זה להיות ממביאי הדבה על אותו האדם ועל עוד אנשים אחרים. והנה אם באנו לחשב גדל עונו של בעל הלשון הרע הזה אין די באר, כי לבד שהוא משחית לעצמו, עוד הוא משחית לכל אלו ההולכים לתמם ומתפתים לדבריו הרעים, שהם נעשים על ידו מקבלי לשון הרע ומספרי לשון הרע, [ולפעמים מתערב גם כן הרבה שקר וליצנות בתוך הספורים, ועל ידי זה נעשים גם כן מכת שקרנים וכת ליצנים]. ובודאי יענש לבסוף כל מי שנטפל לחבורה הרעה הזו, כמאמרם (במכות דף ה' ע"ב), ענש הכתוב לנטפל לעוברי עברה. וגם אמרו חז"ל, לשון הרע הורגת שלשה, האומרו והמקבלו ומי שנאמר עליו. וגם יכתבו כלם למעלה על ידו בשם חבורת הרשע כמו שאמרו חז"ל, ועל כן לבד ענשו הגדול שיבואהו עבור זה לעולם הבא, ענשו בעולם הזה, שאין מספיקין בידו לעשות תשובה על זה, וכמו שאמרו חז"ל, כל המחטיא את הרבים - אין מספיקין בידו לעשות תשובה. על כן הזהר והזהר אחי, חוס וחמל על נפשך ועל נפש שארי אנשים מישראל וחדל מלעשות בעלי אסופות לגיהנם על ידי עניניך הרעים:
בן יהוידע יומא פז, א ד"ה: כל המזכה את הרבים אין חטא בא על ידו – נ"ל בס"ד אומרם על ידו כי הקב"ה ברא ביד יז' פרקים עד הכתף לרמוז שצריך האדם לעשות בידו טוב  שהוא מספר יז', אך החוטא נהפך אצלו מספר טוב למספר ח"ט שהוא ג"כ מספר יז' וכמו שכתב מור"ם בהלכות ר"ה (תקפג', ב) דאין אוכלים אגוז בר"ה  מפני דאגוז מספר ח"ט, ולזה אמר המזכה את הרבים אין חטא בא על ידו דייקא שמספר פרקי ידו יהיה טוב ולא ח"ט. או יובן בס"ד דאמרו רז"ל (איוב לז, ז): ביד כל אדם יחתם, אך הצדיק אם יחטא לא ישן עד שיתוודה ויתחרט וישוב, וא"כ נמחקין העוונות ולא יבואו לידי חתימה בידו. או יובן הכוונה כל הרע שיעשה האדם נרשם דרך כלל בשרטוטי ידיו, והמזכה  אין חטא בא על ידו דייקא.

דף מקורות לספר חובות הלבבות, שער התשובה, פרק י' (עמ' קסא' – קסג')
חובות הלבבות: ואם יהיה משער העריות, אשר זכרנו במי שהוליד מאסורה, יכרית הבורא את זרעו.
גמ' יבמות עח, ב: שאלו את רבי אליעזר ממזרת לאחר עשרה דרי מהו? אמר להם מי יתן לי דור שלישי ואטהרנו, אלמא קסבר ממזרא לא חיי, וכן אמר רב הונא ממזרא לא חיי, והא אנן תנן ממזרין אסורין ואיסורן איסור עולם, אמר רבי זירא לדידי מפרשא לי מיניה דרב יהודה דידיע חיי, דלא ידיע לא חיי, דידיע ולא ידיע עד תלתא דרי – חיי, טפי - לא חיי, ההוא דהוי בשבבותיה דר' אמי אכריז עליה דממזרא הוה, בכי ואזיל,  אמר ליה חיים נתתי לך.

רש"י שם:מי יתן לי דור שלישי - כלומר דבר שאי אפשר הוא:

לא חיי - שלא יטמעו כשרים בדורותיו:

ממזר דידיע - לכל בברור חיי הוא ודורותיו דלא מיטמעי ביה:

דלא ידיע – כלל, לא חיי אפילו הוא, שלא ישא כשרה:

דידיע ולא ידיע - עד תלת דרי דזהירי אינשי – חיי, טפי - לא חיי, דכיון דלאו דבר ברור הוא משתכחא מילתא:
חידושי הריטב"א שם ד"ה: דידיע ולא ידיע עד תלתא דרי חיי. פירוש עד ג' דרי ולא עד בכלל והיינו דקאמר מי יתן לי דור ג' ואטהרנו דמסתמ' בעו מיניה בההוא דידיע ולא ידיע דהוי מילתא בינונית ושכיח טפי:
חובות הלבבות: ואם לא ידע האנשים העשוקים ומספר הממון אשר עשק, יפיק אותו האל להוציא ממונו בתועלות כוללות, כבנין גשר וחפור בארות, יהנו מהם בני אדם, ועשות בורות בדרכים, שאין המים מצויים בהם, ומה שדומה לזה מתועלת ההמון, עד שתהיה תועלתו כוללת מי שעשק ומי שלא עשק.
גמ' ביצה כט, ב: ... דתניא גזל ואינו יודע למי גזל יעשה בהם צרכי רבים מאי נינהו אמר רב חסדא בורות שיחין ומערות.
רש"י שם: ואין יודע למי גזל - שגזל אנשים הרבה:

שיחין ומערות - שמתכנסין בהן מים ושותין מהן, ובבבא קמא (נ, ב) מפרש מאי בור ומאי שיח ומאי מערה:
ספר קיצור שו"ע קפב, ז: הגוזל את הרבים, כגון שהיה חנוני ומדד במדה חסרה או ששקל במשקל חסר וכדומה, או שהיה ממונה בקהל והקיל על קרוביו והכביד על אחרים, וכן מי שנטל רבית מרבים תשובתו קשה, לפיכך יעשה צרכי רבים שגם הנגזלים יהנו מהם. ומ"מ לאלה שהוא יודע שגזל מהם, מחוייב להחזיר להם, ואינו יוצא ידי חובתו במה שעשה צרכי רבים:
חובות הלבבות: אין התשובה נמנעת על החוטא אלא מצד [רוע] מצפונו ותרמית לבו, אבל אם הוא רוצה להתקרב אל האלהים, לא ייסגר שער התשובה בפניו ולא ימנעהו מונע מהגיע אליו, אך הוא פותח לו שער הישרה ומורה אותו הדרך הטובה בחסדו ובטובו, כמו שנאמר (תהלים כה ח): טוב וישר ה' על כן יורה חטאים בדרך...

ספר תהילים כה, ח: טוֹב וְיָשָׁר ה' עַל כֵּן יוֹרֶה חַטָּאִים בַּדרך.

מצודת דוד שם: טוב וישר ה' - ורוצה הוא להטיב לכל ע"כ מלמד הוא את החוטאים ומזהירם ללכת בדרך הנכון:
ספר שערי תשובה א, א: באור התשובה ועיקריה. מן הטובות אשר היטיב השם יתברך עם ברואיו, כי הכין להם הדרך לעלות מתוך פחת מעשיהם ולנוס מפח פשעיהם, לחשוך נפשם מני שחת ולהשיב מעליהם אפו, ולמדם והזהירם לשוב אליו כי יחטאו לו, לרוב טובו וישרו כי הוא ידע יצרם, שנאמר (תהלים כה, ח): "טוב וישר ה' על כן יורה חטאים בדרך", ואם הרבו לפשוע ולמרוד ובגד בוגדים בגדו, לא סגר בעדם דלתי תשובה, שנאמר (ישעיה לא, ו): "שובו לאשר העמיקו סרה". ונאמר (ירמיה ג, כב): "שובו בנים שובבים ארפה משובותיכם". והוזהרנו על התשובה בכמה מקומות בתורה, והתבאר, כי התשובה מקובלת גם כי ישוב החוטא מרוב צרותיו, כל שכן אם ישוב מיראת השם ואהבתו, שנאמר (דברים ד, ל): "בצר לך ומצאוך כל הדברים האלה באחרית הימים ושבת עד ה' אלהיך ושמעת בקולו". והתבאר בתורה, כי יעזור ה' לשבים כאשר אין יד טבעם משגת ויחדש בקרבם רוח טהורה להשיג מעלת אהבתו, שנאמר (דברים ל, ב): "ושבת עד ה' אלהיך ושמעת בקולו ככל אשר אנכי מצוך היום אתה ובניך בכל לבבך ובכל נפשך". ואומר בגוף הענין (דברים ל, ו): "ומל ה' את לבבך ואת לבב זרעך" - להשיג אהבתו. והנביאים והכתובים דברו תמיד על דבר התשובה, עד כי באו עקרי התשובה כלם מפורשים בדבריהם כאשר יתבאר:
ספר  שמירת הלשון ח"ב, פרק ב': וְהִנֵּה הַכָּתוּב אוֹמֵר (שָׁם מ"ד), "וְהִתְקַדִּשְׁתֶּם וִהְיִיתֶם קְדוֹשִׁים". וְאָמְרוּ חֲזַ"ל (יוֹמָא ל"ט.), אָדָם מְקַדֵּשׁ עַצְמוֹ מְעַט - מְקַדְּשִׁין אוֹתוֹ הַרְבֵּה. מִלְּמַטָּה - מְקַדְּשִׁין אוֹתוֹ מִלְּמַעְלָה. בָּעוֹלָם הַזֶּה - מְקַדְּשִׁין אוֹתוֹ בָּעוֹלָם הַבָּא. וְהִנֵּה בָּזֶה כָּל הַמַּאֲמָר כִּפְשׁוּטוֹ. הַקָּדוֹשׁ בָּרוּךְ הוּא, שֶׁהוּא מְקוֹר הַטּוֹב וְהַחֶסֶד, מִכֵּיוָן שֶׁאָדָם כּוֹפֶה יִצְרוֹ וּמַמְשִׁיךְ עַצְמוֹ לְצַד הַקְּדֻשָּׁה מְעַט - הַקָּדוֹשׁ בָּרוּךְ הוּא מַשְׁפִּיעַ עָלָיו קְדֻשָּׁה הַרְבֵּה בִּמְלֹא חָפְנַיִם, וּכְמוֹ שֶׁאָמְרוּ חֲזַ"ל, שֶׁאָמַר הַקָּדוֹשׁ בָּרוּךְ הוּא (שִׁיר רַבָּה ה'), פִּתְחוּ לִי פֶּתַח כְּמַחַט שֶׁל סִדְקִית - וַאֲנִי אֶפְתַּח לָכֶם פֶּתַח כְּפִתְחוֹ שֶׁל אוּלָם. מִלְּמַטָּה - מְקַדְּשִׁין אוֹתוֹ מִלְּמַעְלָה, הַיְנוּ, שֶׁנִּמְשֶׁכֶת קְדֻשָּׁה מִלְּמַעְלָה עַל שֹׁרֶשׁ נִשְׁמָתוֹ. בָּעוֹלָם הַזֶּה - מְקַדְּשִׁין אוֹתוֹ לָעוֹלָם הַבָּא, הַיְנוּ בְּעֵת שֶׁיַּעֲלֶה לְמַעְלָה וְיִצְטָרֵךְ לַעֲמֹד לִפְנֵי כִּסֵּא ה', מַלְבִּישִׁין אוֹתוֹ בִּגְדֵי הוֹד וְהָדָר שֶׁל קְדֻשָּׁה (וְהוּא מַה שֶּׁכָּתַב שָׁם אֵצֶל יְהוֹשֻׁעַ בֶּן יְהוֹצָדָק (זְכַרְיָה ג' ד'), "וְהַלְבֵּשׁ אוֹתְךָ מַחֲלָצוֹת"):
ספר שפת אמת חנוכה, תרל"ח, ליל ג': למה קבעו המצוה אצל הפתח הוא לרמז כי ימי חנוכה הם פתח והתחלה לגאולה שלימה שתהיה במהרה בימינו. והכלל כי לעולם אין השי"ת מניח את בני ישראל בלי נקודה טמונה שלא יהיה נפילה שלימה ח"ו. לכן קודם חורבן הבית נשאר הארה מעבודת ביהמ"ק נרות חנוכה שהם רמז למנורה כמ"ש הרמב"ן ז"ל פ' בהעלותך על שלך לעולם קיימת. לכן נק' חנוכה כמו חנוך לנער על פי דרכו שהוא הכנה וחינוך לידע איך לקיים נרות המנורה בביהמ"ק עצמו שיבנה במהרה בימינו. ועל פתח זה אמרו חז"ל פתחו לי כחודה של מחט הוא פתח ושער קטן שיש לעולם אף בתוך כל הסתרות שבעולם ובהתחזקות בני ישראל בזאת השער הקטן יפתח להם פתחו של היכל ואולם במהרה בימינו. והבן אלה הדברים:
ספר תפארת שלמה, פרשת מטות: ונכבשה הארץ לפני ה' ואחר תשובו. הנ"ל לרמז בזה דהנה ידוע כי האדם החוטא ח"ו ונתפס בעונו. תקנתו לשוב בתשובה שלימה לפניו ית"ש ולתקן מה שפגם בעונו. אך צריך התחזקו' גדול לבל ישוב לכסלה עוד ויהי' ככלב שב אל קיאו. וצריך לאחוז עצמו כיתד שלא תמוט שלא יחזור ח"ו לסורו. ובאמת צריך לזה סייעתא דשמיא. וז"ש (דברים ל, ג) ושב ה' אלהיך את שבותך היינו שהקב"ה יסייע אותך ויחזיק בך להעלות את תשובתך שלא תפול ממדריגתך. וזה בחי' (מלאכי ג, ז) שובה אלי ואשובה אליכם שהשי"ת ברוב רחמיו תומך ידו של הבע"ת וכמאמר חכז"ל (שהש"ר ה, ג) פתחו לי פתח כחודו של מחט ואני אפתח לכם כפתחו של אולם וע"י שישוב הוא בתחלה אל ה' וירחמהו ממעון קדשו לעורר אותו שיתחזק בעבודתו ית"ש. אמנם גם לזכות לזה צריך ג"כ להכניע את החומר שלו שלא יהי' מסך המבדיל ומחשיך ועוביו וחומרותיו עומד בין ה' ובין הבע"ת ואז השי"ת יסייע ג"כ ופותח שער לדופקי בתשובה. בזה יפורש הפ' הזה ונכבשה הארץ לפני ה'. היינו שיכבוש הארציות ויכניע חומרו לפני ה' היינו קודם שהקב"ה יסייעו בתשובתו ואחר תשובו. ר"ל אחר כל זה תשובתכם קיימת ותעלו בכל יום למעלה למעלה בעבודת ה'. אבל מי שאינו עושה כן אף ששב בתשובה שלימה ונדמה לו כי תשובתו הרמתה לסוף נופל ממדריגתו וכ"ז שלא הכניע התאוה. וז"פ הפ' (במדבר לג, טז) ויסעו ממדבר סיני ויחנו בקברות התאוה. ר"ל אף כי במדבר סיני שם זכו למעלה היקרה וקבלו התורה מפי הגבורה מ"מ לבסוף הסיעו עצמם לקבור את התאוה בחשכות החומר כנ"ל:
דף מקורות לספר חובות הלבבות, שער התשובה, פרק י' (עמ' קסד' – קסה')
חובות הלבבות: וכבר ביארתי לך, אחי, מחובות התשובה וגיליתי לך מאופני החזרה מה שיש בו טענה עליך ונפסקו בו אמתלאותיך, ומה תאמר מחר לאלהיך "סכלתי" - ולא סכלת ! או תאמר: "עשיתי מה שעשיתי ואיני יודע"...

מרפא לנפש ד"ה: ומה תאמר מחר לאלהיך "סכלתי" ולא סכלת – וכי תוכל לומר לפני א-להיך שהיית סכל ובער ולא ידעת, ובאמת אין אתה סכל בשאר הנהגותיך.

תנא דבי אליהו זוטא, פרק יד' – עי' בדף נפרד ובמאורי אש שם.
חובות הלבבות: הקיצה, אחי, משינת פתיותך וחמול על נפשך, שהיא הנכבדת שבפקדונות הבורא אצלך, וכמה ועד מתי העיכוב הזה, וכבר כלית ימיך ברצון תאוותך, כאשר יעשה העבד הרע. הלא תשוב לכלות שאר ימיך ברצון בוראך, וכבר ידעת, כי ימי האדם קצרים והשאר בלי - ספק יותר קצר, כמו שאמרו רבותינו, זכרונם לברכה (אבות ב טו): היום קצר והמלאכה מרובה.
משנה אבות ב, טו: רַבִּי טַרְפוֹן אוֹמֵר, הַיּוֹם קָצֵר וְהַמְּלָאכָה מְרֻבָּה וְהַפּוֹעֲלִים עֲצֵלִים, וְהַשָּׂכָר הַרְבֵּה, וּבַעַל הַבַּיִת דּוֹחֵק:
רמב"ם שם: זה משל לקוצר השנים ורוב החכמות ועצלות בני אדם לבקשם עם רוב השכר עליהם ועם רוב התראות התורה ואזהרותיה לבקש חכמה ולמוד:
גמ' עירובין סה, א: אמרה ליה ברתיה דרב חסדא לרב חסדא לא בעי מר מינם פורתא אמר לה השתא אתו יומי דאריכי וקטיני ונינום טובא. 
רש"י שם: יומי דאריכי - ימים שהוא בקבר אריכי לישן, וקטיני לעסוק בתורה ובמצות: ונינום טובא - ונישן הרבה:
חידושי המאירי שם: ודרך הערה אמר אחד מחכמיהם כשהיה מתמיד בתעורה בכל לילה ולילה והיו בנותיו אומרות לו מי לא בעי מר מינם פורתא היה משיבן כמה נינם בהנך יומי דארכי וקטיני כלומר הרבה נישן אוור המות שיהיו הימים שלנו ארכים וקצרים ר"ל ארוכים בשינה וקצרים במעשה ובלמוד.

ספר שערי תשובה, שער ב', אות כב': ומן הדברים שאדם חייב לזכור בעבורם יום המות, כדי שלא יתבטל ואל תרפינה ידיו בעבודת השם יתברך, ותדד שנתו מעיניו לעמול בתורה ולהתבונן ביראת ה' ולתקן מדות נפשו, ולהשיג מעלות היראה והאהבה, ולחשוב מחשבות איך יגדיל ויאדיר מצות להיות לנפשו סגולה ואוצר, כענין שנאמר (משלי י, ח): "חכם לב יקח מצות", כי ידע ויזכור שהימים קצרים, כמו שאמרו רבותינו זכרונם לברכה (אבות פרק ב, משנה טו): היום קצר והמלאכה מרובה והפועלים עצלים והשכר הרבה ובעל הבית דוחק.

ספר זכור למרים, פרק כג': איתא באבות (פ"ג) ר' טרפון אומר היום קצר והמלאכה מרובה והפועלים עצלים וכו'. הנה התנא ר' טרפון כשראה ששנות האדם מתקצרות והבריות הולכות ונחלשות מדור לדור והחולשה גוברת עליהן, ובראותו את כל זאת וחפץ לזרז את עצמו שלא תתגבר הולשתו עליו, היה אומר וחוזר תמיד מימרא זאת היום קצר, פירוש ימי חיי האדם קצרים, ומה שיכל האדם להשיג בתורה בזמן מועט לפני כמה דורות, הנה לפי חולשת הדור צריך להתייגע על זה זמן רב, והלואי שישיגו. ואם מאמר שהתורה גתקטנה לפי ערך יכולת הדור, על זה אמר והמלאכה מרובה, ר"ל התורה לא נתקטנה, לא נשתנתה ולא נתחלפה ולא נפל דבר קטן ממנה:

והנה אחי ורעי, אם התנא הגדול ר' טרפון אמר בזמנו על עצמו שהיה בהרבה דורות לפנינו בזמן התנאים הראשונים, על אחת כמה וכמה אנחנו שהננו ממש כאין נחשבים לעומתם ברוב גדלות שכלם ורוחב בינתם, ומה שיכלו להשיג בתורה בשעה אחת לא נוכל להשיג בכמה שנים, כמה צריך האדם לזרז ולחזק את עצמו בכל מיני התחזקות וזריזות ולחוס על ימיו ושנותיו שלא יעלו בהבל וריק:
ספר תולדות יעקב יוסף, פרשת בראשית, אות א': ונבאר משנה באבות (ב, טו) רבי טרפון אומר היום קצר והמלאכה מרובה והפועלים עצלים והשכר הרבה ובעל הבית דוחק וכו' והספיקות עם ביאורן כתבתי לקמן (עיין פרשת צו) יעו"ש. ונ"ל דאי' בש"ס דשבת (דף קנג.) שוב יום אחד לפני מיתתך וכו' יעו"ש. והנה יום זה אינו ארוך, כי אינו בטוח בחיים אפילו יום א', ואיך שייך לומר שוב יום אחד לפני מיתתך דמשמע דעל כל פנים בטוח ביום אחד שיקח פנאי לשוב בו בכל היום כולו וזה אינו, שנאמר כצל ימינו עלי ארץ (איוב ח, ט), משמע שהוא כצל העובר לפי שעה. לכך ביאר זה התנא, שגם יום א' הוא קצר, דמקצת נחשב ככולו, כמ"ש הפוסקים בזה ובכיוצא בזה.
מדרש תהילים, פרק קיט': גר אנכי בארץ אל תסתר ממני ממצותיך. וכי גר היה דוד, אלא אמר לו, כשם שהמתגייר היום אינו יודע כלום בתורה. כך עיניו של אדם פתוחות ואינו יודע בין ימינו לשמאלו כלום בתורה. ומה אם דוד שאמר כל השירות וכל המזמורים הללו, אמר, גר אנכי בארץ ואיני יודע כלום. אנו על אחת כמה וכמה שאין אנו יודעים כלום בתורה. לכך נאמר, גר אנכי בארץ. וכן הוא אומר, (דברי הימים-א כט, טו) כי גרים אנחנו לפניך ותושבים ככל אבותינו כצל ימינו על הארץ. עבר הצל הזה כן האדם. ואימתי ימינו הם כצל, אם אינם לומדים ועוסקים בתורה. וכן שנו רבותינו, היום קצר והמלאכה מרובה והפועלים עצלים והשכר הרבה ובעל הבית דוחק. לכך נאמר, גר אנכי בארץ אל תסתר ממני מצותיך:
דף מקורות לספר חובות הלבבות, שער התשובה, פרק י' (עמ' קסה' – קסו')
חובות הלבבות: מהר, אחי, ומהר קודם בא פחדך, כי אינך בטוח בחיי יום אחד, ועיין לנפשך עיון שיאות לכמוך ויהיה שקול עם שכלך. ומי שרוצה להגיע לרצון בוראו, ייכנס מן הפתח הצר, שייכנסו ממנו החסידים הסובלים, וכולנו נקוה הטוב (ואנשי הטוב), ולא יגיעוהו אלא הממהרים אליו, הרצים עדיו, כמו שאמרו חכמינו, זכרונם לברכה (אבות ה כ): הוי עז כנמר וקל כנשר רץ כצבי וגבור כארי לעשות רצון אביך שבשמים, ואמר דוד (תהלים קיט ס): חשתי ולא התמהמהתי.
מרפא לנפש ד"ה: עיון שיאות לכמוך כו' – רצה לומר, שתעיין לעשות הכל לפי כוחך ולפי שכלך, שלא להעמיס עול כבד על נפשך ותאבד הכל, כמו שכתב בסוף שער אהבת ה': והתנהג לאט ובמתון בקנות המידות הטובות, והיזהר מן הריבוי וההפלגה מבלי הדרגה , כי רוב השמן בנר היא הסיבה לכבות אורו, עיין שם, וכן כתב בראשית חכמה, עיין שם.
ספר ראשית חכמה, שער התשובה, פרק ה': ... ובדרך זה צריך שיתחיל מי שלא הרגיל בעינוי עד שירגיל להכניע יצרו מעט מעט. וכן פירשו רבותינו ז"ל במדרש ילמדנו על (יחזקאל לו, כה) והסירותי את לב האבן מבשרכם, אמר הקדוש ברוך הוא לישראל הוו מסלקים יצר הרע קימעא, שנאמר (ישעיה סב, י) סולו סולו המסילה סקלו מאבן, ולעולם הבא אני עוקרו, שנאמר והסירותי את לב האבן מבשרכם, עד כאן לשונו. וכן כתב החסיד בעל חובת הלבבות (סוף שער האהבה) זה לשונו, והתנהל לאט ובמתון בקנות המדות הטובות כפי שיסבלהו ענייניך, והזהר מן הריבוי וההפלגה מבלי הדרגה פן תאבד, כי רוב השמן בנר היא הסבה לכבות אורו
, והזהר מהתעלם ומהתעצל ומהרפות, והדבק הזריזות בזריזות, עד כאן לשונו לענינינו.

ספר הושע יד, ב: שׁוּבָה יִשְׂרָאֵל עַד ה' אֱ-לֹהֶיךָ כִּי כָשַׁלְתָּ בַּעֲוֹנֶךָ:
ראב"ע שם: שובה. מעט מעט עד השם - וטעם כי כשלת בעונך ואין מי יקימך רק השם לבדו:
טוב הלבנון ד"ה: מן הפתח הצר – כאשר משלו חכמים דרכי עולם הבא לפתח צר בארמון גדול ומקדש מלך, שתחילתו צר ודוחק ואחריתו רווח וצהלה.
ספר תומר דבורה, פרק א': הז' - ישוב ירחמנו:

אין הקב"ה מתנהג כמדת בשר ודם, שאם הכעיסו חברו כשהוא מתרצה עמו מתרצה מעט לא באהבה הקודמת; אבל אם חטא אדם ועשה תשובה, מעלתו יותר גדולה עם הקב"ה. והיינו (ברכות ל"ד, ב') "במקום שבעלי תשובה עומדים אין צדיקים גמורים יכולין לעמוד". והטעם כדפירשו רז"ל (במנחות כ"ט, ב') בענין ה' למה היא עשויה כאכסדרה, שכל הרוצה לצאת מעולמו יצא, פירוש העולם נברא בה', והקב"ה ברא העולם פתוח לצד הרע והחטא לרווחה, אין צד שאין חומר ויצר הרע ופגם, כמין אכסדרה, שאינה בעלת גדרים אלא פרצה גדולה פרוצה לצד הרע לצד מטה, כל מי שירצה לצאת מעולמו, כמה פתחין לו, לא יפנה לצד שלא ימצא צד חטא ועון ליכנס אל החיצונים;וגם היא פתוחה מלמעלה שאם ישוב יקבלוהו. והקשו שם "ולהדרוהו בהאי?" - "לא מסתייעא מלתא!". רצו בזה, שהשב בתשובה לא יספיק לו שיהיה נגדר מעון כגדר הצדיקים, מפני שהצדיקים שלא חטאו גדר מעט יספיק אליהם, אמנם החוטא שחטא ושב לא יספיק לו גדר מעט, אלא צריך להגדיר עצמו כמה גדרים קשים, מפני שאותו גדר המעט כבר נפרץ פעם אחת, אם יתקרב שם, בקל יפתהו יצרו, אלא צריך להתרחק הרחק גדול מאד, ולזה לא יכנס דרך פתח האכסדרה שהפרצה שם, אלא יתעלה ויכנס דרך פתח צר ויעשה כמה צרות וסגופים לעצמו ויסתום הפרצות. ומטעם זה "במקום שבעלי תשובה עומדים אין צדיקים גמורים יכולים לעמוד'", מפני שלא נכנסו דרך פתח הצדיקים כדי שיהיו עם הצדיקים, אלא נצטערו ועלו דרך פתח העליון וסגפו עצמן ונבדלו מן החטא יותר ויותר מן הצדיקים, לכך עלו ועמדו במדרגה ה', היכל ה' שבגן עדן, דהיינו גג הה"א, וצדיקים בפתח הה"א בכניסת האכסדרה. ולזה, כאשר האדם יעשה תשובה, דהיינו "תשוב - ה" אל מקומה, ויחזיר הקב"ה שכינתו עליו, אינו שב כאהבה הראשונה בלבד, אלא יותר ויותר. והיינו "ישוב ירחמנו", שיוסיף רחמים לישראל ויתקנם ויקרבם יותר:

 כך צריך האדם להתנהג עם חברו, לא יהיה נוטר איבה מהכעס הקודם, אלא כשיראה שחברו מבקש אהבתו יהיה לו במדרגת רחמים ואהבה יותר ויותר מקודם, ויאמר:

"הרי הוא לי כבעלי תשובה, שאין צדיקים גמורים יכולים לעמוד אצלם", ויקרבהו תכלית קורבה יותר ממה שמקרב אותם שהם צדיקים גמורים עמו, שלא חטאו אצלו:
ספר ליקוטי הלכות, הלכות ראש השנה, א', א': ענין שופר: על - פי מה שכתב רבנו זכרונו לברכה במאמר "תהמת יכסימו" (בסימן ט) על פסוק צהר תעשה לתבה וכו' ופתח התבה בצדה וכו' תחתיים שניים וכו':

והכלל, שכאשר החשך והקלפות מסבבין מכל צד, עקר התקון על - ידי אמת שתראה שיצא הדבור שבתפלה מפיך באמת ועל - ידי זה יאיר לו השם יתברך בבחינת ה' אורי וישעי. ויזכה לעשות פתח בהחשך שהוא נצד בו, עין שם היטב. ויותר ממה שכתוב שם שמעתי פה אל פה מפיו הקדוש. ועל - ידי זה נעשה תקון התפלה, שהוא בחינת יעקב ובניו, עין שם היטב:
א) וזה בחינת קול השופר שהוא מרמז על התשובה, בחינת 'שפרו מעשיכם', כמו שכתוב, עורו ישנים מתרדמתכם. ועל - כן שופר שהוא בחינת עלמא דאתי, הוא בחינת בינה בחינת תשובה כידוע. וזה הוא בחינת קול היוצא מן השופר, שהוא בחינת קול אמת היוצא מעמקא דלבא, בחינת ממעמקים קראתיך ה', בחינת מן המצר קראתי יה, דהינו שמחמת גדל התגברות המסבב מכל צד אזי פונים עצמן אל האמת וקוראים אל ה' באמת מעמק הלב, שעל - ידי זה נצולים מן החשך, בחינת ופתח התבה בצדה תשים כנ"ל. וזה בחינת ענני במרחב יק, שזוכה להרחיב לו ולצאת כנ"ל... ועל - כן ראש השנה שהוא זכרון ליום ראשון ועל - כן אז מתחיל ימי התשובה. ועל - כן תוקעין אז בשופר, שהוא בחינת קול אמת שעושה פתח ומרחיב לצאת כנ"ל. ועל - כן שופר קצר מלמעלה ורחב מלמטה. וצריך לתקע במקום הקצר דיקא. ואם תקע במקום הרחב לא יצא, כי הרוצה לכנס צריך לכנס דרך פתח הצר דיקא בחינת ופתח התבה בצדה תשים, כמו ששמעתי מרבנו זכרונו לברכה בעל פה בבאור שצריך לעשות פתח חדש דיקא וכמו שאמרו רבותינו זכרונם לברכה שהה' דומה לעולם הזה וכו' וכל הרוצה לצאת וכו' ומן הצד פתוחה, שכל הרוצה לכנס יכנס ומקשי שם ולכנס בהאי דנפיק? ומתרץ שם לא סגי וכו', עין שם. וזה בחינת ופתח התבה בצדה תשים. 'בצדה' דיקא, כי צריך לכנס דיקא דרך הפתח הצר שהוא מן הצד, דהינו מצד הה' כנ"ל ואז השם יתברך מרחיב לו הפתח ומוציאו. ואז 'ענני במרחב יק' כנ"ל. וזה הוא בחינת השופר שהיא קצר מלמעלה וכו' וצריך לתקע ולהוציא הקול השופר, שהוא קול אמת, ממקום הצר דיקא ואז השם יתברך מרחיב לו כנ"ל:
דף מקורות לספר חובות הלבבות, שער התשובה, פרק י' (עמ' קסו' – קסז')
חובות הלבבות: ...וכל שכן המלך, שתמהר לבקש מחילתו, ותחיש בתשובה אליו ולרצותו, מיראתך מהירות עונשו, וכבר ידעת חולשתו מעשות דבר בלתי גזירת הבורא, כמו שאמר החכם (משלי כא א): פלגי מים לב מלך ביד ה' על כל אשר יחפץ יטנו, עם כלות מלכותו, ונתישת ממשלתו, והתחלקות לבו וטרדתו בקצת הדברים מקצתם, ועבור השכחה וההעלמה עליו, ורוב מה שנעלם ממנו מן הדברים הנראים, כל שכן הנסתרים, ועם ידיעתך כל זה, אינך מתאחר לבקש ממנו למחול עוונך ולמהר אל מה שירצהו ויקבלהו ממך. ואיך לא נבוש, אחי, מבוראנו, המשקיף על הנסתר ועל הנגלה ממעשינו ומחשבותינו, אשר לא תעבור עליו שכחה ולא העלמה, ולא יטרידהו דבר מדבר, ואין מנוס מדינו, ואין קץ למלכותו...
חובות הלבבות, שער חשבון הנפש, פרק ג', חשבון כו': והשישה ועשרים - חשבונו עם נפשו, כשהוא עומד במצוות המלך ויירא מענשו אם יעבור על מצוותיו, ולא ירגיש למצוות אלהיו ולא יירא מענשו בעברו על מצוותיו. ואיך לא יתבונן בשכלו מה בין שתי המצוות, ויכיר מה בין שני הענינים, ויבין חולשת המלך, לקיים גזירותיו והתאחרו מהפיל העונש בו, ורחקו מהשקיף עליו, וטרדתו בנפשו ממנו. וכבר אמר החכם (משלי כד כא): ירא את ה' בני ומלך, ואמר (משלי כ ב): נהם ככפיר אימת מלך. ואיך לא יתבייש המשכיל מאלהיו, שגזירתו קיימת, המשקיף עליו תמיד, ולא תטרידהו ממנו טרדה, ולא ימנעהו ממנו מונע, ולא יירא ולא יפחד מענשו, וימרהו, והוא יודע שהוא משקיף עליו ורואה נגלהו ונסתרו, ולא יחזור אליו בתשובה על מה שקדם לו... 
ספר משלי כא, א: פַּלְגֵי מַיִם לֶב מֶלֶךְ בְּיַד ה' עַל כָּל אֲשֶׁר יַחְפּץ יטנו.

מדרש משלי, פרק כא': פלגי מים לב מלך ביד ה' על כל אשר יחפץ יטנו. מה המים הללו, כשאתה נותנן בכלי אתה מטה אותן לכל צד שאתה רוצה. כך בשר ודם, עולה למלוכה לבו נתון בידו של הקב"ה. אם זכה העולם, הקב"ה מטה לבו לגזירות טובות. נתחייב העולם, מטה לבו לגזירות רעות. וכל גזירה שיוצאה מפיו אינה יוצאה לכתחלה אלא מלפני הקב"ה. לכך נאמר, על כל אשר יחפץ יטנו:ֹ
מלבי"ם משלי כא, א: פלגי מים לב מלך - הגם שלב האדם הפרטי נתון ברשותו והבחירה בידו, לא כן לב המלך - אחר שבבחירתו תלוי אושר הכלל, ואם יבחר בדרך רע ישחית רבים ועצומים, לכן לבו זה הכללי הוא ביד ה' - והוא בעניני הכלל משולל הבחירה, ומדמהו, לפלגי מים - שהמים ברדתם מהררי עד וממקורות רבות, יתאספו ויהיו לנחל שוטף, ומן הנחל יפלגו ויזרמו לתעלות רבות, ובפלגי מים אלה תלוי שלמות הכלל, שאם לא ישגיחו להטותם אל מקומות הצריכים, יעבורו ממקומות הישוב הצריכים למים אל המדבריות והיערות, או יתפשטו אל השדות העומדות במישור וישטפום, או אל הערים העומדים בעמקים ויחריבום, וע"כ ישתדלו האנשים לחפור להם תעלה ולהטותם אל מקומות הצריכים, ולישרם ולהסב אותם מן מקומות הבלתי צריך, וכ"ש ממקומות שיזיקו וישטופו, אחר שזה צורך הכלל, כן לב - מלך אחר שממעשהו יפלגו עניני הכלל אם לשבט אם לחסד אם למלחמה ואם לשלום, הם ביד ה', ויטה אותם לפי רצונו - בהנהגת הכלל, אם זכו יטהו לטובה ובהפך, ולא ימתין לשנות גמר מעשהו לפי רצונו, רק תחלת נטית הלב יטה לרצונו כמו שמטים פלגי מים בהתחלת הפלגותם:
ספר אוהב ישראל, פרשת תולדות בד"ה: ורבקה אמרה גו' בנה לאמר גו' שמעתי גו' אחיך לאמר - עוד י"ל שמרמז כאן על עם קדוש בני אל חי. כשרואין ח"ו שיצא עליהם גזירות רעות מהמסטינים ומקטריגים. אל יתייאשו מלהתאמץ בתפלה כי בודאי יש יכולת בידם על ידי תפלתם להשי"ת לבטל מעליהם כל הגזירות אשר לא טובים הנה. ויתן השי"ת בלבם עלינו לטובה. וזהו ורבקה אמרה אל יעקב בנה לאמר. היינו שיתפללו ויתחננו להש"י שירחם עליהם ועי"ז יוכלו לבטל מעל עצמם כל הגזירות רעות ויהפך לבבם של המסטינים ומקטריגים עליהם לטוב. כי הנה שמעתי גו' מדבר גו' עשו אחיך לאמר. מדבר, הוא לשון הנהגה וממשלה היינו מה שנתן לו הש"י כח וממשלה לעשות כרצונו הוא רק לאמר. היינו אמירה לחוד. שיאמרו לגזור עלינו גזירות לא טובים. אבל לא שיעשו בפועל ממש כי מה שנתן הש"י בלבם לגזור עלינו הוא רק לאיים עלינו ולהפחיד אותנו כדי לשבור לבנו הזונה ונשוב אל הש"י בתשובה שלימה באמת בכל לב ונפש ולהתפלל לפניו ית' באמת בלב זך ונקי והקב"ה חפץ ומשתוקק לתפלתן של ישראל. ובודאי יקבל תפלתן ותשובתן הרמתה וממילא יתבטלו הגזירות. כי הש"י יתן בלבם לרחם עלינו ולהיטיב עמנו בכל מיני טובות. כי לב מלך והשרים הוא ביד ה'. לכל אשר יחפוץ יטנו. ונמצא שכל הגזירות הם רק באמירה ולא בעשיה בפועל ממש ח"ו. כי אין שום אמירה בעולם שתהא נחשבת כעשיה ממש. זולת אמרותיו של השי"ת וית'. אמרת ה' צרופה (שמואל ב' כב, לא). כי הוא אומר ועושה ומדבר ומקיים וכל דבריו אמת וצדק. ותיכף בשעת אמרותיו הק' מיד נחשב האמירה למעשה וכאלו כבר עשאה:
חובות הלבבות: ואילו היה אדם מזהיר אנשי קריה או אנשי מדינה, ויאמר: בני אדם ! היו נכונים לנסוע לעולם הבא, כי איש אחד ייפקד מכם בחודש הזה, ואיננו מודיע (יודע) אותו - האין מן הדין על כל אחד מהם שיהיה נכון למות, מיראה שמא יהיה הוא האיש ההוא ? ואיך לא נהיה כולנו נכונים לו, ואנחנו רואים, כי המות בכל חודש [ובכל מקום] מכלה מספר רב מן החיים ? הלא מן הדין עלינו, שנירא על נפשותינו בכל חודש ונחשוב על ענינינו וצידתנו ובית מועדנו, קודם עת הצורך אליהם אפילו יום אחד, כמו שאמרו זכרונם לברכה (אבות ב י): ושוב יום אחד לפני מיתתך, ונאמר (קהלת ט ח): בכל עת יהיו בגדיך לבנים. בחון ביתרון שכלך והכרתך בירור זה במה שאתה רואה בעיניך בבירור (יותר מבירור) מה שיגיד לך זולתך.

חובות הלבבות, שער חשבון הנפש, פרק ג', חשבון טז': והשישה עשר - חשבון האדם עם נפשו על אורך זמן עמדו בעולם, ויעלה על לבו קרבת קצו ובוא המות אליו, בעת שהוא רואה מיתת שאר החיים פתאום ממדבר וזולתו, מבלי הקדמת ידיעה בדבר ולא רמז ולא מועד ידוע, שיהיה בטוח מהיותו בו, איננו מתעכב מבוא בכל חודש מחדשי השנה ולא ביום מימות החודש ולא בשעה משעות היום, ואיננו בא בימי הזקנה מבלעדי הישישות והבחרות והנערות והילדות והינקות, אך הוא קורה (קורא) את החיים בכל זמן ובכל עת ובכל מקום. וימשול בזה, כאילו המלך הפקיד אצלו פקדון ולא קצב לו זמן להשבתו, וציוהו שיהיה מצפה לו בכל עת, כדי שלא ילך למקום אחר, ושיהיה נמצא עת שיבקשהו המלך - הייתכן לו לדור חוץ ממקום המלך (לסור ממקום המלך) בעוד שהפקדון בידו ? ויש שממשל במי שיש עליו חוב בלי זמן קצוב והוא מצפה עליו (לבעליו) בכל עת, לא תנוח נפשו עד שיפרענו. וכאשר יחשוב האדם עם נפשו על אורך עמידתו בעולם, ויזכור כי קהל מחביריו נסעו אל העולם האחר קודם ממנו, בעת שהיתה תקותם חזקה לחברת העולם, ולא ראה לנפשו יתרון שיחייב לו התאחרו מהם, יקצר תוחלתו בעולם, ויוחיל לאחריתו, ויחשוב בצידתו לעת נסיעתו, ויחשוב עם נפשו קודם יום החשבון. ואמר אחד מן החכמים: מי שקידם המות לפניו - תקן את עצמו. ואמר החכם (קהלת ז ד): לב חכמים בבית אבל, ואמר (קהלת ז ב): טוב ללכת אל בית אבל מלכת אל בית משתה באשר הוא סוף כל האדם והחי יתן אל לבו, רוצה לומר ב"חי" מי שלבו חי, כלומר המבין המכיר, ואמר (תהלים קמד ד): אדם להבל דמה:
פת לחם ד"ה: בכל עת כו' – וכבר אמרו רז"ל בזה משל למלך (שבת קנג, א).

גמ' שבת קנג, א: תנן התם רבי אליעזר אומר שוב יום אחד לפני מיתתך שאלו תלמידיו את רבי אליעזר וכי אדם יודע איזהו יום ימות אמר להן וכל שכן ישוב היום שמא ימות למחר ונמצא כל ימיו בתשובה ואף שלמה אמר בחכמתו בכל עת יהיו בגדיך לבנים ושמן על ראשך אל יחסר אמר רבן יוחנן בן זכאי משל למלך שזימן את עבדיו לסעודה ולא קבע להם זמן פיקחין שבהן קישטו את עצמן וישבו על פתח בית המלך אמרו כלום חסר לבית המלך טיפשין שבהן הלכו למלאכתן אמרו כלום יש סעודה בלא טורח בפתאום ביקש המלך את עבדיו פיקחין שבהן נכנסו לפניו כשהן מקושטין והטיפשים נכנסו לפניו כשהן מלוכלכין שמח המלך לקראת פיקחים וכעס לקראת טיפשים אמר הללו שקישטו את עצמן לסעודה ישבו ויאכלו וישתו הללו שלא קישטו עצמן לסעודה יעמדו ויראו חתנו של רבי מאיר משום רבי מאיר אמר אף הן נראין כמשמשין אלא אלו ואלו יושבין הללו אוכלין והללו רעבין הללו שותין והללו צמאים שנאמר כה אמר ה' הנה עבדי יאכלו ואתם תרעבו הנה עבדי ישתו ואתם תצמאו הנה עבדי ירנו מטוב לב ואתם תצעקו מכאב לב.

רש"י שם: וכל שכן - שמפני שאינו יודע איזה יום ימות, וטובה תשובה יום אחד לפני מיתתו, נמצא כל ימיו בתשובה יהיו:    

בגדיך לבנים - נשמתך טהורה ונקיה:

כלום חסר בית המלך - בתמיה, הכל מוכן, ושמא יבהילנו לבא פתאום, ואנו צריכין ליכנס לסעודה מקושטין:

כלום יש סעודה בלא טורח - עדיין יצטרכו לטרוח לצורכי סעודה של בית המלך, ויש לנו שהות הרבה להתקשט:

יעמדו ויראו - ואף לעולם הבא, צדיקים יושבים ואוכלים ורשעים עומדים ורואים:

ר' מאיר אומר - אין עומדין ורואין, שאם כן אף הם היו נראים מן הקרואים ולשמש, שכן דרך המשרתים עומדים, ואין כאן בושה:
דף מקורות לספר חובות הלבבות, שער התשובה, פרק י' (עמ' קסח' – קסט')
חובות הלבבות: וכבר העיר אותך אל הדרך הישרה, והורה אותך נתיב טובתך לחמלה עליך ולנהלך לאט.

מרפא לנפש ד"ה: וכבר העיר אותך כו'  - הלא כל הנביאים כולם לא עמדו להם לישראל רק להחזירם למוטב, וכל דבריהם חיים וקיימים לעד ולעולמי עולמים.

ספר ראשית חכמה, שער התשובה, פרק א': הערה שישית אל התשובה בקרוא האדם הערה ספרי הנביאים וימצא שכולם מכריזים על התשובה, הושע מכריז (יד, א) שובה ישראל. ישעיה אומר (כב, יב) אם תבעיון בעיו שובו אתיו, (שם א, טז) רחצו הזכו הסירו רוע מעלליכם מנגד עיני וגו'. ירמיה אומר (ג, יד) שובו בנים שובבים ארפא משובותיכם, וכיוצא באלו הרבה, יחזקאל האריך ופירש בעניני התשובה יותר מכל הנביאים, אמר (יחזקאל יח, כא) והרשע כי ישוב מכל חטאתיו אשר עשה ושמר את כל חקתי ועשה משפט וצדקה חיה יחיה לא ימות כל פשעיו אשר עשה לא יזכרו לו וגו' החפוץ אחפץ מות רשע נאם ה' אלקים הלא בשובו מדרכיו וחיה, (שם יח, ל) השליכו מעליכם את כל פשעיכם אשר פשעתם בי ועשו לכם לב חדש ורוח חדשה כי לא אחפוץ במות המת, ואמרו ז"ל במות המת כי הרשע בחייו קרוי מת ואף על פי כן והשיבו וחיו. עוד בפרשה אחרת שם (שם לג, י) בן אדם אמור אל בית ישראל כן אמרתם לאמר כי פשעינו וחטאתינו עלינו ובם אנחנו נמקים ואיך נחיה אמור אליהם חי אני נאום אדני ידו"ד אם אחפוץ במות הרשע כי אם בשוב רשע מדרכו וחיה שובו שובו מדרכיכם הרעים ולמה תמותו בית ישראל ואתה בן אדם אמור אל בני עמך צדקת הצדיק לא תצילנו ביום פשעו ורשעת הרשע לא יכשל בה ביום שובו מרשעו וצדיק לא יוכל לחיות בה ביום חטאתו, ושאר הפרשה האמורה שם שמענה ואתה דע לך. וכן כל הנביאים שעמדו להם לישראל לא עמדו להם אלא להחזירם בתשובה וכיון שדבריהם כתובים לפנינו הרי הוא כאילו היה הנביא חי ועומד ומלמד לנו דרכי תשובה. ועל בחינת הערה זו אמרו ז"ל בפסיקתא על ענין תשובה שובה ישראל משל למדינה שהיתה משובשת בגיסות והיה בה זקן אחד והיה מזהיר לכל בני המדינה וכל מי שישמע לו יהיה ניצול וכל מי שאינו שומע לו הגיסות באות עליו והורגות אותו, ולפיכך הנביא צווח ואומר (ירמיה יד, ח) שובה ישראל. ותניא בשם רבי אליעזר מקוה ישראל ה' מה מקוה מטהר את הטמאים אף הקדוש ברוך הוא מטהר את ישראל בתשובה, לכך הושע מזהיר את ישראל ואומר להם שובה ישראל:

חובות הלבבות: וכבר קרא אותך לאט ובלשון רכה, ואחר כך בתוכחת והכלמה, ואחר כך הזהיר אותך בענשו, כדי שתשוב אליו ותמהר לחזור עדיו.
פת לחם ד"ה: וכבר קרא אותך לאט – כמו שאמרו חז"ל (ויקרא רבה יז, ד): אין בעל הרחמים פוגע בנפשות תחילה.

ר' בחיי ויקרא יג, נח: והבגד או השתי או הערב או כל כלי העור אשר תכבס - הזכיר בכתובים של מעלה כי הבגד שנראה בו הנגע אחר הכבוס ראוי לקרעו מהבגד, ואם יראה עוד שם פורחת היא וראוי לשרפו, ואם יסור אותו נגע בכבוס הבגד יתחייב לעשות לו טבילה ואז יהיה טהור, זהו שאמר וכבס שנית וטהר - ודע כי הנגעים היו אות ומופת על החטא, שכן דרשו רבותינו ז"ל משל למה הדבר דומה לעבד רע שהיה נמכר, כשבא רבו לקנותו היה יודע שהוא עבד רע לקח עמו כבלים שאם סרח רודה אותו בהן כיון שסרח הביא אותן כבלים וכבלו, כך הקב"ה היה גלוי וידוע לפניו שהאדם עתיד לחטוא והתקין יסורין הללו שאם חטא יהא רודה אותו בהן. וכך היו הנגעים באים, האבנים היו לוקין תחלה זהו שכתוב (ויקרא יד) ונתתי נגע צרעת בבית ארץ אחזתכם, עשה תשובה מוטב, ואם לאו מלקהו בבגדיו שנאמר (שם י"ג) והבגד כי יהיה בו נצע צרעת, חזר בו מוטב, ואם לאו מלקהו בגופו, וכיצד בגופו, מעט מעט, מתחיל ממריטת ראשו שנאמר (שם) ואיש כי ימרט ראשו ועדיין יש במריטת ראשו ספק לטמא ספק לטהר, חזר בו מוטב, ואם לאו מלקהו בשחין שנאמר אדם כי יהיה בו בעורו שחין, חזר בו מוטב ואם לאו מלקהו בנגעים קשים, שאת וספחת ובהרת. וכך דרשו רבותינו ז"ל במדרש רות, אין בעל הרחמים פורע מן הנפשות תחלה, ממי אתה למד מאיוב, לקה תחלה בממונו ואחר כך בבניו ובני ביתו ואחר כך בגופו
. וכן במצרים תחלה בממונם שנאמר (תהלים קה) ויך גפנם ותאנתם ויסגר לברד בעירם, ואחר כך (שם עח) ויך כל בכור במצרים. ואף בנגעים כן, תחלה באין על ביתו חזר בו הרי הן טעונין חליצה שנאמר (ויקרא יד) וחלצו את האבנים אשר בהן הנגע, ואם לאו טעונין נתיצה שנאמר (שם) ונתץ את הבית את אבניו ואת עציו, ואחר כך באין על בגדיו, חזר בו מוטב ואם לאו טעונין קריעה שנאמר (שם יג) וקרע אותו מן הבגד, ואם לאו טעונין שרפה שנאמר (שם) ושרף את הבגד, ואחר כך באין על גופו חזר בו מוטב ואם לאו (שם) בדד ישב מחוץ למחנה מושבו. עד כאן במדרש: 
והנה הנגעים היו מורים השגחה גמורה ולא היה ענין טבעי אלא נס גדול, ולא היה הענין בחוצה לארץ כי אם בארץ ישראל, כי כשיקרה לאחד מישראל חטא ועון היה מתראה הנגע בביתו או בבגדו או בגופו להעיד עליו כי יש בידו עון, כענין שכתוב (תהלים פט) ובנגעים עונם, וכדי שישוב בתשובה ויטהר ויתלבן מעונו, והוא שרמז על זה גם כן (ויקרא יג) כלו הפך לבן טהור הוא, כלומר מן הנגע ומן העון, ועל זה אמר הכתוב (שם יד) ונתתי נגע צרעת בבית ארץ אחזתכם, וזהו שכתוב עוד (שם) כי תבאו אל ארץ כנען אשר אני נותן לכם לאחוזה, להורות שאין הענין נוהג אלא בנחלת ה', לא בארץ העמים שהיא חול ולא בירושלים שהיא בית ה' מיוחד לשבתו ולא נתחלקה לשבטים, אלא בארץ הנקראת אחזת ה' שנתחלקה לשבטים, היא הארץ הקדושה והנבחרת הנקראת ארץ אחוזה, אשרי מי שיזכה לראותה בבנינה, הקב"ה יזכנו להיות מן היושבים בצלה שהיא מכוונת כנגד בית המקדש של מעלה, שעליה אמר דוד ע"ה (תהלים סה ה) אשרי תבחר ותקרב ישכון חצריך נשבעה בטוב ביתך קדוש היכלך: 

ספר דברים כח: (ד) בָּרוּךְ פְּרִי בִטְנְךָ וּפְרִי אַדְמָתְךָ וּפְרִי בְהֶמְתֶּךָ שְׁגַר אֲלָפֶיךָ וְעַשְׁתְּרוֹת צֹאנֶךָ:

(ה) בָּרוּךְ טַנְאֲךָ וּמִשְׁאַרְתֶּךָ: 
(יז) אָרוּר טַנְאֲךָ וּמִשְׁאַרְתֶּךָ:

(יח) אָרוּר פְּרִי בִטְנְךָ וּפְרִי אַדְמָתֶךָ שְׁגַר אֲלָפֶיךָ וְעַשְׁתְּרֹת צֹאנֶךָ:
ר' בחיי דברים כח, ד: ברוך פרי בטנך - הקדים כאן בברכות ברכת הגוף לברכת המזון, שאמר אחריו ברוך טנאך, אבל בקללות הקדים טנאך ואחר כך פרי בטנך, ללמדך שיענש תחלה בממונו ואם יחזור בו מוטב ואם לאו יענש בגופו. וכן אמרו במדרש אין בעל הרחמים נפרע מן הנפשות תחלה.

ספר באר מים חיים, בראשית לא, כד: השמר לך מדבר עם יעקב וגו'. השמר הוא אזהרה, ולך הוא עונש. כלומר שהוא לך לטובתך שלא תיענש על ידי זה, ועוד יאמר לך לפי שנודע מאמר חז"ל (ויקרא רבה י"ז, ד') אין בעל הרחמים פוגע בנפשות תחילה, ולכן אמר לו שעמך איני מתנהג כן כי השמר לך לגופך ולנפשך כי הנה אנכי בדין אצלך לא ברחמים ותיכף אפגע בגופך ונפשך והשמר לך כי בך אני מתחיל להכות ובזה איכא כאן אזהרה ועונש
:
דף מקורות לספר חובות הלבבות, שער התשובה, פרק י' (עמ' קסט' – קע')
חובות הלבבות: והיזהר, פן ישיאך הרהור לבך, ויאמר לך: עתה אחרי אורך התעלמותי וחליפות רוב ימי, אשוב אל האלהים ואבקש מחילתו ? וראוי שתשיב עליו, כמו שאמר הנביא מענין הזה (יחזקאל יח כד - כז): ובשוב צדיק מצדקתו - ובשוב רשע מרשעתו, עד סוף הענין.
טוב הלבנון ד"ה: אורך התעלמותי כו' – כלומר היתכן שאחר אורך רשעתי וכלות רוב ימי בחטאי יקבלני הא-ל בתשובה, שאין הדבר כן שאף העובר עברות בכל ימיו ושב באחרונה, הרב"ה ירחמהו.

ספר אריה שאג, מבוא התשובה:  קיז) אמת שחכמה גדולה וגם עבודה להיות מן עובדי השי"ת ולכן השי"ת כביכול מתפעל ואומר גם בעיני יפלא אבל אם תרצה בכל כחך תיכף השי"ת יעזור לך ויפלו כל המחיצות ותעמוד לפניו יתברך: קיח) ומותר האדם מן הבהמה אין. שיש בכח איש ישראל לומר לא, לשלוט על תאוותיו ולא ינוח שיהיה כשור לטבח יובל, שאצל איש ישראל כתוב לא כן נתן לך ה' אלקיך, ה' נתן לך לא כן, דהיינו נתן בך כח לומר לא כן, לא אעשה יותר כן: קיט) ומאמרם (שבת ע"ז) אימת מפגיע על ארי וברש"י מפני שקולו חזק חושב הארי שגם כהו חזק, ועפי"ז יעצו בסה"ק שאם יצרך רוצה להתגבר עילך תצעק עליו צעקה גדולה ומרה ויברח מקולך, והשי"ת יהי' בעזרך כמו שנאמר כי פדה ה' את יעקב וגאלו מיד חזק ממנו: קכ) כי עליך לידע שהיצה"ר חלש ודל מכל, ומה שהוא יכול לפתותך שלא תעשה תשובה וכל כחו להשתלט עליך הוא שמכניס בך יאוש ומרה שחורה כי זה דרכו של היצר לקרר מחשבות איש ישראל בעבודתו להשי"ת, שאומר לו הלא לא תנצח אותי ומה תועלת בעבודתך: קכא) וכתב בליקוטי אמרים פכ"ד לעולם ירגיז אדם יצר טוב על יצר הרע שתצעק על היצר, אתה רע רשע משוקץ מתועב מנוול (הם השמות שקראו לו חכמז"ל) שנמשל לחושך מפני שאין בו ממשות כלל ונדחה במילא בפני אור [כי באמת היצר אין בו שום ממשות ומה שנופל לאדם במחשבתו ספיקות באמונה הם דברי רוח אשר הס"א עצמו יודע שאינם כלום, רק כיון שניתן לו רשות לבלבל בדברי שקר [ומרמה ברשות המלך כמ"ש בזוה"ק, לכן] תרעים עליו בקול רעש ורוגז בשמות הנ"ל עד מתי תסתיר לפני אור ב"ה ותכחיש האמת, ומחמת שגם להסט"א אין לה ספיקות כלל באמונה יברח, ועי"ז יועיל לנפשך האלקיית להאיר עיניך באמת יחוד אור א"ס בראי' חושיית: קכב) והבעש"ט זי"ע נתן על זה משל למלך שעשה מחיצות רבות באחיזת עינים זו לפנים מזו וגם סיבב בין כותל לכותל נהרות, וגם חיילים, ודובים ואריות ושאר חיות ומבהילים, בכדי שיראו מגשת אליו. והמלך הוא נורא ומלכותו בכל משלה ואור פני המלך מאיר בכל העולמות. וכבודו מלא את הארץ, רק הכתלים והסובבים הם מסתירים את פני המלך והוא באחיזת עינים, וכרוזים יוצאים כל מי שיבוא אל המלי, יתן לו המלך עושר וכבוד ויהי' שר אצלו עומד בהיכלו, ומי הוא אשר אינו רוצה בזה, רק כשבא לחומה ראשונה ורואה כמה ארכה וגבהה ושאר דברים המבהילים לבבות בנ"א נסוג לבבו אחור. ויש מהם שהולך כמה חומות וכר. מ"מ אחר אשר כל חומה וחומה גבוה ורחבה מהראשונה ואיומה כדי להבהיל יותר שלא יקרב מי שירצה אל המלך לכן נסוג לבבו אחור אבל בן המלך אשר מעיו המו אל אביו וכו' וכשבא להחומות והנהרות חיילים דובים ואריות המבהילים ומסתירים את פגי המלך, תמה בעצמו מאד, מלך רחמן כמותך כרחם אב על בנים תסתיר עצמך בהסתרים כאלו ואנה אני בא, וצועק אבי אבי למה עזבתני, ובכח לבבו הבוער והנשבר לבוא אל המלד, מוסר ודוחק עצמו בכחו לדלג על החומות והנהרות, ובראות אביו געגועיו ומסירות נפשו ושוועתיו עלה באזני אביו המלך, הסיר האחיזת עינים הללו, וראה שאין שם חומה ולא שום מסך המבדיל, רק ארץ מישור גנות ופרדסים וכו' והמלך יושב על כסא מלכותו והארץ האירה מכבודו, וירא ויפול על פניו, ויאמר אהא אדוני המלך אבי ומלכי מה זאת ומה זה, אשר הסתרת פניך ממני הסתרת פניך הייתי נבהל וכו', ויאמר המלך קום בני חביבי וכ' למען נסותך ולדעת את אשר בלבבך יראתך ואהבתך אלי וכו' והנמשל מובן וכו'. 

ספר חומת הדת, פרק ב': בפרק הזה יבואר שלא נירא ולא נפחד להחזיק דת קדשינו מפני המהרסים:

הנה ידוע, כי מלחמת היצר ותחבולותיו נוראות מאד, והוא מתנהג כמו העכו"ם במלחמותיהם מלפנים, שעושים ארבעה דברים, משמיעים קול שעטת פרסות סוסיהם וציחצוח חרבות, כדי להביא מורך בלב שונאיהם שיהיו נכנעים תחתם. ומגיפים בתריסיהן להשמיע קול, שיחפזו אלו שכנגדם וינוסו. ותוקעים בקרנות וצווחים בקולם. ובא הכתוב לזרז אותנו, שמע ישראל אתם קרבים היום למלחמה וגו' אל ירך לבבכם, אל תיראו ואל תחפזו ואל תערצו מפניהם [ואמרו חז"ל אל ירך לבבכם מצהלות סוסים, ואל תיראו מהנפת תריסין, ואל תחפזו מקול הקרנות, ואל תערצו מקול הצוחה] כי ה' אלקיכם עמכם וגו' להושיע אתכם, ואמרו חז"ל הם באים בנצחונו של בשר ודם ואתם באים בנצחונו של מקום וכו'. ובתחבולות האלה פועל גם כן כיום היצר הרע על ידי שלוחיו, משמיעים קול ומפרסמים במאמריהם שהרבה והרבה מחזיקים עם שיטתם, כדי לאיים על מחזיקי התורה שיהיו הכל נכנעים תחתם. גם יאיימו על מי שאינו מחזיק בשיטתם באיומים שונים כי יש לאל ידם לעשות עמהם רע. גם תוקעין וחוזרין ותוקעין במאמריהם במאה קולות. וגם צווחין בקולם עליהם בכל מיני חירוף וגידוף, והכל כדי להפיל אימה ופחד על החרדים לדבר ה' ולתת יאוש בלבם מלעמוד כנגדם. אבל יש לנו לדעת, כי הם כולם במעשיהם, הם רק שלוחי יצר הרע, ואנו שלוחים במעשינו ובהנהגתינו ממלך מלכי המלכים הקב"ה, ושייך לעיניננו במלחמת היצר כל אלו העצות וההתחזקות שהורה לנו הכתוב, שלא ירך לבבינו, ולא נירא, ולא נחפוז, ולא נערוץ, כי ה' אלקינו הוא ההולך עמנו בכל דור ודור להושיענו נגד הקמים עלינו להפריע אותנו מדתינו. והעיקר בכל זה, שלא להתרפות, כי תחלת נפילה ניסה. ונאמר אם רוח המושל יעלה עליך (זה יצר הרע שכבש בחזקה רבים תחתיו) מקומך אל תנח, כי מרפא יניח חטאים גדולים, וביאורו, שעל ידי שהוא מרפה עצמו נעשה נכנע ליצר הרע ושלוחיו ויבוא בודאי על ידי זה לידי חטאים גדולים: 

והנה מצינו בכתוב שבאו הרבה מגדודי ארם אל אלישע הנביא ופחד נער הנביא מאוד מפניהם, ואמר לו הנביא שלא יירא מהם כי רבים אשר אתנו מאשר אתם, ולאות על אמתת דבריו התפלל לה' שיפקח את עיני הנער, וירא והנה מלא רכב אש וסוסי אש סביבות אלישע, וענינו, שהראה לו המרכבות שלו שהם של אש והמרכבות של גדודי ארם בשר ודם, הם כאין נגדם, ועל כן אין לו לירא מהם כלל, ואף אנו נאמר בעניננו, רבים אשר אתנו מאשר אתם, כי אנחנו המתנהגים על פי התורה היא דרך כבושה ובטוחה, שהלכו בה כמה אלפים תנאים ואמוראים וכמה מאות נביאים, ובראשם הדור הראשון שהיו בהם יותר משש מאות רבוא שהפחותה שבנשיהם היתה גדולה מיחזקאל הנביא [כמו שאמרו חז"ל ראתה שפחה על הים מה שלא ראה יחזקאל הנביא] שראו כולם עין בעין התגלות כבוד ה' על הר סיני ודיבר עמהם פנים בפנים כמו שכתוב פנים בפנים דיבר ה' עמכם וגו', מה שאין כן אלו המהרסים אין להם שום יסוד לדבריהם אלא בדוים הם מלבם לפרוק עול התורה מעל צואריהם כדי למלאות רוב חמדתם ותאותם, ועל כן צריכים אנו לחזק דת קדשינו בכל מה שנוכל ואין לנו לחוש ללעגם ולליצנותם כלל וכלל:

ואפילו אם רואה שהם מצליחים מאוד, מכל מקום אל יפול לבו עליו על ידי הטענות שמוכיחים מזה ששיטתם הכוזבת היא אמת, כי ידוע מה שכתוב בתורה ומשלם לשונאיו אל פניו להאבידו, ותרגם אונקלוס ומשלם לסנאוהי טבוון דאינון עבדין קדמוהי בחייהון לאובדיהון. ובפרט בזמננו האחרון סמוך לגאולה, בודאי צריך הקב"ה להתנהג באופן זה, ונקדים לזה מה שאמר הכתוב במלאכי שהוא הנביא האחרון וחתם את נבואתו בענין זה כדי שלא נטעה ח"ו, ואמר, חזקו עלי דבריכם אמר ה' ואמרתם מה נדברנו עליך אמרתם שוא עבוד אלקים ומה בצע כי שמרנו משמרתו וכי הלכנו קדורנית מפני ה' צבקות ועתה אנחנו מאשרים זדים גם נבנו עושי רשעה גם בחנו אלקים וימלטו, והנה על ידי זה הביאו ראיה שכעת מסלק הקב"ה השגחתו וכל הישר בעיני איש יעשה, ומסיים הכתוב אז נדברו יראי ה' איש אל רעהו ויקשב ה' וישמע ויכתב ספר זכרון לפניו ליראי ה' ולחושבי שמו. והנה בכתוב לא נזכרו מה דברו יראי ה', וגם מה אמר הכתוב אז נדברו. אבל באמת ניחא מאוד, דהנה הנבואה הזו היא על קודם זמן ביאת המשיח, שאז ימצאו הפושעים טענות כאלה [והראיה שמסיים הנביא בסוף נבואתו זכרו תורת משה עבדי וגו' הנה אנכי שולח לכם את אליהו הנביא וגו'] והנה קודם ביאת המשיח ידוע מן הכתובים שיבחנו ישראל מאוד, כמו שכתוב (זכריה יג) וצרפתים כצרוף את הכסף ובחנתים כבחון את הזהב וגו', והיינו שיבחנו אם הם דבקים באמת בה' אלקיהם כמו שמסיים שם הכתוב עיי"ש. ובעת שצריך לנסות האנשים בזה אם יש להם אהבה אמיתית בלב ונפש לה' ולתורתו, אז נסבבות הצלחות גדולות לעוזבים דרכו, ובזה נבחנים עובדי ה', אם עבודתם בלב שלם לא יסתכלו על זה כלל, אבל אם עבודתם מפוקפקת בידם קצת ח"ו, אז גם הם סרים מדרך ה' על ידי המראה הרע הזה. וזהו שכתוב אז נדברו וגו', היינו שנדברו ביניהם שהעת היא זמן הבחינה ואין להשגיח על הצלחתם, ועל כן עלינו להתחזק ביותר לכבוד שמו:

וכל זה הוא מקרא מפורש בתורה, שנאמר כי יקום בקרבך נביא או חולם חלום ונתן אליך אות או מופת, ובא האות והמופת אשר דיבר אליך לאמר נלכה אחרי אלהים אחרים וגו', לא תשמע אל דברי הנביא ההוא וגו' כי מנסה ה' אלקיכם אתכם לדעת הישכם אוהבים את ה' אלהיכם בכל לבבכם ובכל נפשכם, ופירש"י ונתן אליך אות בשמים דכתיב והיו לאותות ולמועדים, או מופת בארץ דכתיב וגו', אף על פי כן לא תשמע לו, ואם תאמר מפני מה נותן לו הקב"ה ממשלה לעשות אות, כי מנסה ה' אלקיכם אתכם עכ"ל, הרי שבעת שהקב"ה רוצה לנסות, אז מצליח בידי המורדים אפילו לעשות אות בשמים, וכל שכן הצלחה מועטה בעניני ממון וכיוצא בזה:

[עוד עושה היצר תחבולה אחת, ממה שמצוי בעניני המלחמה, שמניחים להרוג כמה אנשים מצבאם ובזה מכניסים את השונא במחנה שלהם ואז מקיפים אותו מכל צד [ע"י האורב ששמים מתחילה מצד השני]. כן הוא דרך היצר גם כן, כשמסית העם להסיר את בניהם מבית התלמוד תורה ולמוסרם ליד מנהלים רעים שאינם חוששים כלל לדרך התורה, ופן לא ישמעו לו בראותם שכולם נעשו שם פורקי עול, אינם מתפללים ואינם מניחים תפילין וכהאי גוונא לענין חילול שבת, מה עושה היצר, מסתלק מאחד מן התלמידים מלפתותו לשום ענין של עבירה, ולפעמים אוחז גם שיטתו של היצר הטוב לזרזו למצות, ובזה מכשיל לכמה עשרות אנשים, שכל אחד חושב שבני בודאי גם כן יהיה כמותו ולא יטה דעתו אחרי שאר תלמידים הפרוצים בכל. וזהו שאמרו היצר הרע יושב על שני מפתחי הלב, והיינו שהיצר הטוב שומר את מקומו והיינו לימין, וכמו שכתוב לב חכם לימינו, לזרזו רק למצות. אבל היצר הרע יושב באמצע, ומתבונן איך טוב לפניו, אם לזרזו לצד שמאל שהוא לעבור עבירות וכמו שכתוב לב כסיל לשמאלו, או יותר טוב לפניו לפי הענין לזרזו למצות וכמו שכתבנו:

עוד ימצא בזה כמה תחבולות שונות, שלפעמים מזרז לרשעים גמורים מחללי שבת לעשות איזה טובות לבריות כדי שימשכו העם אחריהם וילמדו מדרכיהם, וכמו שכתוב באבן שלמה בשם הגר"א שהמינים רובם טובים]: 

� עי' בספר תומר דבורה שלהי פרק ב': השני - ירגיל עצמו להכניס אהבת בני אדם בלבו, ואפילו הרשעים, כאלו היו אחיו ויותר מזה, עד שיקבע בלבו אהבת בני אדם כולם. ואפילו הרשעים יאהב אותם בלבו, ויאמר: "מי יתן ויהיו אלו צדיקים שבים בתשובה ויהיו כולם גדולים ורצויים למקום", כמאמר אוהב נאמן לכל ישראל, שאמר (במדבר י"א, כ"ט): "ומי יתן כל עם ד' נביאים וגו'". ובמה יאהב? בהיותו מזכיר במחשבתו טובות אשר בהם, ויכסה מומם, ולא יסתכל בנגעיהם אלא במדות הטובות אשר בהם...


� עי' עיו יעקב קידושין פא, ב (דף פב, ב מדפי הע"י) – עי בדף נפרד.


ועי' בתורה תמימה (ויקרא ה, יז, אות קט'): ר"ל ומה שצריך כפרה על מעשה בלא מחשבה, מכל שכן שצריך כפרה גדולה על מעשה רעה שנעשתה במתכוון.


� עי' בספר הברית חלק ב', מאמר יב' דרך הקדש, פרק ה': והיטב חרה לי על אשר שמעתי המאמרות פי זרות וליצנות אסורות אשר לאפיקורסי ישראל ודברת מרעים תשמענה אזני על אמרם ז"ל (פרק קמא דברכות) כל העובר על דברי חכמים חייב מיתה וכן אמרם (בפרק הניזקין) כל המלעיג על דברי חכמים נדון בצואה רותחת ואומרים בלעג לשון מי זה אמר ככה החכמים בעצמן בוודאי חכמים היו באמרם כן כי לכבוד עצמן אמרו זה, הן האדם היה בלתי חייב מיתה בדיל ויעבור על אחת המצות המפורשים בתורה ואיך יתכן לחייב מיתה העובר על דבריהם, ועל זאת אשיב להם תשובה נצחת ע"פ משל אשר שמעתי בשם גדול אחד והוא, משל למה הדבר דומה לאדם שבא לבית שר אחד ובזה אותו בחרופים וגדופים ויתקצף השר מקול מחרף ומגדף ותיכף שלף את חרבו ויהרגהו ויברח וימלט למדינה אחרת וישב שם שנה ושנתים עד יעבר זעם וחמת המלך כי פחד מאת המלך שלא יחייב את ראשו ויאמר על מה הכית את רעך מכת חרב והרג ואבדון אף כי באמת צדיק אתה בריבך כי שר וגדול אתה ושמעת חרפת נבל וכלימת שפל אנשים היה לך להכותו ולדחפו מתוך ביתך אך לא לרצח ודל לא תהדר בריבך להרוג אותו תיכף בלי משפט כי דת ודין כל רוצח נפש תחת נפש, ובימים ההם עבר אדם אחד לפני חצר המלכות ובשער המלך עמד איש מלחמה אחד על משמרתו חגור כלי מלחמה וחרב פיפיות בידו לבל יכנס אדם בחצר המלך בלי רשות כנהוג, והאיש ההוא רצה לכנוס בכח ובחזקה בלי רשות ויאמר אליו בעל המלחמה אני איני מניחך לכנוס ויפתח האיש את פיו וידבר אתו קשות ובזה אותו בדברי חרפה ובוז ותיכף אחז בעל המלחמה כלי זיינו ויכהו קבל עם וימיתהו ולא ברח כלל, ובבא הדבר לפני המלך נתן לבעל המלחמה ההוא מתנה גדולה של כסף וזהב וגם כבוד עשה לו ואמר לא די כי אין לו משפט מות אלא אם לא היה הורג את האיש הייתי מצוה לחתוך את ראשו ועתה ראוי הוא לכל הכבוד, כי כל איש מלחמה שומר את המלך, תחת כן כל מי שמבזה אותו ולא ישמע לדבריו משפטו תיכף משפט מות וכי יכה איש מלחמה לאותו האדם אשר איננו שומע בקולו יפה עושה, אף אם הייתי אני בעצמי עומד בשער החצר שלי ואיש אחד היה נכנס בלתי רשותי אפשר כי הייתי מוחל לו כי הדבר בידי, אמנם האיש העומד בשער על המשמר להיות סייג וגדר לשער החצר שלי אין בידו להניח שום אדם לפרוץ גדר ואין לו רשות למחול על בזיונו וכל המבזה אותו או איננו שומע בקולו אחת דתו להמית:


ועל ידי המשל הזה קרוב הדבר מאד אל השכל כי אמת בפי החכמים באמרם כל המלעיג על דברי חכמים או העובר על דברי חכמים חייב מיתה, בשגם יש בתורה עצמה מצות אשר העובר עליהם אין לו משפט מות:


ואתה איש חמודות התבונן בדבריהם ז"ל ותמצא את לבבם נאמנו מאד לכבוד התורה והמצות לא לכבוד עצמן, שהרי לא אמרו כל המלעיג על החכמים רק כל המלעיג על דברי חכמים, וכן לא אמרו כל העובר על כבוד חכמים רק כל העובר על דברי חכמים, ודברי חכמים מה אלה המה סייגים וגדרים לגופי תורה או מוסר השכל המושך את לבו של אדם לקרבו לתורה ולהחזיק במצותיו ולהדבק במדותיו, ובכן הם אמת ודבריהם אמת והמלעיג צואה רותחת ראוי לו והעובר המותה נכון לו: 


ועי' עוד בספר שערי תשובה (שער ג', אות ה'): ועתה הלא לך לדעת, מפני מה העובר על דברי חכמים חייב מיתה יותר מן העובר על מצות עשה ועל מצות לא תעשה. וזה פשר הדבר: כי העובר על דברי חכמים, אשר מלאו לבו לעשות כן, כי תקל מצותם בעיניו, לא מהתגבר יצרו עליו, אבל כי תכהינה עיניו מראות אור דבריהם ולא יהלך לנוגה האמונה, ולא משך בעול גזרתה, ולא יטרח לקיים מאמרם כי לא נכתב בספר התורה, ולא נהג כדרך העובר על דברי התורה אשר נפשו מרה לו ונקוט בפניו, ויירא וייצר לו כי ישיאהו יצרו לחטוא. על כן משפט מות יהיה לאיש כי הפיל דבר אחד מכל דבריהם הטובים, והוא כאומר: ננתקה את מוסרותימו! ודומה למה שכתוב בענין זקן הממרה את פי החכמים (דברים יז, יב): "והאיש אשר יעשה בזדון לבלתי שמוע אל הכהן וגו' ": 


ועוד עי' שם (שער ג', אות ח'): והנה הקדמנו לך בשער היראה, כי נתחייב האדם לראות בבנים , ולהבין בהם, ולהבדיל בין עקש ופתלתול ובין הישר הולך, לתועלת נשגבה אשר הודענוך. והנה כי תראה אנשים זוללים מזלזלים בנטילת ידים וישבו לאכול לחם ואינם מברכים לפני אכלם ואחר אכלם, וכהנה רבות דברי חכמים ותקנותם אשר פורצים גדרם, בזאת יבחנו, בזאת תדע ובחנת את דרכם, כי הם רעים וחטאים לה' מאד ואחריתם עדי אובד. ועליהם אמרו, כל העובר על דברי חכמים חייב מיתה, כי המעללים האלה לא יכריחם היצר עליהם, ולא תתקפם תולדות החומר והתאוה הגשמית לחטוא בהם, אין זה כי אם רוע לב ופרוק עול שמים מעל צוארם. והנה הם ככל המון כת הזדים האומרים לאל: סור ממנו ודעת דרכיך לא חפצנו! גם הם רחוקים מדרך האמת. גם הכת אשר אינם נזהרים מגבינה של עובדי עבודה זרה ובשולי עובדי עבודה זרה, כי יקלו דברי חכמים בעינם, אף על פי שחוטאים למלא בטנם, הנה בזו לדברי חכמים ושברו עול התורה והמורא. גם עליהם אמרו: העובר על דברי חכמים חייב מיתה! כאשר בארנו. והשנית, כי אחרי שידעו כי עם הקודש נשמרים בכל אלה, הבדל הבדילו עצמם מעל עמנו ופרשו מדרכי צבור, ואמרו רבותינו זכרונם לברכה (ראש השנה יז א): כי הפורשים מדרכי צבור יורדים לגיהנם ונדונים שם לדורי דורות. ודע כי העובר על דברי חכמים ענשו ביד בית דין להכות מכות מרדות, כפי אשר עיני בית דין רואות ליסר ולענוש בעת ההיא, אם לפחות מארבעים או להוסיף להכותו על אלה:








 





�  עי' רש"י שם ד"ה: שהורה בה חכם - שנולד בה ספק והוצרך לשאול לחכם להתירו:


� עי' בספר חכמה ודעת (אות פד', עמ' ס'-סא') מה שהביא בשם ספר קול בוכים על מגילת איכה ג, ל – עי' בדף נפרד.


� עי' ענף יוסף  שם, ד"ה נאה הי לאבותינו כו' – קשה, והלא פשוט הוא שזה נאה וזה אינו נאה, וי"ל דהכי פירושו: נאה היה לאבותינו לקבל את התורה דוקא שהיא מספר תרי"א מצוות שהם שייכים לכבודינו, ולא עברו עליהם לחטוא בשלהם. שמא נאה היה להם לומר אלה אלהיך ישראל, ר"ל לעשות העגל ולעבור על שני מצוות אלו: אנכי ה' אלהיך, ולא יהיה לך אלהים אחרים וגו', הנוגע לכבודו יתברך, בתמיה, לחטוא דוקא בשלו, וז"ש: לך רד כי שחת עמך סרו מהר מן הדרך אשר צויתים דייקא אני בעצמי – אנכי ולא יהיה לך מפי הגבורה שמעו, והם עברו ועשו עגל מסכה (לב אריה).








� ועי' בספר חומת הדת (פרק ז'): בפרק זה יבואר כמה צריך האדם להתחזק בעודו בחייו לתורה ומצות:


כתיב בתורה שחת לו לא וגו' הלה' תגמלו זאת עם נבל ולא חכם, הלא אביך קנך הוא עשך ויכוננוך, זכור ימות עולם בינו שנות דור ודור וגו':


[הגהה - ולכאורה נבל הוא יותר גרוע מאשר לא חכם, והיה לו לומר להפך עם לא חכם והוא נבל, אבל באמת ניחא, דידוע מה שאמרו חז"ל על הפסוק אותי עזבו ואת תורתי לא שמרו, הלואי אותו עזבו ואת תורתי שמרו שמתוך שהיו עוסקין בה היה המאור שבה מחזירן למוטב, וזוהי כוונת הכתוב עם נבל ולא חכם, והיינו בתורה, שאם היו חכמים בתורה יש תקוה שהמאור שבה יחזירן למוטב, אבל באין תורה מה תקוה שישוב מנבלותו. ובאמת כאשר אנו רואים בעו"ה שהדורות הולכין ומתקלקלים, כמה צריך האדם להתחזק בעצמו בעודו חי להשכים ולהעריב לבית המדרש לקרות ולשנות כל מה שיוכל. ולא יסמוך על בניו שהם יתקנו עבורו, מפני שני דברים, אחד, שמסתמא גם הם יסמכו על בניהם ובמה ישאר הוא. שנית, הלואי שישמרו את סדר התפלה שילכו לבית המדרש וישמרו עצמם שלא לעבור על לאוין שבתורה, לזה צריך גם כן זכות גדולה, ומה נדבר אודות לימוד התורה, וכבר אמרו חז"ל תניא רבי שמעון בן אלעזר אומר עשה עד שאתה מוצא ומצוי לך ועודך בידך, ועל כן בעו"ה היום צריך אדם ללמוד בעד כל זרעו הבאים אחריו. וכבר סופר על אדם אחד שלמד משניות בשקידה רבה, ושאלו אחד בשביל מי אתה לומד היום וכי יאר צייט יש לך, והשיב בשביל עצמי אני לומד, כי למה לי שאחרים ילמדו בשבילי טוב יותר שאלמוד בשביל עצמי]:


וכוונת הקרא, זכור ימות עולם, היינו לזכור השנים שעברו, ובינו שנות דור ודור קאי על הדורות העתידים להיות, וכעין מה שפירש"י שם. ועתה נבוא לבאר זאת בדרך משל, כי הענין הזה דומה לגביר אחד שכל מסחרו הוא על ידי הירידים הגדולים שבעולם שהם אחת לכמה עשרות שנים, שמתקבצים לשם אצילי המדינה ורוזני ארץ לקנות שם אבני שוהם יקרות והוא יודע היטב בטיב העסק הזה לסדר את טיב כל אבן ואבן לפי גודל בהירותה, וכולם סומכים עליו ומרויח על ידי זה כמה מאות אלפי רובל, ודי לו ברווח כזה לכמה עשרות שנים עד שיבוא היריד פעם השניה. והנה איש כזה אשר יכול להשתכר כמה מאות אלפי רובל על ידי יריד, בודאי תשוקתו עזה מאוד מתי יבוא עוד הפעם היריד, ומחכה על ידי זה יום יום בכליון עינים. וכאשר יבואו ימי היריד, כמה שמחתו עזה, וגודל זריזותו בימים אלה אודות העסק לא נוכל לשער, והוא זוכר אז את ימי היריד בכל עניניו, ולענין אכילתו ושתייתו וטיולו אף שהיו עד כה בכל פרט כדרך העשירים הגבוהים בהפרזה יתירה, אבל כעת יצמצם בכל ענין שלא להאריך כלל בעניינם כאלה, ובאופן נורא שכמעט אינו זוכר זמן אכילתו, וכן בכל עניניו. וכאשר ישאלהו אחד מה זה ועל מה זה, ישיבהו הלא על זה המתנתי כמה עשרות שנים עד שה' זיכני לבא לעת כזו אשר בכל שעה אני מרויח כמה מאות רובל ולפעמים כמה אלפי רובל, שעל ידי נקנות אבנים טובות להנתן בכתרי המלכים, ומימים אחדים אלו של היריד אשר ימשך כחדש אני צריך לחיות אחר כך כמה עשרות שנים, ומי יודע אם אזכה עוד ליריד כזה, ותאמינני אילו היה אפשר לי לחיות בעולם בלי אכילה ושתיה ושינה לא הייתי מתעסק בענינים אלו כלל וכלל, כי אפילו בזמן המועט אשר אני נותן לזה אני מפסיד באותו העת כמה וכמה מאות רובל. והנה האיש הזה היה לו בן לא חכם, שלימד אותו גם כן אומנות זו, וכאשר הגיעו ימי היריד והתחיל גם הוא להרויח מעט, לא התנהג כמו אביו להיות שקוע בעסק, אלא לפקח נפשו בתענוגים שונים ובטיול בגנות ובכרמים ובבתי משתאות. והוכיחו אביו על פניו ואמר לו, זכור נא כמה עשרות שנים המתנת על עסק זה ואמרת מתי יבואו ימי היריד, ועכשיו שבאו טמנת ידך בצלחת ועסקת בעניני הבלים. וביותר, מי יודע מתי יהיה עוד הפעם יריד, ואולי לא יהיה עוד הפעם כלל, ובמה תחיה השנים הבאות:


ועתה נבוא לעניננו, דהנה ידוע שבריאת כל הנשמות היתה בראשית היצירה, והיו שם במעונו של הקב"ה, וכמו דכתיב תפלה למשה וגו' ה' מעון אתה היית לנו בדור ודור בטרם הרים יולדו ותחולל ארץ ותבל וגו' [ורש"י רמז כל זה על מאמר הגמרא יבמות סב, אין בן דוד בא עד שיכלו כל נשמות שבגוף עי"ש] והנה ידוע מהספרים הקדושים, והוא בספר מגיד מישרים לבית יוסף, שכאשר הנשמות שבעולם העליון רואות את הנשמות של הצדיקים שעולות מעולם העשיה ברוב כבוד והדר שאין לשער, ובא להן זה על ידי שרכשו להן שם הרבה תורה ומצות, תשוקתם לעולם העשיה נוראה מאוד, ומקוות מתי יבוא הזמן שגם הן ירדו לשם, באשר שמשם בא הריוח הגדול ואושר הנצחי לנפש, (ומה שאמרו באבות על כרחך אתה נוצר וגו', כתב שם דהוא משום דכשרואים שהנשמה שתרד לעולם העשיה תהיה מוכרחה להתלבש בגוף עכור וגס, זה ירע לה. אבל עצם העסק של ירידה לעולם העשיה לרכוש שם תורה ומצות, לזה תשוקתם נוראה מאד): 


ועתה יבוארו הפוסקים היטב, שחת לו וגו' ואמר הלה' תגמלו זאת, רוצה לומר וכי זהו הגמול שאתם גומלים להקב"ה עבור רוב טובותיו שהוריד התורה ומצותיה הנחמדים מזהב ופז רב לעולם הזה כדי לזכותכם לחיי העולם הבא לנצח. ומסיים ואומר, זכור ימות עולם, היינו שתזכור ימי עולם שעברו מעת בריאת נשמתך עד עכשיו, שעברו כמה אלפי שנה [כי העולם גופא גם כן יש לו ימים וכמו שאמרו חז"ל שיתא אלפי שני הוי עלמא כנגד ששת ימי המעשה, ונאמר עוד כל ימי הארץ] וקיוית כמה פעמים מתי יבוא הזמן שאהיה מאושר ככל הצדיקים שרכשו הרבה תורה ומצות בעולם התחתון והרויחו את הגן עדן בעמל כפיהם ואינם נצרכים לנהמא דכסופא, ועתה שבאת לכאן שכחת את הכל והטרדת את נפשך בהבלים רבים וכעין שעשה הבן לא חכם הנ"ל. ומסיים הכתוב עוד ואומר, בינו שנות דור ודור, וכעין שפירש"י, לא נתתם לבכם על שעבר, בינו על להבא, שיתכן שיעברו כמה עשרות דורות מכמה מאות שנים שלא תרויח עוד מאומה מתורה ומצוה, ואם כן יש לך לחטוף בכל כוחך בעודך בחיים. ומסיים עוד ואומר, שאל אביך ויגדך, אביך מרמז על הנביאים וכפירש"י [שהן היו אביהן של ישראל בימיהן] והוא יגיד לך שיגיעו זמנים אשר לא יהיה רווח מתורה ומצוות כי יתבטל היצר הרע וכעין שאמר שלמה המלך ע"ה וזכור את בוראך בימי בחורותיך עד אשר לא יבואו ימי הרעה והגיעו שנים אשר תאמר אין לי בהם חפץ ואמרו חז"ל אלו ימות המשיח שאין בהן לא זכות ולא חובה:


� ועי' בספר אורחות צדיקים, שער כו': תדע ותשכיל, כי מוסר השם ברוך הוא שהוא מיסר את האדם, לטובת האדם הוא עושה להיטיב לו שתי טובות, האחד - לכפר על חטאיו, כמו שנאמר, "ראה עניי ועמלי, ושא לכל חטאותי" (תהלים כה, יח). השני - כדי להוכיחו ולהשיבו מדרכיו הרעים, כמו שנאמר, "אך תיראי אותי, תקחי מוסר" (צפניה ג, ז). ואם לא עשה תשובה מפני הצרות, אז אוי לו, שסבל יסורין ולא נתכפרו עונותיו, ועוד נכפלו ענשיו, שאינו מאמין שבעבור חטאיו נתיסר.


� ועי' בספר באר מים חיים, פרשת כי תשא, פרק ל',  אות ב', המביא את ענין "ריבוי השמן בנר סיבה לכבותו", לגבי איסור בל תוסיף:  או יאמר זה יתנו וגו' עד מחצית השקל וגו'. כי הן נודע מעשה ה' ונפלאותיו ששקל בפלס הרים, וגבעות במאזנים, ולכל נתן מדה וקצב בשיעורו ותחומו וגבולו חוק עולם ולא יעברנהו. והגביל את מצוותיו יתברך במדה, וקצב ארבע פרשיות בתפילין ארבע ציצית בבגד, ארבע חוטים בציצית, ארבע מינים בלולב, שתי לחם בעצרת, ז' נרות במנורה, שנים עשר לחמי פנים, וכדומה. שכל אחד מאלו אם הוסיף אחד בהן כמו חמש פרשיות בתפילין חמש ציצית בבגד, או שחיסר אחד מהן, הרי ביטל מצוה. וזקן ממרא היה חייב סקילה בכזה וכדומה. והיא לא תעשה מפורשת (פרשת ואתחנן (ד', ב') לא תוסיפו על הדבר אשר אנכי מצוך וגו', ולא תגרעו ממנו וגו'. והטעם הוא כי לכאורה מה איכפת אם יהיה עוד פרשה או ציצית אחת או שמונה נרות וכדומה. ואכן כי מי כאלהינו יודע פשר דבר בכל העולמות כאשר צריכים ויכולים לקבל אורו יתברך, כי הן בהאיר אור השמש שהוא אחד ממשמשיו ועבדיו על האדם יותר מדאי ימות האדם כי לא יוכל לקבל האור יותר מגבולו, ומכל שכן דכל שכן אורות אלהינו יתברך שמו הניתנים ונשפעים בכל מצוה ומצוה, אם היה נתמשך חוט אחד יותר מאורו יתברך כפי אשר הגביל וקצב הוא יתברך, לא היה יכול העולם לסובלו והיו בטלים ומבוטלים מרוב האור (כאשר כבר קרה בזה במיתת מלכין קדמאין שלא היו יכולין לקבל האור ונפלו ונשברו ומתו כידוע ליודעי דעת ה'). ועל כן הזהיר על זה בלא תעשה לא תוסיפו על הדבר כי ברוב ההשפעה במצוות ומעשים טובים לא יוכלו התחתונים לקבל, כי רבוי השמן בנר 


סיבה לכבותה ח"ו, והוא מקלקל הרבה הרבה. וממילא שהגרעון גם כן מקלקל כי זה ודאי מקלקל הוא להמעיט האור הנפלא הזך מלהאיר די הגבול שיוכלו לקבל. וכשהוא על בחינה הראוי, זה נקרא מחצית השקל. שהשקל עומד בשוה אינו נוטה לשום צד להוסיף האור או לגרוע, וכאשר יוכלו לקבלו. ועל כן זה יתנו על לבם כל העובר על הפקודים פקודי התורה שמחצית השקל הוא תרומה לה' שזה הוא התרומה והמובחר לה' שיהיה המשקל בחציו כלומר באמצעיתו כאשר קצבם הבורא יתברך שלא להוסיף ולא לגרוע, ועל כן העשיר לא ירבה והדל לא ימעיט. מי שהוא עשיר בדעת ויראה האורות הנשפעים בכל מצוה ומצוה ויאמר בלבו אוסיף עליהן כדי להרבות אורו יתברך בעולם, לא כן. לא ירבה, כי הרבוי הזה מיעוט הוא. והדל מי שהוא עני בדעתו ואינו מבין בהאור המגיע לכל מצוה ויאמר כי יהיה לו די בשלושה ציצית. לא ימעיט ממחצית השקל לתת את תרומה ה', כי מחצית השקל השוה הוא הוא תרומת ה' בעולמו לקבל אור הנערב מאתו יתברך על נכון:





� אמנם בתורה מופיעים נגעי הגוף ראשונים, עי' כלי יקר (ויקרא יג, מז) שמתרץ: אמנם לדעת רז"ל (ויק"ר יז ד) הסדר הפוך כי אמרו אין בעל הרחמים נוגע בנפשות תחילה כו' לכך מביא תחילה נגע על ביתו לא חזר בו מביא גם על בגדיו לא חזר בו מביא גם על גופו כו'. ומה שהזכיר תחילה נגעי הגוף לפי שהקב"ה מתרה במכה אחרונה הגדולה תחילה כמו שאמר לפרעה (שמות ד כג) הנה אנכי הורג בנך בכורך וכמו שפירש רש"י שם, כך הזכיר כאן נגעי הגוף בראשונה לאיים על האדם ממה שהוא מתירא ביותר אבל לעולם אין בעל הרחמים נוגע בנפשות תחילה כי אל רחום וחנון הוא:


� ועיי"ש עוד בדבריו הקדושים: פן תדבר עם יעקב מטוב עד רע. פירוש כי הנה עיקר רדיפת לבן אחרי יעקב היה בכדי להחזירו אצלו שיהיה עמו כדי שיתברך על ידו כי ידע אשר ודאי יעקב הצדיק לא לקח משלו כלום ולא גנב איזה דבר מאתו רק היה רוצה להחזירו אל ביתו לקבל הברכה על ידו. ובזה יש ב' פנים אחד שיאמר לו בטוב שיחזור לביתו ויבטיח לו טובות רבות ושכר הרבה במתנות כמו כאשר היה אצלו שאמר לו נקבה שכרך עלי ואתנה וגו'. והשנית שיאמר לו ברע כי חפץ להרע לו אם לא יחזור, ובאמת לא יחפוץ להרע לו כי אם כדי שיחזירנו אצלו. אבל הקב"ה לא חפץ כלל שידבר לבן עם יעקב מחזירתו אליו לא מטוב ולא מרע ועל כן אמר לו פן תדבר עם יעקב פירוש שתדבר שאתה רוצה להיות עם יעקב ויהיה דברך מטוב עד רע כלומר הן על ידי טובות שתבטיח לו והן על ידי רע שתרצה לעשות לו. על זה אני מזהירך באזהרה ועונש שלא תדבר מזה כלל. ועל כן באמת לא מצינו שיאמר כלל לבן ליעקב להשיבו לביתו גם על ידי הבטחות טובות רק עשה עצמו כאילו אינו יודע כלל ואמר לו כי נכסוף נכספת לבית וגו' ואשלחך בשמחה וגו' כאילו מסכים למעשיו. מה שלא היה דעתו קודם לזה, כי ודאי רדף אחריו להחזירו, ועל כל פנים בטוב היה לו לומר לו. אכן הוזהר על זה באזהרת מיתה מאלהי יעקב כאמור:

